
La culture 

al è l'unic element 
da l'umanitát 

che, dividüt fra ducj, 
pluitost di calá 

al devente plui grant. 


Par cure di 
Dani Pagnucco 


2017 
de vignude di Crist 


IL 2017 AL RISPUINT 


al 940 dal Stat patriarcjál furlan 

al 2198 de fondazion di Aquilee 

al 2770 de fondazion di Rome 

al 5777 dai Ebreus 

al 1438 (par nò, 1391) dai Maometans 
al 2561 dai Budiscj 

al 71 de Republiche taliane 


FIESTIS VARIABILIS 


La Cinise (1 di Marg) 
Il miercus denant de prime domenie di Coresime 
La Domenie Ulive (9 di Avrîl) 
Pasche di Ulif (16 di Avril) 
La prime domenie dopo il pleniluni dal ecuinozi de vierte 
La Sense di N.S. (28 di Mai) 
40 dîs dopo de Risurezion 
Lis Pentecostis (4 di Jugn) 
50 dîs dopo de Pasche 
Il Corpus Domini (18 di Jugn) 


FIESTIS DI PRECET 


Dutis lis domeniis 

Il Prindalan 
Circoncision di N.S. 

La Pifanie (6 di Zenàr) 
Pasche Tafanie 


La Madone di Avost (15 di Avost) 
La Assunzion in cíl di Marie Vergjine 
Fieste dai Sants (1n di Novembar) 
Pasche dai Muarts 
Nadál (25 di Dicembar) 
Nassite di Crist 


FIESTIS TALIANIS 
La Liberazion (25 di Avril) 
La Fieste dal Lavór (1n di Mai) 
La Istituzion de Republiche (2 di Jugn) 


RICORINCIS FURLANIS 

Riviel dal Carnevál dal 1511 (27 di Fevrár) 
La joibe grasse 

Aprovazion de leg 15 dal 1996 (22 di Marg) 
Ricognossiment regjonál de lenghe furlane 

Costituzion dal Stàt Patriarcjal intal 1077 (3 di Avrîl) 
Fieste de Patrie dal Friül 

Aniversari dal Taramot dal 1976 (6 di Mai) 

Aniversari de muart dal Patriarcje Bertrant intal 1350 

(6 di Jugn) 

Sants Ermacure e Fortunát, Patrons dal Friùl (12 di Lui) 

Sant Martin Vescul (11 di Novembar) 

Aniversari de fonde de Filologjiche intal 1919 

(23 di Novembar) 

Sante Catarine di Alessandrie (25 di Novembar) 
Presentazion dal Strolic Furlan 

Sante Luzie (13 di Dicembar) 

Aprovazion de lec 482 dal 1999 (15 di Dicembar) 
Ricognossiment statál de lenghe furlane 


Preambul 


Chest numar dal Strolic dal 2017 al conta, prin di dut, che 
da 98 agns come vuei, di di Santa Catarina, il librut al ven 
presentát cun la speransa che al zedi in pi fameis pussibul 
par partá un moment di letura, di ligria, di gjonda, di ironia 
e di riflession. Cualchidun al pensarà: "Ce presunsion!”, 
ma nu i cunfidàn di vé provât par otegni un bon risultát, 
e cun cór viert i acetán lis propuestis par fà miei. 

A contin che una dì il Signòr e san Pieri a son vignúts 
jü ta Tiera par domandà ai contadins cuant mandá la 
ploia: bastava che a si metessin dacuardi e l'aga a varès 
bagnát i cjamps secont necessitát. Ma un al veva di 
dará, chel atri di semená, un tiars di taiá l'erba, chel dal 
cjamp vissin di suiála, e un cuart di partá a passon li’ 
bestiis. Nol mancjava chel dal concime e nencja chel 
ch'al veva di dá il solfato... ven a stái che nissun al era 
dacuardi e cussì, par no sintî bestemons e arogansa, i doi 
viagjadórs a án ben decidút di fá plovi secont chel che a 
dessidevin no ca jú, ma la su! Cussi pal Strolic: al ven fór 
secont la cussiensa dal Strolegant e da li personis che 
ai son vissinis; si pos simpri miorá, ma no si rivarà mai a 
contentá ducju’. 

Chest Strolic al è stát inmaneát secont il pensér che 
cualchi argomint al sará partát indenant pi di cualchi 
més: una sorta di conta a puntadis leadis fra di lór sia 
pal autór che pal argoment. E a è vignuda fór una sorta 
di apuntament che — cunfidin — al plasi al letór. 


Tacán alora cul ringraziá chei che a án scrit a che no 
an cjatát spazi ta chest libri: nuia di personál ma, o fór 
dal progjet o par mancjansa di spazi, i tescj a saran a 
disposizion pal Strolegant dal an ch'al ven. 

Po dopo la schiria di chei che, sora nuia, a àn scrit: a son 
ringrassiáts cuntun pensér biel e cu la speransa che a 
continuin; oltri al lavór domandát, a án duvút sopuartá 
li solecitazions da la consegna, dal scurtá, dal coresi e v.i. 
Brao e disponibil il pitôr Roberto da Cevraia, che par fá 
i cuadris dai més al a dovút prová e torná a prová par 
cjatá la vena justa dal colór e da lis imagjinis. Sicu grassis 
a Annalisa Gasparotto, che a à insiorât cualchi conta cui 
siei biei disignuts. 

Il grassis a Claudio Romanzin: lui al sa parsè! Sicu encja 
Carlo del Torre. 

Un grassis a duta la Redasion che e a dát una man ta la 
fadia da la publicasion. 

Lis previsions dal Strolegant sui numars dal lot o dal 
superenalot no son di intindi una sburtada al zúc, no son 
il risultát di calcui statistics di nissun cás e no garantissin 
un biel nuia sul risultát. Si visa dut cás che il zúc al po 
compuartá dipendensa e che da la dipendensa al e 
pussibul curási. 

Cun tancj augurios a ducju’, vi din un areodisi al prossim 
an cul Strolic! 


Il Strolegant 

S. Zuan Bosc Predi 





Zenar 


Pinsirs sul més 

| | prin dì dal an al cola simpri in Zenâr! Disarîs: “A no è tna 
| nuvitát! Da simpri a je cussì!”. E fin chi no sarés propit nuia 
da scrivi se i vuardàn doma a cjasa nestra. Ma baste là a 
lei cualchi libri e si jodin no pucjis diferencis enfri i tancju' 
calendaris che a esistin tal mont: il nestri al é chel gregorian, 
ma a vegnin dopráts encja il persian, chel cinés, l'indian, 
l'ebraic, l'islamic, il giulian e v.i. 

Il nestri al fo pensát tal 1582 sot il pape Gregori XIII che al 
stabilis la durada dai més e l'an bisest (ogni cuatri agns). 
Planin lis nazions a lu ferin bon tant che cumó cuasi dut il 
mont lu dopre. Co al tache Zenár i viei a van in malincunie par 
vie che l'an passat al è passât, il presint a lu stan mangjant 
e chel in avigní a cunfidin di jódilu. 


"Na zornada special dal més 

Chest an i fúcs da la Pifanie a brusaran in tanti’ bandis dal 
Friál; pi di cualchi personagjo al tornarà a bati che brusá al 
incuine, che il polvár sutil al fa mal, che a son usancis che 
no servin a nuia: dut pi sblalgját di chest! Fasin i fücs che a 
je ‘na tradission viele e cjalin il fun pa cuale direzion che al 
si invee e: 

“Se il fun al va a soreli jevât, / cjapa il sac e va al mercját; 
se al va a la marina, / cjapa il sac e va a farina”. 


Previsions dal timp 
Zenâr dal doimiledisasiet al tacarà cun frét, li^ zornadis curtis 
e ator pal Friúl cualchi biela neveada. Par cui che a si scjalda 

cui lens al dovarà brusá ben e no mál, partant dentri in cjasa 
carioladis di sclampis e muriei. Li’ stuis a pellet (supostis di 
seadure pressade) a domandaran di essi cjariadis pi voltis. 
Invessit par cui che a dopra gas e gasolio a basta che al tiri 
sù la rodela dal termostato par pi oris. 

A disevin: “Sant'Antoni da barba blancja, se nol plúf la néf 
no mancja” ma si dovarà ricjatà la sapienca dal popul par 
mudà chel proverbi, cumò che il sec al è simpri prisint. 

Un consei: prin di là sota li^ cuviertis bevi un bon tè cuntuna 
sclipa di rum o sgnapa furlana: dut a juda! 


Stroleghets 

Par cui che a crót tal oroscop si segnale che al finìs il Cjavricuár 
e al taca l’Acuari. | prins a gjoldin par via che a án dut de 
sò banda; i seconts a sparagnin pai timps di magra che a 
vegnaran indenant. 

Nissun affidament che i zovins a metin sù famea: lavòr a 
no ‘nd è; li’ bancjis a son stitichis e... a lôr no i resta che 
fàsi mantignî. 


Mats se si zuia una vora, mats se si ju plata ta farsora 

Tal més i numars a si tombolaran tanti’ voltis tant che cjapàju 
a sarà na biela aventura. La costansa a no premia, zuià tant 
a son bécs butáts ma, se vi vansa cualchi palanca o cualchi 
euro e se propit vulîs spiticávi, us segnali: 

Lot: 16-27-51-60-71 

Superenalot: 14—33-48-—66- 78 - 85 


Il Strolegant 

Il foranc 


dic ch'a le scomencin le' primis criuris e l'Unvier a 
si fás indavant, il foranc o lebro neri o cuc (elleboro 
nero o rosa di Natale - Helleborus niger) al prepare i biei 
butui blancs che no àn poure né dal freit né da le neif. 
Le só floridure a le dure fin a Marc - Avril, secontri dulà 
ch'al cres. 

Une volte i contadins ai stavin atents cuant che il foranc 
al florive: se a'ndi vedevin tancj, alore le stagjon a le sarès 
stade propizie. 

Cheste plante a l'è un grum velenóse, ancje se agnórums 
fa a le vignive doprade o par purgà o par copà i pedôi, 
cui risultáts che si pues ben inmagjiná. 

Cundiplui il foranc al 
ere considerát une 
bone midisine par curá 
i mats: par di che un a 
nol ere just cul cjáf, a 
si diseve: "Al à bisugne 
dal foranc"! 

A proposit di mats, 
ancje il mitic gréc Ercul 
al e vorît da le matetát 
cul foranc; altretant 
al è tocját a le’ fiis di 
Preto, re di Argo, che a 
le erin convintis di jessi 

diventadis vacjis: a le àn bevút il lat da le’ cjáris che a le 
vevin mangját foranc e cussi a le son voridis. 

Inta Grecie antighe a si velenave cul foranc l'ághe dai 
pocs indulà che il nemîc al lave a bévi. 

Tantis liendis a son nassudis su cheste plante. 

Si diseve che cu le’ ladrîs a si faseve un ongint doprát da le 
striis, che cussì a le podevin partecipá a le’ lór cunvignis. 
Cui ch'a si butave daúr le schene il polvar di ladrîs dal 
foranc, al podeve cjaminà pa’ strade cence jessi viodút. 
Une biele liende plene di tenerece a le rivuarde une 
pòare frutine che vie pal dì a le veve il compit di tignî a 
menz le’ sòs piòuris. 

Al ere passat di pouc Nadal e duc ai puartavin regài a 
Gjesù Bambin. Jei no si deve pâs parce ch'a no le veve nue 
di dà al Frutin. Disperade, si è metude a vaî e lagrimons 
ai colavin su le neif. 

Un agnul, ch'al à viodút le pastorele a vaî, al è vignút jù 
dal cil e al à scavát inta neif, dulà che a le erin coladis le’ 
lagrimis: al a son nassúts dai bielissims flors blancs, grancj 
e cu le’ anteris colòr aur - il foranc - che le frutine, dute 
contente, di corse a l’à puartàt in regál a Gjesù Bambin. 


Antonino Danelutto 
Furlan di Scluse 

| a famee dai Bascjeres di Duminisie a ere siore di rube 
Le soredut di cjáfs, e ce cjáfs: avocats, nadárs, miedis e 
pridis. Intal 1889 Luvigji, che al ere laureát in chimiche, al 
plantá a Venezie la prime fabriche di furminants in Italie. 
Cui bécs vuadagnáts al comprà encjamò boscs, prâts, 
stales e vignái. Al veve dut l’an sot di lui da deis a dodis 
operaris e un fatúer. Al veve une passion grande par 
l'agricolture. Par defini ben i siei tocs di cjere al veve fat 
fà dal Vitorio dai Grilos, cun piere verde da la Selve, un 
centenárs di cjermens: cun la sós iniziáls L. B. 

Dulà che al saveve che a ere une buine vacje da lat al 
mandave il fatúer a comprále (cun l'orden da paale il 
dopli) par rinfuarcá la só... scuderie. 

Al ere encje cetant passionát di ucéi. Al comprave in peis 
i pi biei reps e roris par che ai no zes taats, nome pal gust 
da vidîe poási e cjantà franzeis, gjaes e mierlis. 

Al mandave il fatüer dal miedi e in speziarie a paa il cont 
da las famees pueres. 

Il di dal Perdon al regalave a ducj i siei operaios cjapiel 
e ombrene e a las sierves un tai di regadin o di ferande:. 
Al veve fat vigni apueste da Londre une casse di fuarfes 
da cerpí (une nuvitát!) che al regalave a ducj chei che 
encjamò ai cerpive cun la britule. Al veve un grum di 





1 Cippi di confinazione 
? Tela di Fiandra 

bieles sclopes. Par chest, intal 1894, chei dai Stifinins 
ai lu clamar a copá un’orse che ai ere riváts a intamará 
intun cjót. 

Simpri a Duminisie al viveve un alti sioron, Jacum di Pulît, 
sioron si ma un grum malcul gjenerúes. Un vier bacan», 
paron di boscs e práts, bearcs di vits e pomárs, cjases e 
cjanives:, vacjes e stales. Il mac da las clâfs da la sòs stales 
al ere tant pesant e intrigúes che al lu picjave sul bast dal 
mus. A la Basse al ere paron di une campagne cun cuatri 
famees di fituái, di un butegon, di un for e di un mulin. 
Al faseve cunumie su dut. A cene a si la suiave cuntun 
míel e par sparagná al meteve sú sul spolert un legnut a 
la volte, lui, cun ducj i boscs che al veve! 

Da maridási nencje discori. "Mi ingrisuli a pensá a ce che 
a coste une noce, miéi che a resti vedran”, al diseve. In 
curt, Jacum al ere un caiie* rafinát che al vares copát il 
pulc par vendi la piel. Une di Cometo dai Agnei a i disé: 
“Jacum, a mi pár che vos sties curint un brut riscju, chel 
da deventá il pi siór dal simiteri!”. 

| tancj nevüets, su la tombe dal barbe, ai meter nome 
une lapidute cun su scrit: "Qui giace Giacomo Politti che 
in vita sua sempre addizionó e moltiplicó, mai sottrasse 
e i nipoti riconoscenti divisero”. 


Gianni Colledani 
Furlan di Clausiet 





3 Ricco possidente 
^ Cantine 
5 Avaro, spilorcio 

Lusignis e Tiere al Perieli 


S. scomence l'an, propri dal prin al cinc dal més, cuntun 
scuam di meteoris clamát Cuadrantidis, che a àn il centri 
radiant te Costelazion di Bootes - il Bifolc - cul massim di 
butade il 5. Cheste ploie e je nassude dal Asteroit 196256 
(2003 EH1) scuviert tal 2003, ma ch'al podarès jessi ancje 
ché stesse comete C/1490 Y1 bielzà studiade dai astronoms 
cinés 500 agns indaúr. Chescj cuarps celescj - asteroits o ben 
cometis - cuant ch'a passin dongje dal Soreli a vegnin scjaldâts 
cussi tant che a lassin indaür gotis di glace e polvar, di mút 
che cuant la lór orbite e ché de Tiere si incrosin, cualchi 
tocut al jentre te nestre atmosfere e brusantsi al fás lusór. 
Tal cil de Furlanie, in Zenâr, la Costelazion di Bootes si 

scomence a viodi ben nome dopo miezegnot e duncje 
buine pai gnotui, che dut cás no puedin viodi lis lusignis; 
par altri si podará olmá la bielissime stele de costelazion 
clamade Arturo, une vore lusorose che si viót ben ancje a 
voli crot, si ben lontane scuasi 37 agns lüs, e no podarès 
jessi il contrari, baste viodile tal confront cul nestri Soreli e 
chés altris stelis. Nuie di plui slis cjatà Arturo tal cil, ch'e je 
la stele principal - alfa in astronomie - de costelazion, baste 
olmá il tamon dal Cjar Mat e lá daúr de so curve fintremai 
a cjatà la stele plui lusorose. 

Ta chei stes dís ai 4 dal més, la Tiere e lenzarà il Soreli a 
147 milions di chilometris, tocjant il pont plui daprúf de só 
orbite, clamát Perieli. Si disarès che jessint cussi dongje a 
dovaressin vé un cjaldon di murí, invezit di glacási tant che 
pipinots di néf; magari 

cussi no, noje vere, ma 

o scuvierzarin il parce 


dome tai més di Jugn  ; Amos» D, imme Te" ` 
e Lui. Stant ae seconde volocitàt vetocitat 
30 Kimore 28 Kmore 


leç di Keplero, ta chest 
pont la Tiere e tocje la 
plui alte velocitát dilunc 
vie de só orbite, ven a stái plui di 30 chilometris par secont, 
e pensá che a noaltris nus somee di stá fers. 


Beppino Ponte (Bepi Zefon) 

Furlans: popul di Sants, di Po 

| ntant mi presenti: soi Dore, furlane d.o.c., e par vie che o soi 
| simpri sincere e criticone mi àn dât un sorenon: "Dore da le 
lenghe in bore”. Par fâle curte, il Strolegant mi à domandât 
di scrivi alc pal Strolic; o ai fat buine la sô propueste a dôs 
cundizions: la prime e je chê di jessi sclete e cence censure. 
La seconde, che o scrivarai in maniere anonime firmant 
cul non di sot! Mi è stât sigurât che cussi al sarà, pa la cuâl 
vemi ca in dute libertât. Scrivarai, ogni mês e simpri sot 
chest titul, dai furlans, prestant al Infier di Dante lis peraulis 
come se il florentin al tornàs a passâ pal Friúl. E par capi il 
distin da lis personis di chenti, tignarai cont dai 800.000 + 2 
(votcentmil plui doi) di lôr che a vivin te Patrie, calcolant 
la int pecjadorie in percentuâl. Il letór, se al à timp e voie, 
ch'al fasi lis justis proporzions determinant là che i Furlans 
si cjatin, se in chest moment a fossin clamâts inte Val di 
Giosefat e judicâts. Par chest calcul al è di pensâ che cualchi 
furlan al à plui di un tipo di pecjâts ma jo, che o soi buine, o 
tignarai cont dal plui grues che ognidun al à. Inte jentrade 
dal Infier si cjatin i indolents e i voltebandiere, chei che no 
àn mai cjapât Une posizion te vite ma che a àn mostrât lis 
mil musis daür da lis circostancis e da lis propriis cumuditâts. 
In plui di cori daúr di une bandiere, a cjapin pidadis tal côl: 
une e va e une e ven fin che il numar al dovente dispar. 
Dentri li si cjate il 6% (sîs par cent) dai furlans. 


Dore da la lenghe in bore 

Telete e la massarie tracie 


T. da Mileto al à vivüt intal sest secul p.d.C. e al è considerat 
un dai siet sapients de Grecie. Intai viacs fats in Egjit e inte 
Caldea al cjapà contats cu la sience dai popui dal Soreli Jevát, e 
plui di dut cu la astronomie e la gjeometrie, che al rimeté dongje 
otignint scuviertis ecezionáls pal so timp. Al scuvierzé un sisteme 
par stabili la altece da lis piramidis, misurant la lór ombrene 
intune date ore dal di cuant che al fos pussibil misurá ancje la 
ombrene di un altri cuarp: in ducj doi i cás la ombrene e risulte 
compagne a la altece dal cuarp che le proiete e fasint, po dopo, 
la proporzion, si oten il risultát. Il nestri filosofo al devente famós 
par vé calcolát in anticip la eclissi dal soreli dai 28 di Mai dal 585 
p.d.C., probabilmentri judantsi cu lis tabelis dai astronomos caldei 
e par vé stabilit che la date dal cicli dal solstizi e jere divierse. 
Al scuvierzé ancje lis proprietáts magnetichis de ambre. Al ven 
considerát il Pari de filosofie greghe, sustignint che il principi 
che al da vite a dutis lis robis e jela aghe e no une fuarce divine: 
cheste teorie e manten une veretát fondamentál, ven a stái che 
inte umiditàt difondude al è il segret de vite. Ta cheste curiose 
leiende che nus ven contade, Talete, intant che al torzeonave 
inte campagne tignint i voi viers il cíl, no si inecuarzè di un fossál 
e li dentri al finì. Une massarie tracie, presinte al fat, e sclopà 
intune ridade bacanone tant da sustignî che a nuie a servivin lis 
riflessions di cui che al studie il cîl e la nature, se dopo nol ten cont 
des robis pratichis: müt di fà, chest, solit di cui che nol cognòs il 
valór de ricercje, ma dome il svuapalá a fil di tiere. 


Odorico Serena 


Cjaminá cul cjáf ta la ricercje, a voltis, ti fás colà dentri dal judizi 
di cui che, in pratiche, al cognòs dome il so nás. (S.) 

Furtuna disfassada 


^» gni sabida di sera a si cjatavin “Al Cavallino" par la 

4 brisculada: Toni Temul, Nani Brustul, Suti Carantan 
e Mano di Lita... 
A ordenavin cuatri gots che a vignevin paiáts da chei ch'a 
pierdevin, Mano e Suti a fevin copia fissa, a siintindevin a 
viulin, cui mots dal as, dal tre, dal re, dal cjaval, dal fant, 
dai cargus, da lis brisculis di minuçaia cenca fási lupá. 
A tignevin il cont dai ponts ch'a ingrumavin lour e encja 
chei dai aversaris, ma una sera, Mano e Suti no rivarin a 
vinci un ragju (robis da no crodi), li brisculis a zevin dutis 
in man a chei altris doi. 
Mano, sustát par la furtuna disfassada ch'a ploveva su 
chei altris, four di sé par la stica, ai à vosát a plen gosarot: 
“Vualtris doi, stasera, i veit bisugna di dós cjadreis parom: 
una pal cúl naturál e un'altra par chel sóranaturál!”. 


Aldo Tome 


Furlan di Mania 

Il casaro 


es stales dai contadins, les vacjes e vegnin moltes a buinore. 
Il lat al ven metút tes vases e puartát da les femines e 
fantates in laterie, la che il casaro les spiete daúr de belance 
par pesálu e segná le cuantitát di ognune sul “libri dal lat”. El 
casaro al rive in latarie a buinore, prin di dut al pie el fuc tal 
carel di fiêr ch'al cór sot des cjalderies di ram: di une bande al 
scjalde el lat e di ché altre l'aghe ch'e à di sei simpri pronte par 
netá dut. Chest "fuc in moviment” e jè une novitàt une vore 
impuartant tes lataries dai prins agns fintramai dal Votcent. 
Cuant che dut el lat al è rivát si lu met te cjalderie grande e 
sot el fuc lu scjalde fin ch'al rive a 35 gráts e al è pront par 
ricevi il cali e il levan dal lat. Il lat in seguit al ven fat cuei e 
messedát cuntun imprest che si clame spin. Cuant che le paste 
e je pronte il casaro le gjave cu les canavacis e dopo le met tes 
formes di len la che le lasse fin l’indoman. El sir ch'al reste te 
cjalderie dopo gjavade le paste al ven mandát fúr intun grant 
laip e dutes les femines e vegnin a cjoilu cu les vases par dái 
di mangjá ai purcits. 
Elisabetta Brunello Zanitti 
Furlan di Feagne 


Becon di ás, jespa o altris diaui simii 


S: ti sôs becát di una ás o di "na jespa, cjapa subit la vera e 
schissa intor dal becon in maniera che l'asei al ledi fór. Cumó 
al é doventát un rimedi scuasi impussibul da meti in pratica par 
via che di nuviz a 'nd è simpri mancul e li’ veris, judüt trop che 
al costa l'aur, a restin dome tal cassitin dai desideris. 


Il consei dal Strolegant 

Sucedút intal 1217 


Į ntal 1217 i Venezians a fiscavin Maran e il patriarcje 
ï di Aquilee Volcheri, biel savint di no podé tignî bot 
ae Serenissime, al pensave miór di vignî a pats cun lór. 
Cussi, parsore dai tribüts dai dodis purcits e dal taur che 
a vevin za concuardát chei prin di lui, il patriarcje al veve 
di sodisfà ancje un altri oblic viers Vignesie: une dozene 
di pans di forment. 

Vignüt jü des valadis dal Cjadovri, intal 1217 Albert cont 
dal Tiról si cjatave inte vile di Turide cul patriarcje Volcheri, 
che i proferive un magnific e sflandorós riceviment, a la 
presince di ducj i personags furlans plui impuartants di 
ché volte; denant di testemonis di ché fate il cont i donave 
al Patriarcját ducj i siei sierfs di masnade che al veve in 
Friúl e che a vevin di ubidii in dut e par dut. 

Intal viac pe Tiere Sante, il duche Leopolt di Austrie ai 9 
di Lui dal 1217 al passave par Glemone e in ché ocasion si 
meteve dacuardi cul patriarcje Volcheri sui possediments 
che ducj i doi a vevin a Ruvigne. 

A fasevin scambis di sierfs di masnade e dai lór fis; di 
ché volte il feut di Ruvigne al vignive metüt sot da la 
aministrazion dal cjapitani di Pordenon. In ducj i doi 
chescj aveniments si cjatin nomenàts i sierfs di masnade. 
I servidórs a jerin la plui part da la popolazion — chei altris 
a jerin i libars e i nobii —, sotans in dut e par dut dai lór 
siórs; a lavoravin intai cjamps, inta la cjase dal paron par 
pará indenant lis voris da la stale, da la cusine, dai cjavai 

e intai lavórs specializáts, tant che faris, marangons e v.i. 
| sierfs di masnade e lis lór fameis cun ducj i fís a jerin 
plene proprietát dai siórs, che a podevin disponi di lór 
cemüt che a volevin, fintremai passásai in ereditát tant 
che la robe. 

Si podeve liberási di cheste totál suditance dome cu la 
manumission, cu la cuál a podevin miorá la cualitát da 
la lôr vite. 

Chest cambiament di cundizion sociál e juridiche al veve 
di jessi fat cuntune cerimonie di sfrancjament denant di 
testemonis. 

Ai 6 di Lui dal 1217 il patriarcje Volcheri al tignive udience 
inta la glesie di San Nicolau a Sacîl e li al decideve che i 
oms, un par famee e une volte par setemane, a vevin di 
lavorà dulà che a saressin stàts comandàts, par sodisfà 
lis ploviis, che a jerin prestazions obligatoriis di lavòr 
manual; cui che nol ubidive pulît, al veve di paià une 
multe di cinc solts. 

Intal Setembar dal 1217 il patriarcje Volcheri si inmalave 
di une fiere, che lu faseve muri di li a pócs més; al vignive 
sepulît intun sarcofac inta la glesie di Aquilee. 


Claudio Mattaloni 

Núfcent 


Preambul par il gno viac 

Cheste e je une cjaminade jenfri de storie e de anime dal Friül e dai 
Furlans intune prospetive ch'e glot la nestre Storie intune codeboe 
di secui fin al strolegament finál, che oviamentri intal viac al rive 
par ultin. Parcé che par sei bogns di diviná il doman bisugne simpri 
cognossi ce ch'al é stát e ce ch'al podarés jessi. Bon viac! 


| acum, ch'al veve lavorât dis agns in Austrie e in Ongjarie 
J a tirà sù mûrs e di bon muradór si jere fat onòr, cjapant 
ancje atestâts di laude a firme dai Mucs, tornât a cjase di 
Lussimpon al scuvierç che al à di metisi sù la divise dal Re 
dai Talians e lâ a copâ chei ch'a vevin lavorât cun lui e che 
i vevin dât il pan. Ce complicade la Storie! Siguramentri 
lui migo nol podeve proviodi... 

Ce screadure di secul. Un aiarat european che nol promet 
nuie di bon, e al tache a soflâ adore, une tramontane 
ch'e busine insieme pôris e savalon dal desert african 
fintremai in Cjargne. | prins soldáts, ancje furlans, a 
partissin pe Libie, tal 1911. Cui ju mandial, e par ce cont? 
Pal Re e pal Imperadôr di une corone scuasit apene rivade 
(dome che tal 1866, par un toc di Friúl fin a Cormòns) e 
za tant golose di cjar frescje di brusâ. E noaltris furlans o 
sin simpri stâts doprâts dai sorestants tant che nemâi di 
podê trancuilamentri sacrificâ. Ma e sarà dome la prove 
gjenerâl di un montafin cetant plui paurôs e trement, 
ch'al scupie subit dopo, tal 1914, cuant che l'Arciduche 
d'Austrie Franz Ferdinand al vignarà copât in chel di 

Sarajevo di cualchi colp trat di Gavrilo Princip, ancje se i 
mandants a jerin in cove dentri des bancjis di une Europe 
masse seneose di jemplá la borse dal Capitál a costo dal 
sanc de puare int. La Italie no je ancjemò fate dal dut, 
chest lu savin ancje masse ben, e chi in Friúl il cunfin al e 
di chei impuartantons: al ten insieme lis tré sgjarnassis 
plui impuartantis de Europe, ven a stài Scláfs, Todescs e 
Latins. Ansit, Ladins. Come ch'al è simpri stát fin chel altri 
di e forsit, jenfri dal cjáf di cualchidun, al resist ancjemò 
cumò, chest cunfin maledet, scancelàt da lis mapis ma 
fuartonon inte cussience di cualchi benpensant. Furlans di 
ca e di là de linie duncje. Fradis cuintri. Obleàts a sparàsi 
pal interes dai forescj. Un destin. E a cjase? Cui restial? 
Vecjos e fruts, e soredut feminis, lis nestris feminis usadis 
de Storie a resisti e a dási di fà, che cun coragjo e fadie a 
scombatin une batae cence fusil, ma cetant complicade, 
cuintri fam, miserie e orórs. Presidiant la tiere, dant di 
mangjá a la famee, spietant cun póre ché notizie ch'a 
puartavin, magari cussi no, i carbenírs: une letarute lá 
che si diseve che l’om, il pari, il fi al veve imolade la vite 
pe Patrie. No vevin migo la sfere di cristal par strologá 
il doman! Parcè che fúr de retoriche des bandieris, des 
medaiis, lontan des fanfaris, a son propite lis feminis ch'a 
restin, ch'a resistin, ch'a spietin, cussi al e simpri stát: 
l'om in vuere, o un frut ch'al à di vient Ancje cence pari. 
Cuntune fuarce ch'e fasarès pòre a dis mil canons e un 
milion di gjenerái in divise. 


Angelo Floramo 

Etichetis “Chiesa”: une sg 


|? a “Chiesa” e je la dite publicitarie plui viele dal Friúl: 
Ltondade tal 1836 dal litograf Gigi Berletti, e fo svilupade 
di Rico Passero, e po dopo tal 1908 il milanés Bepi Chiesa 
i da il non. Intal 1993 lis Grafichis Chiesa a forin assorbidis 
da la Tirelli, fin a la sieridure definitive tai prins agns dal 
2000. 

Inta la prime metát dal*900 si è dedicade a stampà manifescj, 
invezit tai agns "70 la produzion e cjape la strade da lis 
etichetis par vin e licòrs. Inta la sede di Cjavalì (1960), 
progjetade di Gino Valle, e veve zontàt a la stampe offset 
ché a rotocalco, une tecnologjie primarie intal setòr. 
Lis etichetis da la Chiesa a son caraterizadis di une fuarte 
olme realistiche marcade dai modei di riferiment: par lis 
naturis muartis doi naturalistics pirugs cui colòrs a redine 
e par lis figuris un bevidór di sgnape. Il bozet, che si pues 
datá al 1941 e sorevivút al bombardament dal 1944, al 
e une vere raritát. La etichete e publicizave une sgnape 
polár, sicu ben a mostrin i flocs di néf che si depuesitin su 
lis scritis e inte pelice dal capot. Il licôr al jere prodot da 
la distilarie dai marchés Mangilli di Flumignan, fondade 
a la fin dal Votcent e vindude tal 1977. La sgnape polár 
e somee fà intindi a la vodka e no us someial che il ridint 
e mostacjon bevidór al recuardi la muse di Stalin? 

Lis etichetis miór riessudis a son chés fusteladis e tant 
coloradis cun flórs e pomis: tra chestis, ché da la dismenteade 
fabriche udinese di Orest Bottossetto par un sirop púr 

di zucar ravivát in svariáts guscj, lá che une pissande € 


di pomis e salte für da la cjarte sbregade, un biel efiet 


trompe l'oeil. 


EN "mua nemam 


- D JAN ee hé 


o 








PRODOTTO DALLE DISTILLERIE 
CAMEL LIQUOR ` Aer mur 


3. 


Gabriella Bucco 


BOTTOSSETTO 


1. Grafichis Chiesa - Udin, studi par 
Acquavite polare, Distilarie Mangilli, 
1941 ca., temparis e collage su 
cartoncin. 


2. Grafichis Chiesa - Udin, etichete 
par l'Amarena de fabbriche licórs 
Oreste Bottossetto, Udin, ‘50 ca. 


3. Grafichis Chiesa - Udin, etichete 
par Vero Lampone del Friuli, 
Distilariis Camel, Udin, '50 ca. 

Renato Appi: “Vere o no vere' 


pu tiri su la man cui che no si e mai blocát un fregul 
> cuant che, cjaminant cuiet cuiet par une strade, no si 
e intivát di bot intune scjale poiade sul mûr di une cjase, 
magari lassade lì tal mies di un lavorut di muradure. 
Ce fà, alore? Fa fente di nuie e passà par sot, tra mùr e 
scjale? O invezit fâi il zir plui a larc, dal moment che si dís 
di agnorums che a passá sot lis scjalis si tirisi intor dome 
che disgraciis? 

Nainis, antigais de Ete di Miec, al dîs cualchidun. Regulis 
di rispietà, magari cussì no, come il Vanseli, al dis un altri. 
Insumit, tal dubi e stant che no si sa mai, miòr sielzi di lá 
sul sigür e stà lontans di scjalis e scjalins dal malauguri. 
Di ché altre bande, no finissin mighe dome lì lis robis che 
non si àn di fà, pensá, salacor nancje insumiási, e chés 
che, al contrari, si scugne là daür. In uaite, par esempli, 
s'o vés la bislache idee di parti di vinars, di butà il cjapiel 
sul jet, di doprá robis dai muarts o di invidá a gustá tredis 
amís. E diu nus uardi, podopo, se un gjat neri al cjape 
la corse prin di vó e us travierse la strade: fastidis dal 
sigür! E, ancjemò, s'o vés la biele idee di maridási, un 
bon consei al é che la nuvice, sot dal vistit blanc, e vedi 
alc intor metüt sü par ledrós. E no stin cumó a sfrucuiá 
di ce toc che si tabae. 

Par fále curte e sence menà plui di tant il mus pe glace, 
tocje di che dutis chestis regulis no van (o no lavin?) di 
mode dome che a Napoli, dulà ch'a disin che la int e zire 

cul cuar e il fier di cjaval te sachete, ma ancje tal Friúl. 
Leiét par crodi i dodis dialogos che tal 1973 Renato Appi 
al à scrit pe Rai te forme dai "radiodrammi", inmaneáts 
sot il titul, ch'al fevele di bessól, di "Vere o no vere". 

Si sa che Appi al e stát un grant cjantór teatrál dal Friúl dai 
emigrants e al a dát espression al "guoit" ch'al è vignút di 
conseguence tal cür dai oms, des cjasis e dai país. 

Tai cuadruts che si diseve, nol e pero ch'al vedi metüt in 
polse il so estro; pluitost, cuntun tic di ironie, al à continuát 
a smicjá cun afiet a lis tradizions di une volte, cjapant 
dentri ancje lis superstizions, i striaments e lis tarlupinis. 
E al sarà par cás, ma chei cuadruts plens di murbin a son 
dodis, ven a stái tredis mancul un, parce che chel tredis 
li alè un numarat e tal dubi... 

A proposit, cumo al tache l'an, cuant ch'o lais für di cjase 
belzà dal prin di, tignît a ment di lá a cirî un gobut ('ndi 
sarà púr cualchidun ancje vué) e di fási dá di lui il prin 
salút di bon auguri. 


Angela Felice, Paolo Patui 

A cuma amour 


Amour a è una peraula che mé nona e me nonu 
a no conossevin par furlan. Massa lontana 

dai sos ciamps di blava roventada da un soreli 
sort, massa lizera par mans ch'a savevin sempri 
di ledan. «Amore» lu sintivin, par talian, 

doma la domenia, al cine, lá intal scur, cul vistit 
bon, e i pinsèirs inciam al ciamp da svangiá... 


Giacomo Vit 
Furlan di Bagnarole 

Ï gjats, si sa, si tegniju tant che nemái di compagnie. Mi 
Ï sa che jo o ai masse compagnie. Cun di fat a cjase mé i 
gjats a son cuatri, ma ancje cinc o sis, contant chei che si 
stan svicinant. Si, si svicinin par vie che la mé femine ur 
met di mangjá in bondance dentri e für di case, a dutis 
lis oris dal di e de gnot. 

Mi tocjará fá un mutuo, ancje parce che chestis besteutis 
a son di bocje buine. No ur plasin i crostulins che a costin 
póc. A pratindin ce saio jo ce cualitát, che no vuei nancje 
savé ce che e coste. E podopo a son i bocognuts di premi, 
che si ur ai da cuant che si ju clame e a tornin dongje subit: 
o ai fat il cont che a costin uns cinccent euros al chilo. 

E i nons? | lòr nons sì che a mertin! 

Une volte i gjats no vevin nissun non. A vevin un non 
nome lis vacjis. Mi visi che gno barbe al berlave "Volte, 
Viole!" oben "Ziruc, Stele!". Ma ancje i contadins si son 
modernizáts e alore a an scomengàt a clamális cun nons 
talians, sicu Bianca e Bruna. E cussi, di picul, no capivi 
mai se Meni Odul al clamave la só vacje o mé cusine. In 
di di vué lis vacjis a stan a centenárs intun stalon e no àn 
un non, ma un numar. E i cjamps si lavoriju cui tratórs, 
che no pucin di stale, ma di nafte. 

Tornant ai gjats, a an tacát a dâur i nons di chei des 
flabis, par passá daurman a chei modernis che se o vais 
intal internet int cjatais a miárs. Tant che si conven ae 
modernitát, la plui part a son par inglés, come i nons 

che si ur da ai frutins, su la fate di Deborah o Nathalie 
(diuvuardi se no an la -h-). Almancul cualchidun al met 
dal so e alore si pues cjatá Carondimonio o Quasimodo. 
Ancje i miei a an nons modernis. 

Il plui vieli si clame Mausie parce che cussi e a volút la 
femine, ma al è un non che no mi pâr che si adati masse 
ben a un gjat. Une sere che o soi tornát a cjase cun doi tais 
di plui, lu ai cjapàt pal copin e lu ai sfreolât sul tapedut dal 
casselot (il Grant Dizionari Bilengál lu clame “ordenadór”, 
ma la plui part lu cognòs tant che “computer”), ma nol 
funzionave ben. Insumis, al è un gjat muc (lu vin cun nó 
di cuant che o stavin intal Carantan, là che al è nassút), 
al à un non inglés che al memoree chel de pantiane e al 
sta in Cjargne. Viodét voaltris se o rivais a capí alc. 
Podopo o ai une gjate rosse, nere e blancje, e cun di plui 
une vore pelose, che si clame Peggie, che ancje jé e ven 
dal Carantan, e che cuant che e jere picule e berlave dute 
spirtade denant di cjase nestre par che i dessin di mangjá. 
Nancje contá che intal zîr di une setemane le vin vude in 
cjase. E veve un fradi cheste gjatute, che si clamave Pinkie, 
ma al jere blanc e neri (lis feminis a fasin di dut par burî 
fúr nons stramps) e cetant amorevul, ma la curiositát lu 
a sburtát fin su la strade che e puarte a Vile di Cjargne, 
e une machine no a pensát dós voltis a passái parsore. 
Stant che doi gjats a son pócs intune cjase, la femine e 
pensá ben di stà a sintî une siore vaiosse di Tarvis, che e 
veve doi gjatuts, fradis, che no saveve cemüt fà par tignîju. 
E cussì ju vin puartáts a cjase nó e ur vin lassát il non che 

a vevin: il mascli al è Peter, ma no pues fà di mancul di € 
clamálu Pieri; la femine e je Charlotte, che e je restade 
piçule ma cuntun caratar avonde vivarós. 

Stant che la puarte di cjase nestre e je simpri vierte — 

pai gjats, o intint —, 
al è vignút dongje 
un altri, biel, plui 
neri che blanc e cul 
pél lunc. La femine 
e a scomencát a 
clamálu gattino, ma 
podopo lu à scurtàt 
(il non, ben si intint, 
no il gjat) e cussì al 
è deventat Tino. Sò 
mari (o sò none, o 
sò none bisse, no sai ben), une gjate une vore viele ma 
cetant ninine, e sta simpri su la puarte a spietà che si 
vierzi par scjampá dent di buride. No à ancjemò un non, 
ma par cumò le clamìn /a pelose, e si pues capìs parcè. 
Poben, o speri che e sedi finide cussì, se no par podé 
mantignîju ducj mi tocjarà là a fà il pecotár. 





Ermanno Dentesano 

1M S.te Brigjide di Irlande Badesse 
2 J La Madone Cereole 
3 V S. Blâs Vescul 
4 S S. Gjilbert Abàt 
5 D S.te Aghite Vergjine 
6 L 6  StsMartars Gjaponês 
7 M S. Ricart Re de Inghiltere 
8 M S. Jaroni Emiliani Predi 
9 J S.te Polonie Vergjine 
10 V S.te Scolastiche Vergjine 
11 S La Madone di Lourdes 
12 D S.te Lalie Martare 
13 L 7  S.Anselm di Nonantole Abât 
14 M S. Valantin Martar 
15 M S. Faustin Vescul 
16 J S.te Juliane Vergjine 
17 V S.ts Martars di Concuardie 
18 S S. Simeon Vescul 
19 D S. Conrât Rimit 
20 L 8  S.Zenobi Martar 
21 M S.te Nore Regjine 
22 M Catidre di S. Pieri 
23 J S. Livi Martar Joibe Grasse 
24 V S. Sergjo di Cesaree Martar 
25 S S. Cesari Martar 
26 D S. Sandri di Alessandrie Vescul 
27 L 9 S. Gabriél da la Dolorade 

S. Roman Abât 


Carnevalon 

Pinsirs sul més 
hest al è il més che al si presenta cul diviers numar di 
-zornadis; difati ogni cuatri agns da vincjavot a si passa 
a vincjanouf, slungjant cussi i dîs da la ligria. Chest par via 
che Fevrár al regala (te maioranca dai cás) il carnevál sia cul 
joiba che cul martis gras. Ma tai ultins agns la zornada pi 
frecuentada da lis mascaris cui cjars, musica e coriandui a je la 
domenia. Tancju' i país che a dan bon acet ai mascherants che 
a presentin di sigür il no fasi ricognossi (fà dispiets in anonimát 
al scatena la fantasia e il gust) ma encja il sens di cumunitát. 
E a ricuart di chesis fiestis si cjatin in país dal Friúl mascaris 
e tomats in len fats da mans una vora artistics. Il carnevál 
al riva dopo o tal miez di fiestis e zornadis impuartantis: la 
Candelora, san Blás, santa Polonia, san Valentin. 


"Na zornada special dal més 

Sensa gjavá nuia a la Madona, al Signór e ai Agnui, a chei 
altris Sants e a duti' li’ Santis, il més di Fevrâr al si recuarda 
par san Valentin. Prin di dut pal vieli proverbi: “San Valentin... 
al cjanta l'odulin" recuardant par prin che l'Unvier al sta 
finint e che si pos stà fôr soradut par fà i lavòrs da campagna. 
Po dopo il Sant al ven recuardàt pal mal che al puarta il so 
non, tant che al è presint in tantis pituris dentri lis glesiis 
dal Friúl. Da ultin i nemoráts a fan fiesta in chesta zornada, 
puartant a la persona dal cúr un flór, un anel, un clap, o ce 
che a pensin pa la miór. Tai ultin agns il tiramola dal murosà 
al é gambiát, tant che a si fan mancul regái, mancul spesis, 
mancul promessis e soredut... ognidun a cjasa só! Cun 
gjonda pal Sant! 

Previsions dal timp 

Il més al partará tanta néf e ta cualchi banda a si ingrumarà 
a metros. Ta lis stradis a si spandaran cuintái di sál par che 
no sussedin incidents a cui che al è obleát a movisi. Ducju' 
a saran contents: chei das monts par ducj i vacanzirs che a 
laran a schiá; i farmaciscj e i dressavués par chei che tes pistis 
a fasaran tombolons; i comerciants che a vendin lis ultimis 
modis da la mont; cui che al vent sál da butá fór da la puarta 
di cjasa; cui che al fa i asfalts par lis crepis che a si formin e 
lis gratadis da lis palis mecanichis dedeadis al netà; i carozîrs 
che a stroparan i bûs di rusin da li’ machinis. Cualchi frut, ma 
simpri mancul, al fará il pipinot tal zardin o tal ort cu la sigada 
da la mari: “Osteato, vieni drentro che fa fredo e ti strafonti 
i vestiti". Viers la fin dal més plui di cualchi ploiada tant da 
rindi vér: "Par san Matia la néf a va via”. 


Stroleghets 

Nuia di fà par chés e chei nassÜts sot il sen dal Acuari: magri 
encja chestu toc di més. Invessit chei che a àn il sen dai Pes a 
varan doma bondansa... di lavór sora nuia, di feris e vacancis 
neadis, di inventási un alc par salvási dal cori di ogni di. Pa 
la cuál: calma e polsá. 


Mats se si zuia una vora, mats se si ju plata ta farsora 

No vi invidi a zuiá tant par via che il banc al vins cuasi simpri. 
Ma se i pensais che prová, e prová cun puc, a no è un essi 
scláfs dal zouc: tenta la furtuna! Forsit a ti è pi dongja di 
chel che ti crodis. 

Lot: 11-23-38-43-54 

Superenalot: 7-31-52-69-72-75 


Il Strolegant 

ne da le’ primis plantis ch'a l’à il coragjo di sfidá 

l'Unvier a l'é il pestelac o primevere o pivete (intal 
Cjanál dal Fier: piviche) (primula comune, primavera - 
Primula vulgaris); al € considerát il simbul da le rinascite. 
Al baste un fregul di soreli par fái viergi il so flór zál dulà 
che i insets plui svearins ai van a nudrîsi. 
Ancje non, di fruts, cjucjiavin il dolç che il pestelac al à 
in fonz dal flór, par chest lu clamavin zip. Inta midisine 
popolár si dopre le’ ladrís cuintri le tos e il catar, invezit 

i flórs ai son lizérs calmants. Le” fueis tenaris e frescjis a 
son bonis di mangjá. A si diseve che il struc dal pestelac 
massedát cul lat di vacje apene molzút al vares fat passá il 
mál di cjáf. A si crodeve, ancje, che se d'Unvier il pestelac 
al ves florit masse a lunc, alore in chel an il racolt al sarès 
stát scjars. Le’ nónis a le racomandavin ai nevoduts di no 
puartá a cjase macuts di pestelac se no le’ gjalinis no le 
varessin plui fat i ús. 

No mancjin liendis sul pestelac, une a l'è cheste. Agnorums 
fa, l'Unvier al ere stát un grum freit e plui lunc dal solit e 
i nemái, picui e grancj, ai scomengavin a lamentási parce 
ch'a no vevin plui ce mangjá. 

Ofindüt e stuf di sinti simpri ché’ lagnancis, l'Unvier al à 
decidút di lá vie, ma prime al veve di fá un dispiet: apene 
ch'a le sarés rivade le Vierte, a le varés fate diventá une 
statue di glac. E cussi al à fat. | nemái ai son restáts di 
stuc! Avilits, ai an domandát a le cuvite ce ch'ai vevin di 
fà par liberá le Vierte e jei ju à conseáts di domandá aiút 
al soreli. "Puartait un flór a le Vierte e jei si liberarà dal 
glaç”, al à dit il soreli. | nemái, a fuarce di cirî, ai àn cjatàt 
il pestelac, lu àn puartát davant da le statue, il glaç a si è 
disfát e cussi le Vierte a si é come sveade. 

Maraveade, a l'à cjapát sü il flór e dute contente aja dit: 
"Di achi indavant ogni an, cuant che jo vierzarai le biele 
stagjon, tu sarás tu il prin a florî, tu sarás tu a visa ducj 
che jo sei tornade par dá a le nature une gnove vite". 


Antonino Danelutto 
Furlan di Scluse 

(í A San Valantin a si distude il lumin”. Biade Tore, che 
Fa si podeve zî a regolá! las vacjes sence ferár?, e 
sence pericul che al zes in cinise il taulât. 
A ere tornade, e dibant, la lús dal bon Diu. 
Ma al fo l'inzegnér Domenico Margarita di Través che, 
a parti dal 1914, al puartà in Val Cose la lús eletriche. 
Une robone! La int a vedeve siór Meni come un mago, 
un gjaul benefic, tant che gno nono Zomarie, che al 
ere un tic scuelát, al lu clamave Lucifero, “portatore di 
luce”. Come ogni nuvitát encje la curint a fo acuelte cun 
suspiet. Soredut ai ere contraris i vecjus: “Parce cambiá 
se a si à simpri fat cussi?”. 
Il barbe Zuan al disé davorman che al no voleve che in 
cjase sò a entràs cheste lûs parcè che a ere une lûs che 
a svuarbave. Cuant che sio fradi Pieri ai cjacarave da la 
só utilitát al ere come se al ronàs il mus. Ma une biele 
di las femines di cjase, cuntune scuse, a i lu mandar a 
Través cussi che l'inzegnér Margarita (cun lui ai veve belzà 
firmát un preliminár) al podes vignî sù intai Stifinins cui 
siei operaios e lavorá in sante pás par fissá piputes, tirá 
fii, meti interutüers inta las cjameres e sore il seglár?. In 
cjase, tra la bencje e il spolert^, ai placár il solet platut 





Governare gli animali 
Portaluce 

Lavello 

Stufa economica in mattoni 

cun sot la lampadine da 25. La madone e las brüts? ai ere 
contentones. Ma cuant che Zuan al torna dongje, Jesu 
Marie! Al tirà jú un pár di novenes e cuatri sacraments. 
Ma za cualchi meis dopo al si ere cuietát, cunvint da la 
comuditát di chest nouf... ferár. E ce comuditát! Tac a 
si impiave, tac a si distudave. Un meracol! Bastave zirá 
l'interutüer e a rivave la lûs, e par di pi... dibant, cussì ai 
i veve dat a dintindi. Intant la curint a ere rivade pardut. 
Par strades e bearcs i pái in file, a centenárs, come tancj 
soldatuts allineati e coperti, ai segnave il paesag. Il nuovo 
che avanza, al avanzave al trot, anzi al galop. 

Pai sbalzs di tension la lûs dente la sferute come a trimave. 
Za flapute di sio a zeve e vignive e las lampadines ai si 
brusave. Une biele dì a si brusà ché sore il seglàr. Bisugnave 
comprále nove. “No lafè, — al disè Zuan —, che jo la puarti 
sù dai Gjarisos. A mi costará simpri malcul comedále che 
comprâle novel”. A i spiegár che ai ere rubes delicades, 
tecnologjies modernes, ma al no restá cunvint. 

Da in ché volte Zuan al scomençà a no butà vie pi las 
lampadines brusades ma a tignîles da cont intun zigotut. 
E al diseve: “Al rivarà ben une biele di chel che al cjatarà 
il múet da comedáles, e al si fasarà siôr”. 

Ce disaressial il barbe Zuan vidint che la int cumò a bute 
vie dut e a no comede nuie? 


Gianni Colledani 
Furlan di Clausîet 





5 Nuore 

uissà ce ch'a varan di pensá ai 26 di Fevrár ¡ nestris 

paisans furlans di Buenos Aires, ducj atents a lei l’ultin 
numar di Friuli nel Mondo cu lis ultimis gnovis de Picule 
Patrie, cuant che, cjalant il Soreli viers lis 11 a buinore, a 
viodaran un anel grandonon al so puest. 
Par dî il vêr par plui di 1 ore prin lu viodaran a scurîsi e 
deventá scuasi une sesule, fintremai a rivá a chel anel, 
mai viodút prime. Al sarà l'Eclis di Soreli Anulàr ch al sucét 
cuant che la Lune, passant denant dal Soreli, i gjave la lús a 
la Tiere, cjatantsi ducj i tré su la stesse linie; par vé l'anel al 
covente che la Lune si cjati tal pont plui lontan de sò orbite 
in rispiet a la Tiere, clamàt Apogjeu. 





Velu ca un eclis anulár fotografát di Lucio Furlanetto dal CASTfvg di Talmassons. 

Eclìs di Soreli Totál in Egjit dal 29 di Marg dal 2006 - di Lucio Furlanetto 
CASTfvg di Talmassons. 


Se invezit la Lune e fos stade tal pont plui daprúf a la Tiere, 
il Perigjeu, e varès cuviert dal dut il Soreli e o varessin vút 
un Eclis di Soreli Totál. Al sucedará ai 21 di Avost e ancje 
in chest cás al sará un spetacul di no pierdi, pai furlans tal 
forest, massime te Americhe dal Nord, e in ché ocasion 
il U.A.l. — Unione Astrofili Italiani — al inmanee un viag di 
osservazion di chei di no dismenteá. 


Beppino Ponte (Bepi Zefon) 

al prin cercli, clamât limbo, a son poiâts chei che, vignüts 
in Friál, no àn volút imbracá la lenghe e la culture furlane. 
A scoltin la musicalitát de peraule e ur displasará par simpri 
di no vé cjantát tal lengac de tiere che ju á acetáts a bracs 
vierts. A fasin pirlaments ma a son lontans de armonie de 
peraule furlane e de sò armonie. A son il 3% (tré par cent). 
Po dopo a rivin i lussuriós, chei che no si fermin denant dal 
gjoldi dal cuarp, che a bramin moments di fúc e i lôr jets 
simpri cjalts. Ancje chi no schercin, pa la cuál i dan dentri 
oris e straoris cence padin. A vivin tal mieç di une continue 
tampieste che no ur da pás e soléf, ma contents a van 
indenant: il desideri e il sbisigà a son plui fuarts. Di sigür 
un 5% (cinc par cent). 
I golòs e lecardins a son subit daspò: i prins a vivin scoreáts 
de ploie, mentri che i seconts si rivoltin tal pantan sgrifáts 
di un cjan trist. S'al e vér che in Friúl pasticeriis e dolcets a 
son in crisi, al vül propit dí che il furlan al mangje plui di gust 
une fete di persut, un toc di formadi, une rodele di muset 
o une cjassade di fasùi. No plui dal 4% (cuatri par cent). 
Cussi, cjár letór, o larai indenant par chei altris núf més 
(l'ultin — Dicembar — al doventarà struc di chei prime): in ogni 
lúc a saran metúts furlans, cuntune percentuál che e fasará 
rifleti. Ognidun al e libar di pensále in maniere difarente, 
ma par cheste volte o vés di crodimi! No par nie pócs — ma 
pócs — i furlans che si cjatin in Paradis! 
Dore da la lenghe in bore 

= mpedocle, nassút a Agrigent inte Magne Grecie tal 
— Cuint secul p.d.C., al à lassát une olme fonde inte storie 
de filosofie parce che al à cirút di conciliá dós concezions 
contrariis: ché de Scuele eleatiche che, analizant il concet 
di Jessi, e sustignive che il Jessi nol pues mai mudá, e ché 
di un altri pensadór, Eraclit, che, al contrari, al diseve 
che nuie al è, ma dut al devente e si trasforme. Chest 
ingredeát personagjo al fo miedi e sienziát, al dedicá 
atenzion massime ai fenomenos naturái, a la botaniche, 
a la zoologjie, a la circolazion dal sanc e al cúr, che secont 
lui al jere il puest dulà che al vîf il pinsîr. Si conte che a 
Selinunte al rivà adore a disvinidrîune epidemie provocade 
da lis aghis infetis dal flum li dongje, in aparence in gracie 
di striaments, ma in realtàt realizant la confluence di doi 
riui parsore de citàt. Al veve ancje strolegàt che, inte gnot, 
al sarès partît pal cîl rivant ai dius. Par chest al lè sù sul 
Etna, dulà che al sparì, cun probabilitàt colant dentri intun 
cratér. Al someave che la sò profezie e fos inverade, ma, a 
prová il suicidi a jerin restáts i siei sandui tal ór dal cratér... 


Odorico Serena 
A son tancj che a san nuie di dut, tancj che a san tant di 
nuie, tantissins che a san dut di dut e no án plui bisugne di 


imparà; pócs che a disin di savé póc e a vuelin impará. (S.) 

1 | formadi par nó furlans al jere indispensabil, polente 
rustide e formadi a jerin la gulizion ancje par nó fruts, 
e po vie di corse pai trois par lá a scuele. 
Polente e formadi si mangjave cuant che si leve intal 
bosc, a seá jerbe intai práts, a cerpî lis vîts, a vendemá. 
Nol è un furlan che nol vedi metüt inte valîs prime di 
lá pal mont ancje une piece di formadi dongje i siei 
imprescj di lavór. 
Il formadi al à fat nassi ancje batudis e cualchi menade 
pal boro a cui che si crodeve masse svelt. Par esempli, 
"Coleto da lis feminis", dopo vé 
passát dute la gnot zirant lis salis 
di bal, si presente la matine a 
puartá il lat in latarie e viodint che 
il casár lu cjalave, pront al dis: "Mi 
à cuarnát la vacje" e il casár: "Di mai che tu ás cjatát chel 
dal formadi!”. Ancje lis comaris si menavin la viole tra di 
lór par vie dal formadi: “Dái di mangjá formadi vecjo a 
Toni" e diseve Lussie a só comari Catine "se tu vuelis che 
al cjanti di gjal!” e Catine: "Dopo mai che o provi, nol 
alce nancje la creste!”. Mi ricuardi cuant che tal 1944/45 
al tocjave platálu intal fen o púr sot tiere ta la lobie par 
cuant che a passavin i marcjadants che lu puartavin a 
stagjoná sü pes monts e nus al paiavin cun tante póre e 
“zito”. La patrie e veve tante fam. 





Pietro Cesca 

| n antic i sartórs e ziravin pai país e si fermavin tes cjases 
‘a fâ i vistits ai oms. E stavin te famee fintramai che ’l vistît 
nol ere finít. Une volte e erin tantes sartores tai país, parce 
che no erin buteghes di vistîts come vué, e les frutes e lavin 
a impará il mistîr. Si comprave une piece di tele al marcját 
e cun ché si fasevin i vistits pes femines di cjase. Le tele e 
ere simpri scurute parce che nol veve di viodisi el sporc. 
Le sartore e lavorave te só cjase: no veve un laboratori 
speciál, ma e doprave le taule de cjase par taiá el model, 
imbastî e dá dongje il vistît. 

Te ritirade di Caporetto ducj e scjampavin par póre dai 
soldáts stranîrs ch'e rivavin in país a robá e copá. Une 
sartore e veve di scjampà cui soi fruts picinins, e le uniche 
risorse ere le só machine di cusî: alore le à platade tal 
ledan e cuant ch'e je tornade le à cjatade. 


Elisabetta Brunello Zanitti 
Furlan di Feagne 


pe netà i ogjets di arint che cul timp a doventin neris 
* (si dis che si ossidèin), metiju in muel ta na terina di 
aluminio là che tu ás disfat un puin di sál grues e una sedon 
di bicarbonato in aga cjalda. Planin ti ju jodis tornà lustris; 
po dopo passiju cuntun strass net. Un sistema par no fàju 
doventá neris al è chel di vendi l'arint o regalàlu ai parincj. 





Consei dal Strolegant 

i 10 di Zenár dal 1317 il pape Zuan XXII al comunicave 

a Aquilee di vé nomenát patriarcje Gaston da la Tor, 
arcivescul di Milan. Za prin di ché volte il parlament furlan 
al veve mandát int di fiducie dal Pape par che al metès 
in sest il Friúl miór che al podeve. 
Dome une setemane dopo un grup di nobii furlans si 
leave cui Padovans par imbastî un complot cuintri dal 
patriarcje e da lis comunitáts di Udin e di Glemone: chest 
al testemonee trop che la situazion e fos delicade, cun 
rivalitáts e inimiciziis une vore fuartis. 
Un dai assums plui dificii che il gnúf patriarcje al veve di 
meti man al jere chel di torná tal plen possès dai cjistiei, 
dai dirits e dai bens che cul timp i jerin státs puartáts 
vie al patriarcjât: par esempli Sacíl e Cjanive, cjapáts dal 
cont di Gurize. 
Al é di dî che a fuarce di vueris e di rivoltis, la disponibilitàt 
finanziarie dai patriarcjis e veve finît póc a la volte par 
scurtàsi, di maniere che a vevin di domandá bécs ad 
imprest e dà in ipoteche i bens lór priváts e ancje chei 
da la glesie, fintremai i furniments di valòr e i sigjîi di aur 
picjâts tai privilecs imperiài. 
Ancje la cjamare pontificie e continuave a pretindi une 
sdrume di bégs; cun di plui, cuant che un patriarcje al 
murive, si usave che ducj i siei debits a vignivin cjamáts 
su chel dopo. Cussi, par rivá adore di fà front a dutis lis 
necessitáts che al veve, il patriarcje al veve simpri di lá 


48 


a cirí bécs. Nuie di strani, duncje, che tal Setembar dal 
1317 un incaricát di Gaston da la Tor al cjapave ad imprest 
dal dean dal Cjapitul di Cividát 60 marchis, di tornái par 
ore di Nadál, e i lassave in pegn diviersis robis di arint: 
sis copis, un turibul, un cingul e altris dotazions di valór 
da la glesie. 

A proposit di prestits, intal secul XIV nol jere ce mateá 
cui intarès: intal 1317 il Comun di Udin al cjapave a usure 
20 marchis di denárs, cul oblic di paiá doi solts par ogni 
marche a la setemane, ven a stái che il prestatór al veve 
un util di plui dal 55% ad an. 

Ai 5 di Avost dal 1317 e jere pandude a Cividát la proibizion 
di fà marcját di domenie. 

Tal stes an al è stàt produsùt tant vin che mai, no dome in 
Friùl ma in dute Italie, tant che no jerin avonde contenitòrs 
par metilu e no jerin cjanivis avonde grandis par tignîlu. 
Par colpe da la cuantitàt, il valór dal vin al colave ju e, 
cun dut che il presit al jere bas, nissun no lu comprave. 
Sperin almancul che lu vedin bevút adore, prime che al 
sedi lát in asét, ce che al podeve sucedi facil, ancje parce 
che i vins di ché volte a vevin póc grát. 


Claudio Mattaloni 


49 


“Siór pari, la mestre mi à dit che no si po fevelá par furlan in classe, 
e mi a fat netá la bocje cul savon. Che a scuele si fevele dome che 
inte biele lenghe di Dante, e à dite”. Il pari al cjale Vigjut ch'al vai, 
umiliát, si pie un macubin e i mole un lidrós: “Ce fastu?” dissal il nin. 
Ironie de leteradure. Nancje che Dante al veti smicjât une scae di 
futúr in barbe ae mestre. 


Ç inide la prime vuere mondiál al tache il Circo, chi di nó. 
` Mano steit a pensá a nuie di legri e divertent. Paiassos 
si, chei a son simpri a bon pro de pulitiche. Massime di 
ché firmade su la piel dai biáts. Al somee che il Mál al 
veti fat di cove ca sù di nó, profitant dal cuzo de pòre e 
de ignorance di une Itale cjastrone e obedient che, subit 
dopo de Vuere Grande, e à tacât a consideránus une tiere 
di colonie, di molzi e di sfrutà. 

Un ategjament prepotent ch'al a metude insieme la cove 
di un regjim totalitari, violent, nazionalist, ven a stài chel 
fassist, ch'al varés insegnát, e ce tant ben, a ducj chei altris 
ditatórs de storie, chei che son vignúts dopo di lui, plui 
dùrs o plui morbits che a sedin státs, ché fregule di striçà 
ogni libertàt individual e coletive, imolade sul altàr di une 
Patrie e di une bandiere imponude a colps di retoriche, 
demagogjie e baston: e dal moment che la memorie e 
tint simpri a dismenteási e di corse di ce che invezit o 
varessin di tignî cont, nol fàs mál ricuardàsi che l'om de 
Providence, il mestrut di Predappio, che si è imponût cu 
la benedizion di une cierte Glesie romane, simpri pronte 

intai secui a pleà i zenoi cun chei che i prometin golosets 
clericái, al á podút fa gruesse la sò vòs ancje grazie al 
tasé, nancje tant imbaragàt, di ché grise sdrume di popul 
che no si impace mai, ch'e preferis no pensá, che al dis 
che no son fats siei, baste dome no vé fastidis di sorte. 
“Adusi obbedir tacendo” come che si insegnave a scuele. 
In chei agns ali o vin imparát, a spese de nestre culture 
antighe di secui, che se talians no si nas, talians si scugne 
deventá, cu la buine o cu la triste, che tu sedis furlan o 
scláf o todesc nol impuarte: tu scugnis dismenteá, cambiá 
cognon, disimpará la tó “Matrie”, la identitát che tu ás 
supade cul lat. In cheste maniere tu ás di jessi pront a 
murî pa la tó (gnove) Patrie, ven a stài ché di un Pari Paron 
autoritari cun tant di gramule fuarte ch'al ven a mangjá 
fin dentri dal plat mitùt insieme de tó fadie! 

Ogni volte che nus proponin ricorencis, di bandieris e di 
nostalgjiis risorzimentáls, chest al varès di sei un carûl di 
libertát di masaná jenfri il curviel di ognidun di nó. Par 
furtune che tra tancj dordei cjapàts tal visc de cunvignince, 
de pòre o de debolece, cualchi acuile chi in Friúl e à 
preferît svualà libare e altissime, freantsi des sclopetadis 
dai cjaçadôrs in divise brunide. 


Angelo Floramo 

a produzion di etichetis da la Tirelli si incrose cui cás 
da la vite dal pitór Otto D'Angelo, cjapàt sù da lis 
Grafichis Tirelli par disegná lis etichetis da la Cantine 
Cooperative di Cjasarse. A cheste si son zontadis altris 
tant che chés par la distilarie Mario Bello di Codroip, un 
dai tancj piçui stabiliments atífs in regjon fin tai agns ' 70. 
Stampade in dós versions, blanc e neri e sepe, e rafigure 
in mût realistic un vieli bevidór, tirát fúr dal grup di font 
da la etichete di Cjasarse e probabilmentri un ritrat dal 
vér dal pari, intal fonts di un cjavedál, disegnát dal vér 
intune ostarie dal Tarcentin e ch'e salte für in tantis 
etichetis di Otto. Si puedin ricuardá chés par la distilarie 
Durbino cul sproc “Il zòc vieli ten dongje il fúc”, par 
l’Enopolio del Friuli e chés fotografichis par la distilarie 
Buiese. Come simpri al salte für ancje in furlan l'invit a 
bevi responsabilmentri, si disarès vué: “Bevint di cheste 
sgnape/dut al passe/un bussul a lè pôc/e tre son masse”. 
Decoradór di bon snait, dopo da la vuere Otto D'Angelo 
(Sunviele 1923) al emigre in France, lá che al devente 
disegnadòr di fumets e fotoromangs, pitór e zuiadór 
bulo di balon. Tornát tal 1960 in Friúl, al fonde a Udin un 
dai prins studis publicitaris e al à mút di cognossi il pitór 
ongjarés Lajos Markos. Cu la Tirelli al dopre la só abilitát 
di fumetist par lis scritis e lis senis ambientadis inta lis 

cantinis, là che al dopre il tratinament e lis sfumaduris 
par dá volum e profonditát a lis sós piçulis oparis d'art. 
Lis sós etichetis a son vivarosis e inconfondibilis par la 
facilitát di ricognossi ogjets, personis e lúcs. 


Gabriella Bucco 


SON 


I, 


Friulana 





1. Otto D'Angelo/ Grafichis Tirelli - Feagne, 
etichete pe sgnape di trape, distilarie 
Mario Bello, Codroip, agns '70 ca. 


2. Otto D'Angelo, etichete pe sgnape 
di trape, distilariis Durbino, Passons 
di Pasian di Prát, agns '70 ca. 


3. Otto D'Angelo/ Grafichis Tirelli - Feagne, 
etichete par Pinot gris, Vino Valtorre, 
Enopolio del Friuli, Tarcint, agns '70 ca. 

si clamavin teatri, ma dentri di lór al sucedeve di dut 

“te ancje di plui. Almancul cussì un biel póc di timp 
fa, cuant che une comunitát e veve dome chel spazi, 
ché sale par cjatási, par stá insieme, par passá il timp, 
par cognossi alc dal mont e di chel che al sucedeve fúr 
dal cercli dal propri teritori. Cussi ancje a Udin, che tal 
1800 e podeve vantási di vé cence mancul la vie dai 
teatris. Jenfri chei teatris che si cjatavin in ché vie al 
jere ancje il Minerva, plui popolár dal Teatri Sociál e un 
tic plui disfaçât ta la só programazion. Cussi dongje a 
spetacui teatrái plui tradizionái, sul palc dal Minerva la 
int di Udin par un grum di agns e à viodút esibizions di 
ogni tipo. Juste par fá un esempli, tal Fevrár dal 1882 
al Minerva, propite dentri al teatri, e faseve la só biele 
figure la straordenarie Compagnia Equestre Sidoli, 
che si clamave cussì parcè che la peraule circo e jere 
considerade masse puare par la puare int e e lave 
nobilitade. Par dîle cu lis peraulis di vué, di un circo si 
tratave, ma un di chei straordenaris, cuntun sglavin di 
cjavai, paiassos, acrobatis, piramidis tiradis sú cui oms 
e soredut la pantumine di un “carnevale mascherato 
sul ghiaccio”, ven a stái un spetacul di chei che ti lassin 
a bocje vierte, ancje parce che la Compagnie Sidoli 
par la prime volte e faseve viodi un spetacul cul palc 
iluminát a colórs, tant che fúr dal Minerva, par fá vigní 
dongje la int, e jere ancje li une iluminazion speciál. Mai 

si jere viodude une maravee cussi, ancje se al va dite 
che Udin di li a póc, tal 1888, e sarà la tierce citát in 
dute Europe a vé une iluminazion eletriche, grazie al 
so straordenari concitadin Arturo Malignani. Ma chel 
santissimát contignidór che e jere une sale teatrál tal 
1800 e presentave ben altri al so public. Al sarà propite 
al Minerva che Udin e imbraçarà e e saludara tal 
1867 Giuseppe Garibaldi, cuntune serade d'onór cun 
academie, simpri par dimostrá la capacitát dal Minerva, 
ma ancje di ogni teatri di chei timps, di proponi suntun 
palc cualsisei gjenar di esibizion. Cemút dismenteá il 
spetacul di Polidor (che si faseve clamá ancje Tontolini), 
forsit un dai plui impuartants precursórs di Charlot, 
che tal 1900, a nancje vincj agns, al provave a puartá a 
teatri la comicitát che al doprave tal cine muto? E intant 
che la vuere e scomengave a brusá l'Europe, simpri al 
Minerva al rivave "l'uomo che sopporta una corrente di 
ben 850.000 volt"! E juste par prová a spostási di cualchi 
pas, al Teatro Nazionale di Udin a contin di vé viodüt 
Authan, l'om nassút cence bracs che al sunave il violin e 
la cuarnete cu la bocje e cui pits. Fenomen di baracon, si 
podarés dî vué. Forsit, però in confront a chei che cumó 
si viodin in television, almancul chei di une volte a vevin 
la capacitát di smaraveá cun inocence e cence malizie. 
E il teatri al jere il puest dulà che ducj insieme si podeve 
restá incjantáts. 


Angela Felice, Paolo Patui 

“e ch'al à cumbinát il duce Benito Mussolini al è ben 

"cognossüt; paraltri no si sa tant dal Benito diretôr 
dal giornal il “Popolo d’Italia” e coma combatent da la 
Prima Guera Mondial. Chistis vicendis a meritarèssin di 
eissi studiadis par via ch'a podaréssin fani capi miei la 
personalitát, un grun complicada, dal om. 
Benito Amilcare Andrea Mussolini, nassüt a Dovia di 
Predappio (FC) il 29 di Lui dal 1883, reclamát in guerra 
a 32 ains, coma bersaliér dal 11" Regimint. Coma ch'i 
savin al é un convint interventista ch'al à fát di dut par fa 
entrá l'Italia in guera; al si necuarserà daurman di se ch'a 
e la guera, ma al restará simpri coerent cul só pensei. 
In prinsipi dal 1917, cul so repart, al è a Dobard dal Lac, 
tal Bas Lusinz, e tal meis di Fevrár al è metút a comandá 
‘na Session di /anciatorpedini (‘na sorta di lanciabombe 
doprada da la fanteria taliana cuntra i reticoláts da li 
trinceis dal nemi). Il 23, intant ch'al si esercitava al tir, 
al è sussedút alc di stuart e la bomba a scopia prima 
di eissi tirada. Il scopiu al fa cualchi muart e un grun 
di ferîts tra i cuai encia Mussolini ch'al ven puartát tal 
ospedál militàr di Roncjis di Monfalcon. Tra i miedis ch'a 
lu curin al è encia il dotòr Gaspare Piccagnoni, diretòr 
dal ospedal di Busto Arsizio. Coma chi sàvin, Benito al 
guarirà ma la so partecipassion a la guera a finìs uchì, 
par colpa dal “fuoco amico”, in chè zornada di Fevràr. 
Il dotòr Gaspare Piccagnoni, che cul timp al è doventàt 

encja professór, al era il paron dal Hotel Cepina, tal 
Comun di Val di Sotto, localitát da la Valtellina, rinomada 
par la bontát da la so aga. Tal 1930 Piccagnoni al scrif 
al Ministeri da la Salut domandant (sensa dismintiási 
di ricuardá che lui, tal 1917, al à curát il duce ferît tal 
ospedál militár di Roncjis) di podei imbutiliá e vendi 
l'aga che un alt prelát 
al veva definit coma: 
‘levissima’. Cuntun “Sant 
cussi grant in Paradis”, 
il permès al riva subit e 
l'aga ‘Levissima’ a taca il 
so vias ch'a la puartarà ta 
dutis li’ taulis d’Italia. 

E pensà che Mussolini, 
par cualchi zornada, al 
a combatút su la Volaia 
(parsora Culina di For 
Davotri), a pucja distansa 
da li’ risultivis di Fleons... 
Spes mi domandi: “Se 
Mussolini al fos stát ferît lì, forsi la prima aga minerál 
imbutiliada in Italia a podarès sei diventada la ‘Goccia di 
Carnia’. "Na ocasion piarduda!”. 








Mauro Fiorentin 
Furlan di Sopula 

Che cosa vedi Walt Whitman? 
Vedo le Alpi della Carnia 
(W. Whitman) 


ilan, lunis di buinore. Pieri al pete un salt ju dal jet 

tant che un zupet. Folc che ti trai! La svee no à sunát, 
ché malandrete: a son núf passadis! Di fúr, une fumate di 
taiá cu la manarie. E cumo? Miór butási malát, cussi ché 
ninine de mé diretore e vará une buine scuse par clamá 
chel miedi fiscál che i plás tant. Une biele sborfade sot de 
aghe frescje, un cafè fuart par pará vie i ultins vanzums 
di sium e po dopo un bon libri. Nuie di miór par passá il 
timp e lassá di bande i fastidis. Alore, viodin mo... Chest 
achi lu ai bielzà let. Chest altri? Al di là del bene e del male 
di Friedrich Nietzsche. Pal amór di Diu! Vué nol e propit il 
cás di metisi a filosofá, ve. Chest achi? Biele la cuviertine, 
ma nol è il gno gjenar. E chel li? Orpo, chel li mi jeri propit 
dismenteát di vélu. Un regál rivàt dongje doi Nadài indaúr 
de bis agne Marte, ché che e je a stà in Friùl, sù in Cjargne, 
e che no ai mai cognossút. “Sbilfs”, di Gianni Pielli. Mah, 
cuissà ce robe che e je. Din un cuc, va. Cjale, cjale, ce 
interessant. Un libri su lis creaturis fantastichis che, daür 
des crodincis popolárs, no si viodin ma a son di simpri a 
stà in Cjargne tai boscs, tai stái, dilunc lis aghis: Macarál di 
Tintai, Drác di Tamau, Bergul, Bagan, Guriut,... Uhm, bulo 
chest Guriut chi: "Il Guriut al é un tiput une vore curiós 
che si cjate te Val dal Cjarsò. Picinin, vivarosut, estrós, ma 

soredut lari patentát e svelt come dós bolps. Une volte, 
une pueme e cucà un Guriut biel che di scuindon al parave 
jù di une scudiele la sbrume dal lat apene fat. Besvelte, lu 
cjapà e lu metè in scjaipule sot di un zei! Ma chel birbant 
al rivà a vuadagnási la simpatie de fantate che lu liberà. In 
curt, i doi a deventarin amís e il Guriut al insegná ae zovine 
cemút fà i Cjarsons”. Cjarsons? Ce sono? Culì i vúl internet. 
Alore... c-j-a-r-s-o-n-s. Veju ca: “Plat carateristic cjargnel 
leát ae storie dai Cramárs, 
ven a stái di chei oms che 
par secui, vint di sostentá 
la famee, si cjapavin su 
sul principi dal Unvier 
e, a pit, a lavin vie pes 
Gjermaniis a vendi un alc 
di dut, massime speziis di 
ogni fate rivadis dongje di 
Vignesie. Lis traspuartavin 
tai scansei di un mobilut di 
len, la crassigne, cjamát su 
pes spalis. Cuant che a tornavin cjase e jere fieste grande 
e lis feminis a preparavin i Cjarsons, une sorte di macarons 
cuntun pistum dolg e salát intune, insaurít raspant su la 
polvar des speziis restade in fonts dai scansei de crassigne”. 
Ma viót mo ce biele storie... Al sarà miór che o vuarissi 
di corse. E je ore di lá a cognossi agne Marte. Jé e la só 
Cjargne. 





Monica Tallone 

1M S. Albin Vescul La Cinise 
2 J S. Quint Taumaturc 
3 V S.te Cunegonde Imperadore 
4 S S. Casimîr di Polonie Princip 
5 D S. Andrian Martar 1 di Coresime 
6 L 10 S.te Rose Vergjine 
7M S.tis Perpetue e Felicite Martaris 
8 M S. Zuan di Diu Predi 
9 J S. Meni Savio Fantat 
10 V S. Simplici Pape 
11 S S. Costantin Re 
12 D B. Luis Orion Predi Il di Coresime 
13 L 11 S.te Cristine Martare 
14 M S.te Mitilde Regjine de Gjermanie 
15 M S.te Luise di Marillac Vedue 
16 J S.ts llari e Tazian Martars Patrons di Gurize 
17 V S. Patrizi Vescul 
18 S S. Ciril di Jerusalem Vescul 
19 D S. Josef Spós de Madone IIl di Coresime 
20 L 12 S.te Sandre Martare 
21 M S. Serapion Vescul 
22 M S. Benvignüt Vescul 
23 ] S. Turibi Vescul 
24 V S. Romul Martar 
25 S S.te Marie Nunziade 
26 D S. Manuél Martar IV di Coresime 
27 L 13 S.te Guste Vergjine 
28 M S. Sist III Pape 
29 M S. Secont Martar 
30 J S. Zosim Vescul 
31 V S. Beniamin Martar 





61 





Marc 


Pinsirs sul més 

Chest an il més di Marg al taca cu la ricorensa da La Cinisa, 
solenitát una vora seria e di riflession: “Polvar tu eris e 
polvar tu doventarás!”. Prin di dut al è un segnál pal om: 
vale la pena scombati par la roba materiál cuant che la vita 
a è un lamp e spes al è un lamp curt? Isal just essi oms 
sensa paraula, di puc rispiet, pronts a trategni privilegjios, 
laris dai suns di chei che ti stan vissin? Ognidun al á una 
sò cussiensa e a jé al à da rispundi. Il més al è chel che al 
parta il gambio da la stagjon: passada la sierada, a taca la 
vierta e cun chesta nemài, plantis e flórs a pandin la ligria 
e la fuarça da la natura. Nû umans i vin da essi presints tal 
teritori cjalant il biel che di par di a ni ven ufiert e rispetá 
la cjera come impegno pal distin da li’ gjenerassions che a 
vegnaran. 


"Na zornada special dal més 

Il disenouf a si fa fiesta a san Josef, un om particolár 
par via che da vecju al è doventàt pari di cui che i savìn. 
L’impuartansa che tal timp al à vút chest fat al à indrecát 
ta sielta che a la fin tancj e tancj a partin il so non. Cun 
di pi a si cognòs pi di cualchi Bepi che in Friûl al à dät un 
sen di bontàt, braura e inteligjensa. Ma il dì disenouf al è 
encja la fiesta dai gjenitórs mascjus: ancja ta chest Strolic i 
recuardan ducju' i paris dal mont. 


62 


Previsions dal timp 

Il més al taca come che al era finît chel passát: néf e frét; 
viers la metát, o un puc prima, al gambiarà cun aria clipa e 
tanti’ plois. 'Na dì dal més a vegnarà jù un slavasson, miei 
diluvio, che al farà vignî for l'aga dai fossái, dai canái e da 
cualchi flun. Tal càs no stin a clamà “natura maligna”, par 
via che jê a fa se che l'om la à obligada a fâ! Si stropin i 
fossài, si strenzin i fluns, si incanalein i riui, si asfalta cjera 
libera e si lassin bandonáts capanons viei, tratórs come 
cjars armàts a pestin il teritori tant che da doventà peton. 
AI rivarà vint che al farà dams. 


Stroleghets 

I nassQts sot il sen dai Pes a si ripiaran dal brut periodo e a 
cjataran dentri di sè sensazions pusitivis; laran a lavorà (par 
cui che al à il lavôr) pi contents e scuvierzaran moments 
biei. II més al sarà segnát encja dal Cjastron che nissun pi 
di lui al sarà ostinát, “cjargnel” e dûr di cossa. 


Mats se si zuia una vora, mats se si ju plata ta farsora 
I numars di chest més a saran condizionáts dal timp 
una vora balarin, ma par chest a bisugna essi fers di 
intendiments, di pols e di tacuin: mai zi fór dai semenáts, 
il banc al vins sempri! Alora mi racomandi; puc e po dopo 
puc se che al si zuia! 
Lot: 6-15-—45-77-86 
Superenalot: 9—18—30-—48—59- 73 

Il Strolegant 

Le celidonie 


BA dispès di viodi sui vecjos mûrs e dilunc le’ 
stradis dongje le' cjasis une plante ch'a l'à biei flórs 
zài cun cuatri petai: a l'è le celidonie o jerbe di sante 
Polonie (celidonia o erba da porri - Chelidonium majus). 
| siei nons nus pandin le’ proprietàts midisináls dal so 
struc zál: metüt intal dint carulát, al fás passá il mál (sante 
Polonie a l'à il compit di protegi cui ch'al à mál di dincj) e 
metàt sui ricüi ogni di par une setemane, ju fâs spar. Il 
non plui comun, celidonie, al sarés di divignince greche 
e al vorés di “sisile” parce che le plante a le floris cuant 

che le” sisilis a le tornin in Primevere e a le sfloris cuant 
ch'a le van vie. 

A si dis che le’ sisilis a le cjarécin i voi dai lór piçui apene 
nassüts cuntun ramagut di celidonie par ch'a ju viergi 
pa’ le prime volte. Il flór al reste viert cuant ch'al è soreli 
e si siere in timp di ploe: chest al vül dî che le celidonie 
a l'é une plante solár in grát di atirá le bone sorte. Siet 
fueis fatis sü intun fazolet di coton e tignudis sul stomi 
dongje il cúr a le fasaressin ben cuintri le malinconie e 
le depression. 

Se invezit a si brüsin le' fueis su le' boris intune gnot di 
viéri di lune e si bute le cinise intal flum, alore si rivarès a 
mandá vie ducj i lambics e le’ maniis. Par ch'a no si málin 
i vuès, baste ongisci intune gnot di lune plene cul vueli 
indulà ch'a son státs in muel par dut il meis di Avost trei 
pugns di fueis di cheste plante. 

Un maçut di celidonie metùt sot il tapèit für di cjase al 
ten lontans i secjemarindis. Intal Medioevo i alchimiscj ai 
dopravin ancje le celidonie par scuviergi le piere filosofál, 
une piere magjiche che, tocjant i metài, ju varés trasformàts 
in aur; cundiplui, grazie a jei, a si varés podút produsi une 
bevande ch'a le vares rindüt inmortal l'om. 


Antonino Danelutto 
Furlan di Scluse 


65 





Il cincon d'arint 


ne volte i pridis asins, ven a stái chei che ai partive 
U canais da la pléf di Ás par scuelási tal seminari di Puart, 
ai ere un grum inomenàts pal lüer savîe e baronagjine. 
Ma encje pal lúer pudîe, tant che, inta cheste “fabriche 
dai pridis” ai veve mitùt in peis, come che a nos conte 
encje Ippolito Nievo, un “partito dei clauzettani”, une vere 
e proprie lobby cun tant di retüers, vicjaris, secretaris, 
monsignors e teolics: Fabrici, Concina, Rizzolatti, Politti, 
Gerometta. 
Da la fameone dai Bascjeres di Duminisie al vignive fòr 
don Mateo, pi conossút come pre Neri, par vie... dal clinto, 
grant useladúer, passionát di scjaipies! e di reclams. 
Un an al utignì dal retàer da pudîe slontanàsi dal seminari, 
dulà che al ere professúer, par fà Pasche a Clausîet cu la sò 
int e... cui siei reclams. Par no stà dibant, al deve une man al 
pridi titolàr, che sot Pasche, lafenò, al no mancjave il lavúer. 
Il dì di domenie Aulive, stant dopo messe in sacristie, a si 
fase dongje il muini Zomarie, sorenomenàt Picolo, che a i 
pandè che la int di dovent a ere sì sparagnine, ma masse 
stricine e che aromai la glisie di San Jacum a no podeve pi 
contà come par vecju su ufiertes gjeneroses. 
Pre Neri al restà sore pensér, ma za un caról? alscomengave 
a balinái intal cjáf. 





1 Gabbie 
2 Tarlo 

Il di di Pasche al volé fà messe grande lui. Al pensa che, par 
ricevi, bisugnave prime dá... il bon esempli. Cuant che al 
vede il Picolo sorti da la sacristie cul zigotut* par racuéi las 
ufiertes, cuntun motu al lu clama da piè dal altár. Alore al 
tira fôr da la gofe^ sot la tonie un biel toc di arint da cinc e, 
fasint in múet che ducj ai vedés, al lu buta tal zigotut. 
L’invît al ere clár: se il pastüer al ere stàt gjenerúes, las 
fedes ai no podeve jessi da malcul. 

Finide messe e dispoát dai tabárs, pre Neri al clamá dongje 
il muini disintji da discová il zigotut dai bêçs sul tavulin par 
vidîe come che a ere zude la... vendeme. A Zomarie, no pi 
usát a tante gracie di Diu, a i rideve encje il blanc dai vüei. 
Ma pre Neri, che al ere pi baron di une bolp? e no malcul 
tirát dai siei paisans, intun marilamp al slungjá la man sul 
grum dai bécs e al sgjarfà par cirî il sio cincon di arint. E 
dopo vélu brincát, lu fasè torná intal scúr da la gofe da dulà 
che al ere jessût. 

Alore il Picolo, meraveát no púec di chest sest dal plevan, 
a i disè: “Oh, oh, reverendo! A è rube da la Glisie, ce vivos 
fat?”. Ai rispuindè alore pre Neri, da bon teolic e da bon 
useladúer, cun cetante pachee: “Pote, recuarditi che l’ucel 
di reclam a no si cope mai”. 


Gianni Colledani 
Furlan di Clausîet 





3 Cestino 
4 Tasca 
5 Volpe 

Ecuinozi de Vierte 


ar dile cu la sience, l'Ecuinozi de Vierte al è il di che il Soreli, 

tal so moto aparent, ai 20 o ben ancje ai 21 di Marc, al 
passe tal pont li che la eclitiche si incrose cul ecuatór celest, 
ma par dile plui sclete al é cuant che il di e la gnot a durin 
compagn par dut, a la fin dal Unvier. Al capite l’istès a la fin 
dal Istát, ma in chest cás si fevele dal Ecuinozi de Sierade. 
Si che duncje tal nestri emisferi, che si clame Boreál, a 
scomencin lis stagjons cjaldis ch'a duraran fintremai ai 22 o 
ben ai 23 di Setembar, ven a stái il di dal Ecuinozi de Sierade. 
Dut il contrari tal emisferi Austrál, ta lis tieris come il Sud 
Americhe, lá ch'a scomencin invezit lis stagjons fredis. Te 
figure chi sot si mostre un scheme dal moto de Tiere ator 
dal Soreli, cui “confins” des stagjons; par comoditát il Soreli 
al è metút tal centri de orbite, che in veretát al è ta un dai 


Invier boreál 


21 Marg istát sustrà! 


Vierte boreà 


Sierade austrál 





stat boreál Sierade boreäl 


mvier austrál 23 Setembar Vierto austrál 

centris dal elis dissegnát da l’orbite, come ch'e dîs la prime 
lec di Keplero. Al sarà dut plui clár plui indenant fevelant 
dai Solstizis. 

Cui varessial dite che a son i motos de Tiere e de Lune ator 
dal Soreli a fissà la date da la fieste de Pasche Cristiane? Tal 
Concilii di Nicee tal 325 d.d.C. a an fissát che Pasche e devi 
colà te prime Domenie daspò de prime Lune Plene dopo 
dal Ecuinozi de Vierte, ven a stài jenfri il 22 di Marg - Pasche 





Ancje il Carnevál di Ivrea al dipent de astronomie. 


basse — e il 25 di Avril — Pasche alte. Ve ca alore che ancje il 
Carnevál, ch'al ven cuarante dis prime de Pasche, al è une 
vore lunatic, alt o bas ancje lui. Si che duncje la Pasche dal 
2017 a colarà ai 16 di Avrîl. 


Beppino Ponte (Bepi Zefon) 

Furlans: popul di Sants, di Poetis e... 


O2 chi lis robis a tachin a metisi mál! O sin tal cuart 
cercli, plen di avárs e di chei cu lis mans sbusadis. Chi 
in Friûl o vin bondance di pugns sieráts e miserie di chei 
che a àn l'anim viert (par chei atris). Ma o sin tal Infier e 
imagjinaitsi lis berladis tra i diferents pecjadórs che ta lis 
gjavis a sburtin clapons, scuintrantsi e disintsi insolencis di 
ogni sorte, une daúr ché altre! A ndi è il 696 (sis par cent) 
e o soi buine di cür! 
Po dopo a vegnin i rabiós e i pucefadie che, metüts in muel 
tal lác di pantan, si batin e si muardin tra di lór cence gjoldi 
un atim da la vite. Al è il distin di tancj furlans: mai contents 
di ce che a àn, si scanin dute la vite cence padin par vé di 
plui. A chestis animis la vite in tiere i veve dát tant ma, 
mai contents, a àn cirüt simpri plui lis cjossis materiáls: si 
son implenáts di robis che, cu la muart, a àn lassadis di 
là, tal mont dai vifs! A son il 4% (cuatri par cent). Gjoldét, 
disgraciáts, che la vite e à di jessi biele cun anim lizér! 
Tal sest cercli si cjatin i eretics, chei che in Friül a àn dineát 
la lenghe e la culture furlane; chei che par modernitát a àn 
repudiát lis sós lidris, vendint cussi secui e secui de storie. 
Cuant che a jerin tal mont a àn frecuentát pubs, fast food 
e clubs a difindi il lór marum a la marilenghe e stropá il cür 
par no sinti dentri il vier dal tradiment! Achi, tal Infier, a 
son condanàts a stà dentri di tombis di füc distiradis intune 
planure scunfinade. No son in tancj, ma il 296 (doi par cent) 
al da dolór. 

Dore da la lenghe in bore 

Diogene di Sinope e il concet di felicitát 


hest filosof, che al à vivút tra il 5* e il 4* secul p.d.C., al 
è cognussút pal so mùt di vivi stramp (par la cuál al è 
stát clamát il Socrate mat). Il so mutif filosofic ispiratór al 
è chel di liberà l'om dai bisugns, par fàlu deventà mancul 
discontent. Si conte che Diogene al doprave il so tabàr par 
dòs intenzions: par cuvierzisi, ma ancje par durmî dentri. 
Al tignive intune sacoce dut il necessari e al fasè la só cjase 
dentri intune bote, par vie che la persone che e varés vút 
di cjatái une cjasute no i rispuindè par timp. Alessandro 
Magno al lè li di lui par cognossilu e i domandà ce che al 
podeve ufrîi. Diogene i rispuindè: "Metiti in bande, parce 
che tu mi gjavis il soreli”. Noaltris o vivin intune societàt 
che nus sburte — cui plui cui mancul — a consumà di plui 
e a cressi lis pratesis. Salacor il rigór etic di Diogene al 
pues judánus a vivi miór, se o rivarin almancul a tamesá i 
bisugns artificiài di chei naturài e a cjapá sù il sens da lis sós 
peraulis: plui bisugns l'om al pense di vé e plui discontent 
al è e il no vént al è segn di superioritàt. | dius a son simpri 
contents par vie che no ’nd àn nissun, e cui ch'al è dongje 
di lôr ’ndi à une vore pócs. 
Odorico Serena 


Simpatic chest Diogene che cun semplicitát al met in lüs il 
principi che plui bisugns o varin e mancul libars o sarin... e 
che soredut lis cassis di muart no àn il puartepacs. (S.) 

I ponts su la spesa 


ussia di barba Bortul a zeva volenteir a spindi uvì dal 
L parvia chi inta chel negossi a devin ponts 
su la spesa fata, da tigní cont par cjapási cualchi regál, 
piçul o grant, secont la cuantitát dai ponts ingrumáts. 
Lussia a si era tant passionada a chel zouc, a i era vignùt 
comi una lévra; dispès a coreva a comprà inta ché botega 
encja co no i coventava nuia, aveva la smania da ingrumà 
ponts cu la gola spasemada da cjapà alc in regál. 
In ché volta che si è fata il tai inta la gjamba, petant dentri 
sul fil da la lama dal falcin, seant la erba pai cunins, il 
miedi dal Pronto Soccorso, 
apena Chal à poiât il voli 
inta ché ferida, a i à dit: 
& x E pos parona. Ce sorta 
di slambri ch'a si é fata. I 
-— as: Ze CES Fa Er dâighi almancul 
deis ponts par cusila!” 
Lussia, sintút a nominá 
ponts, cun serietàt a i à dit: “Dotour, nol padaressial 
dámi cualchi pont di pì, parvia ch'a m'in mancjaressin 
nomi disisiet par rivà a cjapàmi una coguma pal cafè!” 


Aldo Tomè 


Furlan di Manià 

Il cjaradór 


| cjaradór al ere el camionist di une volte. Cul so cjar al 

puartave di dut: glerie cjapade su tai flums, modons, 
caratei, lens, ma ancje oms ch'e lavin a vore, int ch'e lave in 
pelegrinagjo tai santuaris di Glemone e di Madone di mont. 
| cjaradòrs e cjolevin le glerie tal Tiliment e le puartavin tai 
cantîrs e cu le binte e strucjavin el cjar. Par gjenerazions, 
tai país, interies famees e àn fat chel mistîr. | cjaradórs e 
vevin tai comuns l’apalt e le manutension des strades: e 
puartavin le glerie e le scjariavin sul òr de strade, cussì i 
stradins e podevin slargjàle e comedà les buses. | cjaradòrs e 
corevin tancj pericui e tantes voltes e erin miracolàts: alore 
e puartavin tal santuari di Madone di mont, di Glemone o a 
Madone di Grazie un cuadrut pituràt, che si clame “ex voto”, 
là che si viodeve el disastro che al varès podút sucedi e le 
Madone che ju salvave. 


Elisabetta Brunello Zanitti 
Furlan di Feagne 


Un bon diserbant 


Ge che a cjasa al á un zardin, un ort, un viál o un strop di 
cjera al á di pensá, magari cussi no, che lis jerbis (chés 
che a no dan nuia di bon) a cressin encja sensa semenális. 
Essint in Friúl la cjera massa bassa par pleási e gjavá la jerba, 
la roba miór e je ché di diserbá, metint ta 'na pompa 10 
litros di aga cuntun litro di asét e 300 grams di sál. Daspò 
vé ben messedát a si sborfa tal louc da lis jerbis. La paziença 
a darà risulta seont la aspetativa. 

Consei dal Strolegant 

Sucedút intal 1417 


D ai 30 di Mai dal 1417, inta la di di Pentecostis, 
a Udin a faserin un magnific torneu, dedicat a la 
contesse Lisebete, femine di Indri il IV cont di Gurize, 
che ancje lui al partecipave di persone al grant spetacul. 
La preparazion e fo fate di fin. Inte gnove place, clamade 
par chest Marcját Gnúf, a netarin il teren, a tirarin vie 
ducj i claps che a podevin causioná malans a lis bestiis, 
a tirarin sù une palade in Marcját Vieli e a prepararin un 
grant frascjár par la gjostre. 

Ducji doi chescj spetacui si fasevin cui cjavai, ma a vevin 
carateristichis diferentis. Intal torneu a jerin scuadris di 
cavalîrs che si scuintravin par une dì o plui dentri di une 
cente; o savin che intai timps plui antics chescj combatiments 
a jerin une vore cruents e plui di cualchidun i lassave la 
scusse, tant che la Glesie e fini par condaná cheste usance, 
refudant la sepulture cristiane a cui che al murive in chés 
vueris pusticis, e e pretindeve che a vignissin dopradis 
armis cence ponte e cence fil. 

La gjostre invezit si faseve intun spazi plui strent e e jere 
plui spetacolár, parce che i cavalirs a combatevin cu la 
int dongje. 

Ai impuartants ospits dal 1417 ur derin regái une vore 
siôrs, paiáts da la Magnifiche Comunitát di Udin. Ché di 
meti in pali premis costós no jere une novitát: o savin 
che al vincidór di une gjostre i an dade une pesante 
cinturie di arint; intune altre gare il premi al jere inmò 


74 


plui preseát: un elm cun cimír, dal valór straordenari di 
23 ducáts di aur. A spinderin cetancj bécs ancje par la 
cere da lis cjandelis par fà lusór, pal vin — che al jere 
sedi Pignúl che blanc — e par la vene pai cjavai. No 
mancjave la musiche, con struments a flát, a cuarde e 
a percussion. A Udin e in altris citáts furlanis si fasevin 
ancje lis cuintanis, judicadis plui finutis, parce che i 
cavalîrs a metevin in mostre la lór abilitát cuintri di une 
sacume - par solit ché di un Môr o di un Sarasin — invezit 
di combati cuintri altris nobii. 

Chescj spetacui a lavin tant di mode par celebrá 
aveniments particolárs, par esempli cuant che a 
stipulavin une pás o si maridavin personacs nobii e 
siórs. | cavalîrs plui bráfs da lis citáts principáls a vignivin 
mandáts a gjostrá fúr da la Patrie, cu la racomandazion 
di tignî alt l'onór da lis lór comunitáts, che a paiavin 
spesis no di póc pal lór viac. 

Lis batais spetacolárs da lis gjostris a larin für di ûs sul 
ultin dal secul, massime par colpe da lis incursions dai 
Turcs: i cavalîrs no vevin plui dibisugne di tirá fúr nemís 
pustics par fà alenament, cumò a vevin devant pardabon 
un pericul e nemîs vérs, che a fasevin une pòre mostre. 


Claudio Mattaloni 

Autarchics 


“Nono, ce vuelial dîsi autarchie?” Il vecjo al cjale il nevôt, al scjasse 
il cjâf e al da sù: “No savarès spiegáti, ninin, ma cuant che o torni de 
ostarie, par fâ in mút che la none no si inacuarzi che o ai bevucàt, 
mi met in bocje un toscan e lu pacj par ben, mastiantlu”. Il frut nol 
rive a capi: “Ma nono, tu sás pûr che jé si inacuarc distès”. E il vecjo: 
“Chest al è il pont. O scuen rangjámi". 


| agns Trente dal Nüfcent si screin cuntune peraule d'ordin, 
gnove e sflamant, ch'e je *autarchie”. Cussi la Italie fassiste 
e scree la sô politiche economiche, e a dispiet di ogni crisi 
mondiál e cîr di parâsi fasint crodi che il rangjási al fos 
une furbade. Invesit e je stade un grant imbroi. E ancje i 
Furlans si inzegnin a produsi in cjase ce che ur covente. 
Come se ca sù di nò e fos une nuvitàt! Dai filistrins ai 
clauts, dut si conserve, che la miserie nus à insegnàt ch'al 
po simpri torná bon. Simbul dal sucés di cheste politiche, 
Primo Carnera, bocon tontoloto di Sequals, tal 29 di Jugn 
dal *33 sul ring di New York al salude la nomine a campion 
dal mont dai “pesi massimi”, ricuardant prime il Duce 
e daspò la mame. Romanamentri. La Afriche Orientál 
apene concuistade tal '36 e clame colonos e operaios 
par vierzi gnüfs cantírs. E vie nô, a fâsi jemplá di malarie. 
Tant, se o restavin achi, tai palúts, al jere distes: la gnove 
tiere prometude contadins si le robe propite a la palút: 
e ce tantis fameis ch'a fasin San Martin viers lis gnovis 
frontieris dal progrès: Carbonia, Littoria e Sabaudia, là 
ch'a vivin ancjemò dissendents di furlans; ma ancje une 

vore plui dongje, inte zone di a San Zorz di Noiàr, tirade 
fúr dai pacjucs di Tor dal Zuin e nas une gnove citát 
industriál, Torviscose, screade tal 1938 cu la benedizion 
di Mussolini. “Anade memorabil”, il "38, pal Friül: a finissin 
i lavórs dal grant sacrari di Redipulie, monument perfet 
par ricuardá i muarts de prime vuere e ancje par fánus 
prepará la bocje a ducj chei altris macalizis ch'a vignaran 
tal lamp di cualchi an. 

Ancje il Zir d’Italie al passe par Glemone, Vencon e Tumiec, 
in chel an, cuasi par santificá i sacris confins orientái. E 
ducj vie a bati lis mans a lis bicicletis dai campions. 

Ma inte grande fieste di ducj chescj aveniments, il “Popolo 
del Friuli” al celebre ancje a gran vôs lis legs raziái cuintri 
i ebreos, apene firmadis a Rome e declamadis a Triest di 
Benito in persone. 

Une vergogne dure di netà vie, ch'e fasarà colà ancje 
dal cil dal Friùl cualchi miár di stelis zalis, dal cil fin su 
la gjachete. Cusidis in cjase, si intint. Autarchicamentri. 


Angelo Floramo 

Nonino: la Furlane da la sgnape di trape 


C: no cognossial la Nonino, che e à rindüt interna- 
zionál il marcját da la sgnape? Fondade intal 1897 di 
Orazio Nonino ai Roncs (dongje Percút), e à rivoluzionát 
tal dopo vuere la imagjine di chest distilát, inventant 
intal 1973 la sgnape di une sole cualitát di ue e i pre- 
mis che a slargjin la cognossince; dal Risit d'aur che al 
tutele lis vits autoctonis (1975) al premi Nonino, che al 
vúl valorizá la societát contadine. Dal 1933 e je la prime 
etichete che e riprodüs il tradizionál fogolár cu la nape, 
sugjerît probabilmentri da lis fotografiis di Luigi Pignat 
o Umberto Antonelli. Viodarés juste ben l'erór da la fe- 
mine sentade sul scagnut sul larin, là che a podevin stá 
nome i pits a scjaldási, ma sigür no si podeve stà sentàts, 
a mancul di no volé cjapá a model Giovanna d'Arco. La 
etichete e je stade stampade fin tai agns '60 e e esist 
ancje un tipo plui stilizát, là che no si viót la marche di 
cumo, ma la plui tradizionál bote. 

Ancje Otto D'Angelo si è impegnát intes primis etichetis 
Nonino, firmant une tirade für di un schiç cun doi 
balarins furlans. La etichete e manten nome la figure 
feminine, cheste volte precise dal pont di viste filologjic: 
lis dalminis tai pits, i mudandons ch'a vegnin für da la 
cotule, une pose pronte e basade su la tecniche dal 
contrari, là che i bracs a tegnin su un zei tradizionál, lunc 
e cul mani di noglár; sot di chest si viodin raps di ue e tal 
font il cjavedál. De stesse epoche da lis etichetis e je la 

butilie cul anel (1967) disegnade dal studi Vattolo par la 
sgnape Optima, pensade par travasá la sgnape cuntune 
sole man, metint il poleár par vé une prese perfete. 


Gabriella Bucco € 


pz 


GRAPRA! 
FRIULANA 





FOQUAVITE 
"En 


1. Otto D'Angelo, studi par balarins 
furlans, temparis coloradis su cjarte, 
fin agns '60-prins 70. 


2. Otto D'Angelo/ Grafichis Tirelli 
- Feagne, etichete par Grappa 

I ——__ ne «| friulana di pura vinaccia, Distilarie 
(PDT PURA VINACCIA A. Nonino, Percút, ' 70. 


O+ NON | NO 3. Etichete par Grappa friulana di 


[aT] pura vinaccia, Distilarie A. Nonino, 
Percüt, dal 1933 ai agns 70. 

Feminis 


Te discorsuts sul teatri furlan che culi o puartin 
indenant, no pues mancjá une voglade di rivuart 
a lis feminis, se no altri parcé che a son soredut lór a 
jemplá i lúcs des arts senichis. Di sigùr, plui dai oms che 
si strissinin daür des feminis par contentális e no lassális 
di bessolis, ma, la plui part, di malevoe e rugnant e 
soflant. 

E plui di un, cuant ch'al e sentát su la poltrone, si met a 
ronceá e alore a la puare femine i tocje ancje di pocálu, 
par no fá brute figure. 

Par amór di veretát, tocje dí che i scritórs dal teatri 
in marilenghe, fintremai dal Votcent, a àn tratát cun 
rispiet il mont des feminis, lant daür al prin che i à dát 
dut ce che ur spietave: ven a stái Carleto Goldoni, che 
no si pues dismenteá ch'al à pensát la part di parone 
nuie mancul che par une "locandiere". 

E cussi ve che, sui breárs, atoris braurosis a son al nivel 
dai mascjos, soredut tes senis dentri dai mürs des 
fameis, dulà che si sa che lis feminis a tegnin sü no un, 
ma cuatri cjantons. 

A son maris, fiis di maridá, sürs, comaris, massariis, 
magari un fregul "peteconis" o, se zovinis, masse 
seneosis di maridarolis di gale, come ché fantate 
che, intune comedie di Leitenburg, a fuarce di tirá 
la cuarde tra doi frutats, il morós e un cont, e reste 
cuntun pugn di moscjis. Feminis vivarosis, dut cás, 


80 


ch'a puartin su la sene peraulis, cuarps e svintuladis di 
ejonde par fáur cuintri a chei suturnis di oms furlans. 
Tal Núfcent, po dopo, la musiche e gambie ancjemò e 
tai teatris al jentre il ribalton ancje pes feminis, ch'a 
svindichin une gnove dignitát, soredut fúr des cjasis. 
Vele ca alore Mariute che, tal drama di Ercole Carletti, 
e disfide ogni regule e e sielç di bessole il so distin, 
tignint il frut ch'e spiete. E, tal secont Núfcent, ve ancje 
lis feminis di Renato Appi, ch'a àn tant plui di dúl dai 
oms, o chés di Alviero Negro, campionessis rivoltosis 
di coragjo e cúr sincîr, come la Cunizze di “Strumîrs e 
Zamberlàns”. 

O chés, soredut, di Gianni Gregoricchio  ch'a 
revochin il lór jessi feminis di cjár, no àn póre di 
nissun, a rivin a fáur cuintri ancje ai lazarons plens 
di bécs, come la Clelie di “Une cjase sul cjanton” 
che i romp i ùs ai afàrs ludros di un speculadòr. 
In sumis, feminis fuartis, libaris, paronis de lór vite ancje 
cence oms e canais tra i pîts. 

Di ché altre bande — e chi al fevele Gregoricchio — in 
ognidune di lór “al è un cjanton che l'om nol vará mai 
paronance”. 


Angela Felice, Paolo Patui 

D cuma distin 


Cuma ch'a spiegava dut cuant la peraula distin, 

cuma che ogni tucut al zeva al so post, e tu ti 

podevis tirá flat, pará via dal ciaf ogni pinsèir 

a ponta. Distin al era il murî dal zovinut 

ch'al zuiava cu li’ bufulis dal gorc; il tumour 

ch'a ghi veva saltàt intor a tó agna, 'na matina 

di mars; il colá cioc di to pari da la tromba da la tiesa... 
Cussi si comedava la vita di ogni di, vuarfins 

di chel diu che il predi in glesia, la domenia, 

a nol smeteva di clamá. 


Giacomo Vit 
Furlan di Bagnarole 

Un artist dal '500 ch'al strolega 
su l'autonomie dal Friúl 


Se i libris di culture furlane par cognossi 
alc di plui lis vicendis su la nassite e su l’evoluzion de 
autonomie politiche dal Friùl, mi è suvignüt il fat che 
in chest an al cole un inoval une vore impuartant pe 
nestre tiere: il 13m cincuantenari de promulgazion des 
“Constitutiones Patriae Forijulii” par merit dal Patriarcje 
Marcuart apont tal 1366. Mi soi domandàt: cui dai nestris 
politics furlans saial un tant? Lòr sano almancul che la 
nestre Costituzion — a judizi di storics di grande innomine 
— e jere une des primis adotadis in Europe e par zonte 
forsit la plui vierte a une incressite democratiche par 
chei timps? Al bastarès un confront cun altris càs, come 
la “Magna Charta Libertatum” inglese. 

Se i nestris sorestants a vessin savút un tant, no varessin 
acetát a cùr lizér di lassà sbrindinà in maniere definitive il 
Friúl cul slavrament des zonis eletoráls (cul gnúf ordenament 
dai colecs) e cul stralozament des ultimis impuartantis 
competencis locáls (chés che a restavin aes “areis vastis 
des Provinciis" cu l'istituzion des UTI) für dal Friúl, indulà 
che nol é il nestri contest gjeografic, storic e culturál. 
Poben, tornant al gno prolic, o volei dá un cuc aes edizions 
de nestre "Costituzion": une esperte studiose, che e abade 
ae sezion documentaristiche de Biblioteche Comunál 
di Udin, mi presentà une fotocopie di une edizion des 
"Constitutiones" dal 1524. Par me une rivelazion! 

L'incipit de prime pagjine e je insiorade di un biel disen che 
forsit pai studiós di art figurative e i bibliofils al rapresente 
un dai tancj mutifs decoratîfs; par me invecit il disen al 
rapresente une alegorie de situazion politiche furlane dal 
timp e une prevision de nestre ete. 

No si pues savé se il discognossút autór al ves la plene 
cussience dal moment storic; dut cás lui al pár descrivi 
une ande politiche in evoluzion, palesantsi cussi un 
“strolegant” ante litteram. 

In efiets, se si cjale ben, i doi besteons che a paronin la sene 
a rapresentin i doi “podés” politics dal moment, ven a stài 
l'Imperi asburgjic e la dominazion veneziane, che — peáts 
di un stes intindiment — a cirin di sbrindiná cu lis sgrifis 
l'autonomie dal Friúl, rapresentade des "Constitutiones". 
| doi frututs, poiâts su la schene, a semein slissá — cu 
la lór puligane — i besteons: a figurin personis di picule 

“stature” morál — inlududis o complasintis, ch'a cirin di 
profitá dal savoltament. | uardeans “mercenaris” a stan 
in uaite che no mudi la situazion, pronts a intervignî — 
s'al è il cás — cu la fuarce. In alt il cjáf uman, cu lis "alis 
de sapience”, al rapresente il spirt furlan de autonomie, 
che al e stát simpri presint — sevi pür tignüt cangját — in 
diviers moments storics. | personacs che a fasin di “antil” 
al “templár” des “Constitutiones” a puedin sei chei che 
cu la lór sapience storicistiche o cu l’inteligjence critiche 
opúr cu la lôr onestát aministrative a àn pandút l'identitát 
furlane in diviers aspiets. 
Ma il Strolegant forsit al viodeve ancje plui lontan tal timp: 
forsit al à indivinát la situazion de nestre ete, dal fat che 
il Friùl al à simpri corût il riscli di sei talpassát di altris, 
stant la só posizion gjeografiche. In vué tai doi drács si 
pues viodi presint il Podé acentratór incovát a Rome e 
il Podé politic/aministratif incovát a Triest, deventade la 
“Mecca” burocratiche de Regjon artificiál. | “uardeans” 
a son chei politics — ancje furlans — che a vuelin puartá 
a compiment, cul lór conformisim, il slambrament finál 
dal Friúl. 
Jo o ài crodút che il Strolegant al vedi pensât cussì. Viodét 
vualtris, cjárs letórs, di calumá tai protagoniscj de alegorie 
i politics di cumò. 

Luzio di Cjàndit 

1 S S. Ugo Vescul 
2 D S. Francesc di Paule Rimit V di Coresime 
3 L 14 S.Ricart Vescul Costituzion dal Stát Patriarcjál D 
4 M S. Doro di Sivilie Vescul 
5 M S. Vincens Ferrer Missionari 
6 J S. Celestin | Pape 
7 V S. Zuan Batiste de la Salle 
8 S S. Redent Vescul 
DED Domenie Ulive 
10 L 15 S. Terenzi Martar 
11 M S. Stanislau Vescul O 
12 M S. Juli | Pape 
13 J S. Martin | Pape 
14 V S. Valerian Martar 
15 S S.tis Basilisse e Nastasie Martaris 
16 D Pasche 
17 L 16 Lunis di Pasche 
18 M S. Galdin Vescul 
19 M S.te Eme di Gurk Vedue € 
20 J S.te Sare di Antiochie Martare 
21 V S. Anselm di Aoste Vescul 
22 S S. Teodór Vescul 
23 D S. Zorc Martar Otave di Pasche 
24 L 17 S.Ermini Vescul 
25 M S. Marc Vanzelist Fieste de Liberazion - Patron di Pordenon 
26 M S. Marcelin Pape e 
27 J S.te Zite Vergjine 
28 V S.ts Pietro Chanel e Luis Marie de Montfort, predis 
29 S S.te Catarine di Siene Patrone d'Italie e d'Europe 
30 D S. Piu V Pape 

Pinsîrs sul més 

vríl, dols durmî! Ben s'a coventa dîlu! Ti vas al cine e ti 

sintis, tal moment pi biel, ‘na tirada di seon: un spetadór 
al à cjapát il film par ^na pastilia di sonifero. Ti fas un vias in 
treno e, apena partit da la stazion, l’ultin passezér montát 
sù e sintát al taca a ronfà. No stin fevelà da li? conferencis 
cun proiezions di imagjinis: distudada la lús, li” paraulis dal 
conferenzîr a si cunfundin cul ronfá di un dal public. "Na 
scjassada e dut, par un minût, al torna ta la normalitát. Subit 
dopo la situazion a torna compagna. E no da ultin, cuant 
che ti partis 'na cjarta ta un ufissi public e ti ás di zi dentri 
seont il numar tocját: il cjaldut dal louc, la cjadrea-poltrona, 
il sunsurá dai utents a doventin coma 'na cuna dondolada 
cun dolsessa. Disarîs che dut chest a nol susseit doma in 
Avril: confermi, ma in Avríl miei di ogni altri més. 


"Na zornada special dal més 

Chest an Avril al fa fiesta a la Domenia Uliva e a Pasca. Di 
chesti' do’ fiestis a si pos fevelá a lunc, ma nu i scrivarin 
chesti' riis in onór di san Marc, sant di granda impuartanca 
ta la storia e la cultura dal Friûl. Il mai dismintiát Gilbert 
Pressac al à sgarfáf sot e dat li” fondamentis a la ricercja 
e aprofondiments su Aquileia da la nassita fin a la cressita 
grandiosa. Ma al ven clamát encja san Marc l'arc che al ven 
in sél dopo un temporál tra ploia e soreli. Cussi il proverbi: 
“San Marc di sera bon timp si spera”. Recuardási, obliga- 
toriamenti, di fà fiesta ai 3 di Avril e di meti fór di cjasa la 
bandiera dal Friül. 


88 


Previsions dal timp 

Avril al parta il gambiament dal timp; saran zornadis pi 
cjaldis e la cjera a tacarà a scjaldâsi par risevi li” semensis 
sia tai cjamps che tal ort. Tal ort a si dovaran protezi li’ 
plantutis dal freit da li^ nots e dal cjalt dal misdi. Il més al 
partarà plois bondantis fra zornadis di soreli. Tal sél a pas- 
saran nulis che, compagnadis dal vint, a mudaran forma e 
aspiet. A e biel vuardá in alt e imagjinási figuris da la mi- 
tologjia o bestiis o musis di cristians. A son i ultins dîs par 
plantá arbui che a son indispensabii par il biel dal mont, il 
ricambio dal aiar, par trategni i smotaments da li’ rivis da li’ 
culinis e da li^ montagnis, par dà ospitalitât a ussei. 


Stroleghets 

Il Cjastron al comandarà cul so fà decís e par nuia maleabil 
ma, se al cjata chel dal vuardin, al sbassa i cuars. Il Strole- 
gant al sugjeris di no essi simpri sotans di chest nemál. Su- 
bit daúr al ven il Taur; encja chest sen cuant che al planta 
"na sata nol è mout di fála gjavá. Tai confronts dai nassúts 
sot di chest sen bisugna vé pasiensa... tanta pasiensa. 


Mats se si zuia una vora, mats se si ju plata ta farsora 
Chest més li^ rodis a son impuartanti': sielzi ché justa al è il 
compit dal letór che al vól spiticási cuintri la sfurtuna. Ma 
mi racomandi, zuá puc e in cás di vincita... recuardási dal 
Strolegant. 
Lot: 17 - 27 - 33-68-89 
Superenalot: 5-23-39-64- 71-88 

Il Strolegant 

Il barac blanc 


I baràg blanc o spin blanc (biancospino - Crataegus mo- 
nogyna) al è un sterp o arbulut ch'al floris già in Avril. 
| siei flórs blancs cjàndits ai án cinc petai e, insieme cu 
le” fueis ch'a le cressin vizinis, ai zovin par tignî in salút il 
cür. Pal colór dai flórs le plante a l'é stade dedicade a le 


Madone, simbul di purece. 


A si dis che le Madone a l'à metüt a suá i pangits dal 
Bambinut su di un sterp ch'a si é cjamát di flórs blancs: 
cussi al è nassUt il barac blanc. A samee che cui ramàcs 


spinous a segni sta- 
de fate le corone 
che ai àn metüt sul 
cjàf dal Crist finit in 
crous. Secontri une 
liende celtiche, cui 
ch'a si indurmidis 
sot il baràc blanc al 
fás un sium cuiet e 
a si ricree parcé che 
le fadis e i spirts dal 
bosc lu protegin; ma 
se par cás a s'indur- 
midis le gnot dal prin 
di Mai, al cor il riscjo 
di vigni puartát vie 
da le' fadis. Se insom 

di une culine al ves di cressi il baràç blanc, alore a si dis 
che chel puest al é popolát di creaturis magjichis. Une 
volte i grécs, in ocasion da le' gnocis, ai usavin inflochetá 
l'altár cui ramacuts florîts di cheste plante, par augurá 
fortune ai spous: difat intal lengac dai flórs a le rapre- 
sente il regál plui gradît di bon augúr. Invezit i romans, 
chat clamavin il baràç blanc alba spina, ai dopravin i siei 
ramags plens di spinis robustis par tignî lontans i spirts 
dal mal; par chest ju metevin parsòre da le’ scunis par 
protegi i frutins. 

Ancje plui indavant, intal Medioevo, a si lu doprave cu- 
intri il tristvouli!, le’ striis e i vampîrs. A si crodeve che 
se trei plantis di baràc blanc a le cressevin fasint un 
triangul, dentri di chest ai varessin butàt fùr tante di ché 
energje che a le varès podút jessi un grum periculòse 
par cui ch'a si cjatave al. 

A si diseve ancje che a si podeve riparási dai temporài 
sot il baràc blanc parcè che al varés fat cuintri ai fulmins: 
par chest a si picjave cualchi so ramacüt su le puarte di 
cjase e davant da le' stalis. Une vecje detule a le conse- 
ave di no vistisi lizérs prime ch'al fos florít il barác blanc. 


Antonino Danelutto 
Furlan di Scluse 





1 Malocchio. 

| Perdon al colave la prime domenie dopo la Sense. Da 
ch il det: “Din don campanon, prime la Sense e po il 
Perdon!”. 

Il reclam da la relicuie dal sanc di nuesti Signüer al ere 
potent. A Clausîet ai rivave dongje cjargnei e cragnulins, 
bassarói e piavots, stirians e todescs, sláfs e zinghers, 
ma soredut i spiritáts, par fási gjavá il trist vúli? inta la 
glisie di San Jacum. 

Par la strade dal Tul ai rivave sù i zinghers cu las gjostres, 
e a sparive cualchi gjaline, i vistîts dai pipinats? e i peçots 
che a si cuierzeve i covoi. E a cjantavin: “Consuelo de 
mi corazon... Consuelo de mi corazon...” che nos canais, 
platáts dovór il mureon di Bearie, par scimiotáju, 
mudavin in “Consuelo, Consuelo de mi carozon...”. 

Il muini Martin al durmive inta la glisie par pore di 
robarîes. La vee dal Perdon ai rivave sù pal Tul encje 
i barelots dal gjelato. Ai si fermave inta la plaçute di 
Duminisie e il gjelatár al sunave la trombete, piit, piit, 
piit, e sdrumes di canae ai rivave dongje cui oufs: un 
ouf une balute, doi oufs dós balutes. Dal Nuiarug in ca 
ducj ai vendeve alc: teles, cuardes, finiments, falcets e 
cüets, massancs? e manaries, plats e scugjeles, talmides 
e ombrenes, bonbons e matecs. 





1 Malocchio 
? Spaventapasseri 
3 Pennati 

I curniglats ai mostrave i cos e las cosses. La Tunina a 
vendeve semences, la Grisa tramais par las surís e i Beles, 
botárs di Dusà, caratei, brentes, pegnes^ e podenutes? 
par lavá i canauts tal cliput da las stales. Dongje Snaiz, la 
Misse a vendeve colacs e luvins e a cjapave ordens par 
prevedi polacins, razutes e ocuts. Intant, inta la glisie, dut 
al si davuelzeve come da tradizion, tra i fums dal incens 
e i sclics da l'aghe sante, e la int in tasse a si moveve 
tanche las ondes dal már. A misdi i scampanotadüers 
ai deve l'assalt al cjampanîl par vie il privilegjo da suná 
la cjampane grande che a pandeve a dute la val che 
la messe a ere finide e che a ere ore da zi a gustà. Da 
la glisie ducj ai tornave jü par la scjalinade, i pelegrins 
direts viers las tratories e il predessam in canoniche, da 
dulà che al jessive un bon profum. E nos zevin a svogloná 
denti par cjalá la mirivee: formadis, salams, persuts e 
vins. Se il Paradis al esisteve al veve da víe la forme di 
un polag arost. 

Inta la ombrene da la placute, i sláfs, sentàts in cercli 
suntun tapíet colorát, ai si saurive il stomi cuntun 
agnel arost. Ducj, ca o là, ai frugave alc, cuasi a mostrá 
cetant sacrosante che a ere, e a €, la teorie dal Varisto 
di Nai: "Ogni mistica finisce in mastica e ogni gloria in 
mangjadoria”. 


Gianni Colledani 
Furlan di Clausîet 





^ Zangole 
5 Piccoli mastelli da bucato 

ene pasade Pasche, ai 22 dal més sot sere, si scomengará 

a viodi une ploie di gotis lusorosis cul centrite costelazion 
da la Lire, dongje de bielissime stele Vega: di li al ven il 
lôr non di Liridis, ch'a saressin i grignei di polvar e glace 
pierdúts de Comete Thatcher - C / 186 G1 passade daprúf 
dal Soreli tal lontan 1861. Ben po, cheste e je une comete 
periodiche ch'e ven a cjatànus ogni 415 agns: le tornarin 
a viodi tal 2276, ven a stái ca di 259 agns, par cui ch'al à 
pazience. A son gotis une vore vecjis duncje, che i Cinés 
a vevin bielzà viodudis e notadis pe prime volte plui di 
2700 agns indaúr. No son fotografiis di cheste comete, 
par vie che tal 1861 no si usave ancjem a fâlis, par altri i 
fruconuts de só code ju viodin ogni an, cuant che la Tiere 
e incrose la lór orbite. 


Vega H = 
+9 v LYRA 
. 
. 
. » 
HN ID "7", 
LL CIGMUE 


i . 
PRAQUILA 





Radiant des Liridis e costelazion de Lire. 

Ve ca la C 103P/Hartley fotografade di dongje de sonde NASA e ché dal 
astrofil furlan Rolando Ligustri dal CAST di Talmassons. 


La Comete 103P/Hartley invezit le viodarin scuasi duc, 
cuant che ai 20 di Avril dal 2017 e tornara a fási scjaldà 
dal Soreli, daspò 6 agns e 6 més, jessint che l’ultime volte 
e je passade ai 28 di Otubar dal 2010 e si e fate fotografá 
in dutis lis posis, mostrant la só forme di bagjigji. Ta ché 
ocasion e je stade svicinade di une sonde de NASA che 
le a lenzude a mancul di 700 Km, tirant fúr un grum di 
gnovis su cemût ch'e je fate. 


Beppino Ponte (Bepi Zefon) 

e te vite o ai un ricusament al è chel da la violence; par 

J chescj pecjadórs no je pietát. In muel tal sanc bulint chei 
o chés che a doprin la violence cuintri chei altris; no à di 
jessi permitude nissune prepotence, ni ché dai plui fuarts 
di muscui, ni tant mancul ché dal podé (economic, statál, 
militàr, culturál e soredut pulitic), ni ché dai arogants. Il 4% 
(cuatri par cent) mi pàr une misure juste. 
Invezit, puarets chei che no sopuartin plui la lór vite, decidint 
di concjále. Doventáts plantis secjis e gropolosis a àn tai 
ramags lis arpiis. | pecjadòrs no son tancj, par furtune, ma 
chei che a son a mandin un dolór al cür. O pensi che l'1% 
(un par cent) al sedi bielzà bondant. 
Tal ziron che al ven daspò a fasin rabie cui che al blesteme, 
cui che al distrúc la nature e cui che al ruvine l'art. Chescj 
danáts a scuegnin sopuartá une continue ploie di füc e 
no àn ripár ni tes glesiis, ni tai landris, ni tai museus. Gran 
part dai pecjadórs di chest ziron a son i blestemadórs: il lór 
vocabolari par furlan nol è ancjemò scrit, ma a fálu al sarès 
colorît tant che il vistit di Arlechin. O profiti par invidá lis 
istituzions, a sposá il progjet; almancul ta chest si cjataran 
dacuardi! Tigninsi in bon cul 9% (núf par cent). 
Daspo si cjatin i sodomits (che jo, femine che no à fat scuelis 
altis, no capis) ei usurárs o cuardarúi che si cognossin par vie 
che a puartin un sachet picját tal cuel. Chestis dós categoriis 
di pecjadórs a son sot di une ploie di füc, e cun di plui a son 
scoreáts. Di furlans a ’ndi sarà il 4% (cuatri par cent). 


Dore da la lenghe in bore 

is origjinis de astrologjie si ricjatin tal Medi Orient dulà 
—che i Caldei a forin i prins a scuvierzi la regolaritàt dai 
moviments dai astris. Stant che ta lis culturis dal Orient antîc 
e jere persuasion che i fenomenos dal mont a dipendessin 
da la azion cumplide dai cuarps dai astris, e fo fissade une 
corispondence jenfri i events dal cíl e la vite dal om, pa 
la cuál i fenomenos dal prin si saressin rifletúts sul destin 
dai seconts. Partant, il strolegà si è proponüt di fissa la 
influence dai astris su la tiere e, in funzion di chescj, di 
previodi l'avigní da lis creaturis umanis. Si formà cussi la 
categorie dai strolegants, che e veve la presunzion di olmá 
lis influencis negativis o pusitivis daür da la posizion in cil da 
lis divinitáts astráls, par proviodi l'avigni da lis personis e dai 
popui. Il cil zodiacál al fo dividút in dodis parts compagnis 
di trente gráts, clamadis cjasis, ognidune di chestis metude 
sot dal segn di une costelazion. A seconde da la presince o 
no dai astris intes costelazions, si gjave für la influence che 
cheste situazion astrologjiche e varès vút su lis personis e 
sui popui. Al e ben clár che ta chest no je nissune veretát 
sientifiche, e al é für dal vade che si puedi lei il distin dal 
om tai moviments dai cuarps dal cil. Revoc lontan a son i 
oroscops, che a àn une lór scuse ta la insigurece da la vite. 

Ma isal ancjemò cualchidun che al crót ai oroscops? 
Odorico Serena 


I tarocs, la leture da la man, il butá lis cjartis, l'interpretá 
la date e l'ore di nassite a son robis bielis e interessantis: 
propit di dái seguit e fiducie!... Baste no fási spelá! (S.) 

Il most di miluçs 


M i plasarès torná frut parce che o ricuardi che in ogni 
cjase dal Friúl l'Autun e jere la stagjon plui magjiche 
dal an, che e faseve racuei ducj i milugs madúrs. 

Mi visi che la none e mé mari a rincuravin ogni piçule 
robe, dut al coventave e dut al judave a saceá la fam o 
la golositát. | milugs par fà il most a vignivin cjapáts su al 
moment just, taiáts a fetis e laváts, te cantine a jemplavin 
un brentiel e cu la tremoze a masanavin i milugs. 

II most blanc al colave 
intune podine di len e lu 
lassavin a fermentá par 
doi-tré dîs, ma al jere ancje 
cualchidun che lu turclave 
subit; mi visi che par dài 
plui fuarce a zontavin un 
póc di sucar; se il most al 
veve plui gráts al durave bon plui a lunc, e stant che al 
jere dolç, ancje i fruts lu bevevin vulintir. 

Il most dai milugs al funzionave ancje di purghe; cun 
di plui, travasát e stagjonát ben, al deventave come un 
licór. Ma ta chei timps di vuere, se no mangjavin mai 
avonde... ce vevino di purgàsi? 





Mario Milanese 

| | fari al lavore te farie, ch'e je une stansie scure, parcè 
ï che il fum al à fat deventá neris i mûrs e par cjere al e il 
cjarbon. Il fari al fás scjaldà il fiér te fusine, un grant fogolár 
cul soflon dulá che in miec dal cjarbon ardint al mande in 
bore il fier di bati su l'incuin cun mace e marcjel. Une volte 
i argagns grancj o taronds e erin fats cun stamps pesantons 
ch'e vignivin batúts cul mai, un marcjel fat movi cu le aghe 
corint prime e cuntun motòr dopo. In timps pui modernos 
il fari al dopre il tornio a pedái o eletric. Il fari al preparave 
i imprescj di fier pal contadin: forcjes, pales, vuargines, ma 
al ere bon ancje di fá lavórs artistics come portons lavoráts, 
ringhieres, paremans plens di ricams. Il fari nol lavore dome 
il fiêr ma al è ancje marescalc, che al à di inferà i cjavai e les 
vacjes. | nemái si fermavin fúr de farie la ch'e ere le glove, 
un imprest ch'al servive a tignî fer il cjâf de bestie di inferà. 


Elisabetta Brunello Zanitti 
Furlan di Feagne 
An ricu 


© e ti salta für o in cualchi puest dal cuarp un ricúl, ti ás 
2 dës propuestis da méti in at. La prima a je ché di cjatá 
"na planta di celidonia e zoncjà un ramassut; al salte für 
un lat zál di meti tal ricúl. No pierdi la speransa se nol va 
via subit: ripeti la operazion, fin a che il risultát al sará chel 
vulút. La seconda, ma a vál doma par lis personis bielis, a 
je ché di tegnisi il ricúl. 

Consei dal Strolegant 

| i 8 di Zenâr dal 1417 il Consei di Udin, dopo sintút 

\il Maressial dal patriarcje e dopo let pulît i ats dal 
procès, al mande su la forcje Luring di Privan, colpevul 
di putropis robariis. 
Passade une setemane, il stes Consei al mande fùr un 
altri teribil judizi di muart: Zuan Borzute al varà di jessi 
strissinát fintremai li da lis forcjis a Sante Catarine, dulà 
che al veve di jessi picjàt pal cuel. 
Spetacui di cheste fate si nt viodin ancje in Istát: al prin 
di Lui Dree Medici al jere condanàt a montà sul patibul 
tiràt sù a Udin, inta la place comunál; i vignive ancje 
confiscat dut il so patrimoni, ma par gracie speciàl e come 
at di magnanimitàt, i siei bens a vignivin dáts ai siei fis, 
a cundizion che a stessin in citàt e si puartassin di bogns 
e onescj citadins. 
Nol a vút il stes efiet invezit il tentatîf di neutralizà dodis 
ribei violents, che a mulinavin cuintri dal patriarcje e da la 
Patrie dal Friùl, par vie che lór no dome no si presentavin 
al procès metüt in pits cuintri di lôr, ma a continuavin a 
cumbiná ancjemò un biel pócs di malans. Il Consei di Udin 
nol podeve fà altri che bandî ché intausse da la citàt, sot 
pene da la forcje, se a vessin vút cûr di torná in barbe di 
ché perentorie proibizion. 
Dut cás al è facil che chei brigants no vedin cjapade 
masse póre di ché condane, parcè che, se un delincuent 
al scjampave e al rivave adore di meti pit intun altri stát, 

lis vuardiis che i corevin daúr non podevin arestálu, ancje 
se a vignivin coionadis e insultadis di lui, biel savint che 
no si podeve tocjálu di lá dal confin. 
I Udinésintal 1417 no viodevin dome esecuzions capitáls, 
ma si straviavin ancje cui fúcs di gjonde, clamáts ancje 
pagnarüi, che si impiavin inta lis grandis ocasions. 
Ai 18 di Fevrár dal 1417 a spesis dal Comun a vignivin 
compradis 26 liris (val a dí uns dodis chilos) di séf (gras 
di purcit), par fà pagnarúi par saludá la rivade dal 
imperadór a Costance; altre ocasion di fieste e jere la 
elezion dal gnùf pape Martin il V, che ai 21 di Novembar 
par lui a spindevin vincj liris di len, simpri par impiá i 
fúcs in segn di gjonde, che si viodevin ancje une vore di 
lontan. 
Intant che i Furlans a fasin fieste, intal 1417 e scomence 
biel planc la vuere che di li a cualchi an e puartara il leon 
di San Marc, simbul da la Republiche di Vignesie, a poiá 
la só talpe sul Friúl. E dulá che al restará par passe tré 
secui e miec. 

Claudio Mattaloni 

Cjargne 1944. Su la place di Verzegnis: “Ce vacje orende ise po ché 
là!?" - No vacje Camel!” - “Cemút ti permetistu di dámi dal camel?" 
- No tu ás capît. Ché vacje le e je un camel” - “Ce pocje creance che 
tu ás. Tratá mal une vacje dome parce che e je nassude lidrose” - 
“Dordel!” - “Insome deciditi, ise une vacje malformade o un dordel?" 
- “Ma tu séstu scemo o propite no tu rivis a capími?” “No sai jo, tu 
cjavargnis di vacjis e di camei! Ce ástu vué? Al somearès che tu 
fevelis par rus!” Mago! 


\ Fo je dome le vuere, la plui brute e sporcje ch'e sedi 
Y mai stade, il mal incjarnît jenfri dal om, e po dopo une 
pás fate dute di rudinacs, fan e miserie: che la nestre int 
ea cjatàt il müt di gjavá für de só semence plui profonde 
une fuarce che i à dade une grande voe di torná a vivi, 
scomengant de ricostruzion moràl e civîl dai siei paîs. Al è 
propite il grant scjas social, cultural, etic, antropologjic che 
al oblee a sgarfà fin dentri dal ultin scansel de sperance 
e de fuarce di volontát par vignî fúr di une gnot scure e 
cence lusòr. 
Si tache cu la jentrade de Italie in vuere. E i Alpins, come 
simpri i prins a parti, si glacin sul confin de France, mal 
armáts e mâl ecuipagjâts. 
Al va indevant cu la invasion de Jugoslavie, tal 1941, cuant 
che Lubiane e ven sierade jenfri il fil spinát: la popolazion 
civil, ven a stái vecjos, feminis e fruts, deportade tai 
cjamps di concentrament fassiscj vierzüts ancje in Friúl: 
a Visc e Gonars. E i soldâts ch'a tornin vifs dai Balcans a 


102 


partissin imediatamentri pe Russie. Une tragjiche epopee 
che di bessole e bastarés par contá il Friúl fintremai a 
la néf di Nikolaewka, tal Zenár dal 1943, i dispierdúts, i 
mai plui tornáts. E daspo la viliacarie dal re talian, ch'al 
sbandone il País tes mans dai mucs, cuant che il Friúl al 
ven inglobát tal Adriatisches Küstenland, di fat tiere dal 
Tierç Reich. E po dopo la Resistence, che chi di nó e vôl 
dî ancje la pagjine straordenarie de Libare Republiche de 
Cjargne, difindude par difindi il lavór, i boscs, lis malghis, 
la dignitát des feminis, garanti un doman ai fis. E come se 
nol bastàs, i cosacs, i "^mongui", i rus, vignüts a ocupánus 
cun tant di camei. E finalmentri la liberazion, tal Mai dal 
1945, plui tart che no in Italie, stant che par chi a passavin 
dutis lis coloniis militaris dai ocupants. E seguìs la spiete 
dolorose e sperancose dai oms ch'a tornin dai cjamps 
di presonie. A tornin libars. “Libars di scugnî là” ator pal 
mont. Migrants par une gnove dignitàt. 


Angelo Floramo 

a distilarie Ceschia, fondade a Nimis tal 1886 e ative ancje 
cum, e je une da lis plui antighis dal Friúl: Giacomo 
Ceschia al à tacát a fá une distilazion “ambulant” cui 
lambics poiáts suntun cjar tirát di un cjaval par lá intes 
aziendis dai viticultórs dal teritori. 

Lis dós etichetis — une e à un font di arint par une butulie 
magnum - a son stadis disegnadis di Otto D'Angelo intai 
agns ‘70 par cont da la tipografie Tirelli di Feagne. La 
sgnape Ceschia e nas da la distilazion di trapis di Verduc 
di Ramandul: Otto al sielg duncje di rapresentà la antighe 
gleseute votive da la localitàt dedicade a San Zuan Batiste 
e fate sù tra il 1472 e il 1488 suntun vieli glesiut roman. 
Tal '500 a son stàts zontàts il puarti e lis pituris a fresc di 
Zuan Pauli Thanner. 

La gleseute votive e je un embleme dal teritori e e je 
disegnade su la etichete cuntun incuadrament prospetic 
che e fas viodi la profonditàt. Otto al veve realizàt un 
prin abog par un Refosc da la aziende Monai e po dopo 
al veve semplificát il disen, zontant la biele policromie 
par la distilarie Ceschia. Lis etichetis ajerin, e a son ancje 
cumò, tacadis su butilis in veri impaiát cun scus; daür, ta 
la cuintri etichete in lenghe furlane, usade une vore dal 
disegnadór a confermá la vicinance cul teritori, si pues lei 

«Le sgnappe di trape / Ramandul iè buine / anin e insieme 
/ bevinle ninine / E dopo plui legris / l'amor fasarin / e 
tantis busadis / di plui si darin». Il dut al vignive completát 
cui simbui dal Consorzi di tutele da la sgnape furlane, une 
opare di art rifinide in dut. 

Gabriella Bucco 





GRAPPA 


GR amantiolo 





1. Otto D'Angelo/ Grafichis Tirelli 

- Feagne, etichete par Grappa di 
Ramandolo vecchia riserva, Distilarie 
Giacomo Ceschia, Nimis, ‘70. 


2. Otto D'Angelo/ Grafichis Tirelli - 
Feagne, daür de etichete par Grappa di 
Ramandolo vecchia riserva, Distilarie 
Giacomo Ceschia, Nimis, ^70. 


3. La fiascute fate cui scus par Grappa 
di Ramandolo vecchia riserva, Distilarie 
Giacomo Ceschia, Nimis, '70. 

] ne volte, il Friúl dal teatri popolár al saveve ridi di 
à gust, butâle in fraie e sledrosá cun morbin ancje i 
soi difietuts, piçulis maglis dal vivi di ogni di. Al rivave 
fintremai a menâ pal nâs ancje i sorestants, che paraltri 
no jerin tancj come vuê: par dile in struc a jerin i sindics 
che, sot chel muson di Benito, si saressin clamâts 
podestâts, e soredut i plevans, che a tignivin strents tal 
pugn dutis lis clâfs e i cjantons taponâts dai païs. 
Tocje dí che dut chest lizêr sdrumâ il mont par ridi al 
vignive fat cence marum e malegrazie, ma cussi, tant 
par passâ dós oris in ligrie sclete e po dopo torná cul 
cür plui confuartât al tran-tran di un vivi cence monadis 
pal cjâf. Dut câs, al devi sei stât un plasê di no crodi 
viodi che par une volte, su lis taulis di un breâr voltât 
in teatri, a vignivin butâts jù dal cjadreon de paronance 
e petenáts ben e pulît doi biei pipinots come siór Tite e 
pre Pieri, ch'a figurin te comedie di Bruno Paolo Pellarini 
"Amor in canoniche”. Il prin al è un paron di famee ch'al 
spere par so fi Bepo, apene tornát studiát di Padue, 
un matrimoni di bécs, par montá sul scagn ancje lui e 
dute la só clape. Il secont al è il predi dal paisut, un tipo 
ruspiós e dúr, che al ten sierade in canoniche come une 
muinie la gnece Catine, puare come la viscje, che propit 
Bepo, cuant ch’al jere mûl, i veve bielzà butát il voli. Ma 

al cúr, si sa, no si comande. | doi frutats a van parsore 
di dutis lis provis e no si dan par pierdúts, ancje se son 
scuvierts a morosá di scuindon fintremai te canoniche e 
jé, nuie mancul, e scjampe te cjase di Bepo, cun ce tant 
scandul des fameis e cun ce tant sbrocament di rabie 
dal barbe plevan che nol ocor nancje dí. 

No sarès però une comedie se dut no si justas, magari 
cul jutori di un vieli ami dal predi, tant plui di sest di 
lui, e de massarie, che, di sotane de famee ch'e jere, si 
cjape ancje jé la só biele rivincite. 

Al da di pensá che cheste storie legre, dulá che a án la 
miór i zovins e i sintiments, e no i interés materiài, e sedi 
stade premiade tal prin Concors teatrál de Filologjiche 
tal 1920, deventant di bot un “cult”, come che si dís 
vué, dai atórs furlans e soredut di “Chei de Lum”, che le 
an metude sù par plui di cinccent replichis. 

Tal 1920, pero, al jere póc ce ridi: la vuere grande, cun 
dut il davoi e la miserie che si jere tirade daúr, e jere 
apene finide; ator a tacavin bielzà barufis pulitichis; il 
mont al stave gambiant, e no in miór. Ma di stes il Friúl 
al saveve ridi. E si po imagjiná che, miscliçât ai paisans, 
al riducàs ancje il plevan, sbeleát cence tristerie. 


Angela Felice, Paolo Patui 

N e bande nord di Udin, dulá che le planure si slungje 
` fin sot lis primis culinis ch'e dan di fonde aes monts 
plui bielis dal Friúl, e vivin doi paisuts: Felet e Culugne 
che, fin al 1928, insieme cun Branc e fasevin Comun cun 
“capitál” Felet. 

Int ae buine: operaris, artigjanuts e contadins in uaite 
dal moment just par saltá il fossál e jentrá in fabriche, 
tignint simpri da cont le vacje e il cjamput. Chei e jerin 
i timps cuant che tai nestris país si respirave l’aiar de 
liberazion d'Italie apene rivade. Si continuave a clamási 
par sorenon, par meti in clár le partignince familiár e 
tantis voltis par marcá il caratar dal sogjet... 

Par esempli Felet al veve il “Duce”. Nuie ce fá cul 
fassisim. Un bráf muridór, migrát in Gjermanie in timp 
di vuere e tornát in patrie cuntune cjamese nere e un 
pâr di bregons sul grisut e stivái di cavalaric. Sul cjáf un 
cjapiel di alpin cence plume, maron sul zîr dal cerneli, a 
mostrá il sudôr che al veve travanát cuissà par ce tancj 
agns. Maridát, un fi, al jere un bon cristian. Dutis lis voltis 
che al passave denant de glesie, si fermave, al tirave ju il 
cjapiel e, daspès in zenoglon, al preave fuart in maniere 
di podé jessi sintüt. Al viveve di miserie... Cuntun birocut 
sistemát su dós ruedis di biciclete, al zirave pai país a 
cjapá sú ce che le int e scartave: “Vues, pecots, fier, 
piel di cunin, sioris!”. Al paiave il just e daspo al cirive 
di paregjá i conts tornant a vendi ché marcjanzie. Picul 

di stature e un fregul gras, al cjaminave balant scuasi... 
e chest so lá al dave seont ai fruts, che al so passag i 
sigavin daúr: “Duce... Duce...” 

Cuasi di front — si fâs par mût di dî — a Culugne al viveve 
il Re. Nissun monarchic in famee. Pluitost comuniscj... di 
chei vérs. Al capo, il popul i veve metüt chel sorenon par 
vie che, ai timps de prime vuere mondial co il Re al ve 
plantade cjase a Martignà, si jere rangjàt a fà di stalîr ai 
cjavai dal... Sovrano. Il Re de nestre conte al jere un bon 
lavoradòr e in lote continue par un toc di pan. Di sigúr al 
cognosseve il Duce di Felet ancje se chel al preave Crist 
e lui al straviodeve par Marx... 

Une biele dì d'Istát, il Duce, tal so zîr di zornade, lant 
viers Culugne al viòt a pendolà tun ramag di moràr fùr di 
trop une gjachetate dute rote e sporcje. 

Al cjale ator... nol olme nissun... e svelt le met tal so 
cjaruç insieme cui atris pecots... In chel, de cjavece 
grande insom dal cjamp le vós... imperative dal Re si 
jeve a rompi il cidinór de canicule: “Alto lá... fermiti... 
ché mude e je mé... metile al so puest! No tu volarás 
miche che le int e pandi ator che il Duce... al à robade le 
ejachete al Re...?!”. 

O pensin che dut al sei finît tune bevude in coperative. 


Giannino Angeli 
Furlan di Felet 

"L è cuasi un cjant la bielezza da Cjargna 
(L. Zannier) 


¡ele la muse di ché ninine de mé diretore cuant che i 
‘ai dit che o sarès lat in feriis par trê setemanis: véso 
presint L'Urlo dal pitôr espressionist norvegjés Edvard 
Munch? Spudade! Biade mai jé, ce fote che ¡ai fat vignî 
sù, o pensavi riducant intant che, seneós di partí, o 
tornavi a lei la letarute di agne Marte. “Cjár Pieri, no viót 
Tore di cognossiti. La Cjargne ti spiete: cui siei vincjevot 
comuns siórs di storie e tradizions, cu lis sós valadis — 
che culi si clamin cjanài — ognidune segnade di un flum, 
cui siei paisuts poiáts jenfri práts e boscs, che a platin 
e a displatin un grant patrimoni di nature e culture, 
e sarà salacor une scuvierte che no tu ti spietis. Tu ti 
inacuarzarás in curt che visitá la Cjargne al è come passá 
lis pagjinis di un libri antic che al spant ator il savór de 
storie di mil agns di une tiere di confin, indulá che si son 
incrosadis lis civiltáts plui impuartantis dal Mediterani di 
une bande e di di la des Alps di ché altre. Il prin país che 
tu cjatarás rivant ca su al è Damár. La Carnia sarebbe più 
dolce se il primo paese non fosse Amaro, e dis, zuiant 
cul dopli sens dal non dal lüc, une famose detule. No 
sta fâi masse cás. Si sa, la int di mont sul principi no je 
propit tenarute ma, une volte rote la glace, e sa cemüt 
vuadagnási la simpatie di chei che a án gole di cognossile 


110 


e cemút fá par che si sintin a cjase lór. Une cláf juste par 
intratigní i visitadórs e je di sigúr ché des tantis fiestis 
che si inmanein culi di ogni bande vie par dut l'an. Come 
par esempli, propit a Damár, la Fieste dal Gjambar leade 
a une gustose storiute popolár: al somee, cun di fat, 
che i oms dal país si tignissin in bon cu lis lór feminis 
par jessi státs pardabon coragjós tal bati une besteate 
spaventose — la “Rude Bestie’ — dismenteant di contáur 
un picul detai: ven a stái, che si tratave dome di un puar 
ejambar! Babios i Cjargnei, nomo Pieri? Cumo ti saludi. 
Ah, visiti di puartàti daùr un gaban: la nature achì no 
sarès cussì sflandorose se nol plovès tant. 

Mandi! Agne Marte”. Mandi: ce biel salût, cuissà di dulà 
che al salte fùr... Viodin se internet mi jude inmò une 
volte: m-a-n-d-i... “Mandi e je salacor la peraule furlane 
plui cognossude tal mont. Al pâr che e vegni dal antîc 
‘marcomandi’, al vignarès a stái mi racomandi...". Mi 
plás cheste peraule, e à un sun dolc e dolc al è ancje il 
pinsir che e mene cun se di racomandási a Diu o ben a 
cualsisei persone di fiducie. Mi sa che e à reson agne 
Marte, no ai di fái masse cás a ché detule su la Cjargne. 


Monica Tallone 

1 L 13 S. Josef Artesan Fieste dal Lavór 
2 M S. Atanasi Vescul 
3 M S.ts Filip e Jacum Apuestui D 
4 J S. Florian Martar 
5 V S. Gotart Vescul 
6 S S.ts Marian e Jacum Martars 
7 D S. Flavie Martare 
8 L 19 S.Vitór Martar 
9 M S. Isaie Profete 
10 M S. Antonin Vescul O 
11 J S. Ignazi di Làconi Frari 
12 V S.ts Nereu e Achileu Martars 
13 S La Madone di Fatime 
14 D S. Matie Apuestul Fieste de mame 
15 L 20 S. Doro contadin 
16 M S. Ubalt Vescul 
17 M B.de Antonie Mesina di Orgosolo 
18 J S. Zuan | Pape 
19 V S. Ivo Avocat € 
20 S S. Bernardin di Siene 
21 D S.te Gjisele Regjine 
22 L 21 S.te Rite di Cassie Taum. 
23 M S. Desideri Vescul La Madone di Monsante 
24 M La Madone dal Jutori 
25 J S. Bede Predi o 
26 V S. Filip Neri Predi 
27 S S. Ustin di Canterbury 
28 D S. Milio Martar La Sense 
29 L 22 S.Massim Vescul 
30 M S.te Zuane d'Arc Vergjine 
31 M Visitazion de Madone S.ts Canzians di Aquilee 

Pinsîrs sul més 

se al tampiesta in Mai... o sin cjapâts intal tramai”. 

Cun chest proverbi i scrîf cualchi pensér sul més dal 
sigúr gambio stagjonál, posto che la biela stagjon a à tacát a 
cori. Floriduris in plen, arbui cuviérts di fueis e tai orts ason 
prontis, fra altris, insalatis, sparcs e fraulis. Tai nîts a cjapin 
vita li^ covadis intant che il cucuc (di di) e il rusignül (di not) 
a cjantin sensa padin. Al è il més dal Rosari e cussì fantats 
e fantatis a án un mutîf in pi par là fór, no a preá ma a dá 
gjonda ai prins incuintris sentimentái. Li’ stradis ta li’ seris 
di Mai a si emplin di int che a piè o in bicicleta a gjolt il clip. 
Tai zardins, lusignis a implin la lór lús, mandantsi segnái di 
cortegjament. Al è un biel vivi in Friúl e al sarès *cjamo pi 
biel se i tegnessin cont il teritori e l'ambient, molant in part 
chés che a son li’ colturis intensivis. 


"Na zornada special dal més 

Posto che li^ impuartantis celebrazions da la Vierta chest 
an a rivin tal més ch'al ven (fata ecezion par la Sensa, che 
a cola ai 28 di chest), scrivarin alc da la fiesta dal Prin di 
Mai, zornada dediada ai lavoradórs — di ogni sorta, gjenar 
e cundizion —, che ogni di a vodegnin il vivi par lór e la lór 
famea. Ducju' a varessin di fà fiesta! A sarà 'na vera fiesta il 
1n di Mai se ta li’ manifestazions a mancjaran i stracaplassis, 
i rufians, i mangjapanatradiment, cui che no fa il so dové, 
i laris dal cartelin, i furbos che a no dan servizis, cui che al 
aprofita dal so rôl... A sarà ^na fiesta vera. 

Previsions dal timp 

Finalmentri a si invia il cjalt che al gjavará cuviertis, maions 
di lana, scarpis pesantis par lassà puest a dut se che al è pi 
lizér. Cui che al pos, mi diseva Lussia, al tacarà di matina a 
lá in splaza par cjapà “l’òdio”, par via che dome lá al è chel 
bon. Cualchi cjaminada si podarà fála encja in montagna in 
sercja di radic di mont e a pestà l’ultima néf. Cualchi zornada 
di ploia e di frét a tegnara fers i ultins lavórs tai terens aratifs, 
tal mentri che vignis e frutárs a domandin i prins trataments 
cuintri malatiis e bistiutis. E tal ort si pos torná volentér: cui 
che al à semenát, al cjapa su li’ primizis. Poben, miei di chel 
che al da l'ort di cjasa a no "nd è. 


Stroleghets 

Il Taur al à fat li? sôs ta chescju' dîs di Mai e in cualchi ban- 
da al à lassát il sen: cualchi fantassina a si cjatarà cul cûr 
impegnát, tal mentri che cualchi zovenat al sintará bisugna 
di stá a cjasa sensa prová l'emozion di zi fór. Simpri Lussia 
a mi diseva: “A nol sa se che al piert!”. Ta la part finál dal 
més a jentrin i Zimui: steit ducju' atents! A disin "na roba 
e a fan ’n’altra, ti prometin e no mantegnin. Scoltaitmi: 
tigniju lontans! 


Mats se si zuia una vora, mats se si ju plata ta farsora 
“El clip di Mai... al svee el cai” al progjeta che a saltaran fur 
tancju' numars cul 6 e il 9 pa la cuál metiju simpri ta lista... 
Lot: 16 — 29 — 39-66-90 
Superenalot: 6-20-35-52-70- 82 

Il Strolegant 

n Friúl al ven clamát cun nons diferents secontri i país 
dula ch'al cres: mughet, sigil di Salomon, lilie, sinsili- 
min, cucarèt, bocalut, lagrimis de Madone... (mughetto, 
giglio delle convalli - Convallaria majalis). Il so non latin 
a nus pant che al floris il meis di Mai indulà che le” vala- 


dis a s'incrósin. 


A l'é une plante velenóse che agns indaúr, conseade dal 
miedi cul just dosàc, a le faseve ben ai maláts di cür. Il 
so profum al plás un grum, ma al è cussì fuart che se 


a si tegnin i siei flórs 
in cjamare, ai puèdin 
fà vignî mâl di cjáf e 
parfin convuls. Cheste 
a l'é une da le” tantis 
liendis sul mughet: un 
rusignúl a si ere ina- 
moràt di une sisile e al 
cjantave dut il dì par 
diclaràj il so amòr, ma 
le sisile a lu ignorave. 
Parfin le’ fadis dal bosc 
a si meraveavin a sintî 
chel cjant melodious 
e a le passavin oris e 
oris a scoltàlu. Ma cul 
passà da le’ zornadis il 





cjant a si faseve simpri plui malinconic; alore le fade plui 
zovine a l’à convincút le sisile a fà amicizie cul rusignúl, 
ch'al à tornát a cjantá e a incjantà. Le” fadis, i omps e 
ducj i nemài dal bosc ai scoltavin ché melodie e intant 
ancje le sisile a l'à ricambiát l'amór pal rusignül. Ma i doi 
moròus no àn vút tant timp di gjoldi parce che le sisile, 
sul fini da l'Estát, come ogni an a l'à scugnút parti viers 
i país plui cjálts. Inmagjná le pene dal rusignúl! Le sisile 
a l'à prometút ch'a le sarés tornade e come pegn a l'à 
lassât un pâr di plumis blancjs che le’ fadis a le àn fatis 
diventá dai bielissimis flórs cjàndits: i mughets. "Cuant 
ch'al spuntara il prin flór, jo tornarai achi di te!" a l'à dit 
le sisile al rusignúl. 

Eco parce che il rusignül sul fà da le Vierte al cjante a lunc 
di contentece: al floris il mughet e a le torne le só sisile! 
Un'altre liende: un contadin al veve cjapàt sù un mughet 
profumatissim e a lu veve mostrát ai siei amís. Restáts 
incantesemáts, ai àn volüt cjapá sü tancj mughets; che- 
scj, spaventáts, ai an domandát aiút a le lipare, che ur à 
dat il so velen. Cussi i mughets a son diventáts velenous. 


Antonino Danelutto 
Furlan di Scluse 

ncje a Clausîet al ere pi di cualchi cjochetele. Un di 

chescj, Gjovanin dai Martiei: un omenon simpri in 
scarpets cu la ponte in sù a l'usance asine, braghessones 
e gjachete di vilút, look casual par dutes las stagjons. 
Gjovanin al viveve a la buine adatantsi a fá cualchi 
lavorut. Ai plaseve meti tramais ai farcs! par pudîe vendi 
la piel ai pecotárs di Distrà, zî ju di tant in tant in Centens 
a toli un poden di saldan par lustrá il ran da las spiziaries 
e fá bieles cjames di raclis? pai Bilits e pai Ribots che, i 
prins di Mai, ai meteve simpri tancj fasói. Al zeve su la 
mont di Raunie o in Corgnál a taá in buine lune manei 
di cuarnolár che al spacave in vot o sedis mureluts, larcs 
tanche un diet e luncs mieze cuarte che po al passave 
inta la dintarie e al rifinive cun la roncee, dincj da riscjel 
che al vendeve a macuts a chei di Curnin. In Setembar, 
ul dai Pirones al ere di cjase par tirá i fis madúrs e meti 
da bande chei cun cualchi difiet. 
Cuntune triacje* di fis, semole e oufs dürs al cjamave une 
plerute e al incoconave i ocs. Da piè simpri doi fiascos: 
chel da l'aghe par resentá il gargat dai ocs e chel dal vin 
par resentá il sio. 
A Gjovanin il garp al i plaseve. Pal bevi al ere rivát encje 
a tirá ju i cops da la cjase. Cuant che al entrave inta la 





! Talpe 
? Pali secchi per fagioli 
3 Pastella morbida 

osterie di Pezete, Luziute, savint che al ere simpri a sut, 
a i meteve fór sul banc un got di vin encje a lui, ma nome 
miez. Alore Gjovanin al diseve: “Grazie Luziute, ma a 
si à simpri sintút cjacará di visigoti e ostrogoti, mai di 
mezigoti". E ducj jü a ridi. 

Par un got di vin al vares vindüt l'anime al gjaul. Tancj 
ai recuarde encjamo il sio det: “Al sarés un grant pecját 
distudá la siet cu l'aghe”. Al sio cjan al i voleve tant ben 
e al lu tignive cun sé in cjamere. Meneto une volte al i 
domandà: “Gjovanin, ma parcè zivos a durmî cul cjan?" 
"Parce che intal jet al mi ten cjalt, che d'unvier las nots 
ai son lungjes e frides". 

Al voleve tant ben encje ai gjatuts e al racomandave a 
la int da no copàju da piçui, ma da nudrîju. La fieste a la 
ur varés ben fate lui da grancj. E ce fieste! Intant che... 
l'amigo al si cueeve inta la tecje al zeve a domandá a 
dimprest une prese di sál par fà la polente. Cuant che 
l'aghe a levave il bol al butave denti une zumiele* di 
farine inta la cjalderute, une cjalderute propit speciál: 
un elmet da muc racatanát in Val da Ros, cuntun cempli 
mitút a la buine. 

Fòr di cjase sò a si podeve simpri vidîe vuessuts minùts e 
lizierins, e piels picjades a suiá sot il paól par fà il scuarg 
da las viscjades. 


Gianni Colledani 
Furlan di Clausiet 





* Contenuto di due mani gemelle 
5 Faretra 

e aie a ce fá une stazion spaziál cun stelis, planets, 

satelits e altris cuarps celescj naturái, al ven di dí; po 
ben, a mi mi ven inzirli nome a pensá ch'a son disevot 
agns che nus zire parsore il cjáf, a plui di 400 chilometris 
di altece, une navisele spaziál cun sís astronautis 
parsore, che ju rimplacin ogni sis més. Si clame 1.S.S. 
- Stazion Spaziál Internazionál e e zire a 27.600 Km 
par ore, fasint plui di 15 orbitis de Tiere ogni di; stant 
atents a cuant ch'e passe, si le viót a voli crot scjampà 
vie lusorose tant che la Bielestele, parcé che ancje jé e 
ven slusorade dal Soreli; e je un satelit de Tiere ancje 
jé, tant che la Lune, si ben che artificiál. Cuntune “app” 
fate a pueste sul smartphone si pues savé dut, moment 
par moment, ta ce bande dal cíl che si cjate e cuant che 
si pues viodile. Fin cumó a àn vivút li parsore plui di 
44 ecuipags di astronautis e jenfri lór a ‘nd jerin ancje 
talians tant che U. Guidoni, R. Vittori, P. Nespoli, L. 
Parmitano, e par ultin Samantha Cristoforetti, che ducj 
a varan sintút a fevelá. Paolo Nespoli, no content di jessi 
stát bielzà dòs voltis, al proviòt di tornà sù pe tierce 
volte ai 30 di Mai dal 2017. A ven di domandási ce ch'a 
fasin par sis més dentri ta ché scjatule volante, parcé 
che no si pues stá tant a lunc cu lis mans in man. Lór a 
inmanein esperiments di biologjie, chimiche, medisine e 

vie discorint, zontant ancje osservazions astronomichis 
e di meteorologjie; cence dismenteá che il lór fisic al 
è sot sfuarc, si che duncje a vegnin misuradis dutis lis 
lór reazions intun ambient in mancjance di pés. A ‘nd è 
un grum di navetis russis, americanis e gjaponesis ch'a 
fasin la spuele par puartá sú provisions di ogni sorte, 
sedi di mangjá e di igjiene personál, sedi imprescj pai 
esperiments, in plui pal cambi dai ecuipacs ogni sis més. 
Duncje tant di cjapiel a Paolo Nespoli, che a 60 agns di 
etát al riscje pe tierce volte une mission cussi dificile, 
sburtát salacor de curiositát e spirt di aventure. 


Beppino Ponte (Bepi Zefon) 





Ve ca la 1.S.S. cun Samantha Cristoforetti e 
Paolo Nespoli 

Podevino mancjà lagrimis ancje par chest més? 
Sigúr che no, si che duncje ai 6 di Mai lis gotis 
meteorichis Eta Aquaridis si fasaran viodi a 
sglavin te costelazion dal Aquarius, tal cîl di 
Soreli jevát, cualchi ore prin dal cricá dal di; si 
pense ch'a sedin vanzums de famose comete 
Halley ch'a passe ogni 76 agns. 

ante, Virgilio e jo o cjaminin fin che o viodin saltá fúr dal 

flum Flegetonte un mostro di non Gerione, campion di 
fraudis e imbrois. Sicuramentri il Friül, tai ultin timps, nol 
scherce in fats fraudolents: bancjis, cooperativis, aziendis, 
societáts, professioniscj, mercantins, sensárs a àn burit für 
campions di laris e disonescj, soredut tai confronts da la 
int che e a bontát e umiltát; soredut tai confronts di chei 
che a crodin ta chei altris; soredut tai confronts dai umii 
e dai semplics! Pecjá cussi al domande vendete: e che il 
letór nol contesti il 6% (sis par cent). 
A chest pont si jentre tal otáf cercli dulá che a tachin lis 
bolzis — fossái taronts — e che a tegnin dentri i pecjadórs. 
Ta la prime a stan i tenticui e i rufians che, in dòs schiriis 
difarentis, a cjamin in sens contrari. | diaui ju fasin patî cun 
scoreadis fuartis e cence sospension. Dai rufians ce di: il 
furlan par solit al è sierát, musticon, di pocjis peraulis; nol 
à la peraule facile e nol è bon di rufianási par otegni un alc. 
Baste cjalà trope int furlane e je impegnade ta la publiche 
aministrazion! La stesse solfe pai tenticui: l'om furlan, di 
morós al fàs pócs regài a la morose e di sposát nol puarte mai 
une rose a cjase, nol invide la famee fùr a gustà o a cene. La 
femine furlane, di morose e je stitiche tal concedi e daspò 
sposade spes e à mal di cjáf o di panze. O disarès propit che 
ta cheste part dal Infier si cjate pocje int; un ca, un là no dan 
numars impuartants: considerìn un 4% (cuatri par cent). 


Dore da la lenghe in bore 

ielzà prin che l’astrologjie dal Orient e fos cognossude 
in Grecie, i siei abitants a jerin persuadúts che lis stelis 
a podessin marcà i events dal avignî. Cul IV secul p.d.C. 
la culture greghe si è sparniçade tal mont mediterani cu 
la creazion dal Imperi di Alessandri Magno. Tra i filosofs 
grécs e je stade difarente la disposizion viers la astrologjie. 
| Stoics a consideravin l’univiers sicu un organisim vivent 
travanát di une anime divine, e la só esistence e jere 
regolade di ciclis che a saressin finîts cuant che ducj i 
astris a saressin tornáts inte posizion che a vevin al inizi 
dal mont, daspò invuluçât intune grande esplosion, che e 
varés causát un gnúf cicli. Invezit i Epicureus a calcolavin 
che l'univiers al fos formát di atoms infinits che, par miec 
di un moviment che al vignive tal vueit eterni, si univin 
formant i cuarps o, disgregantsi, si disfavin. Inalore il 
moviment dai astris nol podeve jessi vuidát di une anime 
divine, dal moment che i astris a jerin, sicu dut, formáts di 
atoms metüts dongje. Duncje pai Epicureus la astrologjie 
e jere une forme di superstizion detade da la ignorance. 
Dal mont elenic lis dutrinis astrologjichis a son stadis 
cognossudis al mont latin, dulá che a àn cjatát cetancj 
consens, ma ancje une fuarte resistence de bande di 
diviersis personis inscueladis e filosofs. : 
Odorico Serena 
Di simpri l'om al à madurít esperience e cognossince, 
curiositát e desideri, sience e stupidecs: ognidun al à di cori 
daúr dal so distin cence fási ingjanà, savint che il mont al è 
fat di furbos disonescj e di monis credencons. (S.) 

Il spoventa-passeris 


U n an, barba Bortul al veva fat vignî forment intun 
cjamput dongja cjasa sò, ma co '| era madurît, li’ 
passeris di dut il borc a si poiavin in cumitiva su chel 
cjamp a fá marinda, gustá e cena. 

Barba Bortul, par intimurilis, al veva plantát intal miec 
dal cjamp un spoventa-passeris tant brut ch'al varès 
mitút poura encja al diaul. 

Par cualchi di al veva zovát, ma dopo una setemana, chei 
ucêi a vevin fat il voli e a erin parfin riváts a fá micissia 
cun lui, poiantsi intori comi par saludálu prima da torná 
a passisi tor lis spighis. 

Una dì, Lussia, la femina, rivant dentri in cjasa a i à dit: 
“Bortul, chel spoventa-passeris tant bruton ch'i ti às 
mitút intal forment nol à zovát a spaurî nissun, invessi 
jo, un moment fa i soi 
passada a redòs dal cjamp 
e chei ucéi, apena ch'a mi 
an jududa a son scjampâts 
ducju spoventáts altri chi il 
cjo pipinot!” 

Barba Bortul, fasint bocja 
da ridi, ai à rispundút: 

“Ah ben, Lussia. Ti pos 
tigníti in bon!” 





Aldo Tome 


Furlan di Mania 


124 


| ne volte tai nestris país le comari e ere une persone 
à impuartante, e ta chei timps les femines e parturivin a 
cjase. Le comari e ere ancje infermiere e un póc miedi parcé 
che e judave le int ch'e veve tancj problemis e malatiis e no lave 
tal ospedál. Medeá plaes, fá puntures, curá dut cun rimiedis 
naturái, parcé che no erin tantes medisines in ché volte. Le 
comari e veve el so prontuari: 
“Le camamile e calme / l'assinz ogni mál al convinz 
le rude ogni mál e distude / le salvie ti salve”. 
Cuant che le clamavin tes cjases, e stave dongje de puerpere 
fin ch'e veve parturît, e cjapave su el frutin ch'al nasseve e si 
inzegnave a laválu, fassálu e insegnái a le mame a dái di tete. 
Le comari e lave ator in biciclete o a pit, a dutes les ores; al 
capitave ch'e vignissin a cjoile i siôrs cu le carete. In timp di 
vuere les comaris, soredut di gnot ch'al ere el coprifuoco, e 
vevin un permès speciál par circolá e ancje une crós rosse 
cuside sul pet. 


Elisabetta Brunello Zanitti 
Furlan di Feagne 


a gjonda di cundividi, ma la cera a cola su la tavaia: salta 

fúr na paraulata! Calma, cuant che la cera a sara freida, tira 
via i tucuts cuntun curtis (sensa taiá la tavaia), met sot sora la 
tavaia, in direzion da la cera colada, un sblec di cjarta suiara e 
dà 'na passada cul fier cjalt ma sensa vapór. Si pos fà di miei: 
nuia sena al lusór di cjandela, ma cun lampadinis a led! 


Consei dal Strolegant 

¡25 di Zenár dal 1517 e ven proclamade la pás gjenerál 

tra l'imperadór Massimilian di Austrie e la Serenissime 
Republiche di Vignesie. La vuere e jere scomençade intal 
1508 e e jere stade disastrose, cui borcs e lis vilis da la 
Tiereferme brusáts, metüts a sac e fiscáts dai soldáts di 
dutis dós lis bandis. 
No mancjavin fats une vore crudéi, come i passe cent 
oms di Mucane che i imperiài ur gjavarin i voi: ducj i doi, 
a cui che al veve plui di vincj agns; un voli e tré déts taiáts, 
ai plui zovins; e, a ducj, une cròs incidude sul cerneli. Il 
tratàt al fisse ancje une tregue di 18 més e cheste gnove e 
ven pandude a Glemone cuntun trombetîr dal Lùctenent 
venit. Ai 13 di Avril Massimilian al lasse a Vignesie ducj i 
dirits e i possediments che la citát lagunár e veve za prin 
in tiere furlane. 
Ai 16 di Marg dal 1517 si scomence a meti lis fondis par 
tirá sù il Cjistiel sul cuel di Udin, dulà che prin al jere il 
vieri edifici, sdrumát cul taramot di sis agns prin. Cul, 
plui o mancul di trê secui al jere il palag patriarcjál che 
dal 1420, dopo la sudizion a Vignesie, al jere deventát la 
sede dal Lüctenent venit. 
Ai 2 di Avril dal 1517 e vignive cjantade une messe grande 
in domo e si poiave sul cuel la prime piere dal gnúf palac. 
Il model da la fabriche al jere dal architet Zuan Fontane, 
un lombart che al stave a Vignesie. Udin e dave tancj 
materiai di costruzion e ancje tancj finanziaments, ma dutis 

lis comunitáts a vevin di contribuî. | lavórs a scomençavin 
di uce, cu la presince di 500 operaris ducj intun colp; ma, 
par contrascj cul patriarcje che nol voleve meti bécs, i 
lavórs dopo a deventavin luncs che mai. 

Dopo uns cuindis agns il Lúctenent al rivave adore di lá 
a stái dentri, ancje se al coventarà ancjem tant timp 
par finî i lavôrs. La colpe e jere ancje che in citàt a jerin 
tacadis altris voris impuartantis, par esempli inte place 
da la Libertàt e in ché di San Jacum. 

Ancje in gracie da la direzion di Zuan di Udin, tor la metát 
dal secul il cjistiel al cjapave l'aspiet di un biel palac 
rinassimental talian, che ancjemò vué al cjale la citát di 
parsore il cuel. 

Tal 1517 si lavorave ancje a Cividát, ancje se plui in picul, 
cu la costruzion da la torate dal borc di Puint, dulà che in 
ché volte si vierzeve une da lis cuatri puartis da la citàt. 
Intal 1517 al ven fat ancje il spetacolàr Flùgelaltar, un altàr 
di len a portelis, intaiát in maniere une vore siore, opare 
di scuele austriache par la glesie parochiál di Pontebe. 


Claudio Mattaloni 

Cuant che la gnagne Vigjute, ch'e veve la stesse etát de none, e je 
tornade in Friúl pe prime volte dal Canada, dopo une vite di migrance, 
e fevelave un furlan canadés là che la lenghe mari si miscliçave cul 
inglés: la borse le clamave la beghine; par jé l’ort al jere la becjarde. 
La machine e jere la cjare. E veve tai pîts lis scarputis di gjinastiche. 
Une maute rosa cuntune scrite par inglés. I blue jeans e i cjavei blu 
come i bregons. La none invesit e puartave il facoletat neri sul cjáf, il 
grimál, simpri neri, lis babucis di lane. "Laure" — i disè la none sot vôs 
ae fie — “cjale Vigjute po! O soi un tic preocupade: di come ch'e va 
ator, no vorès mai ch'e fos doventade une putane!”. Fraintindiments 
dal progres. 


` ce agns, chei dal Boom economic! Dud di inventá. 

Ancje chi di n6, in Friúl. E chel ch'al crót che il cjáf dai 
furlans al seti conservadór e reazionari al varès di studiá 
un póc di plui il periodo ch'al cjape dentri ducj i agns 
Sessante. La vuere e jere aromai une esperience crude 
che ducj a volevin dismenteá. Tante fam e miserie di 
butá vie cul patüs e il paltan di une memorie tremende, 
ma finide, finalmentri passade vie, come s'e fos stade un 
mál di gnot. E vie ch'a levin tes scovacis i vecjos vistîts, 
il spolert sostituît cul gagiuf, la crodince di len cui mobii 
in formiche. 
Un paîs di tornà a costruî des maseriis, ma ancje une anime 
a riscjo di sei butade vie par un sens di modernitàt che 
no simpri al voleve dî culture. Al voleve duncje ce tant 
vueli di comedon e une grande fantasie par rivá a tirà sù 
cjasis e pais, ma ancje par prová a pensá un Friúl difarent, 

vivarós di nuvitáts e golós di gnovis oportunitáts. | voi dai 
inteletuáls nostrans a son curiós, sperimentái, atents ai 
gambiaments che a stan rinovant la umanitát. E je vere 
che tancj a scugnin cjapà ancjemò une volte la vie dal 
forest, migrà in Svuisare, o in Argjentine, o in Canadá. Ma 
la lór eje une valis plene di sperance, di professionalitát, 
di braùre e di dignitát. 

A saressin státs i gnúfs citadins dal mont, e pardabon si 
saressin fat onór abitant il lôr lavór, preseát e stimát plui 
che mai. Il mont al cjalave cun grant interés a la abilitât 
e al snait dai muridórs nostrans, organizáts in piculis 
impresis, il sens dal dové dai nestris operaios, la fantasie 
dai progjetiscj, e ju clamave par fà ce ch'a vevin dimostrát 
di savé fà a cjase lór: tirà sù ce che lis bombis a vevin 
distrut. Mürs e dignitát. 

Cussì ancje chei ch'a restin a doventin cjáf e mans di une 
progjetazion che no à vút ce tant riscuintri in dute Europe. 
E lis feminis a butin vie gabanis e facoletats neris, e in 
cotulute floride tu lis viodis in vespa, sot sere, une volte 
finît il turno in fabriche. A van a balá. Che tant in cjase, a 
lavá la blancjarie, e reste la lavatrice. 


Angelo Floramo 

| Friül al è famós no dome par lis sgnapis, ma ancje par 

i distiláts di pomis che no án nuie ce invidiá ai Obst- 
schnaps todescs e a la rakija dai Nalcans; cjariesis, cie- 
spis, pirucs a saltin für dispès intes etichetis dai licórs, 
ancje intune strane version cu lis mandulis. Cabie, fra- 
zion di Darte, e jere famose pal so distilát di ciespis, pro- 
dusút dai priváts daúr dai edits di Marie Taresie di Au- 
strie, e ancje imbutiliát tai picui stabiliments artesanái, 
sicu la storiche distilarie di Gian Pietro Gortani a Darte, 
fondade intal 1860. Intal 1901 tal paisut di Cabie a lavo- 
ravin 12 distilariis e la tradizion e va indevant fin in di di 
vué, cuntune dite fondade — si dîs — tal 1600. Inte eti- 
chete disegnade di Otto D'Angelo par la tipografie Tirelli, 
il sliwovitz di Cabie al á ancjemo la grafie che e ricuarde 
la origjine asburgiche dal distilát, dai teritoris de Austrie 
e Slovenie, di dulà che al e vignút, salacor impuartát dai 
nestris migrants. La etichete e descrif cun grande preci- 
sion il procediment di distilazion: daspò di vé implenàt 
cun ciespis la cjalderie dal lambic di ram, copiát di chel 
vêr da la distilarie, chest al ven metüt a riscjaldà su la 
cjalderie in mût di fá evaporá lis sostancis volatilis. Con- 
trolant lis temperaturis e i timps, magari cu la svee che 
si viót tal disen, si bute vie il cjáf e la code, mantignint lis 
sostancis aromatichis. 
I vapórs alcolics, passant inte serpentine metude te 
bote plene di aghe, si disfredin e a doventin licuids, dant 

origjin al distilát, che al va jù tal bocál e al vignarà imbu- 
tiliát. Il pitór Otto al traspuarte ta cheste etichete la sò 
piture ch'e propon ducj i imprescj e i particolárs da la 
societát agricule furlane, aromai discomparide. 


Gabriella Bucco 

jere une volte a Udin la vie dai teatris. E cum no je 

plui. E jere une volte un teatri vieri, nassút ancjemò 
tal mil e sietcent. E cumò nol è plui. La brame di 
modernitàt ch'e sbisiave Udin subite dopo de vuere, tal 
cricà dai agns Sessante, e veve fat nassi la presse di butà 
vie dut chel che al jere vecjo e al pareve ranzidum, par 
fà viodi che Udin e jere deventade une capitàl e no jere 
plui un borc di campagne. Cussì tal cjáf dai sorestants di 
ché volte un teatri, massime se un tic vecjot e malindát, 
al jere un spreco e no di sigùr une risorse o un jutori 
par la comunitàt. Ma il carùl dal teatri nol è facil di 
dislidrisá di nissune bande, figurinsi intune citàt plene 
di atórs consumáts, di autòrs passionáts, di int usade a 
ridi e vaî al jevá di un sipari! E alore protestis, pressions, 
bruntulaments di ogni tipo, fin cuant che la aministrazion 
comunál e prove a contentá dute la citàt tirant sù il 
“Teatro delle Mostre”, che al veve di jessi un altri segnál 
di modernitàt di ché citàt che, dopo il sdrumament dal 
Puccini netát jù tal 1961, e jere restade cence nancje 
un teatri. Ce liberazion alore savé che al sarès rivát il 
Palamostre! Cui podevial imagjinà che lu varessin subite 
clamát Palamostro, une costruzion paiade cui bécs dal 
Coni e ch'e meteve adun une sale teatrál, une pissine, 
un museo di cuadris e ancje une betule tal scantinát. 
Un miscliçot che plui di cussi no si podeve. Come se nol 
bastás, al e rivát un architet di chei, che al á ben pensát di 

meti jú ta la platee poltronutis viole, cussi che cualchidun 
al á scugnút convinci Paolo Stoppa di jessi deventát un 
tic daltonic, par indusilu a fà il so spetacul, pene vierzùt 
il teatri. A Udin però propite in chei agns al jere tornát di 
Rome Luigi Candoni, un autòr une vore impuartant, che 
al veve lavoràt cun Corrado Pani, Enrico Maria Salerno, 
Gian Maria Volontè, Andrea Camilleri, juste par fà doi 
nons. Candoni al jere un di chei che no le mandave a 
dî, e i plaseve un grum sticá. Apene capît ce rasse di 
bruture ch'al sarès stat il Palamostre, al à comprát un 
biel numar di modons. Sì, propite modons, di chei che si 
doprin par tirà sù une cjase o ancje un teatri, par spedîju 
a un grum di fameis di Udin. Dome che no jerin modons 
normài: a vevin ducj une scrite misteriose piturade 
parsore: PUGTAUS. Il zúc al jere di sfidá la int a induvinà 
il significât da la scrite. Plui di cualchidun al à rispuindút: 
cui che al jere sigúr che al fos la sigle di un gnúf partît, 
cui, doprant un fregul di fantasie, si imagjinave che al 
volès dî Pioveranno UFO Giunonici Tra Alieni Udinesi 
Svampiti. Te sere di sabide 31 di mai dal 1969 (plui di un 
an prime da la inaugurazion dal Palamostre) Candoni al 
pandeve il significát organizant un happening ospitàt tal 
Auditorium Zanon par dî a ducj che PUGTAUS al voleve 
dî “Per Un Grande Teatro A Udine Subito”. Come a dî che 
il Palamostre nol sarès stàt un teatri. Puar Candoni! Il 
Teatri grant a Udin al è rivàt, ma di sigùr no subite! 


Angela Felice, Paolo Patui 


133 


Cusî i slambris. 

Cusî i tacòns 

ta li barghessis dai dîs 
tacà i batóns 

da li’ oris. 

Cusî li” nulis 

pa la vintimela da la not 
e i suns da la bunora. 
Cusî 'na fuèa di strafuòi 
parsora il bus da la cica 
cun fil vert e lusint. 

Cusî li” radîs 

cu 'na gusiela di aga 

sot la cuierta secia dal prat 
par ch'a torni la viarta. 
Cusî '| flàt 

par rivà in font da strada. 
Cusî li” peraulis 

cun pons di ruia. 

Cusî il nuia 

cu li’ rimis. 


Silvio Ornella 


Furlan di Sòpula 

7 agna Giacoma l'era tant de glesia. No la perdeva ‘na funthion. 
Quan che la feva da plevan in tel rosare no i la feneva pi 

de patanostrà. Spes e volentiera la contava dele prediche che 
la senteva. “Na volta i pretes i predicava contro i bai moderni, 
le cotole curte, le vupate thentha cialthe e l'agna Giacoma i 
deva sempre rason. Me pense che reane intor ala sagra de 
la Madona e el prete el veva predicat contro le vupate che 
le dheva in giostra e cussi l'agna Giacoma: "Saveo, cristians 
benedheth, i a proprio rason chele gran parsone là (i pretes!). 
Ste vupate le va in giostra co chele cotolute curte e sote le a 
chele mudhandute che le sconth sol che chela roba. ^A sto punto 
peró no manciava squasi mai el contralenc, el solito reversario 
che intant del rosare el tigneva el ciapel sul ciaf e el thigro in 
bocia. " Delà, delà, Giacoma, che ancia i pretes i fa le soe. No 
vedeo che ades i va parfin a ciaval de 'na vicicleta, me sa tant 
che i vade ancia a ciaval de ‘na femena!”. “Taseit, vargognoso 
de on, a parlà mal dei pretes l'é come parlà mal del Signor!" 
Par fortuna che quan che i scominthiava a scialdase Fiori el 
contava una dele so storie, vere o inventadhe, sempre pitost 
grassute. «Qualche meis fa a Ciastel se a maridhat Tone, che 
l'é sempre stat un tone. La sera dele nothe, dopo vé saludhat 
la compagnia, la nuitha la va in ciambra e lui el va in cantina 
a beve l'ultima scudheluta de vin par fase coraio. In te chela 
ch'el tra el vin, un colpo de vent el studha la lun e no l'é bon 
de mete su el spinel. "Mare, mare no ciate el bus" el se met a 
thià. La vecia, sveiada de colpo in tel prin sion, no la se renth 
cont da ‘na che vin la vos e la thia: “Dailo in man a liec, mona, 


che la sa na metelo!”». | 
Fernando Del Maschio 


Fevelada de Buduoia 

ai vat l'ispirazion di scrivi chestis pocjis riis leint la poesie 

da la Cantarutti, di cui dopri il titul. Ta cheste poesie la 
“brume”, che si sfante sui práts, dintor a la strade viers la 
glesie, no je altri che une figure astrate, e cuasi profetiche, 
de vite. Jo, invezi, mi lei intor a une riflession dal dut personal 
su la mé vite, soredut su la mé vecjaie. 
Une volte la vite si divideve in categoriis di int a seconde da 
l'etát: picui, fruts, fantats, adults, anzians e vecjos. Cumo si 
divît la vite par numars romans: prime, seconde, tierce, cuarte 
etát e cussi vie. Cuasi si tratàs das marcis di une machine 
par lá indenant e furnide di frens regoláts da cidelis. Ancje 
chi o cjatin cidelis, ordenadis dai miedis, par mantigní vive 
ne costanze di vite e sot control lis magagnis da l'etát. 
Par colpe che no sint, i scuen puartà "l'apparecchio acustico”, 
ma ciertis voltis al sares miór no sintí. Bisugne ricuardá al Pape 
che cumò, par il fat che i anzians a son tant plui numerós, 
al varà di estindi la benedizion: urbi et orbi... encia ai sordi. 
Cui stes criteris, soi lat dal oculist scuvierzint che i miei voi 
no viodevin plui par cause dal instauràsi di une “maculopatia 
secretiva”. Ai dovút rassegnámi a convivi cul mal, dal 
moment ch'a no ’nd ere rimiedi. La dificoltát dal gno viodi 
mi à fat cori indaúr tal timp cuant che o fasevi il vetrinari. 
Une dì mi cjatavi intune stale e, jevantmi in pîs, dopo vé fat 
parturî une vacje, cuinçât come chi eri da une imbujagade 
sul cjáf da une vacje dongje, i sei stàt “apostrofát” da la 
parone di cjase, ch'a jentrave in chel moment, tal oscuritát 

di chel ambient, tichetant cu la vere sul cjadin di porcelane 
(probabil regál di gnocis): «Dotór, ma saial ch'a i sta propit 
ben ché petenadure!» La só no jere une maniere di “mená 
la viole”, robe che da crape spelade no varés sopuartát, ma 
la conseguence da la só viste une vore sciarse. 

Un polmon al va come che al po par vie di “focolai di enfisema 
polmonare” ch'a mi impedissin di respirà pulît. 

Il cûr al à lis sôs dificoltáts, piculis e grandis: “ritmo cardiaco, 
alterazione dei vasi sanguigni”. || “pacemaker” mi da une man. 
Ancje l'intestin al á la so part e al vúl essi controlát e regolát. 
E, par finí, no pues dismenteá ¡ vues e la piel ch'a mi dan 
un sac di fastidis. 

Al dîs un proverbi furlan: “Ogni dì si fás la lune, ogni dì ‘n 
capite une". Malans ch'a scurtin la vite se no vegnin regoláts 
da lis cidelis, ch'a no son chés dai frens, ma chés dai miedis. 
Soi rivát a la cuinte etàt e come la machine che, in cuinte 
in dissese no frene plui parce che lis cidelis a son fruiadis e 
a finis dal mecanic, o scuen lá dal speziár simpri plui spes. 
Véso capît ce ch'al capite rivant a novante agns? 

Ma, nonostant dut, no ài pierdüt “Il gust da essi vif!”. 


Luciano Mari dal Fogolár de Vicentine 


Furlan di Tumiec 


L'autór, dal moment che nol rive ni a scrivi ni a lei par colpe da lis sós magagnis, al 
ringracie pal jutori l'ami Renato Cella. 

19 L 25 S.ts Gjervás e Protás Martars 

Pinsirs sul més 

\ tachin lis primis vacancis: chés dai fruts di scuela che, 

Vrivâts viers la metát dal més (fat salvo chei che a scugnin 
fà i esams), e finissin il lór lavór dal an scuelastic. Se scrivi di 
chestis vacancis: 'na part di chescj zovins a son stufadics e 
stracaplacis; durmions e mal usáts, a cjatin il lór ream tal fá 
nie; altris invessit a dan 'na man a chei de famea; ognidun al 
educhi i fis come miei al crót, ma l'avigni e il mont a no saran 
fassii. E rivin li’ primis pomis dai arbui plantáts ta la beorcja 
o tal broili o lunc i rivài dai cjamps. Encja l'ort al è in plena 
produssion: basta cumò cjapà sù, resentà e meti in pignata. 
Se po cualchi famea a vól spiticási lant tal supermercját par 
comprá verduris di fór stagjon, a fà tré sbalgjos: a compra 
roba sensa savòr, la paia un grum e la fà viagià cuissà da 
dolá. Al è il més dal vuardin zál e dal forment colór dal aur. 


"Na zornada special dal més 

Al è un més plen di fiestis impuartantis: li” Pentecostis (4), 
la Trinitát (11), il Corpus Domini (18). Chisti' fiestis a partin 
una vora di usancis e cerimonis che in dut il Friúl a formin 
centenárs e centenárs di incuintris e che chi no lin a ripeti. 
Po il 24 al si festegia san Zuan, un dai Sants pi cunussúts 
te liturgja cristiana che a si recuarda cun bieli' tradizions. 
Il doi e je la fiesta da la Republica taliana, par chest no si 
lavora (cui che al pues) e, come simpri, a stomit sglonf, i 
pulitics a soflin su l’impurtança da la unitát. Mah, sará, ma 
chesta unitât a sierf a cui che al vif il podé. 

Previsions dal timp 

Sec a volontát chest an! E no je colpa da lis nulis che a no 
passin, dal soreli che al brusa l’aiar, da lis curints da l’Africa: 
l'om al e rivát a fà un grant dan al mont dulà che al vif e la 
natura cum a si svindica. E in zonta a vegnarà cualchi curt 
temporál cun aiar fuart e aga a podinis. La cjera secia e ben 
pestada a no surbirà duta la ploia e, sensa fossái, sensa 
scarics e cun asfalt encja tai cjamps, cualchi inondazion 
a capitará dal sigür. No bestlemá par plasé: 'na man ta la 
cussiensa di ognidun e gambián mout di governà il teritori. 
Tal ort e continuaran a madurî ducj i regài che il lavòr e il 
sirviel a faran produsi sblecs di cjera. 


Stroleghets 

Si liberin dai Zimui che nus àn fat un puc patî (veis provát 
ah, e no mi crodevis!) e sin rivàts a incrosà il Cancar. Chest 
ultin al è un sen decis; tal là indenant al è come il mus cu la 
brena ta musa! La roba miei a è ché di rispundi sempri di 
“sì” e podopo fà se che il cjaf a ti dîs di fà. 


Mats se si zuia una vora, mats se si ju plata ta farsora 
Al è il més che alc al jentra ta sacheta par via che li’ congiunzions 
astráls a son pusitivis! Provait a induviná la rueda justa e i 
invidarîs cui che vi è vissin a mangjá la pizza; l'invidát a vi 
paiarà la bira, posto che il vodàin a nol basta par dut. 
Lot: 8-27-58-72-79 
Superenalot: 12-29-44-49-55-74 

Il Strolegant 

Le jerbe di sant Zuan 


e jerbe di sant Zuan, cognossude ancje cul non di ¡perico 

(iperico, erba di san Giovanni o cacciadiavoli - Hypericum 
perforatum) a l'è forsit le plui impuartante fra chés ch'a 
le fasin part dal mac ch'al cjape il non dal sant dal 24 di 
Jugn, sant Zuan apont. 
Tancj ai son i flórs che si racuein in ché zornade, a bunore, 
cuant ch'a son ancjimò bagnáts da le rosade che - a si 
dís - a le puarte salút e fortune. Insieme a le jerbe di sant 
Zuan a si cjape sù: jerbe taiadore (millefoglio), vermene 
(verbena), lavag di sant 
Zuan (verbasco), mente, 
urtie, camamile, ginévri, 
sinc (assenzio), felet 
(felce maschio)... Fat il 
mac, al ven puartát in 
gleisie par jessi benedit, 
dopo al ven picját su le 
puarte di cjase cun ché 
di custodî par un an dute 
le famee. Cui ch'al cjame 
mont!, a lu puarte ancje 
in malghe par protegi 
il besteam. Al vegnarà 
brusát l'an dopo, inta 








1 Cjamà mont: “puartà le vacjis in malghe” 

zornade di sant Zuan, intai fúcs che si fasin pal solstizi 
d'Estát. Se par câs tu cji cjatis a cjaminà vie pa’ le gnot 
di sant Zuan, tu ás di puartá sot le cjamese iperico, ai, 
sing e rude par difindicji da le” striis ch'a le stan lant in 
cunvigne. Se a si brúse in cjase le plante frescje, il fum al 
fâs scjampà le’ striis e il diau. Cui che le gnot di sant Zuan 
al met sot il cuscin un maçut di iperico al sara vuardát 
dai mái par dut l'an. 

Le vilie dal 24 di Jugn le” fantatis di maridá a le picjavin 
inta lór cjamare une plante di iperico: se tal doman cheste 
a l'ere inmó frescje, alore dentri l'an le' gnocis a le erin 
siguradis. Cuant che si racuei i flórs, le” maglutis rossis dai 
petai a le sporcjin i deits: al é il sanc che sant Zuan al à 
sparniçât cuant che ai àn taiadi il cjáf; invezit le" busutis 
ch'a si viodin inta fueis a son le' lagrimis di chei che ai 
erin presints al martiri. 

L'iperico al é tignüt in grande considerazion come plante 
midisinál: cui siei flórs a si fàs un vueli bonissim par vuarî 
le" scotaduris, le piel inflamade e le' becadis dai insets; 
cundiplui al è considerát un impuartant rimiedi naturál 
cuintri le depression, ma bisugne doprâlu dome su consei 
dal miedi. 


Antonino Danelutto 
Furlan di Scluse 

* gni país al veve une volte i siei biaducs, matarans e 
às strambeles, zimbel da la mularie. Ma il país al ere 
la lúer cjase. Encje il Misso, come Gjovanin dai Martiei, 
al ere di buine bocje: crotes, saups!, mains?, garbons e 
bolpins ai i scusave pi di cualchi past. Al cjaminave sim- 
pri cui vüei bas a üer da las cunetes, a passuts piçui e 
svuelts, e al si smenave dut come se al ves il vencol, 
come roseát da une divine maledizion. Ai diseve che al 
ere strolegát e indât. Ma parce? 

Sore la beorcje di Sompforcjál al ere un Crist di legn mitút 
intun cjanton par no intrigá il passag di int e coghers. 
Cualchi femenute a si fermave par une recuie, cualchi 
garzone par scjerni sot vie une çafute di roses, ma pi dispes 
al si fermave cualchi omenat par spandi aghe. Il Misso, 
che al ere solet cjacarà cul Signòr come don Camillo, al 
i diseve: "Crist, ce fástu uchì su cheste calmace*, va’ a 
Conean ve” mone che al è il vin bon e no sta stá uchi a 
fati pissá intór da ducj”. Fato sta che une biele di, vidint 
che il Crist al no veve nissune idee da... zi a Conean, al lu 
brincá e al lu butà intun poc. 

Gjovanin, il Misso e il Ceco ai ere simpri a torzeon par 
meti alc tal stomi. Sot sere ai si presentave ui da la Ciriane, 








1 Cavallette 

2 Chiocciole 

3 Sfortunato 

^ Tronco biforcato 

une fameone di bacans, par vie une fete di polente. La 
sierve, inscuelade da la parone, ai deve encje un cop di 
mignestre. Ma, man man che a tirave fôr dal levec un cop 
di mignestre a reonzeve un cop di aghe. Ve’ forsit spiegát 
parce che il Misso, Gjovanin e il Ceco ai ere biei sclagns”, 
sence fastidis di colesterolo e trigliceridi. 

Ai viveve dì par dì sence un franc, come i picaros da la 
tradizion spagnole, cjatant fór simpri cualchi baronagjine 
par restà a gale. Tite da la Pedolie, un cjaradùer che al 
veve dispès bisugne di lúer par vignî jù pal Tul cul cjar 
cjamát di legns o di fen (ai ere adets a la serae), vidintju 
cussi al sbarai une di al i disé: "Benedets, ma cemúet 
fasarivos cuant che a vignarà la vecjae?". E il Misso, che 
di dute ché clape al ere forsit il pi teolic, al invidà Tite a 
rifleti su la parabole dai ucéi da l'arie e dai gís dal cjamp. 
E par concludi al rispuindé: "Parcé vinos da bazilà tant?, 
encje la vecjae, come la muart, a ven bessole, come la 
barbe ai omins". 

Dopo Gjovanin, il Misso e il Ceco ai rivar legjons di psicolics 
e di sociolics a spiegà che chescj “diversi”, che ai no faseve 
mál a une moscje, ai zeve curáts in "apposite strutture". E 
a fo cussi che tancj biadugs, che ai veve insioràt i nuestis 
país, ai sparir tanche nfef intal soreli, frucáts dal mondo 
moderno. 


Gianni Colledani 
Furlan di Clausiet 





5 Magri 

Solstizi d'Istát 


e zornade plui lungje dal an, ven a stái il di che la lús e 

dure plui a lunc, il Soreli si cjate a la altece massime de 
só spirál tal cîl dal nestri emisferi, ben si intint tal so movisi 
aparent parce che, lu savin ducj aromai, nol è lui a movisi, 
ma e je ben la Tiere cun noaltris parsore a zirâi intor. 
Tal 2016, an bisest, al è capitát ai 20 di Jugn, lá che invezit 
chest an — 2017 — al tornará a colá ai 21 e chest par vie 
che il Solstizi d'Istát al ritarde ogn'an di scuasi 6 oris; par 
meti a puest il nestri calendari cul Soreli a án zontade une 
zornade in Fevrár ogni 4 agns, come il 2016, ch'al devente 


Istát 


o Vierte / Sierade 
o Unvier 


Ve ca la altece 
dal Soreli tes 4 
stagjons; il Soreli 
a miezegnot in 
Norvegje e la 
pendence dal as 
de Tiere. 





As de Tiere 
Circul Polár Artic 


Tropic dal Cancar 


Ecuatór 


Tropic dal Capricorni 


Circul Polár Antartic 

bisest. Po ben, se des nestris bandis in Friúl si contentin 
di cualchi ore di lús di plui, chei ch'a stan di sore dal Circul 
Polár Artic a àn lús dut il di, ven a stái che la zornade e je 
lungje di 65 fintremai a 130 dis al Pôl Nord; no sai mighe se 
mi plasarès durmî cul Soreli a miezegnot. 

Colpe di dut chest mismás e je la pendence dal as de Tiere, 
ch'al è pleát di alc di plui di 23 gráts in rispiet dal a plomp 
sul plan de orbite e mancul mâl, o dis jo, parcè che s'al fos 
dret no varessin plui lis stagjons; sástu ce barbe vé simpri 
chel stes calòr dut l'an. 

S'o crodevis di vélis scjampadis, si sbaliais, parcé che ancje 
chest més, viers il 7, o varin di viodi a colà lis lagrimis clamadis 
Arietidis cun centri te costelazion dal Cjastron - Ariete - tal 
cil di Soreli jevát ae lús rosade pene prime dal cricá il di; 
a saressin i frucons pierdüts dal asteroit 1566 Icarus tal so 
passag une vore daprüf dal Soreli ogni an e alc. | àn dat chel 
non parce che il personac de mitologjie — Icaro — al fasé une 
brute fin svicinantsi masse al Soreli: di fat si è disfate la cere 
che i tacave lis alis al cuarp, fasintlu colá in már inneantsi. 


Beppino Ponte (Bepi Zefon) 






L'asteroit 

| Icarus 
fotografát 

di Gianluca 

— Masi tal 2015 


piturát di 
Jacob Peter 
Gowy tal 1636. 

ome visitadórs dal Infier si va tal secont fossál, la che 

o cjatin i lecacúi. Poben, cuant che o ai tacát a fá il viac 
tai lúcs dai danáts, mi soi dite che achi no si cjatará nancje 
un furlan! Par Diu, invessit, ce sdrume di int! Di no crodi! 
Nol è pussibil! E cui lu varessial mai dite! Furlans, lecacüi? 
Po mai! Purtrop, une schirie da la nestre int e je sotane di 
cui che al mostre il podé, pierdint decence e stime, par un 
tininin di glorie. Ma almancul la pene ch'e sedi ché juste: 
infondáts tal ledan e cragnós di fà ribalton di stomit. Propit 
cussi, ribalton di stomit ancje i lecacüi dai nestris dîs: personis 
cence dignitàt. E cunfundüts cun chescj a son pür i lechets, 
rapresentáts di Taide che si sgrife cu lis ongulis sporcjis 
di buiace. Purtrop e a malincúr o ai contát tante int, fin a 
rapresentà il 6% (sîs par cent). 
Ancjemò indenant, il viac al puarte lá che si cjatin i simoniacs. 
Oh ce brut viodi i pecjadórs ribaltàts cul cjáf in jù intant 
che flamadis a brusin lis plantis dai pits. Forsit vué il 
marcjât di robis sacris al è calât, ma nol è vignüt mancul il 
misclicament tra il jutori che si à di dà par mantignî ce che 
al serf a lis comunitàts e chel che cualchidun al pratint pal 
so mantigniment. | fats che a capitin in dì di vué a son gráfs 
par vie che la int e resone un pél di plui e no si fàs meti 
sot. Caláts tal timp o pensi che al sarà l1% (un par cent) di 
danàts ta chest fossàl. 


Dore da la lenghe in bore 

i simpri i umans a àn cirút di cognossi il lôr avignî. Orazio 

/ Flacco (65-8 p.d.C.), un dai plui grancj poetis latins, al 

à palesát il so pont di viste su lis previsions astrologjichis 
intun dai siei Carmi, là ch'al è un cjant sul teme dal avignî. 
Orazio si indrece a une fantate clamade Leuconoe, che al 
vúl dî anime cjandide, vál a dî ingjenue e sclete, e le sburte a 
no domandási cuale che e sedi la fin che i dius a àn destinát 
par jé, sicu par ogni altri uman, ma soredut a no là daür dai 
calcui astrologjics fats dai indivinicui Caldeis. Orazio, inscuelát 
da la dutrine epicurée, al considerave ingjanadórs chescj 
personacs, pa la cuál al consee a la fantate di sopuartá cun 
pazience dut ce che nol é pussibil gambiá. Si che duncje no 
vál la pene che jé i domandi a Giove ce tancj Unviers che 
i restin o se chest al podarés jessi l'ultin. E se, intant che 
si fevele, il timp al é aromai passát, baste jessi savint e dà 
savór a la vite di ogni di. Si pues fálu filtrant il vin, ancje 
fasintlu passá par un tamés jemplát di néf par rindilu plui 
fresc. Bisugne savé acetá il vué, dant mancul credit al avigní. 


Odorico Serena 


Fermantsi a ricuardá il passát, o ben cjalant il presint cul 
pinsír dal doman, si piert il moment de vite ch'e passe. Al 
è sicu un plen di sét che nol béf a la risultive pensant che 
l'aghe passade e ché ch'e rivarà e jere e e sarà miór di ché 
che si à sot man. (S.) 

( ` no nono Pieri al veve une grande cjase, metude in 
\J cueste suntun cuel, cuntun grant passon sot e une 
rive fin suntun gucul parsore. 
La cjase e veve une metàt 
par vivi indulà che a jerin la 
cusine cuntun grant fogolàr, 
une stanzie frescje intal 
mieg, scure, simpri sierade 
par tignî tal fresc la robe di 
mangjá, cu la sarmuela pal formadi salát e la pegna pe 
spongje e po dopo inte altre metát de cjase il grant stali. 
Al plan parsore da la cusine a jerin lis cjamaris, mintri 
che parsore dal stali si cjatavin il toglát par tigní il fen e 
sot dal tet il solár par suià i milugs, lis cjastinis e lis nolis. 
Tal mûr fúr dal stali e jere la tamosse cul cuninár e il 
gjalinâr e inmo la cort, dulà che si butave il ledan des 
vacjis e dutis lis porcariis di cjase. 

In ché volte che a Pasche e jere vignude une vore di néf, 
o soi stàt une setemane sù dai nonos che mi disevin: 
“Sta atent picul, che tu tu sbrissis te néf glacade!”. 

E al fo cussì che o robai il “loset” e di insom il gucul o 
partii. 

Chel al è stát il plui biel minút de mé vite, parcè che 
cjantant e berlant o soi sbrissát jù... fin dentri la buse 
dal ledan! 





Mario Dorigo 

` ue gue, pui al mene pui al frue...” cussì al vosave il gue 
\J che al rivave tal país cu le só biciclete che e ere il so 
laboratori. Al rivave di Resie e si fermave su le place dal país 
o intun curtil e les femines e vignivin dongje a puartá a ucà 
curtis e fuarpes. In timps pui antics e dopravin le crassigne, 
une specie di cariole di len cuntune ruede ch'e uçave les 
lames. Les femines lu spietavin e cuant che lu sintivin berghelá 
si fasevin dongje e i fruts si fermavin ator de só biciclete a 
cjalálu come un spetacul: le muele ch'e coreve svelte e faseve 
deventá lusints i curtis cun lusignes che, come une magjie, e 
saltavin für dal fier uçât. 
| gues si contentavin di durmi sul fen di un toglát o te stale 
par sei pronts tal doman a fini il lavór. Erin bieles figures di 
oms, legris e onescj. | gues e son partits di Resie e e son riváts 
in dute Europe, in Turchie e fintramai in Egjit. 


Elisabetta Brunello Zanitti 
Furlan di Feagne 


Q` in in Vierte e si lavora ta l'ort: svangjá, curâ l'erba, preparà 
Jis cumieris, semená, vuarda lis plantis, bagná, e podopo, 
al moment dal racuelt a rivin i lacais! Jo i propon di cjapá un 
vasut e métilu ta un büs fat in maniera che l'orli al sei a fil 
di cjera. Butai dentri un pucja di bira e la matina si emplarà 
di chestis bestiis. L'alternativa: lassá pierdi l'ort e bevi la bira 
cuntuna buna feta di salát e 'na scaia di formai! 


Consei dal Strolegant 

Sucedút intal : 


`u la Ete di Mieç al scomence ancje in Friùl un sfrutament 

intensif da lis risorsis minerariis. Di ciertis bandis a son 
zonis mineralizadis che, daúr la tradizion, a saressin stadis 
sfrutadis fin dal timp dai Romans, come par esempli in 
Val Cjanál, li che da lis minieris di Rabil fin di ete antigone 
si tirave fúr il plomp. Tantis a jerin lis fariis, implantadis 
par doprá i diviers minerài di fier che si cjatavin für ta lis 
Prealps. 
Se ijaciments di metai cualchi volte a rivavin a jessi ancje 
biei abondants, une vore plui scjars a jerin i risultàts 
par cui che al lave in cercje di minerái preziós; no che a 
mancjassin segnái di presince di aur e di arint, ma cul fat 
che si cjatavin dome in piculis cuantitáts e che cun di plui 
a jerin messedáts cun altris minerái, chei che a cirivin di 
tiráju für no vevin grande sodisfazion. 
Ur lave miór invezit a chei che a cirivin l'arint vif, ven a 
stái il mercuri, che a son dós testemoneancis dal 1517. 
Al prin di Jugn di chel an Jaroni Raimondi di Udin si met 
in socie cun altre int par doprá une miniere di arint vif a 
Ceresis, un pár di miis parsore Cividát, e a la fin simpri dal 
més di Jugn ur vignive concedút lôr il stes dirit ancje par 
une altre miniere di mercuri scuvierte a Cisgne parsore 
Cravar, une frazion di San Lenart. 
Al è di dî che vierzi une miniere no jere une robe che 
e fases tant plasé a la comunitát dal puest, parce che 
e podeve vé efiets pesants sul ambient dulintor, fasint 

deventá l'aghe torgule o incuinade, cence dí dai boscs 
che a vignivin taiáts jù par tirá dongje dut il len che al 
coventave inta lis galariis o par fondi il metal. 

A'nt saltavin für barufis ancje crudis: o savin che lis oficinis 
dal cinabari (un minerál di mercuri) in funzion tal Cividalés 
a vignivin brusadis ogni volte par proteste dai contadins, 
invelegnáts parcè che a impestavin dute la zone cul tuf 
che a butavin für: in chei puescj, par gjavái für il mercuri, 
il cinabari si lu brustulave. 

Intai sorelücs fats tor la metát dal Votcent intai lücs dopráts 
tal 1517, no si viodevin plui lis antighis minieris, par vie 
che a jerin passáts aromai plui di tré secui, ma al jere 
ancjemo il filon di arint vif sedi a Cisgne sedi a Stupize, 
ancje in forme di mercuri natif, che al à muse di piculis 
balutis di mercuri metalic, che baste tocjális e a vegnin 
für da lis spacaduris dal cret e si ingrumin in gotis. 

A proposit da la lavorazion dal fier, o podin recuardá che 
intal 1517 il Comun di Udin al dave a Filip Cortellazzo il 
permès di fà sù dongje Duarte Roncjis un batifier a ruede, 
dulà che cu la fuarce da la aghe si ugavin lis lamis dai curtis. 


Claudio Mattaloni 

“Benedet Orcolat, al à dát un scjas al Friûl, ma no dome ai mûrs. 
Ancje a la cussience” — “Ma ce dîstu? Séstu mat? E ducj i muarts? | 
sfoláts? | país savoltáts?" — Pre David Maria Turoldo al diseve che in 
ché gnot tremende, che il Friùl al è vignút jù, i muarts a son tornáts 
a fecond la tiere. Nus àn regalade une gnove responsabilitát: ché 
di tirá sù cjasis e pinsîrs. Malte e culture. In chei agns ali, intal plen 
di une rivoluzion di proteste e di bataie ideologjiche, o vin imparát 
che la nestre anime no si podeve pierdi cu lis maseriis. Ti visistu ce 
ch'a àn fat a Vençon, metint un numar a di ogni piere? Bon, lu vin 
fat ancje cu la memorie de nestre Identitát” — “Tu ás propite reson. 
Pás ai muarts e sperance ai vifs”. 


aboratori straordenari i agns Setante, ancje pal nestri 

Friùl, là che la imagjinazion e je sfluride intune stagjon di 
ideis, sperimentazions, curiositáts e lotis ch'a àn coinvolzüt 
insieme inteletuái e popul come mai prime al jere sucedüt 
e come raramentri si sarés daspó viodüt. 
Al somee cuasi che la inaturál costituzion de Regjon 
Autonome, volude di Rome propite tal principi dal deceni 
precedent par fá un favór a Triest, citát di póc rivade in 
Italie, e vedi stiçade une grandissime bataie a pro de 
identitàt furlane, ch'e jere a riscjo di pierdisi jenfri une 
struture rigjide e burocratizade par nuie autonome, 
tes mans di partîts peàts mans e pîts a Rome e avonde 
indifarents aes necessitàts locáls, ae specificitàt social, 
storiche, cultural, lenghistiche dai Furlans. A son duncje i 
agns di une grande riflession coral, partecipade, dibatude, 

bataiade, ma no jenfri lis aulis de academie, che tant 
jessint a Triest póc si interessave di teritori, ma insieme 
cu la int, cui students, i operaios, lis feminis, tes placis, tai 
curtîi, pe strade, e ancje jenfri cualchi glesie, là che une 
gnove gjenerazion di predis furlans, formats a la scuele 
di pre Bepo Marchet e di pre Checo Placerean, e tacave 
a sposà la mission di guide di un popul che, come ch'al 
veve insegnát ancje Martin Lutero cinccent agns prime, 
nol podarà mai crodi in nissun Diu, s'al dismentee di fálu 
cu la sò lenghe e la sò storie. E je nassude la bataie pe 
Universitàt dal Friùl. 

Une istituzion la che si saressin formáts i tecnics e i 
professioniscj di doman, ch'a varessin vút di jessi modernos 
e preparáts ma cence dismenteási de lór semence e de 
impuartance di une Storie ch'e fonde lis lidrîs indaúr miár 
di secui. Une sfide. 

A distance di cuarante agns no soi sigür che le vedin 
vincude. Ma ancje dome par rispiet di chei ch'a àn provât a 
inmaneále, al sarès impuartant, eticamentri e moralmentri, 
sburtále ancjemó indevant. Cul stes spirt di inovazion e cul 
stes coragjo di chei agns. A bon pro di chés gjenerazions 
ch'a vignaran indevant. 


Angelo Floramo 

enfri lis etichetis di autór, là che si cjatin lavórs di artiscj 
di nivel tant che Afro, Zigaina, Poz e Tavagnacco, a son 
ancje chés di Gian Carlo Venuto (Udin 1951), pitór une 
vore fin, mestri a Brera, grafic. 
Al lavore continuamentri tal setór, cemùt che a testemonein 
lis etichetis par la aziende Perusini ispiradis al cicli di incisions 
su lis calis di Tina Modotti e ai zücs di letaris. 
La só detule e je: “Il vin prin di rivá in bocje al à di impressioná 
il voli” e dispès al rivif temis e reperts tipics dai lúcs vinicui 
di produzion. 
Al cure i efiets dal tocjá e la sielte da la cjarte: vergade, 
veneziane, bodonie tratade par otignî sensazions dal antíc. 
Al preferis lis etichetis grandis, cun suazis in riléf, stampadis 
a seco pitorichis come chés par la aziende Rubini di Spesse, 
che e da risalt a la vile dal Votcent. 
Achi o presentin lis etichetis fatis tai agns '80 par VinJuli, 
la cooperative di viticultórs di Cividát ideade di Silvio 
Nadalutti, diviersis par lis tré lineis di produzion. Pai vins 
di plui alte cualitát Venuto al met dongje imagjinis di uciei 
difarents presints tal Cividalés: la favite pal Picolit, il scric 
pal vin ros "novel", che al invente ancje un züc di peraulis 
clamantlu Noè da No(vello)é, la gjaie che e fâs ricuardà 
i rôi tipics da lis Valadis dal Nadison. 
Une stampe viere di Cividát e je utilizade pe etichete de 

linie classiche, la che i svariáts vins si diferenzin pai raps, 
fats viodi in müt realistic, intant che su la etichete dal vin 
di past al è un cjar dal vin, mostrát su di une tierecuete 
romane dal museu di Cividát. 


Gabriella Bucco 









2. 

1. Gian Carlo Venuto, etichete par Noé, VinJuli Viticultori di Cividát. 
2. Gian Carlo Venuto, etichete par Bardo, VinJuli Viticultori di Cividát. 
3. Gian Carlo Venuto, etichete par Picolit, VinJuli Viticultori di Cividát. 


4. Gian Carlo Venuto, etichete par Pinot Grigio, VinJuli Viticultori di Cividát. 

son voltis che une grande storie e scomence 

cuntune picule robe. E al è il cás ancje da la storie 
dal Teatro Incerto, forsit il grop teatrál che plui di ogni 
altri al à contribuït a disdoganà di une bande il stamp da 
la comicitát dal teatri furlan, di ché altre propite il mút 
di concepî e di fà teatri te nestre regjon. Ven a stài che 
ché storie e à lidrîs cuant che ancjemò la compagnie no 
jere cussì colaudade e no veve ancjemò cjapàt pît. A dî 
la veretàt, i tré fantats di Grediscje di Sedean a vevin 
za scomencát a metisi in mostre tai teatris dal Friúl e 
in chel timp a jerin daùr ancje a puartà indenant une 
trasmission radiofoniche a Onde Furlane, che e veve la 
só biele risulte di scoltadórs. 
A jerin i prins agns Otante e il vinars di sere i tré si 
cjatavin fra di lór par prepará la trasmission di Radio 
Onde Furlane. Ma a undis e mieze di gnot, doi dai tré, 
ven a stái Fabiano e Claudio, a molavin dut e a lavin vie. 
Parcè? Parcè che a vevin un lavór al Conte di Montecristo 
a Buri, dulà che a jerin stâts scrituráts par esibîsi cuntune 
gag — ché e simpri ché — tal biel mieg di un spetacul di 
varietát cun tant di balarinis. Balarinis che si disvistivin, 
si imbeletavin e si prontavin tal stes camaron dulà che 
ancje Claudio e Fabiano si preparavin pal lór intervent. 
Une di lór e jere une bielissime fantate africane, che si 
cjatave simpri dongje a Fabiano cuant che lui al gustave 
il panin che si puartave di cjase par cene. Fintremai che 

Fabiano, impietosît, nol veve scomencát a dài prime un 
toc e dopo dut il so panin. Dut cás, fate la gag e cjapáts 
i bégs, si tornave a cjase ducj contents, parce che la int 
dal Conte e rideve come non mai e ancje lis balarinis. 
Dome che dopo un pôc di timp i doi a son vignúts a 
stufe de stesse senute, in plui ur displaseve lassá simpri 
di bessól Elvio, che nol saveve mai cemút passá il vinars 
di sere. Cussi une gnot a cjapin sù Elvio e lu puartin cun 
lór, cence dîsi nuie, tal camaron tal mieg da lis balarinis 
che si discrotavin come nuie. “Ce fasino ca dentri?” 
al domande Elvio. “O fasin la civole” a rispuindin i doi 
furbats, fevelant di une senute che i tré a vevin pene 
metút adun. “La civole? — al fás Elvio — biele, bielissime”. 
E cussi ducj contents di puartá un spetaculut gnûf, biel e 
che a lór ur plaseve un grum, i tré si presentin sul palc. 
No lu vessino mai fat! Il public al voleve ché gag di prime, 
simpri ché, dome ché, la solite e vonde. Buu, siviladis, 
vuacadis, businadis e vie dentri tal camaron dulà che la 
fantate africane e jere ancjemò daúr a gustá il panin di 
Fabiano. Subite al jentre dentri come un diaul spirtát il 
proprietari, che al zigave che guai a cambiá ché gag, ch'e 
veve di jessi ché e dome ché e simpri ché. Cussì i trê a àn 
imparàt che riscjà un alc al prodùs simpri une reazion. E 
che propite par chel al è miór riscjà che lá sul sigür. 


Angela Felice, Paolo Patui 

Il miei amigu dal om 


nzulùt Marièt (Angelo Bortolussi), nassùt a Sopula il 
9 di Mai 1892, al è un dai tanci soldáts talians da la 
Prima Guera Mondial, ma la sò storia a è un puc particolár 
e a mereta di eissi cognossuda. 
Emigrát in Argentina, al torna a ciasa in Friúl, dopo vei 
risevút, da la Patria, la cartulina ch'a lu clama al servizi 
militár e al partecipa a la guera dal prin al ultin di. 
Al è un ‘zappatore’ dai bersaliérs e al passarà, tai ains dal 


1915 al 1918, par tanci 
loucs tant nomenàts 
di chel conflit coma il 
Monte Nero e il Monte 
Merzli tal setòr dal Alt 
Lusinz, Monfalcon, 
Dobardò e quota 208 
tal Bas Lusinz. Par so 
fortuna nol sarà mai 
ferît gráf e al rivarà a 
partà a ciasa la piel 
par frontà, cualchi 
an dopo, la Seconda 
Guera Mondiál e, subit 
dopo, 'na lungia e 
dificil prisonia in India. 
Il prin Novembar 1918 
si ciata sul Piave e ghi 





dan un permès di 26 oris par torná a ciasa a iodi la 
sò famea. Il stes di, insiemit a sinc compains, al riva a 
Pordenon, puc prima ch'al rivi il gros dal esercit. | mucs a 
son in ritirada, ma la fin da la guera no è inciamo rivada. 
Anzulüt, insiemit a un so ami, un tal Martin da Ciasteons, 
al è il prin soldát talian a entrá a Sopula dopo un durissim 
an di ocupassion. 

Da Fevrár a Otobre dal 1917, il 47" regimint bersaliérs, di 
cui al fa part Anzulùt, al è in Ciarnia, tal mont Salinchiet, 
parsora Gjeri. 

1128 Otobre a cuminsia la ritirada dopo il sfondament di 
Caporet e, tal so diari inedit, Anzulüt al scrîf: "// 28 ottobre 
si iniziò la ritirata su tutto il fronte. lo con due militari ebbi 
il compito di minare la polveriera e il ponte che unisce il 
monte Salinchiet a forcella Pradulina. Ero perso ma un 
cane che mi seguiva mi accompagnò a destinazione per 
un sentiero”. 

A mi pár di jodilu, di bessól cori sù e ju par li” montagnis 
par sciampà ai mucs. Mi domandi se sensa chel cian il so 
destin al sarès cambiàt. *Na volta in pì, i podin disi che un 
cian al si à mostrát il miei amigu dal om. 


Mauro Fiorentin 
Furlan di Sopula 

O noci della Carnia addio, 
erra tra i vostri rami il pensier mio 
(G. Carducci) 


apît de só letare, agne Marte e à zontade une 

/ precisazion: “Ti spieti in place a Tumieg, li de Ostarie 
dal Albierc Rome”. E à di jessi un tiput alc e ce cheste 
mé agne — o ai pensát jo — par dámi apontament intune 
ostarie... Come che o rivi dentri, mi ven incuintri une 
femenute ridulinte, cun doi vogluts celestins, che tal 
viodimi a tarlupin pe gjonde, e une strece di cjavei colòr 
dal arint fate sù intun cocon: cun ande zentîl ma decise 
intune, mi cjape a bracecuel, mi busse, mi dîs che o soi 
precîs di mé marie... dai po, ven chi, sentiti cun me dongje 
dal Fogolàr. O ai volùt spietàti achì — e tache agne Marte 
— parcè che Tumiec al è il cür de Cjargne, l'Ostarie dal 
Rome e je il cúr di Tumieg e il Fogolár al è il cúr de tipiche 
cjase cjargnele. Cjale la mé man vierte: cussì come che 
dal cùr de man si slungjin i déts, di Tumieg a partissin lis 
valadis cjargnelis. Cheste chi no je une ostarie cualsisei. 
E à vüt stát par agnorums — e in part e je ancjemó — un 
lúc di incuintris fortunáts, il cúr de vite politiche, culturál 
e sociál no dome di Tumiec, ma, si pues dí, di dute la 
Cjargne. Culi al bateve il cür dal Mestri di cusine Gianni 
Cosetti, tignüt tant che un toc di storie de gastronomie 

cjargnele, e furlane. Ta cualchi só fotografie, si pues 
viodi il Mestri dongje il Fogolár: pai Cjargnei il lúc miór 
indula dási adun vie pes fredis seris d'Unvier. Ator dal 
Fogolár si cusinave, si scjaldavisi, si ricevevin i amís, si 
contavin storiis, in sumis si ricreavisi dopo di vé strussiát 
di un scúr a chel altri. Al è inmò cualchi biel Fogolár ator 
pe Cjargne. Un une vore preseós, che al rimonte ae fin 
dal Sîscent, si cjatilu sù a Verzegnis, inte antighe ostarie 
Stella d'Oro, altri puest storic de Cjargne. Tu ás di savé 
che, intant de Seconde Vuere Mondiál, ca sù a rivarin i 
Cosacs che, par vie de lór colaborazion cui Todescs, a 
varessin podút fá de Cjargne la lór gnove patrie. Po ben, 
ai 12 di Fevrár dal 1945, propit a Verzegnis inte locande 
Stella d'Oro si presente cun arme e fagot il grant gjenerál 
cosac Pyotr Krasnov. 
Di chestis bandis, ogni tant al pues inmó capitá di 
sintî a contá di lui che, compagnát de sò femine dute 
in gringule, al torzeonave pal país suntun caretin neri 
puartát di doi cjavai blancs. Ti menarai a viodi il puest, 
ma prin o scuen fà ce che al varès fat Cosetti: spedîti, e di 
corse, culi dongje tal Museu Cjargnel des Arts Popolárs 
intitulát a Michele Gortani. Se — al vares dit Gianni — tu 
ás ché di intivá pardabon il cúr de Cjargne, al e di li che 
tu scuegnis scomencá. 

Monica Tallone 

15 S.te Ester di Babilonie Regjine » 
2 D S. Oton Vescul Il Perdon di Barbane 
3 L 27 S.Tomás Apuestul 
4 M S. Liodôr di Aquilee Vescul 
5 M S. Antoni Zacarie Predi 

D 


Lui 


Pinsîrs sul més 
C: prin di Lui a taca la seconda metát dal an; il timp 
al cor e nissun al pos fermálu; miei sercjá di vivi ben, 
almancul cun se stes. A si presentin tanti' atrativis che a 
vál la pena vivilis. Par tancju' a son zornadis di vacancis: 
cui al már, cui ta lis monts. In Friül, in Italia o via pal 
mont a si dovarès fà vacancis di inteligjensa e di polsa. 
Sarà il moment di sagris: in tanti’ borgadis dal Friùl a si 
devualzin moments di fiesta in onór ai Sants, ai nemái, 
ai país, ai prodots da la cjera. E in tancju' loucs no 
mancjarà il breár par fà cuatri bai in compania: speran 
che il balerin/a a sei ché justa o chel just! 


"Na zornada special dal més 

Lui al regala il soreli a plen e par cui che al à plasè tal 
jodisi scúr e brustulát nol à di miei che distirási come 'na 
bissa lontan da cualsiasi ombrena. Ma a son tancju' che 
a lavorin al daviart e che il soreli a doventa un suplissi; 
basta pensá ai contadins, ai muradórs, a chei che a 
lavorin ta li^ stradis, a cui che al fa corsis in bicicleta, 
ai bagnins e altris mistirs. La zornada speciál a je ché 
dedicada ai Sants Ermacura e Fortunát Martars (ai 12 
di Lui) che a son i patrons dal Friül. Si rivaràe a fà Fiesta 
Granda in che di o almancul fà recuart ducj i Cumuns 
dal Friúl mitint fór la bandiera da laAcuila patriarcjál? Ta 
chestis righis nu fasin la propuesta! 

Previsions dal timp 

Continua a mancjá la ploia fat salvo cualchi sglavin. | 
lács a saran suts, i Consorzis di Bonifica no varan tanta 
pussibilitát di partá l'aga tai cjamps pa la cuál tantis 
cultivazions a laran in soferensa. Dal rest bisugna ripensá 
a'na maniera diviersa di impegná l'aga, tignint cont che 
siertis culturis a domandin mancul intervents di irigazion. 
Ma no si inoltrin ta tecnica dal bagná: a ognidun il so 
mistér! Il cjalt al domandará energja eletrica par disfredá 
cjasis, ufissis, puescj di vora, di cura, di vecjaia, loucs di 
incuintri. Là dentri ta piscina: a je ‘na roba biela. 


Stroleghets 

Par gracia dal distin sin for dal Cancar ma, ohi ohi, cjatàn il 
Leon che, pensant di jessi re da la foresta, al pritint ordin, 
dissiplina e soradut ubidiensa. Al somea bon, al par un 
gnono, ma ogni tant al mola 'na rugnada, po dopo 'na 
muarduda, ma soradut al lassa puc spazi a chei altris. E 
chei intor cuiets e sidins par no disturbá la só vita di re. 


Mats se si zuia una vora, mats se si ju plata ta farsora 
Il més al domanda risorsis par bielecia da lis personis: 
barbír e paruchér, sartór e cjaliár, manicúr e massagios, 
lampadis e tintis; si a di preparási par lá al mar e mostrá 
il miei che si e parons. Dut chest par dí che solts a no 'nd 
e pi; nu sin obleáts a dá lo stes i numars: 
Lot: 24 - 39 - 48-66-83 
Superenalot: 4- 16- 36 - 68 - 72-87 

Il Strolegant 

Le genziane 


l'é une biele plante alte un metro e plui, ch'a le cres 

in mont. A l'à flôrs zài e une grosse ladrîs un grum 
amare che secontri il regolament da le gnostre regjion 
no si puès cjapà sù. 
A le ven clamade ancje anziane (genziana maggiore - 
Gentiana lutea); a si dis che il so non al veibi a ce fà cuntun 
cert Gentius, re da l’Ilirie, che par prin (Il secul p.d.C.) al 
varès scuvierzút le’ sôs proprietàts midisináls. Ancje i grêcs 
e i romans ai dopravin le genziane cuintri le’ muardudis 
dai serpints, il mál di fiát 
e par judá le digjestion. 
Intal Medioevo a l'ere 
considerade utilissime 
in cás di intosseament di 
ogni sorte, cuintri i viers e 
le" becadis dai sgarpions, 
ma soredut par combati 
le fiére. Fintant che no 
l'ere rivade le chine da 
l'Americhe, le genziane 
a l'ere l'uniche midisine 
cuintri le malarie. | gnostris 
vecjos ai vevin l'usance 
di meti inta sgnape le” 
ladrís di genziane cuntun 
ramaçut di rude e di sinc: 

ai bevevin un bon gotisin in dì par tigní lontans i striaments. 
Se cualchidun, in barbe a le proibizion dal regolament 
regionál, a nol rive a tratignísi dal ciapá sú une ladrís di 
genziane, al à di stá atent a no confondile cun ché dal 
lavacál (o cimiricje - veratro comune - Veratrum album): 
cheste plante a l'é un grum velenose e cuant ch'a no l'é 
floride a le samèe a le genziane. 

Par no sbagliási a si a di cjalá cemút ch'a son disponudis 
le” fueis sul fust: chés da le genziane a son une di front 
a ché altre, invezit il lavaçâl a ‘nd à une sot e une sore. 
Une liende ongjarése a le conte che cuant ch'al regnave 
Ladislao il Sant, le peste a le faseve murî tantissime int. 
Il re a si ere insumiát cuntun agnul che j veve dit di tirá, 
apene che si sarés sveát di bunore, une frece tal cíl e dulà 
ch'a le sarès colade, ai a le cresceve le plante ch'a le varès 
salvát il so popul: ché plante a l’ere le genziane! 
Un'altre liende su le genziane: apene che si svizine le 
gnot, jei a le siere i siei flórs parce ch'a no le vúl che ai a 
cjatin ripár le" animis danadis, obleadis a girá e girá ator 
pal mont. 


Antonino Danelutto 
Furlan di Scluse 

I muinis di Sompforcjál 


Zannier di Sompforcjál, dets “di Ongaro”, ai son muinis 

di Clausiet da la metát dal *800. Di pari in fi, di barbe in 
nevúet ai àn tignüt cont da las cláfs da las glisies, tanche se 
ai fos chés di San Pieri. Grandes, bieles e lustres, une vere 
mirivee. Il Picolo e Martin, par pore da pierdiles, di not ai 
las tignive sot il cuscin. Dal Perdon Grant e dal Perdon Picul 
(prime domenie di Lui) i muinis ai veve grant cefá: tignî di 
vali altárs e cjandeles, pridis e spiritáts, e soredut int di ogni 
gjarnazie che a steve in glisie tanche al marcját, disclufant 
luvins! e frugant colacs?. 
In timp di rogazions, cun ce snait che i muinis ai si moveve 
par trois e clapadories davór dai pridis par las Prades, par 
Rauníe e par Celant. 
Atitant ai faseve par las benedizions di Pasche puartant ducj 
i imprescj dal pridi (seglel, spargol, stole), ma soredut doi 
cos e sacheles par meti las ufiertes, simpri in nature, che di 
bécs alore nissun cjacarave. La int dai Beargs e di Celant a 
paave il cuartés cun scjaglin e ucelut, vins blancs da bevi in 
zenoglon. La int a ere gjenerose cui muinis che, vie par l'Estát, 
ai veve sunát las cjampanes par slontaná la tampieste, las 
saetes e ogni alti burlac, o che ai veve compagnát il pridi a 





1 Lupini 
2 Ciambelle col buco 
3 Aspersorio 

benedi i noglàrs cuintri il flagjel da las glîrs*. | pradins inveze 
ai ufrive fasói secs, formadi e scuete, o une legne di rep”. 
In reonte, ogni famee a deve miec chilo di butiro par ogni 
vacje da la stale. | muinis e i garzons ai veve un biel ce fà a 
puartá inta la Vile dut chel ben di Diu. 

Cualchi pradin pi gjenerúes al meteve intal cos dai muinis 
un biel salam o une bistecone, dut ben inmuluçât intun 
scartoc. “Buine int i pradins cjo, buine int” al diseve Martin 
dut ingloreát. Ma, riváts in canoniche ve” la sorprese! Il 
salam al ere un rondel di legn e la bistecone une biele fete 
di polente. “Bagae di int i pradins cjo, bagae di int” a si 
sbrocave alore il puer Martin. Fin al 1962, dut il formadi fat 
inta las lataries il prin di Mai al zeve a pro da la Glisie, inveze 
chel fat la di dopo al ere nome pal pridi. 

Il 25 di Lui, di di San Jacum, protetúer di pastúers e casaros, 
a las dós dopomisdi, il muini al sunave la cjampane piçule 
par visá che in canoniche a si sares tignude l'aste par vendi 
las piezes di formadi che vie par l'an lui stes tantes voltes al 
veve voltát, netát e ont. Pal pi ai si presentave butegárs asins. 
Intun marilamp al si disvuedave il celár, e a si emplave la 
gofe dal fabrizér. 

E il lavúer dai muinis? Dut ad maiorem gloriam Domini. 


Gianni Colledani 
Furlan di Clausîet 





^ Ghiri 
5 Faggio 

Un Lui di fá póre 


S. scomence in mût lizér cu la Tiere che ai 3 dal més e 
tocje il pont plui lontan rispiet dal Soreli a 152 milions 
di chilometris; si clame Afeli, là che chel plui daprûf si 
clame Perieli a 147 milions, come ch'o vin bielzà viodüt 
in Zenâr: al val dî che la só orbite no je circolár, e chest lu 
scuvierzè Zuan Keplero cuatricent agns indaúr, calcolant la 
orbite elitiche e metint il Soreli ta un dai centris dal elis. Al 
à scuviert ancje che ta chel pont la só velocitát, clamade di 
rivoluzion, e cale a 29 chilometris par secont, invezit di 30 
come al Perieli. Ben po, nus ven di pensá, cu la Tiere plui 
lontane o varessin di vé une vore plui frét tal nestri emisferi 
che no cuant ch'e je daprûf, e invezit ve ca la canicule. 
Di fat il cjalt e il frét no divegnin dal jessi plui dongje 
o plui lontan, ma ben da la pendence dal as de Tiere che 
i mostre al Soreli mo il nestri emisferi — chel Boreál — 
mo chel Austrál, là che in Lui o sin in plen Unvier. 


n Dicembre 
SOLSTIZIO ESTATE 
DINERO 


21 gna 
ka KT 
D'ESTATE 





Afeli e Perieli. 

Cerclis tal forment e il radiant des Eta Acuaridis ai 28 di Lui dal 2017. 


Lant daúr a ce ch'a proviodin ta un sît di internet i strolics 
a cjace di disgraciis, ch'a disin di vé sclarît il messag di un 
cercli tal forment, ai 21 di Lui dal 2017 (che al è un vinars) 
une Stele scure zimule dal Soreli ma un tininin plui piçule si 
sfracaiará parsore di lui fasint un grant mismás e creant un 
Bús Neri astronomic che Diu nus vuardi. Su la Tiere al sará 
il montafin, taramots, orcolats ch'a fasaran colá glesiis, 
puints, templis e cuissà ce altri, ma no si sa ancjemó ben 
ce che ur capitarà ai cristians. Po ben, aromai o sin usáts a 
dutis chestis disgraciis profetadis ogni tant, come tal Strolic 
pal 2013, cuant che o vin marcát la profezie dai Maya ch'a 
proviodevin la fin dal mont pal 21 di Dicembar 2012: o sin 
ancjemò ca. Varano sbaliát i Maya o ben chei che ju án 
capîts malementri? Mancul mâl che lagrimis e lusignis no 
mancjin mai e ancje chest més o podarin rimirá lis Delta 
Acuaridis che ai 28 di Lui a daran un spetacul di fúcs naturái 
sore nuie, vignint ju a scuams a parti de costelazion dal 
Acuari, daspò la miezegnot tal cil di SudEst; no si sa ben cui 
ch'al vedi lassàt indaùr chei frugons cussì lusorós. 


Beppino Ponte (Bepi Zefon) 

Furlans: popul di Sants, di Poetis e... 


T: cuart fossál cui cjatino? A prin moment no si capis: 
si viodin lis animis danadis che a cjaminin vuardant 
par daúr: a soni magos e ¡induvinacui che inte vite a an 
provát a viodi e proviodi (ma al fin di vuadagn) l’avignî 
e cum a olmin dome il passat. Tancj furlans che no mi 
spetavi, par vie che a son cressúts di numar, doventant 
divinatórs, imbonitórs, magos e maghis, cjape-cucos, 
carlatans, striis e strions, rivindicui di bausiis, balonîrs, 
free-int, incjantadórs, miracolants, contebalis, letórs di 
man, tirecjartis, bute i dados, lei l'oroscop, vuarde lis 
stelis, sint la lune e v.i. Une schirie! Une schirie che e vif 
su lis spalis dai dordui! Ma sono cussi tancj i furlans che 
si fasin imbacucá? Benon, ch'a continuin, intant al cjalt il 
4% (cuatri par cent) di nestris coregjonái. 
Plui dure la pene par cui che si cjate tal cuint fossál 
che, plen di péule o rase bulint, al ospite i baretirs che 
a provin a scjampà, ma son arpionáts dai Diaui. Ce àno 
fat chescj danáts? Al baste e al vanze par meretási ché 
pene li! Te lór vite a an tradit il lór compit di no fà ilecits 
cu la robe publiche. Invezit cun miecs slichignós, intrics 
e sotvie a àn fat dome i lór interés. Cui ch'al pense che 
furlans no ’ndi sedin si sbalie: il 4% (cuatri par cent), e 
par furtune che no vin pulitics nostrans al guvier o tai 
ents talians, se no a saressin tancj di plui! Da la serie: 
l'ocasion e fás il lari. 

Dore da la lenghe in bore 

La saladure dal persut 


L? art de preparazion dal persut e à in Friül une des sós 
capitáls, pa la cuál i siei prodots a son cjapáts jenfri chei 
ricognussüts dal Stát e da l'Europe cu la cualifiche di D.O.P. 
Il procediment par otigní chest ecelent nudriment al jere 
cugnossÜt za al timp dai Romans: la prove e je tal libri 
De agricoltura di Marco Porcio Catone (234-149 p.d.C.). 
In latin il tiermin che ju palesave al è perna, ven a stài 
cuesse daür dal purcit. Un ricuart di cheste peraule si lu 
cjate intune vie di Rome, che si clame Panisperna (panis- 
pan; perna-persut), dulà che a jerin i marcjáts e che, tal 
Nüfcent, e fo lúc da la Facoltát di Fisiche direzude di Enrico 
Fermi. Catone al descríf la saladure dai persuts ch'a van 
mitüts intune bote: tal font al va spandút il sál e parsore si 
poie il persut cu la crodie indrecade viers il bas, che al va 
cuviert di sál. Cul stes procediment a vegnin poiadis chés 
altris cuessis, cu la atenzion che la cjar no tocji la cjar, po 
daspò ancjemo sal fin che si cuvierg dal dut. Il procediment 
al va ripetüt e, a la fin, i persuts, deliberáts dal sál e netáts 
cuntune spugne, a van onzúts cul vueli e mitúts a infumá 
par doi dís. A la fin si ju picje tal camarin là che nol é pericul 
di mufis e carüi. Intal Museu Archeologjic di Aquilee e je 
une piere funerarie che e à sculpit un purcitut, olme che 
l'art dal prepará i persuts e jere presinte ancje in Friül. 
Odorico Serena 


Il persut e je robe deliziose ch'e passe dal purcit al om; ma 
a son tancj i oms che cence dá nuie a doventin purcits. (S.) 

L'agna Giacoma e altre ciacole / 2 


l: storia de Fiori la me fa vigni in ment ‘n’altra che i me 'I 
à contada de parsona la Giacoma da Range. 

Bisogna savè che 'na volta le femene le se maridhava 
anciamò intiere, ancia parchè le veva pura de restà inthinte 
e de dovese maridha col scur thentha ciampane. "Reane 
thentha malithia e ciapeane subito”, le contava. Me pense 
che quan che ere dhovin no manciava mai in te le nothe el 
telegrama: "Oggi festa della Chiesa, questa sera festa del 
campanile!”. 

La Giacoma da Range la ne contava: 

«La sera de le nostre nothe el me on, come tains, l'a beut 
massa, par fala curta l'era desfato. Co tanta pathientha l'ai 
premut su par le sciale, l'ai despoiat e l'ai metut a dormi che 
nencia e s'inacordheva da esse al mondo. La matina mi ere 
bituadha a levame su prest e lui el rontheava anciamò dela 
grossa. Cussi soi dudha do in cusina e me madona la me 
veva beldà sciadal el cafè col late. “Fiola”, la me fa, "Vato 
ti a porta el late in lateria ?" "Si, mare, volentiera”. Par dhi 
in lateria se passava davanti la botega de Boia e a chel ora 
i era fermi i soliti che i beveva la graspa co la menta. “Me 
par de si che te ciamine co le giambe al larc!” el dis unc. 
“Taseit almanco, el vostre amigo ’| era cussì imbriago che 
soi intiera come che la me à fat me mare!". 

La nuot dopo però no ere pi intiera.» 


Fernando Del Maschio 
Fevelada de Buduoia 

Il contadin 


| mistîr dal contadin al ere pesant, parce che al veve di fà 

dut a man cence machinaris come ch'al e vue. Al jevave a 
buinore a regolá les vacjes, a molzi e a viodi des besties. Al 
preparave il cjar e i imprescj par lá tal cjamp. Cuant che al 
veve di lá a fá fen, al partive a buinore prime che al vignis 
sù il soreli e al fos masse cjalt. Rivát tal cjamp, al bateve il 
falcet su le batadorie e al cjantuzzave: “Tic tic tic nissun 
batadór '| è deventàt ric”. A vot e rivave le golesion: une 
fantate di cjase e puartave polente, fertae, un tocut di 
formadi o une fete di salam. Il butilion dal vin lu metevin 
in fresc te ombrene o te aghe dal fossál. Cuant che il fen 
al ere taiát, lu tirave dongje e lu meteve in angorie, files 
lungjes e no masse altes par che si secjás ben. 


Elisabetta Brunello Zanitti 


Furlan di Feagne 


Scarpis cu la suela di corean 


B encja se simpri mancul, che a si screin biei e 
elegants pár di scarpis cu lis suelis di corean. La figura 
che a fan, apena metudis, a é maraveosa, ma bisugne 
prestá atension par via che a ti fan sbrissá, riscjant di fási 
mál. Par evitá di lá cul cúl par aiar, si à di passá ta lis suelis 
una patata cruda e taiada. A si evita il problema lant vie 
discolc. 

Consei dal Strolegant 

Sucedút intal 1617 


uant che i Uscocs - i piratis dalmatis che a corevin il 

mâr Adriatic — ai prins dal Siscent a metevin a füc e sanc 
chei di Monfalcon, Vignesie e coreve a judáju, invadint lis 
tieris che a jerin sot da la Austrie e fasint parti une vuere 
che e durará a dilunc. 
A dile dute, il principál obietif dai Venezians al jere chel 
di cjapà indaúr la fuartece di Gardiscje (pierdude intal 
1511), che e fo assediade e bombardade cun violence. 
Dopo vé pierdüt putrops soldáts, il Senát venezian al 
ordena di gjavá l'assedi, ma no par chest e fini la vuere, 
che e continua a butadis, cun cualchi scuintri ogni tant, ma 
simpri in maniere crude e cun consecuencis dramatichis. 
Par esempli, intal Fevrár dal 1617 e je stade une incursion 
imperiál fin a Cividát, dulà che a brusarin cualchi vile e a 
puartarin vie un grum di nemái. 
Intal 1617, cul jutori di soldáts di diviersis nazionalitáts, 
mercenaris cjapáts su a paiament, la Republiche di Vignesie 
si sintive avonde fuarte di torná a cjapà in man a la fin di 
Fevrár l'assedi di Gardiscje e cirî di ocupá diviersis posizions 
su la rive dal Lusinç, ma cun risultáts avonde scjars. 
La resistence di chei di Gardiscje, cun dut che a vevin pocjis 
provisions, e jere fuarte e ducji atacs a finivin cence efiet; 
cun di plui no mancjavin epidemiis che a fasevin murie di 
soldáts. In gracie da la mediazion dal re di France, intal 
Setembar dal 1617 si rivave a tratativis par stipulá la pás 
fra Ferdinant e la Republiche. 

Dopo doi agns di vuere, in pratiche la situazion e restave 
compagne di prin, parcè che Vignesie e veve di tornài a la 
Austrie ducj i lúcs ocupàts e il stes e veve di fà la Austrie. 
Si tornave duncje a lis posizions di prin da la vuere, dome 
cun cualchi desene di miàrs di muarts o in combatiment 
o par malatiis, lassant par tant timp la miserie plui grivie 
intai puescj dulà che si jere combatút; lis cronachis di ché 
volte a contin che, par colpe che a mancjavin nemái di 
vore, par podé torná a fà sù cjase tancj di lór a scugnivin 
puartási su la schene di boscs lontans il len necessari. 
Al è di marcà che a son stadis propit lis tensions tra Vignesie 
e l'Imperi a fà nassi lis dós solis vueris (intal 1508-1509 e 
intal 1615-1617) che si son combatudis sul teritori furlan 
par dut il timp da la lungje dominazion veneziane in Friúl 
(1420-1797). 

Il confin a soreli jevát, tirát intal 1617 lunc il cors dal 
Judri e da la Ausse, che al veve di jessi provisori, al è 
restát invezit compagn fin a la prime vuere mondiál. 


Claudio Mattaloni 

Guai a spudá su la tiere li che tu mangjis 


“No sta mai a spudá tal plat là chi tu mangjis" Cussì al racomandave 
il nono. Al jere fi di contadins. E al saveve ben che la tiere e je mari, 
e guai a fái dispiets. “Benedete la miserie — al continuave — che la 
cjoche dal pan e je plui pericolose di ché dal vin”. 


jalant la television al somee che la vite e sedi di gloti 

e di gjoldi intun bot di ligrie, sul convinciment che dut 
al scugne jessi lizêr, disimpegnát, scuasit un zúc dome di 
ridi e po vonde. 
La gjenerazion dal happy hour si free de crisi internazionál, 
e ancje chi di no i fighets benvistúts che ti bevin l'aperitif 
intal lounge bar a somein che ti cognossin dutis lis peraulis 
d'ordin di une etiche simpri plui spandone e mangjone, 
indifarente aes necessitáts dai popui, ma une vore golose 
dal prestigio plastificát dai rifletórs. 
L'Europe che nus comande e pratint di insegnánus la 
veretát dai zûcs in Borse e des spartizions de “grepie”, 
la che si po mangjá intune concezion personalistiche de 
vite che, magari cussi no, e sarés doventade ché vincente 
e braurose dai privilegjáts. 
E ancje cierts furlans nostrans a àn mostrát di preseále une 
vore, cheste filosofie, imbastint chel disastro istituzionál 
ch'al varès screát i ultins agns di cheste crisi nere, sdrumant 
insieme intun fruc chei ch'a son simpri stâts i fondaments 
di une etiche rigorose, ché praticade di simpri dal popul 
furlan. | modei vincents a son difondüts pardut, massime 
des televisions, che nus proponin une vere colonizazion 

culturál. Lu racomandave za Pier Pauli Pasolini: e je le 
base par ché globalizazion e omologazion che tancj dams 
e varès fat, scancelant memoriis, identitáts e lidrîs jenfri 
un pastum colorát ma cence anime ni valórs, che ancje 
Elio Bartolini al veve bielzá cjantát tal so magjistrál e mai 
dismenteát “In tal Friúl dai Coltivatori Diretti” cetancj 
agns indaúr. 

E pùr il paradigme di une specialitát dute furlane al ten 
dûr, sostignút di une resistence di base fuarte, sclete 
e orgoliose, une rispueste di popul, buine di digjerî e 
metabolizá i cambiaments, di arzináju, par no pierdi, dal 
dut, la só anime, grasie ancje al insegnament di cierts 
profetis nostrans che purtrop, tal zîr dai ultins agns, nus 
an lassáts a scombati di bessói: o pensi a Giacomini, a 
Maniacco, a Ermacora. 

Cul lór insegnament o podin ancjemó nudrî une sperance. 
Se ju dismentein, o sin condanáts a une pierdite di memorie 
e di dignitát. “Ai posteri l'ardua sentenza”. 


Angelo Floramo 

Lis etichetis internazionáls 
da lis grafichis Tonutti 


Foncace tal 1945 a Feagne di Pietro Mario Tonutti, la 
aziende si è afermade tant che une des plui impuartantis 
a nivel mondial par la produzion di etichetis. 

Il mudament industrial al rive tai prins agns ‘60, cuant 
che in aziende al rive il fi Manlio, che al da sburt a la 
evoluzion tecnologjiche, judát dal 1989 dai fis Marco e 
Maria Teresa, che e ricuarde che stampá une etichete al 
vúl dî fà une riproduzion artistiche in tiermins industriái, 
un procediment complès e une sfide di ogni dì. 

“Un grafic di etichetis — al dis Manlio Tonutti—al à di jessi 
dis voltis plui bráf di altris par vie che in 100 cmc al à di 
esprimi dut il bon gust, il marketing, la marche, e rinovási 
simpri nol e facil”. Chel ch'al caraterize la Tonutti e je la 
fuarte sperimentazion di tecniche di stampe e la continue 
evoluzion tecnologjiche, simpri un pas denant di chei altris. 
Dal 1955 si dote di un studi grafic dentri de fabriche lá 
che a àn lavorát Guerrino Sevino, virtuós dal disen e da 
lis scritis, Alessandro Bimbatti e Arrigo Buttazzoni. 

Tra lis etichetis stampadis di Tonuti o presentin chés pal 
vin de pás, ordenadis dal 1986 al 2012 da la Cantine 
Cooperative di Cormons ai plui prestigjòs artiscj mondiài: 
un càs unic e straordenari di etichetis di autòrs. Achì o 
riprodusin ché elaborade intal 1991 di Giorgio Celiberti, che 
al proponi siei cùrs intal contrast dai colòrs ros neri blanc. 
Intal 2004 Franco Dugo al dediche lis sós competencis 

artistichis a une etichete sflandorose: denant di chel che 
al somee un barcon sul Cuei si dispon une vît cul fust 
intorteát, che al contraste cu la vitalitát dal paisac che 
si viót daúr. 

1. Giorgio Celiberti, Grafichis 
Tonutti (Feagne), metude in 
stampe A. Buttazzoni, etichete pal 
Vino della Pace, 1990. 


2. Dario Fo, Grafichis Tonutti 
(Feagne), metude in stampe A. 
Buttazzoni, etichete pal Vino della 
Pace, 2000. 


3. Lucio Del Pezzo, Grafichis 
Tonutti (Feagne), metude in 
stampe A. Buttazzoni, etichete pal 
Vino della Pace, 2002. 


4. Franco Dugo, Grafichis Tonutti 
(Feagne), metude in stampe A. 
Buttazzoni, etichete pal Vino della 
Pace, 2003. 





Elio Bartolini-Paolo Patui: “Bigatis” 


L' vevin simpri descrivüt come un dal caratar ruspiós, 
un di chei che al pense e al sa di vé cuasi simpri reson. 
Ma a dile dute, cuant che Elio Bartolini al à scomençât a 
scrivi Bigatis nol someave propite un om cussi sigür dal 
so fat: al contrari, al jere plen di preocupazions. "Cuissà 
se a cualchidun i interessarà di savé ce che al capitave 
dentri da lis filandis furlanis.”. E subite dopo: "A son 
storiis di feminis, cui podevial stà a scoltàlis?”. 

E se tu provavis a domandái a Elio parce mai scrivi alore 
ché storie, lui ti diseve che ché, dut cás, e jere la storie di 
só mari. E subite al zontave che lis filandis a jerin l'unic 
puest dulà, al di für da la glesie, un grop di feminis al 
podeve condividi ideis, amórs, il plasé di cjantà insieme, 
di contási storiis sucedudis pardabon e ancje no. E alore 
indenant a scrivi. Ma chel soldát napoletan de Prime 
Vuere che al fás deventá mari une fantate furlane, di 
dulà rivial? Da la Mariute di Carletti? "Ma no mo! Ché 
e je une storie capitade te filande di Codroip, cuant che 
li e lavorave mé mari, dome che no je sucedude a mé 
mari". E ce titul i darástu? "A mi plasarès Bigatis, perd a 
cualchidun a i pararà un titul masse volgár, o ai pòre....” 
Ma Elio, póre di ce? Cussi, scrite la storie e cjatát il titul, 
al restave dome di metile in sene. E ancje li Elio al jere 
dut preocupàt: “E se lis atoris a no capissin il significat 
dal test? E il regjist? Il regjist ce vùstu che al capissi, 
considerant il fat che nol é furlan e di furlan nol sa 

nuie?”. In definitive Elio nol pareve plui Elio. Sigùr di se, 
sostignút, spiçot al jere, plen di scrupui, di domandis e 
cuasi intimidit al jere deventàt. Massime tai dis prime da 
la prime! A i pareve che dut al fos ancjem di comedá, al 
lave ator tal curtíl de filande di Cividát cul copion in man 
par prová a cambiá une batude pluitost che une sene. 
Ma al jere il més di Lui dal 2000 e il spetacul, che al veve 
di debutá al Mittelfest, al jere aromai montát, la regjie 
e veve fat lis sós sieltis e ancje ché di fá di mancul di 
une des ultimis senis che a Elio i plaseve un grum. Cussi, 
cuant che al a savút che ché sene e jere stade taiade, 
prime a si è incagnît, dopo al a decidút di no lá nancje a 
viodi la prime. Ma la gnot e puarte consei e Elio i tignive 
masse a ché storie che e contave la storie ancje di só 
mari. Scuindút tal font da la scjalinade, metude sù par il 
public, al tignive in sfrese i voi par figurási miór chel che 
al sucedeve tal palc. Cussi a póc a póc che si lave dongje 
a la sene taiade al suspirave, al si remenave e cuant che 
al è rivát il pont: “Eco, cumo a sivilin e lis bigatis a van su 
l'ostie". E invezit une emozion straordenarie si spandeve 
ta la int. Elio si cjale ator e: "Mancul mál che a àn taiát 
un toc di spetacul. Jo o perdonarai il regjist e sperin che 
mé mari a perdoni me". 


Angela Felice, Paolo Patui 

P cuma peraulis 


Li” peraulis ch'i dopri, li ài robàdis di scundiòn 

dai vustris lavris stracs, intant ch'i durmivis cul ciaf 
molàt ta la taula; o tiradis sù cu "na guatuta dal flun 
cuant ch'i zévis a pescjá che bisata ch'a vi varès 
sglonfat la pansa par cualchi di; o brincadis al volo 

in ta l'aria, cuma paveis strambis, cuant ch'i vi innegavis 
di vin par someá pi fuarts, pi bàbius... 

Cun chés peraulis uli, jo mi soi fat un silabari, un labirint 
in dua ch'i mi cori indavòur. 


Giacomo Vit 
Furlan di Bagnarole 

La dalmina di contrat 


D? fantat, barba Bortul al veva cugnüt scombati par utignî il 
permès da vei la só Lussia, li^ fameis a erin in crica da agnórum 
par ràdigus tra vecjus, colpa di cunfins. Lour doi a si cjatavin a 
puartá il lat in lateria ogni matina, a si vevin plasüts e inamoráts, 
ma barba Bortul al si ingrisulava a cugnéi frontà Nardo, il pari di jé, 
par domandála, parvia chi chel om al era cunussút par scjaldinous, 
sticous e rabin. Infati, chel di ch'al à tentát, sul rivà dentri dal curtif 
al e stát lupát da chel vecju ch'a i à vosát a plen gargat: "Ce venstu 
a fà uchì dentri tu?”. E barba Bortul cun sudission: "I soi vignút a 
domandávi si mi concedeit da maridá vostra fia Lussia!”. "Va subit 
four di ca e no sta meti pi pié ca dentri! Pitost da dátila a te i la dai al 
pecotár!”. Barba Bortul, puntiliát, nol si é nencja nicát. Alora Nardo, 
four di sé, al si è gjavát una dalmina dal piè e al à tràta cun viamensa 
cuntra barba Bortul, che al si è scrufát in timp e al à scjuvada. S'a 
la ves cjapada intal cjáf a i lu varès fruçât. Po, cenca scomponisi, al 
à rincurát la dalmina e a i à dit: "Adés Nardo, s'i voleit la dalmina, 
i cugneit concedimi da maridá Lussia!” e al è partit di trot cu la 
dalmina in man. Il vecju Nardo al à cugnút talpiná a lunc cun una 
dalmina si e una no, fin chi, rassegnát, cul magon tal stomi, una 
di, cun malagracia, a i à dit a la fia: "Va là da chel basovál dal cjo 
spasimant a disighi ch'al mi torni la dalmina. Po, cu la stessa ressa, 
ch'al ti meni via cun sè e no steit pi a fâvi jodi da mel”. Intal doman, 
barba Bortul al si é presentát vistit da nuvic, cu la dalmina di Nardo 
sot il brac, al à poiada four da la puarta di cjasa, al à clamát Lussia e 
a braceti a son filáts in glesia a maridási. Il plevan, ch'al era al curint 
di duta la storia, al à domandát al nuvic: "Cui sa ce müstula ch'i 
ti varas cugnüt paiá al vecju Nardo par ch'a ti la concedi" e barba 
Bortul al à rispundüt: "Una cagnéra! A mi l'à cunciduda par una 
dalmina vecja!”. Lussia a si è fata rovana in músa, vergognada da 
vêi costát cussi póc. 
Aldo Tomè 
Furlan di Manià 

1 M S. Alfons de’ Liguori Vescul 
2 M S. Eusebi Vescul 
3 J Rinveniment des relicuiis di S. Stiefin Martar 
4 V S. Zuan Marie Vianney Predi 
5 S S. Svualt Re Martar 
6 D Trasfigurazion dal Signôr 
7 L 32 Ss Gaetan di Thiene Predi O 
8 M S. Meni di Guzmán Predi 
9 M S.te Taresie Benedete da la Crós Muinie Patrone d'Europe 
10 J S. Laurinc Martar 
11 V S.te Clare di Assisi Muinie 
12 S S. Rufin Vescul Martar 
13 D B. Marc di Davian 
14 L 33 S. Massimilian Kolbe Predi 
15 M La Madone Assunte € 
16 M S. Roc Piligrin 
17 ] S. Eusebi Pape 
18 V S.te Eline Imperadore 
19 S S. Marian Diacun 
20 D S. Bernart di Clairvaux Abát 
21 L 34 S.PiuXPape e 
22 M La Madone Regjine 
23 M S.te Rose di Lime Muinie 
24 J S. Bartolomiu Apuestul 
25 V S. Ludui Re dai Francs 
26 S La Madone di Czestochowa 
27 D S.te Moniche Vedue 
28 L 35 S.Ustin Vescul 
29 M Martueri di S. Zuan Batiste 3 
30 M S. Faustine Vergjine 
31 J S. Aristide di Atene Martar 

Avost 


Pinsîrs sul més 

n timp il més di Avost al jera chel pi cjalt di dut l'an; 
LE al é gambiát un puc e nol esist un periodo 
continuatif di calór, ma zornadis in sorta cun pics di tem- 
peradura no indiferent. Al é encja il més che, cu la prima 
ploiada, al visa che l'Estát a à i timps contáts; gjonda e 
ligria par cui che al odia il soreli, aviliment e displasé 
par cui ch'a i plás rustisi. Di sigür contentá ducj a e una 
impresa e alora ognidun ch'al cjapi se ch'a i va ben. Al é 
encja timp di grandi’ feris, posto che na buna part des 
scuelis, fabrichis, ufissis a sierin par polsá, encja se lá in 
vilegjatura dispés a jé 'na corsa, un ingrumási, un fà coda, 
un pati cjalt e... un torná stracs. Ma li' feris a son e bisugna 
fális, encja par podé contá... là che si e státs..., se che a si 
à jodüt, comprát, mangját, cunussút, e v.i. 


"Na zornada special dal més 

Di sigür il di di san Lauring al è un di specál, par via che 
si scugne lá ta cualchi puest (cun pucja lús) e stá cul nás 
in sù fin che a si jodin “colà li’ stelis”. In efiets l'11 il sêl al 
ven traviersât da strichis lusintis (gotis di san Lauring); un 
pi babio di me al scrivara propit di chest, cualchi pagjina 
indenant. Una considerazion finál: un timp a colava 'na 
stela, a si esprimeva un desideri e pi di cualchi volta al 
vegneva esaudît; cumò san Lauring al à di jessi propit 
doventát tant vecju! 

Previsions dal timp 

Sec e ancjemò sec, da vendi! | zovins a pensin che il timp 
al gambiara; chei di mieza etát a proponin di gambiá i 
previsórs dal timp; i viei a revochin i timps passáts, disint: 
“Dio nus uardi simpri dal sut, 

ma fra lis Madonis pies di dut” 

significant che tra la Madona dal Carmél (16 di Lui) e ché 
Assunta (15 di Avost) al ven il sec pi gréf da l'an. Si viodaran 
cjamps brusáts dal soreli e i racuelts a saran magris. A la 
fin dal mês il cjalt al si cujetarà e a rivaran li" primis plois. 


Stroleghets 

Muardúts dal Leon, cu li^ orelis bassis e sensa nissuna voia 
di scombati, si lecàn lis feridis almancul par vivi cuntun 
pocja di dignitát. Cuintri il regnam no si pos lá! E cjaminant 
planc planc, rivàn al moment di cjatá la Virgjine che nus 
compagnará cun dolcessa par il timp dal sen zodiacál... e 
nu contents e legris i larin daür: "Ogni di al nas un cuco, 
beát cui che lu cuca!”. 


Mats se si zuia una vora, mats se si ju plata ta farsora 
Avost al e il més des vacancis, dal cjalt, dal mangjá gjelato, 
dal lá al fresc, dal bevi bira, dal tacá i condizionatórs: 
insumis di no pati cjalt. Restarà ben puc par straviási; 
prupunin par cui che in sacheta al à inmó una palanca: 
Lot: 21-37—54- 77-90 
Superenalot: 10—29—48 -76-— 79 — 88 

Il Strolegant 

n Avost, cuant che le’ floriduris a le scomencin a calá, il 
ciclamin al gjolt il prin fresc e al puarte ligrie. Il so profum 
delicát a si slargje dut intor e lui braurous a si mostre a 
cui ch'a j passe vizin. 
Par vie da le sò patate al è considerát velenous pa l'om, 
ma no pai purcits ch'a le mangjin cun gust; par chest 
il ciclamin al ven clamát ancje panpurcin (ciclamino, 
panporcino - Cyclamen purpurascens). 
Par vecjo, in timps di miserie i contadins ai brustulivin 
le patate par eliminá il tuessi, cussi ai podevin mangjale 
o dále al besteam. Invezit il vueli scjaldât intune buse 





scavade ta patate scavade al vignive doprát cuintri il mal 
di vorélis. Cui ch'al veve vút le sfortune di cjapá le varuele 
al veve di doprá un struc gjavát fúr da le patate par evitá di 
disfigurási. Cheste plante a l'ere za cognossude dai grécs 
antics, ch'a le metevin inta cjamare dai nuvics par ch'a 
fasessin fruts; difat ai disevin che il ciclamin al imboreave 
l'amór. Ai vevin dedicát cheste plante a Ecate, divinitàt 
da l’oltretombe e da le magje; par chest intal Medioevo 
al à cjapàt il non di plante dal diaul. 

| romans invezit ai crodevin che i ciclamins plantàts ator 
da le cjase ai tignissin lontans i spirts maligns. Ai erin ancje 
convints che il ciclamin al veve il podé di rindi inofensive 
le muardude da le” liparis. 

Stant a une vecje crodince le’ feminis gravidis no le vevin 
di passá dongje i ciclamins se no a le varessin pierdût il 
frutin. 

Se asia di regalá cheste plante a cualchidun, a bisugne 
savê ch'a si à poucje fiducie di cui ch'a le ricèif. 

Par vie di une vecje liende, il ciclamin al e leát al displasé 
da le Madone pa le muart dal ff: le” maglutis rossis che 
cualchi volte si viodin par dentri dai petai a le saressin le” 
gotis di sanc dal Crist crucifis. 


Antonino Danelutto 
Furlan di Scluse 

A pistum e sclopit 


So Duminisie, a cjaval fra ‘800 e '900, a fo fate la 
caserme dei Reali Carabinieri par fà la vuaite a dute 
la Val Cose. In cjase dai Bascjeres al fo robàt un ziler!. 

Il dutùer Luvigji al denunzià il fat ai carabineirs racoman- 
dantsi cetant cul marascial par pudîe recuperà cheste 
sclopute, un cjàr recuart dai vons. 

Cui podevial jessi stàt? 

Il prin suspiet dai çafs al colà sul Benvenuto (Nuto), l'om 
da la Miliuta da la Cueste. Il Nuto al viveve un nin a la 
venture. Secont las stagjons, par sbarcjà il lunari al zeve 
a cerpî vîts o a vendemá, a fà legnes tal bosc o a di- 
svuedá corts, a frambole? o a glasigne? in Rosse, a fà le- 
scje o patus, a tirà miei o cespes, a racuei miel salvadie 
e cjastignes. Cun chei cuatri francs che al tirave dongje, 
ul da Snaiz al comprave un toc d'argjel, un musetut e 
une cuarte di farine par fà la polente. Il Nuto al viveve a 
la buine, picje e dispicje. Da la sò panarie encje las surîs 
ai tornave fòr vaint. Ma la sò vere panarie ai ere i boscs 
e i práts. Crotes* e mains ai ere un bocon da re. Par no 
dî cetancj pasts che la Miliute a cumbinave cun foncs, 
sparcs di russul, pontes di blaudin, urtigons, sclopit e 
cun dutes chés erbuces che ai van sot il non di pistum. 





Piccolo fucile 
Lamponi 
Mirtilli 

Rane 


+ wun ro 

Il Nuto al saveve in ce tanes che ai durmive glirs e sghi- 
rates”, i puescj indulà che ai passave i gjevors, i timps di 
free da la truete, dulà che a veve fat i oufs la gjalinace. 
Lags, rîets, palisses, viscjades e tramais ai ere i sîei im- 
prescj, ma ni i carabineirs ni i forestài ai ere mai riváts a 
brincálu sul fat. 

| carabineirs ai pensar che par cirî cheste sclope a valeve 
la pene da zi inta la Cueste par meti il sâl su la code a 
chest... mierli prime che al levàs. 

AI cricave il dì, e jù pai Beargs za ai cjantave i gjai. 

Toc, toc, toc. “Aprite, aprite in nome della legge”, al bu- 
sinave il marascial denant la puarte. A la Miliute che a 
ere vignude a davierzi dute sbarlufide a i disè: “Signora, 
ci chiami suo marito Benvenuto”. A rispuindè la Miliute: 
“A mi displás, ma Nuto al no è in cjase, al è zût a pistum 
e sclopit”. Il marascial, che al ere un di chei dal tac e al 
no veve capît nuie, a i domanda al apuntát che al ere 
di ca sù: “Cosa ha detto la signora?”. E l'apuntát, che al 
ere sì di cassü, ma un meneghel di jù par Concuardie, al 
tradusè: “La signora ha detto che il marito è andato a 
Postumia con lo schioppo”. AI disè alore il marascial dut 
sustát: “Mannaggia, questo Benvenuto ci ha fatto fessi 
ancora una volta, e per di più è scappato all’estero con 
lo schioppo del dottor Baschiera!”. 


Gianni Colledani 
Furlan di Clausîet 





5 Scoiattoli 

Avost, robonis tal cil 
D' no crodi cetantis gnovis ch'a sucedaran, dutis insiemi 
—/ chest més. Provin a là dilunc par ordin: Tiere, Lune e 
Soreli a son miliarts di agns ch'a zuin di platási, parcé che, 
come che si sa, la Lune e zire ator de Tiere e insiemi dutis 
dós a zirin ator dal Soreli, intun balet ch'al somee perpetui. 
Po ben, ai 7 dal més la Tiere e passarà denant dal Soreli 
scuindint la Lune, ma no dal dut, nome une part, parce che 
itré cuarps no saran ducj su la stesse linie perfete: si dis che 
o sin denant di un Eclis di Lune parziál, ven a stái tai lúcs de 
Tiere là ch'al capitarà: Europe — ancje in Friül —, Afriche, Asie 
e Australie si viodarà ancjemó un falcut, ancje se je Lune 
plene. Ta un eclis di Lune cheste no si distude mai dal dut, 
parcè che i rais dal Soreli a vegnin filtráts da la atmosfere 
de Tiere che le fás deventá rosse, e duncje si fevele di Lune 
Rosse, che al é propit un biel viodi ancje a voli crot. 

Cutuardis dis daspo, ai 21 dal més, la Lune i tornarà indaúr 
il dispiet ae Tiere, scuindintje il Soreli dal dut in plen di. 
Si fevele alore di un Eclis di Soreli Totál, ma che si podará 
viodi nome ta lis Americhis, e ta une part dai Oceans Pacific 


(o — 


Soreli 





Lune rosse e scheme de filtradure dai rais dal 
Soreli de bande de atmosfere da la Tiere. 

e Atlantic. Par cheste volte il Friúl nol vignarà scurat, là che 
invezit ducj i furlans dal Nord e dal Sud Americhe, stant 
tai lór Fogolárs, a podaran gjoldi il spetacul dal Soreli Neri, 
che tante póre i veve fat ai popui natîfs cuant che Cristoful 
Colomp, tal meti pits pe prime volte su chés tieris, ju veve 
spaurîts disintji che se no stevin bogns lu varès fat distudá 
par simpri, savint che daspò cualchi ore l’eclìs al sarès finít 
e il Soreli tornát fúr. Biel furbo lui ch'a lu saveve par vélu 
studiát, ma lór no podevin savélu. 

Ma no je mighe finide 
chi parce che, jessint 
Avost, no si pues 
dismenteá lis Lagrimis 
di Sant Lauring che 
chest an a daran il lór 
spetacul ai 12 dal més. 
Ché ploie di stelis, 
come ch'e ven clamade, ve ca une gruesse meteore fotografade 
e je fate di grignei di di Stiefin Codut dal CAST di Talmassons 
glace scjampâts vie de ai 13 di Avost dal 1993 

Comete 109P / Swift- 

Tuttle, ch'e passe ogni 133 agns e cuant ch'e rive dongje il 
Soreli e ven scjaldade, si che duncje disfantsi e lasse indaûr 
chei grignei; po ben, cuant che la Tiere e incrose la lór 
orbite, chés balutis a jentrin te nestre atmosfere brusantsi 
e fasint lusór. Une fieste di lá a gjoldi a Talmassons tal 
osservatori dai astrofii dal CAST, che ogni an a inmanein 
un spetacul grandonon ch'al merete viodút, se nol è nulát. 





Beppino Ponte (Bepi Zefon) 

Furlans: popul di Sants, di Poetis e... 


| percors cumò, cuntun troi impegnatíf, nus puarte tal 

sest fossál là che si cjatin i fals o miór i ipocrits. Ta la vite 
a an fat i bulos contant balis a no fini e mostrantsi par 
chel che no jerin. Ben cumo, tal Infier, a scugnin cjaminá 
planc planc, scligáts di pesantis capis o armaduris di plomp 
indoráts par für cun porporine. Po ben, a dî la veretàt a 
"nd è tancj, ma chei che chi a àn la permanence a son 
calibro cuarante. L'elenc si pues fâlu: ma servial a alc? Si 
cognossin: gran part pulitics o siórs prestáts a la pulitiche 
o amís dai puliticants. La polente e zire cussi fin che no si 
gambie e il gambiament al è dür di vignî. Metin che al sei 
presint un 6% (sis par cent). 
| trê amis a tirin indenant viodint fossái simpri plui fonts 
e rivant tal setim, là che i danáts a son crots e cu li’ 
mans leadis. Serpints ju muardin e i pecjadórs a sufrissin 
teribilmentri. Ben, o vin di di che ducj, se a puedin, a robin. 
Dal rest chei ch'a dovaressin dà l'esempli a insegnin a robá. 
E n6, int dal popul, vino di restá cu lis mans in man? Al e 
cussi che "robe tu che o robi ancje jo!". Ma no va ben! 
Viodét in ce situazion che si cjatin: l'eletric ator lis cjasis, di 
sere no si pues jessi, lis gnots no son plui siguris, i fruts a 
àn di jessi compagnáts, la machine simpri sierade, i alarmis 
simpri atífs, il tacuin o vueit o leát a li mudantis! Cheste no 
je la vite che il popul furlan al vàl vé, pa la cuál che si jempli 
chel fossál! Par cumo a son dentri il 7% (siet par cent). 


Dore da la lenghe in bore 

Il pés specific: 
une scuvierte di Archimede 


| cercli des indagjins di Archimede al è ampli e ingredeát 
e si slargje de gjeometrie ae matematiche, de statiche 
ae idrostatiche. Oltri a la plui innomenade des sôs tantis 
discuviertis, il principi che al cjape il so non, al disberdeà 
une cuestion ch'e someave cence soluzion. Gerone, tiran 
di Siracuse, al veve dát in fidance a un oresin il compit di 
fondi une corone di aur, ma nol jere cunvint de só onestát. 
AI clamà Archimede e i domanda di decretà — cence rompi 
la corone — se cheste e jere stade fate fundint dome aur o 
misclicant ancje arint. E jere une sfide ancje par un om gjeniál. 
La soluzion i vignì tal cjáf constatant che,tal moment che 
il so cuarp al lave dentri une vasche plene di aghe, cheste 
e saltave fùr. AI cjapà la corone, le pesà, po dopo al metè 
dongje tant aur e arint cul stes pés. Al metè in muel te aghe 
prime la corone, po dopo l'aur e da ultin l'arint, cjapant note 
dai volums spostáts dai tré ogjets. L'oresin disonest al vigni 
duncje brincát. Archimede al veve scuviert il pés specific, in 
sumis il rapuart che al è tra il pés e il volum. Cuissà ce che 

i è capitát al oresin... 
Odorico Serena 


La storie si ripet tai timps: l'aur al à simpri fat gole a ducj 
e, pùr di vént, la int svelte e à fat mil trucs par confondi i 
bonacons e onescj. Par furtune e justizie no lu puartin cun 
lór al moment di lá... par di la! (S.) 

Al vardhian de so sorela 


ita no l era n tosàt del tut a piombo, al véa na sorela un cin 

manco pèdho, pi granda de lui, anthi la véa anca al moros 
che | vignia su a catarla a la festa, co la bicicleta, ela la montéa 
sul canon e i ndéa dho nté | paés a farse n giret. E so mare che 
la era una de quele femene che ciaméa senpro desgrathie, la 
fea mili lunari dhogni òlta che i tosat i se moléa via dho par la 
strada. “Ah, missignor — la diséa — mi me la sente che a quei dhoi 
là ghe sucedhe calcossa! | va massa dhe onda, specie de sote 
in do!”. La femena la mandéa sempro Tita drioghe par vardhar 
ndé che i ndéa par dhopo savérghe dhir a so mare, che dhiséa 
senpro: "Se no son bona dhe salvarghe | anima, almanco che 
ghe salve | corpo!”. Tu puól credher lui se | era bon de farghe 
la vardha ai altri! Al era ntrigà a ténderse a lui, pore gramo! Na 
festa, al moros de so sorela al ghe à cronpà un scartothét dhe 
bonboni e i lo à mandà a dhugar co i so amighi... Al s à pensa 
dhe lori co tachéa al brunir dhe la sera elé coréta casa dhe tuta 
corsa, par la paura dhe rivar dhopo dhe lori e sentirse cantar 
dha so mare al Verbuncaro! Col é stat sü su la oltadha granda, 
la trat al ocio in direthion de la staleta dhe Toni e l à intivà dhe 
vedher la bicicleta dhel moros dhe so sorela podhadha al mur, 
al é ndat oltra e l'à vardhà dhentro par na sfesa dhe la porta... 
Al se à oltà dhe colpo e | é corét verso casa como na fisseta. 
Pena che | é rivà sote casa | à ciamá so mare: "Mare, vien do 
de corsa! Studhia! Che la Bepina la é là sul fien, destiradha 
morta! E lui | é par sora ela che Ï tira i scalth!". 


Carlo Zoldan 
Fevelada di Sarone di Caneva 

Il spachenapis 


| mistir dal spachenapis al è une vore antic. Une volte 

che ducj e fasevin fúc bisugnave netá da spes les napes 
che si jemplavin di cjalin. Il spachenapis al passave tai país 
clamant le int e si fermave tes cjases lá che al ere bisugne 
di lui. Une volte e erin ancje i fruts ch'e fasevin chel mistir, 
parcè che e erin picinins e magrulins e alore e passavin ben 
tes napes par netàles. E vevin di là dentri e gratà cuntun 
fier dut il cjalin fin che le nape e ere netade. Rivant fùr dal 
camin e vevin di alcà il brac par visá il paron ch'e vevin finit. 
Ur metevin un sac sul cjáf par che no respirassin tant cjalin, 
ma il polvar ur brusave le gole distés, e e tornavin für ducj 
neris. Par furtune in agns pui recents si netavin les napes 
par di für, butant jü pal camin une bale che sameave un ric. 


Elisabetta Brunello Zanitti 
Furlan di Feagne 


La pussa tal frigorifar 


posto che i frigorifars da li^ nestris cjasis a no son mai 
vueits, ma al contrari simpri plens, e pos capitá che 
viergint le puarte a si sinti pussa. Nuia di miei di meti dentri, 
ta un cjantunut e sora un riplan, una cicheruta cun dentri 
un puc di bicarbonato opür, sempri ta una cicheruta, un 
gucjarin di zucar cun cualchi gota di asét. Il rimedi miór al 
reste chel di no implená il frigorifar, pensant che mai come 
cumò l'om al à vut tanta bondansa. 

Consei dal Strolegant 

SucedUt intal 1717 


/ imperadòr Carli il VI intal 1717 al cjape possès da la 

. Contee di Gardiscje, stant che e jere finide la cjasade 
dai Eggenberg che a 'nt vevin la investidure, comprade 
setante agns prin par 315 mil florins. 
Intal timp che e jere stade guviernade dai Eggenberg, fa- 
mee istriane siore che mai, Gardiscje e veve vivút la miór 
ete da la sò storie, in gracie dai benefics proviodiments 
par miorà la agricolture e promovi i trafics, l'artesanát e 
la industrie. E jere stade fissade la condizion clare che, 
se e fos finide la dissendence in linie masculine di ché 
famee, dut il teritori al veve di tornà in man da la cjase di 
Austrie; cussi, cuant che intal Fevrár dal 1717 al murive 
l'ultin om da la cocje, la Contee e tornave ai Absburc e il 
cjapitani Zuan Josef di Wildenstein al cjapave la funzion 
di governadór, a non dal imperadór. Intal teritori tornát 
a fà part dal Imperi e jere dentri ancje Aquilee, che i 
siei manufats antîcs di piere dal timp dai Romans fin ché 
volte a vignivin vendúts facil e puartáts vie; il guvier aus- 
triac par la prime volte al manda für un decret che al 
improibive la esportazion dai reperts archeologjics e al 
fissave che ognidun che al voleve sgjavá, al veve di vé la 
autorizazion dal cjapitani di Gurize; no che cun chest a 
rivassin adore di fermá il trafic di materiái artistics, mas- 
sime viers dai museus o da lis vilis dai nobii dal Friül, ma 
almancul al mostre l'interés di prudelá lis antichitáts di 

Aquilee, che in chest secul a scomençarin a jessi studia- 
dis a nivel internazionál, par esempli di Zuan Domeni 
Bertoli e di Bernart de Rubeis. 
Cun dut che e jere drete sot da la Cjase di Austrie, Gar- 
discje e mantignive la autonomie politiche e aministra- 
tive cuntun so guvier e e restarà separade da la Contee 
di Gurize fin al 1754 cuant che, cuntune decision che 
nissun si spietave, la imperatore Marie Tarese e meteve 
adun lis dós provinciis, cuntun guvier ugnul. Ché volte lis 
dós conteis a paiavin ogni an une impueste fondiarie di 
12 mil florins, che cinc mil a vignivin spindúts dentri da 
la Provincie e il rest al lave a pro da lis cassis dal tesaur 
ejenerál di Viene. 
Intal stes 1717 Carli il VI al proclamave la libertát di navi- 
gazion tal már Adriatic; Vignesie, cun prudence, ancje se 
a vignivin tocjáts i siei antics privilecs, e veve miór restá 
cidine e ricognossi cheste novitát dal dirit internazionál 
cence protestá. 
La vendeme dal 1717 e dave póc vin; par cuintri, al jere 
une vore di cjalt e di sut, par la cuál par dut intai cjamps 
al jere póc ce cjapá su. 

Claudio Mattaloni 

Anime dure 


E disin che une di il Signór al vedi fate une scomesse cul Diaul: che 
mai e poi mai al varès cjatát su la tiere un vivent di chest mont plui 
fuart e braurós e indipendent e salvadi di un Cjargnel. E cussi il Diaul 
al à svuelát a dilunc. E dopo mil agns al e tornát a tucá su la puarte 
dal Paradis, scúr in muse come une gnot di ploe: “O vevis reson vó! 
No esist nissune creature plui dure di scusse dal Cjargnel”. Ma prime 
che Diu al podes dí ancje dome che un et, cu la ghigne plui babie dal 
Unfier al zonte: “Púr che no si tegni cont di une Cjargnele!”. 


DE come i crets la che par secui si son inrimpináts 
par sudá la polente di meti su la taule, e sclets come 
i pecs dai boscs, ch'a somein sfidà ancje il cil cu la lôr 
ponte, simpri verde, d’Istât come d'Unvier: nissun aiarat 
di chest mont al sará bon di pleáju. Une vite dure inte 
storie, ché dai Cjargnei. Cualchi ricercjadór al sosten ch'a 
sedin lôr i vêrs furlans: scjampàts dai cjamps di Aquilee 
cuant che i barbaros a vignivin ju, lór si saressin decidúts 
a sbandonà dut púr di no sei sogjets a di nissun: cussi a 
varessin tiradis su lis lór pléfs, difindudis di muraons e di 
tors, impastadis insieme cuntune Fede fuarte come lis 
pieris dopradis par difindi borcs e país, miscligant jenfri 
la religjon cristiane ducj chei cults e chei ríts che a vevin 
imparát dai lôr antenáts pagans e che ancjemo a vivin 
inte vivarose pietát de int, intes rogazions, tai cjants ch'a 
àn il savór dai secui, fintramai tal müt di jessi Cristians 
in maniere di simpri origjinál e difarente: tant che jessi 
cence Diu e doventave cuasi une forme di identitát dal 

Cjargnel, ch'al pree ancje cuant ch'al blesteme. Là che 
il Diu che si deneave nol jere chel che si scuint jenfri lis 
pleis dal cúr di ogni om, ma chel imporporát e cuviert 
di aur e di potence, doprát dai Siórs par fà tasé i puars. 
La libertát e coste cjare. La vite su pe mont no je une 
passegjade. 

Cosse su la spale, a fá fen tal alt, a puartá a passon lis 
pioris: economie avare che ti permet di supá ancje la 
jerbe plui puare e amare, ma che tal mignestron e po 
dáti un alc di savór in plui par taponá il berlá da la fam. E 
se i oms a levin tal Forest cu la crame, par cirî di puartá 
a cjase cualchi carantan, lis feminis a viodevin de cjase, 
dai fruts tant che da lis bestiis. Emancipadis e braurosis 
de lór autonomie di simpri, forsit plui chi che tal rest da 
l'Europe! E se vanzave cualchi zornade, a smontavin jù 
pe Furlanie a vendi cualchi sedon di len, cualchi scugjele, 
un pâr di cuculuts. E cui carantans riscjelâts a metevin 
vie alc pe dote, di puartá in cjase de madone, par no fá 
disonorá la “Done Mari”. E regalái a la Storie une altre 
gjenerazion di vivi. 


Angelo Floramo 

Etichetis frizantis a Tarcint 


| marcját da lis etichetis nol ten cont dome dai vins e 

licórs, ma soredut da lis bevandis cence alcul, biris, 
aghis mineráls che a dan valór a lis venditis. Intai agns*50 
e*60 in scuasi ogni país furlan si produsevin arangadis e 
bevandis frizantinis e cence alcul, aperitivis e par studá 
la sét, sicu si diseve in chei timps. La dite di Tarcint di 
Gino Mulatti e publicize lis sós bevandis frizantinis 
mostrant un panorame de Tor, la che si spielin lis vilis 
patrizis, sul sfont de cjadene dai Musi. Sodina e jere la 
sode o aghe di selz: une aghe cun tant gas cu la zonte di 
anidride carboniche e che i ven dát aromis cun sostancis 
plui o mancul naturáls, zucar e acid citric. Tant simil e je 
la Spume, une bibite analcoliche fate cun aghe gasade, 
zucar, caramel e aromis varis. Lis etichetis si diferenziin 
pai colórs e a rimandin a une Tarcint che no je plui, lúc 
di vilegjature a la mode, lá che si rivave cul tram blanc 
di Udin. 
Lis etichetis a son stadis stampadis da lis Grafichis Tirelli, 
fondade tal 1964 a Feagne da Walter Tirelli, insiemit 
al fradi Mario e al cugnát Febo Schifo. In curt la dite e 
jere rivade a vé impuartants clients sicu la bire Moretti, 
cetantis fabrichis locáls di bibitis, lis carinzianis Pago e 
Stroh, ristorants e fabrichis di salam, aziendis di aghis 
mineráls e di vueli tant che Walter Tirelli, doventát tal 
1974 paron unic, al à decidút di fà sù un gnúf stabiliment, 
là che cumò e à sede l'IMOCO. Lis grafichis Tirelli si son 

dedicadis ancje a la editorie artistiche; daspò di svariáts 
passacs di paronance, a cjaparin dentri lis Grafichis 
Chiesa fin a sierá in mût definitif tai prins agns dal 2000. 


Gabriella Bucco 


BIRRA FRIULANA 

1. Grafichis Tirelli - Feagne, 
etichete par Sodina, bibita 
dissetante, analcoolica, 
aperitiva, dite Gino Mulatti, 
Tarcint, agns "70. 





2. Grafichis Tirelli - Feagne, 
etichete par Spuma, bibita 
dissetante, analcoolica, 
aperitiva, ditta Gino Mulatti, 
Tarcint, agns "70. 


3. Grafichis Tirelli - Feagne, 
etichete par Würstel, Salumifici 
Pantanali, Colugne, Tarcint, agns 
^70. 


4. Grafichis Tirelli - Feagne, 


ANTANALI etichete par Birra Moretti, 
GQLUONS (das) Fabriche Bire Moretti, Udin, 
Ten nil'origine y. 130 nic - Pano mino gue gu 100 3. agns ‘70. 

La “miei zoventút” di Cjasarse 


ne sere di Istát dal 1944, a Cjasarse, Gigión Socolari 

Colùs, un fantat lunc e dret come un pic, al jere poiát 
a cjapá il fresc su la puarte di cjase. 
Ma ecoche diché altre bande dalstradon al ven für un altri 
zovin, biel come une rosee zentiltantche mai; alva dongje 
dal ami e, tabae che ti tabae, i propon di meti adun un 
grup di fantats ch'a savessin cjanta, par inmaneá un coru 
e, po dopo, imbasti un spetaculut di puartá ator pai país. 
Nolocor di che cheste idee e jere une robe di fà discocolá i 
voi. Ta chel an sijere tal plen dal burlac di une brute vuere 
sanganade, che a Cjasarse, soredut, e faseve sintî dute la 
só tristerie: mucs di ogni bande a fá di parons cui lór amís 
fassiscj; partigjans a fáur dispiets; merecans e inglés a 
butá jù dal cil bombis ch'a smicjavin ae stazion ealis cjasis. 
Insumit, cemút pensá a matetàts e a cjantá tal mieg di 
chel davoi? 
E, invessit, dite fate: ancje parcè che, come che si dîs, 
la alegrie e je dai zovins e no dai vecjos maridáts. Timp 
pócs dîs, il coru al jere a plomb, cun dutis lis vòs ch'a 
coventavin, prins, seconts e bas: i miei cjantòrs dal paîs 
gjavâts für de schirie di altris fantats "di cà da l'aga” 
ch'a savevin fa miór altris robis, come zuià a balon, 
lavorà o ancje freà i mucs, lant a robà sui lòr trenos. 
La gjonde, cun di plui, e jere dople, parcè che chel biel 
zovin, ch'al veve vude la prime idee, al veve scrit par 
ognidun dai fantats des peraulis gnovis metudis in rime 

di vilote, e ju menave un fregul ancje pal boro. Cussi, 
Gigión, che cuant ch'al cjantave al faseve trimà i veris, 
si sledrosave intun “gardilin”; altris a vevin “un stomi 
di sarpint”; Bepi Castellarin al sberlave “cuasi coma 
un canarin"; Preodi, ch'al faseve il sartór, al veve miei 
“na ciantada che un gasiu sbagliat”. E ce dî di Ferruccio 
che i tignive a jessi simpri mont e lustri? Sistemát 
ancje lui: al doventava un ch'al “ghi ten a fà il gaga”. 
Chel coru legri al è lat pardabon cul cjar ancje in tournèe 
tai país intor, fintrimai a Sòpule, te cjase dai Cons, dulà 
che i fantats a son stàts tant contents ch'a son tornàts a 
Cjasarse in bale. 

Tal mieg al jere cun lôr simpri chel zovin mestri ch'al 
veve cumbinát dutis chés vilotis “cun murbin” e al 
veve tirát fúr dal so cúr chel mút inocent di straviási. 
A proposit, al vignive di Bologne, al jere une vore studiát, 
al scriveve poesiis par furlan, si clamave Pieri Pauli. 


Angela Felice, Paolo Patui 

La sclopetade 


J 7 e Meni a jerin doi vedrans di passe setante agns che 
un pár di voltis par setemane si cjatavin là di Agnul l'ustir 
par bevi un tai insiemi, e fumant un miec toscan si contavin 
lis ultimis novitáts. No si sa ce che al sedi sucedüt, ma Meni 
al mancjave aromai di un toc al apontament e nissun nol 
saveve ce fin che al ves fat. 
"Zef al continuave istès cu la só usance, fin che une biele di 
Meni al comparis di gnüf ma cui lu cognosseve plui! Al veve 
butát jü dis agns, dut biel lustri e tirát "in ponte di cassiulin". 
“Po ben, Meni! Ce isal di te? No ti si viót plui!” al fâs 'Zef. 
"Ce vuelistu copari — al rispuint Meni — o ai dát une svolte a 
la vite, cumó ti conti: o vevi simpri vút voie di fá un biel viac 
prin di murî, cussì mi soi dit ‘Parcè no une crosere?”. E cence 
pensái su dós voltis, mi soi prenotát par un di chei viacs ator 
pal Mediterani e o soi partît... No ti dîs ce biel! Mangjá di 
siórs, bevi di bon e fà nuie tal mieg di tante biele int. 
O ai cussi fat cognossince cuntune biele zovine e di chel 
moment no ai vút plui pâs, me sumiavi di gnot, ma il plui biel 
al jere che ancje jé e steve al zúc! Ce puedio dîti, inamoráts 
di colp, si sin cjatàts a durmî sot la stesse plete. 
O stevin cussì ben insiemi che o vin... no stà ridi decidüt di 
maridási, e parcè no, subit su la náf. 
Il cjapitani al jere ben disponút a fâ la cerimonie e cussi si 
sin cjatáts, come che si dis, units tal ben e tal mál. Di colp o 
vin decidüt di fà il nestri viag di gnocis, e si sin fats disbarcjà 
in Grecie, dulà che o vin passât doi més a brusási la piel 

su la splaze, vie pal di e lis gnots no ti dís, ti lassi dome 
imagjiná... cumò però al ven il biel! Co o sin tornáts a cjase 
cul avion, la femine no steve masse ben ejo, dopo riváts, le 
ai mandade dal miedi, cuant 
che e je tornade dongje cui 
voi lusints, mi à pandút che 
e spietave un frut, e jere di 
doi més, tu puedis imagjiná la 
mé gjonde! Cui varessial mai 
dit, jo... a la mé etát pari?”. 
"Zef al veve scoltát l'ami cun 
atenzion, ma ae conclusion 
de conte nol veve plui podút stratignîsi dal dî: “Scusimi tant 
Meni, ma no pues crodi a dut ce che tu mi contis, soredut la 
fin dal to discors, a chest proposit o vuei contàti une storie 
che forsi ti fasarà rifleti un moment!”. 

E al scomence: “Un cjacadór une biele dì al pense di lá a 
cjace e, distrat, al cjape sù la ombrene e al va tal bosc. Di 
bot i si pare devant un ors e lui cence bati cee al ponte e 
pum pum, dós sclopetadis e l’ors al va ju par tiere...”. 
“Frene, frene” al interven Meni “No mi ástu dit che al veve 
la ombrene, no la sclope? Cemút puedial vé copát l'ors? 
Cualchidun altri al á di vé trat, no lui!”. 

Nancje finít di dí chestis peraulis, Meni si bloche, al cjale 
l'ami cui voi discocoláts e si jeve sù de cjadree di colp disint: 
“Scusimi *Zef, ma o scuen lá di corse a cjase a fà dôs cjacaris 
cu la femine!”. 





Franco Barbaria 

Cjargne, lúcs e incjants de nature 


Echeggia malinconica una luce di stelle 
alle remote meravigliate cime della Carnia 
(P. P. Pasolini) 


n ché sere che agne Marte mi a racomandát di no 

vistimi tal indoman come un milanés, ma di lá púr a 
sgarfá tal armaron di puar barbe Berto par tirá fúr alc di 
sest di metimi intor, che tant — e à dit — a voli tu varessis 
di vé sü par jü lis sós misuris e ancje i siei scarpons di 
corean a varessin di láti, mi jeri scuasit un fregul sustát... 
Cemût no lavino ben i miei vistits? Cun ducj chei bécs 
che o vevi spindüt prin di parti di Milan par procurámi 
une mude che nancje un alpinist di profession! Ah... e 
visiti di meti la svee aes cuatri. Aes cuatri?!? Po si si, 
benedet frut, doman si va in mont: tu varás pûr di cercà 
un boconut di chel concentrát di nature un tic inmó 
salvadie parferît di cheste benedete tiere, prin di torná 
a scombati cul incuinament citadin, nomo? 
Jevát a buinorone e cul café che mi baline su e jü pal 
stomi intant che agne Marte e guide la jeep di puar 
barbe Berto crodint di jessi Niki Lauda, o cir di tirá 
dongje dutis lis més fuarcis par no vuastá la parintát 
intivade di póc. Ti confessi — e tache jé metint dentri la 
cuarte — che o ai vüt cif e caf par decidi indulà menáti 
vué. Lücs bogns di lassâti incantesemát pe lôr sugjestion 
a'nd é trops che tu vüs in Cjargne: láts, pissandis, flums, 

golis, palúts, boscs, landris... di ogni bande tu puedis 
cjatá tal paisas e tal ambient un alc di straordenari. Ma 
al è un puest indulá che plui che in altrò la nature no si 
sparagne, mostrant il miór di se. Po ben, al e li che jo e 
te o sin daúr a lá cumò: tal alt Cjanál di Guart, lá che, 
scuasit a volé tocjá il cil, si jevin maestosis lis cimis plui 
altis de Cjargne. Viodistu ché li? Ché li e je la ponte dal 
Colians, la mont plui alte no dome de Cjargne, ma di dut 
il Friül. E je jé la protagoniste principal dal spetacul che 
la nature e met in píts di chestis bandis. Alore frut, séstu 
pront a dismontá de machine par saltá sú sul cjaval di 
San Francesc? Pront. Almancul mi somee... 

Un troi biel larc, un puintut di len par traviersá un cors di 
aghe cjantarine, une strade che e mene indentri tal fis dal 
bosc par dopo fá puest planc a planc a une distiradone 
di práts sverdeants. Al è par cheste vie che agne Marte 
mi vuide, dut instupidit dal sflocá di colórs, profums e 
suns de nature, fin al Lát di Bordalie. Li e tire fúr dal so 
persac doi panins, dòs biris e la machine fotografiche. 
E cumo, cjar il gno Pieri, dispitichiti. Mangje, béf cun 
sintiment e puartiti a cjase un ricuart di chest po po di 
paradís. Eh si, propit un biel viodi. Le a dite juste chel: la 
vite no si misurile in agns, ma cul numar dai moments 
che ti lassin cence flát. 


Monica Tallone 

Pinsîrs sul més 

(C un la dolcessa di Setembar, lentamentri, si stin vissinant al 
Autun cun il gambio da la stagjon, dai colórs da la natura, 
cui ussei migratórs che a van via, cun li^ racueltis (ahimè) 
di blava e soia e cun la vendema di üis e frutan preseáts. 
Cualchi fabrica a restarà sierada come tal timp da lis feriis, 
dome che la no rivierzidura a é segnál che lis robis no van 
par nuia ben e che a saran problems par ducjiu': parons, 
dipendents, fameis, creditórs e v.i. | fruts a tornaran a scuela 
e, magari cussì no, a si fasaran li’ sfidis par cui che al à il miei 
russac, li” miei scarpis e maiuta, il miei celulár par interompi 
li” lezions che belzà a son difissilis. 

Il mont al cjamina ta chesta strada: si pretint dut, si ufris 
puc e i dirits a vegnin prima dai dovés: e se li’ robis no van 
ben, la colpa a è di chei altris! 


"Na zornada special dal més 

Chest al è un més che a nol presenta impuartants aveniments 
di agnons indaúr, ma chei che a mi vegnin ta la memoria a 
son sigúr di pés. Sicu il més passát scrivarai dal di 11; chel di 
chest més al ven recuardát par il disastri da “lis tors gimulis” 
a New York e che in cualchi maniera al à gambiát il vivi tal 
mont, rindint i rapuarts tra i popui una vora pi complicáts. 
Sui tancj fats capitáts daspo chista data, al vegla san Michél 
(ai 29 dal més), che cu la só balansa al spieta par pesá la vita 
di ognidun par chel che al à fat e par chel ch'al podeva fà. 

Previsions dal timp 

Il cjalt al calarà da la só fuarza ma i dîs dal més a saran plens 
di soreli, encja se a la sera si sintarà “na ariuta delicada che a 
rinfrescjarà li’ nots. Rivaran li’ primi? plois e i nostalgjics da la 
tintarela a saran in crisi par via che la lòr piel a si sclarirà. Tai 
monts dal Friùl a rivarà la prima néf e i operadòrs turistics 
a preodaran il plen tai albergos, tratoriis, B&B, cjasis di 
vacancis, pensions e v.i.: nuia di pi sbalgját. Par fà turisim vin 
da imparà da chei che lu fan miei di nu: e alora lin a copiàju 
lassant di banda pulitica e tornaconts. 


Stroleghets 

Sicu scrivevin in Avost, la Virgjine nus compagne e nus puartarà 
ligria e speransa; novitàts tal cont curint che al calarà come 
il vin ta bota. Par la salùt no stin disperà: cualchidun al sta 
pies di nu e lamentási al serf puc. Daúr da la “Signorina” si 
presenta la Balansa, che nus insegna a no cjapà decisions a 
la svelta, ma a pesà dut se che al riva al moment. 


Mats se si zuia una vora, mats se si ju plata ta farsora 
Se o vin savút no spindi a la “Carlona”, a restaran cuatri 
palanchis par gjoldi ta li^ fiestis che a si presentin. Cualchi 
localitàt dal Friúl scugnussuda a ni farà vivi moments di 
straodenaria bielessa. ’Na pissula puntada a ni farà contents! 
Induvinait la rueda e gambiarîs li' mudantis e la maiuta. 
Lot: 4-20-50-64-81 
Superenalot: 13-17-37-66-73-84 

Il Strolegant 

l è un sterp o un arbulut cu le’ fueis spinósis e simpri 

verdis, clamát ancje barancli (ginepro - Juniperus 
communis). Al cres in ambients secs, da le planure fin 
in mont e al fás une pomule picule e scure che insom al 
à come une crosute: par chest si dîs ch'al è une plante 
benedete ch'a le puarte salút e fortune. | grécs ei romans 
a le consideravin simbul di fertilitát; ai erin convints che i 
serpints no stevin dulà ch'al cresseve il ginévri e che il struc 
da le’ fueis e da le pomule al vuarive da le" muardudis da le’ 


liparis. Intal Medioevo ai 
cusivin intai vistits, par 
dentri, un ramacut di 
ginévri par tigní lontanis 
le’ disgraciis e le’ striis. 
A l’ere l'usance di picjà 
ramaguts fùr di cjase o 
davant da le’ stalis par 
protegi oms e bestiam; 
a si stropavin parfin le’ 
fressuris dai múrs par 
ch'a no entrassin in cjase 
i spirts indemoniáts. A si 
faseve cressi ator da le 
cjase plantutis di ginévri 
ancje par slontaná il 
modrac che, secontri 

le tradizion cristiane, altri nol ere che il demoni: le int 
ch'a le viveve in ché cjase a le sarés stade protete da 
le” malatiis e slontanade dal pecját. Ancje cuant ch'a l'é 
stade consacrade a metát dal Votcent le gnove gleisie di 
Racolane — ai contin i vecjos — dulintor a son stâts brusáts 
ramags di ginévri. 

Une mace fate di len di ginévri a le fâs scjampà le’ striis e 
le” animis danadis ch'a le girin di gnot. A si diseve che se 
dal lat no si rivave a tirá fúr le spongje, a bisugnave doprá 
un mescul di ginévri. No mancjin liendis su cheste plante. 
Une a le conte che cuant che Gjesu al scjampave in Egjit 
cu le sò famee, par salvási dai soldats di Erode ch'a lu 
cirivin, al à vút bisugne dal ginévri ch'a lu à platát. 
Un'altre a le spieghe parcé ch'a si picje fúr di cjase il 
ginévri: le’ striis a si svizinin par contá le’ fueis, ch'a son 
cussì tantis di mandális in confusion, alore lór si sustin e 
a le scjampin. 

Secontri une liende todescje a si pués fà torná dal lari 
dut ce ch'al à robát: si cjape un ramag di ginévri, si lu 
plee fin a tocjá cjere, si lu ten fer cuntun clap e a si vóse 
il non dal lari. 


Antonino Danelutto 
Furlan di Scluse 

a Napoli 


Il Nin 
` I Nin al veve 20 aigns cuant che al fo sul Cjars cul Duche 
d'Aoste. Cuntun napoletan di non Ciro al ere stát mitút 
suntune mucule, davór une mitrae Saint Etienne, cun 
l'orden da tignî bot ai mucs. Intal befel! gjenerál une 
scae di granate a lu cjapà in plene muse. Ciro al rivà 
a strassinálu dut insanganát davór un cret, in spiete 
dai puartantins. Intal ospedál militár ai lu rapeçar a la 
míei ma al restà sfigurát, cun la bocje imberlade, il nás 
sfracheát e sence un vúli, ma la ghirbe? a ere salve. Par 
l’ingrint al cjacarave cocodant come une vuede?, 

Par vivi al si rangjave: al zeve a zornade tal bosc, a tirá 
miei, a cjapà sù cjastignes, a fà cualchi biele cjame di 
raclis e di scjarags. In timps di vendeme, intal Bùs da la 
Selve, al faseve sgnape cun trape, fis e cespes”. Al ere 
a la buine e un tic strambut ma al ere un lavoradùer e 
un galantom. Al ere un toc che il daziàr di Vît a i faseve 
la paisse par brincálu cul corpo del reato. Olmant che 
al sarès zût inta la Vile a puartà sù la sgnape a si plata, 
denant dì, intun covol di fen sot Triviàt e al restà in 
vuaite. Cuant che al lu vedè a i si parà denant disint: 
"Alto la!”. Sul moment il Nin al restà di stuc, ma dopo 





Disordine 
Pelle 
Chioccia 
Prugne 

a si metè a cori come un gjevor”. E il daziár a i coreve 
davór disintji: “Fermiti, fermiti”. E il Nin jú a varcs par 
trois e clapadories viers Pernins e las Liles, par parási 
al sicúr intai Bisins. E il daziár simpri davór a i businave: 
“Fermiti, fermiti!”. La Mia di Zef, che a ere levade par zî a 
regolá, dal barcon in sfese a vedè dut e a sinti il Nin che, 
zirát viers il daziár, cocodant a i diseve: “Fe-fe-fermiti tu, 
mo-mo-mone, che a ti ni-ni-nissun a ti co-co-cor da-da- 
davôr!”. 
E cuant che Ciro a i scrivè invidantlu a Napoli a las sós 
noces, il Nin a si fasè coragjiu e al zè jú puartant in regál 
a la nuvice un pár di talmides e a Ciro un biel bossol di 
cespes sot sgnape. Al fo il viag da la sò vite e al vedè par 
la prime volte il már e las barcjes. E cjalant il Vesuvi che al 
fumulave al domandà cetancj cjarvonárs che ai lavorave 
lassù. Laù a si fermà dòs setemanes ma al no volè mai 
cercjà il pes. Tornàt dongje al contave che la int a ere 
tant buine ma in dut diferent da nosatis, par costums 
e usances, e che la lenghe a ere cussi difizil che i stes 
napoletans, par pudîle cjacarà, a i cugnive judási cun las 
mans. “Ma cetant difizil?” a i domandave Mio Stifinin 
par tiràlu a ziment. E il puer Nin al rispuindeve cussì: 
“Pe-pe-pense che i ci-ci-cisarons i na-na-napoletans a ju 
cla-cla-clame pi-pi-piselli”. 
Gianni Colledani 
Furlan di Clausîet 





5 Lepre 

Ecuinozi de Sierade, 
e un mandi ae Sonde Cassini 


O vin bielzà viodút pal més di Marc, in ocasion dal 
ecuinozi de Vierte, che ai 22 o ben ai 23 di Setembar 
e je la zornade là che la durade dal lusòr e je compagne de 
durade dal scúr a la fin da l’Istàt, che si clame Ecuinozi de 
Sierade. 

Di li indenant lis gnots a scomencin a deventà plui lungjis 
dal dì, ven a stài che te zornade il lusór al dure di mancul 
dal scúr. Stant che il nestri calendari al á bisugne, ogni 
tant, di cualchi justade in rispiet dal mot di rivoluzion de 
Tiere, tal 2017 l’ecuinozi de Sierade tal nestri emisferi al 
capitarà ai 22 di Setembar invezit che ai 23; dut il contrari 
tal emisferi Austral là che invezit e scomence la Vierte. 


21 Marg 
Viano de Varta 

I popui celtics, te zornade 


Ecuinozis e Solstizis - as de Tiere pleát e dal Ecuinozi de Sierade, 
Soreli al so puest, ta un dai doi centris dal a fasevin la fieste de 
elis de orbite. seconde racuelte. 

Il viag de sonde Cassini - Huygens 
Le àn fate partí tal Otubar dal 1997 e e à metút dibot 7 agns 
par rivá fintremai ae orbite di Saturni e scomencá a zirài 
intor; al di di vué a son altris 12 agns che i nasicje daûr, ven 
a stái scuasi 19 agns vie de Tiere. No je stade mighe facile 
rivá lá vie a la sonde Cassini - Huygens parce che par cjapá 
velocitát cence spindi carburant, che i covente par restá in 
colegament cu la Tiere, e à scugnút passá dós voltis daprúf 
de Bielestele e une daprúf di Jupitar, che i àn dát un colp 
di fionde, tant che une pidade, sburtantle viers Saturni. 
Po ben, cetantis faturis a son stadis ripaiadis cuntune 
montagne di gnovis, dáts e fotografiis, cence dismenteá 
chés dadis für dal Lander Huygens ch'al è stát butát jù su la 
lune Titano, la plui grande dal planet e une des plui grandis 
dal Sisteme Solár. E je rivade aromai a la fin de só vite, o 
ben dal carburant, e inalore a án bielzá programade la só 
muart fasintle inneá, ai 15 di Setembar 2017, te atmosfere 
dal Planet. 

Beppino Ponte (Bepi Zefon) 

l prins 7 agns di viaç de Sonde Cassini par rivâ ae orbite di Saturni - Dissen 
de Sonde, Saturni e i siei anei. 

=umo che o lin viers la fin di cheste cjaminade in cerce 
dai furlans che a vivin tal post plui doloròs che al esist 
(daspoil vivi cul missér o cu la madone), o sin là che a scontin 
la pene i conseîrs imbroions, chei che a pensavin une robe 
e a disevin un'altre. Lis animis a cjaminin invulugadis di 
une grande flame a forme di lenghe che si môf ogni volte 
che i pecjadórs a fevelin. Pòcs i furlans ca dentri ma a 
son chei impuartants che ta la vite a àn puartát tal bús lis 
personis che a lòr i àn domandát un consei. Al è presint il 
4% (cuatri par cent). Il fossál che al ven daspò al ten dentri 
chei che a án semenát disconcuardie fra la int. A 'nd è, e 
plui di cualchidun! O podin fá fente di no cognossiju, ma a 
son chei che par mantegni un póc di podé, par un afarut, 
par cuatri euros o par jessi simpri parsore come il vueli a 
fevelin mál di Caio cuant che si cjatin cun Sempronio e a 
menin par lenghe Sempronio cuant che a son cun Caio. 
La pene e je ben juste: slambráts e mutiláts cu li spadis. 
Il 2% (doi par cent) al è garantit. Tal decim fossál a son 
sistemáts i falsaris, chei che cun art a metin in cumierç 
robe no origjinál. Il dit: “Fals come la monede di Buje” nol 
e dal dut vér, par vie che a án si burît für monede locál, ma 
il país al à vút impuartants incisórs dentri de Zecca taliane. 
Arisultin falsaris ancje chei che a piturin cuadris e ju firmin 
cul non di artiscj di lustri, o a fasin dí altris paraulis che no 
an mai dit. Benon: i lór cuarps a son sfigurâts di malatiis 
cetant brutis. Ancje chi l'196 (un par cent). 


Dore da la lenghe in bore 

Misuris romanis e sisteme metric decimál 
sal pussibil stabili un rapuart sigür tra la metrologjie 
‘romane e il sisteme metric decimál? Il cjamp di scandai al è 
problematic, par vie che al mancje il campion di riferiment, 
che par Rome al jere il pes romanus (il pît roman). Si sa che 
il model dal pît al jere conservát intal Templi di Giunone 
Moneta a Rome, ma chel origjinál al è lát pierdút. Dut cás 
modei in brong a son stâts cjatáts tai sgjâfs a Pompei e a 
Ercolano, cu lis misuris che a cambiin jenfri m 0.295 e m 
0.297 cuntune uniche ecezion di m. 0.2925. Une soluzion 
interessant e je stade propueste dal professór Luciano Bosio, 
un furlan di Cividát, che al fo docent di Topografie antighe te 
Universitát di Padue. Al sostignive che chestis variazions a 
lavin ricognossudis intai erórs che spes a vignivin fats cuant 
che si passave da la misure nominál a chés che si doprin 
inte edilizie e intes buteghis artesanis. Lui al fissa il valór 
dal pît roman fasint la medie aritmetiche da lis misuris di 
ducj i longimetros consultáts e fissant il valór in m 0.296. 
Su cheste base al indicá lis dimensions campion dal dét, 
dal comedon, dal pas e dal dopli pas. Daspò vé costruît un 
model di len cu lis entitáts dal S.M.D. e cun chés romanis, 
lis misurazions dai reperts i confermarin la só ipotesi. 


Odorico Serena 
E chel scrit chi parsore al conferme che di simpri lis misuris 
dal pés e da la lungjece a cressin o a calin; o disin nó: “a 


seont se un al vent o al compre!”. (S.) 

Lessions di mari 


| miedi Zanardini al era 

passát in cjasa di barba 
Bortul par visità Tunin, il 
fi pi picul, da tre dis intal 
jet cu la fiévra. 
Par prin a i à domandát: 
"Tunin, mostrimi la lenga!” 
e il canai, meraveát e 
surprindüt, a i à rispundüt 
cuntun “Nooooo” lunc un 
metro. 
Il miedi da nouf ai à domandát: “Mostrimi la lenga!” 
Tunin a bocja cusida al dindonava il cjáf par disi di no, 
alora il miedi a i à dit cun gracia: “Parce Tunin, no vostu 
mostrámi la lenga?” e Tunin comi disbatonát al à rispundút: 
“Parce che una volta ghi ai mostrát la lenga a mé agna 
Rusina e mé mari a mi à dat un scufiot che i ai puartát 
i segns dai cinc deicj par tré dis, e a mi à intimát da no 
mostrá mai pi la lenga a nissun!” 





Aldo Tomé 


Furlan di Manià 

Dis 


Il zeàr 

ne volte chel dal zeàr al ere un mistîr, parcè che i zeis, fats 
U cui vencs, e erin impuartants te famee contadine. Il zeár 
al lave a taiá i vencs la ch'e erin aghes, parcè che il vencjàr al 
cres sul ór di flums o poces di aghe. Dopo taiáts, tal més di 
Avost, il zeár al spelave i vencs e ju meteve a suá tal soreli; 
prime di tiessi il zei, ju meteve ta l'aghe par ch'e deventassin 
maleabii. Lui al saveve ben cemút fá ogni tipo di zei: il zei di 
spandi, doprát par puartá il ledan tai cjamps, al ere fat cul 
venc intír e no spelát; chel di salate al ere tiessút rár, par podé 
spacá le salate bagnade; il zei par puartá panoles, patates o 
ancje i linsui di resentá te roe al ere fat cui vencs speláts e 
tiessút une vore fin; chel di semená al ere tiessüt fis parce 
che al veve di tignî le samenze: si puartave picjàt sul brac e 
lant indenant tal cjamp si samenave. 


Elisabetta Brunello Zanitti 
Furlan di Feagne 


La gradela e a di jessi netada 


| è timp di gradela für de cusina. Cjar, pes, verduris, frutan, 
^ polenta: ognidun al à la só specjalitát. Cuasi cruda, cueta 
a metát, stracueta o brustulada: bocja se votu! Podopo, come 
dutis lis robis di vore, si à di netá e meti via. Il consei par netà 
la gradela incjimò cjalda al è chel di butàighi sora aga frizant 
e passant un stras. Se propit dut chest al è un pés, la roba 
miei a è ché di zi a una da lis tantis sagris dal Friúl e fasi servi. 


Consei dal Strolegant 

Sucedüt intal 1717 
ntal Novembar dal 1717 il tiessidôr Jacu Linussio, origjinari 
di Paulâr, dulà che al jere nassüt di famee umile, al tire 

sù a Mueç i implants par purgá e sblancjâ il lin impuartát. 

Emigrát ancjemò frut, che al veve dome núf agns, a 

Vilac in Carinzie — dulà che un grum di lavoradôrs tessii 

cjargnei a lavin a lavorà e a impará il mistîr —, ancje lui 

al veve imparát là vie la art da la lavorazion da la lane e 

dal lin. Dopo un biel toc al jere tornát in patrie e al veve 

metút ducj i bécs che al veve sparagnát par fà parti une 
fabriche par tiessi il lin. La ativitát e cjapave simpri plui 
pit: di Mueg a vignivin für ogni an trê mil piecis di renzetti 

e ajerin impegnáts 200 mestris tiessidórs in fabriche, 

parsore a une vore di feminis che a filavin in cjase. In 

gracie dai bogns risultáts che al veve vút, za intal 1717 

a 'nt veve vierte une altre a Tumiec, che e deventave la 

sede da la só imprese. 

In curt la aziende si slargjave, dant di lavorá a miárs di 

fameis in Cjargne e in Friûl, che a lavoravin cui lôr telárs 

in cjase, massime in Unvier, cuant che al jere póc ce fá tai 
cjamps. Su la fonde di un cicli lavoratif ben sperimentát, 
prime si fasevin lis operazions in cjase; dopo si fasevin in 

fabriche i lavòrs plui specializáts, tant che la tiessidure, il 

sblancjament e la tinture. 

Une volte cjapade la licence dal guvier venit, cul dimostrà 

che la fate e la cualitàt dai siei tiessùts no varessin puartàt 

dam a lis fabrichis di Vignesie, al tirave sù une altre fabriche 
grandonone fúr di Tumiec, viers il Tiliment. Cun di plui 
al veve fuartis esenzions dai dazis par dut il teritori da 
la Serenissime e al doprave ogni risorse dal puest: par 
esempli al comprave e al doprave la cinise di scart, che 
prin no valeve nuie, ma che par lui e jere indispensabil 
tal cicli di lavorazion dai fii e da lis telis. | operaris che a 
stavin daúr a lis operazions plui tecnologjichis a vevin 
l'oblic di no là a lavorá in altris aziendis, cu la cuál Linussio 
al tignive paradis lis sós inovazions; par cuintri, lui al 
cjapave su informazions strategjichis sui concorints ator 
par la Europe traviers une sorte di spionag industrial, cun 
agjents une vore fidáts. 

Linussio al fo une vore abil tal meti adun la tradizion 
cjargnele cu la gnove imprenditorialitát, ancje parce che 
al pensa di produsi in maniere direte, intune tignude di 
dusinte etars a San Vit dal Tiliment, il lin che dopo al dave 
di filá a cjase. 

Al rivà cussi a vé une da lis fabrichis plui impuartantis di 
dute Europe; ma muart lui, prime da la ore, la só ativitát 
no rivà a tigní un bon nivel di produzion e di li a uns 
setante agns e siera. 


Claudio Mattaloni 

marina 
narine 


Ce difarence ise jenfri il mâr e la montagne chi di nô? Praticamentri 
nissune: ducj i doi ti braçolin tal mieç il Friûl, come ch’al fos un nin che 
si è apene indurmidit. Di bosc e palût a contin i siums plui stranîts e 
stuarts, chei vignüts di lontan. De Afriche e dal Baltic. | àn regalade 
une anime miscliçade. Cussì biele che à dibisugne di ondis di aghe e 
di ondis di piere par continuâ a insumiâsi. 


“=uant che i cramârs a tornavin de France o des 
=Gjermaniis, a puartavin tal sac ancje ideis gnovis, 
rivoluzionaris, rabeosis: lait a domandá a chei dal Cjanál, 
in Prát e in Pradumbli, in Pesaria e in Avausa ce che tal 
principi dal '900 e à rapresentát par dut il país la Cjase 
dal Popul: un svindic anarchic cuintri i sorestants, une 
v6s libare e colorade, fate di impegn, di cjants, di riviei 
par podé insumiási di un Mont plui just e plui biel, là 
che ogni om e ogni femine a podessin vé gjoldüt de só 
libertát e de só dignitát. 

Cun dut il marum, lis contradizions, la durece, la fuarce 
ch'a fasin la Cjargne cetant di plui di ché cartuline di 
vilegjadure che nus án contát, un mont di flabe, lá che 
i puars e jerin contents, i siôrs bogns e gjenerós, il cil 
simpri cul soreli, la néf bielissime e decorative. No. La 
storie di cheste straordenarie Tiere e je ce tant plui 
crepade. E vie pe marine? Bastarés pensá a Maran: Tiere 
e Már. Cunfin e scunfin, frontiere di paesac, di lenghis e 
di odórs. Di une bande il bosc e la palüt, une economie 
di contadins ch'a robin un secul daúr di chel altri alc a la 

aghe, pastòrs che fin dai timps de Protostorie a vignivin jù 
de Mont, seguitant il troi dai flums, par pasturà lis bestiis 
su jerbe salade d'Unvier, garantint savòr special al lat e 
al formadi. E intant, dispatussáts di buere e insgrisuláts 
di zilugne, a doventavin veicul di une lente intersezion 
culturál, dute plurál, complicade, straordenarie come 
ch'e je dute la storie de nestre int; di ché altre bande 
il már, l'Adriatic intal so sen plui setentrionál, come che 
a contavin i cronachiscj antics Herodotus e Strabon, 
di simpri viert a la plui grande crosere di civiltát: une 
grandissime prospetive vertigjinose che intal stes non di 
Maran e de sò lagune nus evoche dós regjons mistereosis 
ch'a fondin la lidrîs plui lontane de grande spiritualitát di 
Aquilee: la "palus Mareotis”, dongje Alessandrie d'Egjit, 
e la "palus Maeotis", su lis stepis dal Már Neri, jenfri la 
bocje dal Don e la Crimee. 


Angelo Floramo 

| ntes etichetis di Arrigo Buttazzoni (San Denél 1947-Morùs 
` 2012) al è tant de só piture. Daspò la scuele di mosaiciscj 
di Spilimberc, tal 1969 al va a vore intes Grafichis Tonutti e 
cun Alessandro Bimbatti al dovente un grafic straordenari. 
Artist versatil, algambie spes il so stîl, dal realisim al astrat, e 
ancje lis etichetis a van daùr a chestis variazions. Al à facilitàt 
di rapuarts cui clients, e par lòr al studie soluzions artistichis 
personalizadis, judát dal so caratar precîs che si riflet ancje 
sul disen des etichetis, che a son un lavòr minuziòs e just. 
Al à cetante atenzion al colòr zuiát in contraposizion o su 
tonalitát uniche; cualchi etichete e devente un vér disen 
artistic, sicu lis fueis di vit in Sierade pe Aziende Cantarutti, 
là che la perfete stampe a cuatri colórs e rive a rindi il delicát 
efiet sfumát dai pastei. Intai agns '90 i cuadris astrats di 
Buttazzoni, costruzions gjeometrichis di fas di lús, si mudin in 
etichetis. Arrigo Buttazzoni al lavore par dutis lis etichetis dal 
Vin de Pás; intes cantinis di Cormons e je ancjemó conservade 
une só instalazion astrate, esponude a la Intart di Bohini in 
Slovenie intal 1996. Al ving il Concors di Cupramontana intal 
1996 e ancje l'an dopo. Al interprete ben il gust “baroc” e 
fiestós di Pieri Pittaro, paron de aziende che e puarte il so 
non e ideatór dal biel museu dal vin. Pal vin dal 2000 al 
invente un cjaliç di vin che al ten dentri il mont dominát 
dal frutin e involucát di fueis di vit. 

Gabriella Bucco 

1. Arrigo Buttazzoni / Grafichis 
Tonutti - Feagne, etichete par 

Cabernet Sauvignon, Aziende 

agricule Alfieri Cantarutti, San 
Zuan dal Nadison, 1994. 


2. Arrigo Buttazzoni / Grafichis 
Tonutti - Feagne, etichete pal 
vin dal 2000, Aziende Vigneti 
Pittaro, Codroip. 


3. Arrigo Buttazzoni / Grafichis 
Tonutti - Feagne, etichete par 
Mousqué, Aziende Vigneti 
Pittaro, Codroip. 








C` i provarà culi a dimostrá dôs robis; la prime, che Gurize 
— e je une citât cuntune só anime furlane storiche; la 
seconde, che a son scritôrs di teatri par furlan par nuie 
memoreáts e dal dut dismenteâts, che invezit a àn vút 
e a àn ancje vué un grant valór. E il riferiment in chest 
cás al e dut par un siór che al faseve di non Luigi Merlo, 
nassút a Gurize a metát dal 1800 e muart a Graz, sfolát 
propite póc prime che e finis la Vuere Grande. Merlo nol 
jere un di chei scritórs studiáts, anzit, al veve fat dome 
lis elementárs e al faseve di mistîr il barbír. Ma al jere 
un barbîr speciál, parce che la sò buteghe e jere ché 
dal Teatri Sociál di Gurize. E al e stát propite li, dentri 
da la só buteghe e dentri dal Sociál, che Merlo prime si 
e passionát dal teatri e intun secont timp al a provát a 
figurási ancje une só storie di contá e di rapresentá. Ma 
Merlo nol jere di sigúr un caratar cualsisei e soredut, 
ancje se vignút sù cu la culture da la strade, nol veve 
nissun interés par un teatri fat di farsutis e ridadutis. Di 
fat la só opare plui impuartante Tra Parinch, e à une sò 
storie une vore tribulade e no a cás. Par nuie tradizionál 
inte só scriture e tes sôs ideis, Merlo al scrîf une opare 
cence scrupui, liberál, laiche e in plui di cualchi passac 
dal dut cuintri la Glesie, stant che al individue propite 
tal mont clericál il piés nemi da l'Italie. Ma se di sigür 
la Glesie e a di jessi considerade un berdei e un intop 
pal troi de liberazion d'Italie, il test di Merlo al prove 

a dimostrá che il podé al e simpri la risulte di une 
coruzion e di une degjenerazion. E je propite la coruzion 
politiche, eletorál, economiche che Merlo al denunzie 
e al pant cuntun coragjo che no si cjate in nissun dai 
autórs furlans, e no dome furlans, di chei agns. Dut cás 
o varés za capît che la comedie di Merlo e je une vore 
atuál. E par chel la só opare, scrite cuntun lengac furlan 
une vore popolár, cjapát sù da la int ch'e frecuentave 
la só buteghe, e vignará censurade e bandide di Gurize 
par volontát de polizie austriache. Tra Parinch e cjatarà 
ospitalitát a Udin al Teatro Minerva tal 1892, con tant 
di partecipazion patriotiche, e dome plui tart, tal 1898, 
vignudis mancul lis sanzions dai Asburgo, Merlo al à 
podút viodi il so test rapresentát ancje a Gurize. No 
cence polemichis, par chel coragjo che l'autór al veve 
dimostrát tal prová a fá ridi (amár) cence farsutis o 
caricaturis e cul meti in mostre invezit lis contradizions 
che une societát di pocje onestàt e cence moralitát e cir 
di taponà, cussì come par masse voltis il teatri furlan al 
veve cirùt di fà. Autór ancje di altris oparis e ancje di un 
librut maraveós, L'emancipazione della bicicletta, Merlo 
al è un di chei autôrs furlans che al merete tornát a lei, 
cognossút e, parce no, ancje rapresentát! 


Angela Felice, Paolo Patui 


235 


T cuma taramot 


Dal taramot no recuardi pi la stirula 

di muarts ch'a sbusàt l’aria dal seis di mai, 
ma m'impensi spes di un vif ch'al era 
scjampàt a la sarpidura, e che, dret intal 
pergul di un ospedal, al ciapava a puins 

la ringhiera. Al crepetava di bestemis e 

al zontava: “Crepa, brut schifous!”. 

No ài mai savüt se chei puins a ghi u veva 
moláts al orcolat o a la part inciamo viva 
drenti di lui. 


Giacomo Vit 
Furlan di Bagnarole 

Il numer par 


ï a Prima Guera Mondial a si pous imaginála coma un 
gran flun, indulà ch'a scorin tanciu' fats e storiis, par 
la gran part puc cognossúts. Ta chei chi cognossin di 
mancul, stant che il tema al è un puc ostic, al è encia 
chel da la prostitusion. 

Tal biel film “La grande guerra” dal regist Monicelli, zirát 
par buna part in Friúl, e ch'al conta se ch’al e sussedút tal 
an 1917, a risalta la figura di Costantina, impersonada 
da Silvana Mangano, prostituda ch'a faseva il so lavour 
ta li” retroviis dal front. 

La realtát a e spes lontana da chel ch'i podin iodi al cine 
e propriu li” condisions di vita da li’ ‘signorinis’ a voltis 
par sielta, ma spes par necessitàt, a erin duris un grum, 
obleadis a vivi in condissions di gran dificultàt. 

Uchi i met 'na ordenansa sul argument (ch'a mi à fat vignî 
cualchi dubi sul fà i cons) tirada four dal Regolament 
par l’esercizi da la ciasa di toleransa pai uficiai (Mestre, 
30 Mars 1916): «La dirigente del postribolo è tenuta 
a notificare all'Autorità di Pubblica Sicurezza, quanto 
al Comando del Presidio, le generalità delle meretrici: 
il numero non deve essere né superiore a quattro né 
inferiore a tre». 

Mi domandi: ma cual mai al sarà stàt il numer parfet? 


Mauro Fiorentin 
Furlan di Sopula 

Otubar 2017 


S.te Taresine di Lisieux Muinie 








40 S.ts Agnui Custodis Fieste dai nonos 
S. Gjerart Abát 
S. Francesc di Assisi Frari Patron d'Italie 
S. Luís Scrosop Predi O 
S. Brun Abât 
La Madone dal Rosari 
S. Demetri Martar 
41 S. Dionís Martar 
S. Denêl Profete 
S. Zuan XXIII Pape 
S. Serafin Frari € 
S. Edoart Re de Inghiltere 
S. Calist Pape 
S.te Taresie di Avile Muinie 
42 S.te Edvigje di Slesie Muinie 
S. Ignazi di Antiochie Martar 

S. Luche Vanzelist 

S.ts Martars Canadés o 
S.te Rene Martare 

S.te Ursule Martare 

S. Zuan Pauli Il Pape 

43 S. Zuan di Capestran Predi 

S. Antoni Marie Claret Vescul 





N 
u 


S. Grispin Martar 

S. Evarist Pape Martar 

S. Flurinç Martar 

S.ts Jude e Simon Apuestui D 

S.te Ermelinde Vergjine 

B.de Benvignude Boiane Vergjine 

S.te Lucile Vergjine 

at" Las 
Otubal 


Pinsirs sul més 

NE an agricul, oramai, pudin spetási ben púc par via che la 
+ stagjon a è in sierada; 'cjamó mancul di cui che al fa e al 
vent gjelatos e granatinis: finida l'Istát, lecá dols freits a nol 
e il massim; sieráts encja dutis lis ativitáts dal már; estetiscj- 
massagjatórs e v.i. no àn pi cuarps da rindi biei par via che 
a si si cuviers. Contrariamentri, cuasi dutis li’ altris ativitáts 
a vivin un increment di lavór: miedis, specialists da la salút, 
ospedái, farmaciis, cui che al vent lens-gasoli-supostis di len, 
i comerciants di vistits e dai materiái pai sports invernái, e 
v.i. La Sierada no è lontana, pa la cuál bisugna meti adun 
dutis li^ robis che a judaran a vivi ben encja chesta stagjon. 
No avilisi se lis oris di lûs a calin; a è ben simpri la energjia 
eletrica che invessit a cres: dome di presin! 


"Na zornada special dal més 

Otubar nol á grandis fiestis, ma ai 4 a si recuarda san 
Francesc frari che al vegneva da Assisi e che al ven festegját 
sicu patron d’Italia. Vegnarès da rifleti su la puaretát dal 
Sant — vera, profonda e intima — confrontada cun ché da 
l’Italia che a è puareta di moralitàt e onestàt. La storia di 
Francesc, al sarès just clamálu Checu, a conta che a nol si è 
mai fermát denant dal dá jutori a chei altris e che al à vivút 
sensa vé tant dibisugna da lis robis dal vé ma dome di chel 
che al è essenzial, il concet dal jessi. Encja se colada come 
fiesta, e si pos fàla ognidun di nu dentri se stes. 

Previsions dal timp 

Rivin i prins frêts, li zornadis a scurtaran li’ oris di soreli 
e, di conseguensa, li' nots a saran pi lungjis. E chista a pol 
jessi una motivazion dai tancju' che a nassin a Jugn e Lui! 
Purtrop cum i més, il frét, li^ nots lungjis no bastin pi; altris 
e cumplicadis a son lis causis che encja in Friúl a nassin 
mancul frutins! No stin disperá e nissun al speri ta neveadis 
imponentis o impensabii uragans par fá stá a cjasa di pi la 
int! Il riscjaldament al tacará a cori e für a saran zornadis 
interis di ploia e brut timp. Cundipi a colaran lis fueis dai 
arbui, stropant i tumbins di scaric da lis aghis ta lis stradis. 


Stroleghets 

La Balansa a ni à insegnát a vé calma in dutis lis decisions che 
a si àn di cjapá; prima di fevelá conta fin al tre, fà un respîr 
e podopo dîs se che ti pensis. In pi, lis robis che ognidun al 
à, al dovarès tegnilis da cont e no scuacaràlis ai cuatri vints. 
Viers la fin al riva il Sgarpion cul so velen ta la coda. Elora 
jevaivi ben cun tanta buna volontàt, ma rivada sera steit 
atens: al pos becá! 


Mats se si zuia una vora, mats se si ju plata ta farsora 
Otubar al è il més da la furtuna: il numar dîs al è chel dai 
campions. Cun calma pensait se a val la pena butà via cualchi 
solt: il banc al vins simpri e a cui che al zuia a restin dome 
i frugons. Si augura a cui che al prova di partà a cjasa alc. 
Lot: 10 -34-55-74-87 
Superenalot: 8-28-34- 48- 64- 72 

Il Strolegant 

uissà ce tantis voltis spassegjant intun bosc fresc vin 

viodút il felet (felce maschio - Dryopteris filix-mas). 
Al e une plante antighe ch'a no le fás flórs e si riprodús 
mediant samençutis clamadis sporis. Inta midisine 
tradizionál si usave le” ladrîs in polvar cuintri i viers dai 
frutins; invezit le’ fueis metudis tal materàs o tal cuscin a 
le puartavin zovament a cui ch'al sofrive di reumatisim. Al 
è stát considerát fin dai timps antics une plante magjiche 
ch'a l'à fat nassi tantis crodincis o liendis. Se si brusin le’ 


fueis e si met le cinise 
dongje le voréle, si fasin 
siums profetics. Se si 
le cjape sù le gnot di 
sant Zuan (24 di Jugn) 
a miegegnot e si le met 
dongje i bécs, chescj ai 
saràn in abondance par 
dut l'an. S'a si met sot le 
plante un fazolet blanc 
di lin o di sede, le' sporis 
ch'a le colin parsóre a 
puartaràn fortune. A si 
dis ancje che le' sporis 
cjapadis sü le gnot di 
sant Zuan e conservadis 
fin a le Domenie Ulive 

dal an dopo, spandudis tal aiar a le van a colá propit 
indulà ch'a si à di scavà par cjatá un tesaur. Le” striis, 
prime di scomengà a girà pai país a fà striaments, a si 
dan dongje suntune mont che dome lór a cognossin e 
si sfreolin cul felét: cussi a le diventin invisibilis; e cuant 
ch'a si svizine un temporál, lór a le corin a cjapà sù 
le” fueis dal felèt, le sfreólin cu le” mans alçadis viers i 
niulons, siguris di podé comandá le tampieste e di fále 
colá indulà ch'a le vulin. 

Une volte si picjave in cjase o ta stale un mac di fueis di 
felet: ai si poiavin le’ moscjis e cuant ch'al vignive scúr si 
le cjapave cuntun sac e si le copave. 

Par vie che cheste plante no l'à flórs, a l'è nassude une 
liende curiose: a miegegnot in punto tra il 23 e il 24 di 
Jugn a si vierc in un bot un flór magjic, blanc càndit, ch'al 
dure un bati di cee: cui ch'al e cussi svelt di cjapàlu sù al 
divente invisibil. Secontri un'altre liende simile, cui ch'al 
vúl vé chel flór al á di lá intal bosc, sentási dongje il felét, 
sierási dentri un cercli fat cul curtis intal teren e spietá 
cun pazienze le miegegnot. 


Antonino Danelutto 
Furlan di Scluse 

Siôr Tite 
Tra venezians e furlans al no è mai corút bon sanc. 
| Recuardinsi di: “Dime can ma no furlan" o di "furlani 
e panegasse pregar Dio che no ghe nasse: meio che i 
more prima che i nasse". 
Sul fini dal '800 al viveve a Clausiet un omenut a la 
buine, cun la crepe lustre tanche un pan di butiro, cuatri 
spelocs di barbe sul menton, grezut intai müets e tant 
braurin. Al pensave da jessi un scjalin parsore di ducj. 
Al si clamave Zuan Batiste ma la int, che a veve capit di 
ce talpe che al zeve cuet, a lu clamave siór Tite. Tite al 
ere il prin a meti in moto il cracolon da Viners Sant, il 
prin a suná campanon, il prin là denant cul stendart inta 
las processions. Cuant che ai lu clamave siór Tite al si 
alcave almalcul di une cuarte. La clape dai amís, savint 
che al no ere mai stát pi lontan di Spilimberc, a pensà 
da menálu a Venezie, par cojonálu e fà cuatri ridades. Al 
ere deventát il zimbel di ducj. 
Par no zi al veve tirât fôr scuses: che Venezie a ere masse 
lontane e che i venezians, in fat di bécs, a i ere tanche 
sanguetes. Ma intal Autun dal 1902 Bascjere (chel dai 
furminants) al rivà a cunvinzilu disintji che al vares podút 
vidie encje la maserie dal cjampanil di San Marc apene 
sdrumát. E dut sence spindi un franc! 
Torzeonant par la citát Tite al cjalave dut cun mirivee, 
glisies e gondoles e tantes bieles femines. Insome, 
Venezie a ere Venezie. Dopo víe fat un biel zír di 

malvasies! e un bon cascrut?, Bascjere al menà ducj a 
gustá intun bachero. Intal dopomisdi a Tite a i vignè voe 
da spandi aghe e al cirive un cjantonut. Al ere il segnál 
che i amîs ai spietave. “Ten dúr Tite, che uchì a no si 
puès!”. Ma il timp al passave e la voe a cresseve. Lui, che 
a Clausîet al ere usát a fâle intal sio condot? o davór une 
cise o un cret, al ere di malesmans”. A la fin chei galups? 
ai lu menar intune “Latrina pubblica”. Ce liberazion! 
Ma prime da jessí un marcantoni di vuardean a si para 
denant di lui domandantji dòs palanches. Il puaret al 
restà tanche un gus e al disè: “Ah, osteàts di venezians, 
vevi simpri credút che a si ves da paá par pará denti, mai 
par pará fór!". 

La sere stesse i amis a i lu puartar a teatri. Finit il spetacol 
e calât il sipari, al ere usance che i donzei, par impedî 
che la int a restàs a cjacaroná intal cjaldut dal salon, ai 
businàs pi voltes: “Sortite, sortite, sortite”, par invidá 
ducj a jessí. 

Siôr Tite, sintintsi clamá al resta di stuc e ai amis che ai 
si la rideve al dise: “Vidivos, ai mi conos belzà encje a 
Venezie”. La modestie a no ere la só prime virtüt. 


Gianni Colledani 





1 Bicchieri di vino, osterie 

? Spuntino 

3 Cesso rustico 

In cattive mani (di streghe) 
5 Furbacchioni 

Un asteroit nus smicje 


| ant daür dai calcui fâts di une sienziade de Universitât dal 
Lrexas, un asteroit stimât di 15 a 40 metris al sta smicjant 
la Tiere e al proviót di lenzile ai 12 di Otubar dal 2017. Il so 
non al é 2012 TC4 e al e stát bielzà a cjatànus tal Otubar dal 
2012, tant al e vér che il nestri astronom Giovanni Sostero 
dal Osservatori di Remanzás lu veve fotografát cul telescopi 
in remit, come che si viôt te foto; Giovanni, magari cussi 
no, al è mancját subit dopo par un atac di cûr, e cheste e 
je stade une grande disgracie pe astronomie. Ta ché volte 
l'asteroit al jere passát une vore dongje de nestre orbite, 
apene 90.000 chilometris, ven a stái ben dentri de orbite 
de Lune ch'e je distante de Tiere 363.300 chilometris, cuant 
ch'e je plui vicine. Un di chei grancj claps, insume, che i 
americans a clamin N.E.O. — Near Earth Objects — come a 
dî Claps Dongje Tiere, che ducj i osservatoris astronomics 
dal mont a tegnin di voli par vie ch'a puedin jessi riscjôs 





Ve ca la foto (sx) dal asteroit 2012 TC4 fate tal 2012 dai astronoms di 
Remanzás e chest (dx) al è il clapon 2012 TC4 che nus fâs póre. 

cuant che, par un sant o par chel altri, a cambiin direzion. 
Si clamaran ancje Neos, ma sa ti vegnin intor a puedin fá 
un grum di dams, come ch'al è capitât in Russie tal 2013 
lá che un Clap di 20 metris al è colát tune regjon nancje 
tant popolade, vuastant istès miárs di palacs e ferint plui 
di mil e cinccent cristians. Pal moment no si e sigúrs dal 
dut s'al passarà vie cence tocjánus; jo o speri di vignîlu a 
savé un póc di timp prime, par no fámi passá cu la sbigule 
la zornade ch'o finis i agns, propit il 12 di Otubar, la di che 
Cristoful Colomp al scuvierzè l’Americhe. Sperin ben. 





Une lagrime di Orionide fotografade di U. Ercolani tal 2001 (sx); il radiant 
de ploie te Costelazion di Orion (dx). 


A mi displasarès un grum, par colpe di un Clap cosmic, di 
no podé viodi il scuam di meteoris des Orionidis, vanzums, 
ancje lór come lis Eta Acuaridis di Mai, de Comete 1P/ 
Halley, che si proviodin une vore bielis pal 21 e il 23 dal 
més cun radiant — il centri là ch'a partissin — te costelazion 
di Orion tal cil di Soreli Jevát jenfri la Cinture, che ducj a 
cognossin, e la stele Betelgeuse. 

Beppino Ponte (Bepi Zefon) 

Furlans: popul di Sants, di Poetis e... 


| inits i fossái, si torne ai cerclis dal Infier. Si incuintrin 
| subit i traditórs; cun chest apelatif a vegnin clamáts 
chei che cun trucs a àn ingjanát o i parincj o la patrie o i 
amis e ospits o i benefatórs. A son státs metüts te prime, 
seconde, tierce e cuarte zone dal novesim cercli. La pene 
e je esemplár e si diferenzie di póc tra zone e zone: a son 
ducj metúts sot te glace. | prins inglaçâts fin al cuel e cu la 
muse ch'e vuarde in bas; i seconts te glace fin al cjáf ma 
che a cjalin adalt; i tiercs distiráts sot de glace a panze in 
sù e cui voi congjeláts. | ultins a son soteráts interamentri 
te glace, ma in pusizions diviersis: cualchidun dret, altris 
inglimuçâts o cu la muse viers il bas. 

Se il letór al pense che dal Friül no si cjatin rapresentants 
ta chest fossál, al sbalie ben e no mál. Vuardaitsi ator e al 
bastará pôc par capî il grant dan che al è stát fat a la Picule 
Patrie e al nestri popul. Soredut o in part (seont dal setór) 
la pulitiche, ma ancje la economie, lis ativitáts culturáls, il 
sens sociál, la Glesie, i rapresentants dal popul, la scuele, 
i gjornái a àn tradit i principis di une Nazion vierte, sigure 
e da lis prospetivis pusitivis. Ta cheste part dal Infier si 
ricjatin lis rispetabilis animis di cui che te vite al à vivüt 
come ideál il materialisim plui bas e plui condanabil. Si 
cjate il 7% (siet par cent), mancul tré Grancj Traditórs che 
ju cjatarin tal prossim tocut inserít tal més di Novembar. 


Dore da la lenghe in bore 

La femine inte societat romane 


| / argoment al podarès jessi tacât leint la dediche 
— funerarie di une matrone romane: “A tigní cont la cjase, 
a filá la lane”. Inte Republiche romane lis feminis a jerin 
juridicamentri in cundizion di inferioritàt rispiet ai oms. Il 
paterfamilias al esercitave la tutele sedi su la nuvice che 
su lis fiis e, in cás di adulteri, al podeve copális par no dové 
ricognossi fis no legjitims, biel che invezit lis sós infedeltáts 
no vevin nissune conseguence. Chest status da la femine al 
fâs rifleti sul fat che a varessin vút di passá tancj secui prin 
che jé e podés emancipási e vivi tai dirits civii che la nestre 
Costituzion e á declarát tal art. 3. Al pues jessi curiós, ma 
ancje avilent torná a lei cualchi curt test di scritórs romans 
(Gellio, Giovenale, Marziale, Virgilio) che a mostrin la 
cundizion di dipendence de femine. Se la funzion primarie 
e je ché di gjenerá, “la femine e je un mál necessari”. “Cui 
che al pues evitá lis feminis, che lu fasi”. Par prionte “lis 
feminis a án cotulis lungjis, ma cerviel curt”. Invezit a án 
vút grande autonomie lis sioronis da la famee imperiál e 
da la aristocrazie dal senát. Une diference tra i doi gjenars 
e vignive cussì spiegade: “Al è decorós par lis feminis il vaî, 
pai oms il recuart”. 

Odorico Serena 


Lis feminis a án sopuartát la suditance dal om par secui; 
di sigúr a savevin che prin o dopo a varessin vint e cumò a 
nus tornin il dut cjariát dal interés. (S.) 

Il mont rebaltát 


N N iarcui 24 Otubar 1917, a li doi di matina: un temporál 
| V Ï al scopia sul setór dal Alt Lusinz, ma da Udin e da 
ogni banda da la plana dal Friül a si necuarsin subit ch'a 
no son lamps e tons. A é tacada la dodicesima bataia 
dal Lusinz, l'ultima di 'na serie di spaladis (coma ch'a li" 
clamava il general Cadorna), ma stavolta la spalada no la 
din nu, son i todescs a pocá. Un teribil scjas di taramot al 
sgorla l'intricat sistema di trinceis tra Plec e Tulmin... ma 
no si slargia. Da la scossa a nas alc di pi teribil, un mostri 
che, coma 'na onda di tsunami a partis da chel paesut sot il 
mont Neri e al ribalta dut se chel ch'al ciata ta la so strada. 
Si fermarà cualchi di dopo ta li^ spondis dal Piave e su li" 
cretis dal Grappa e par davou a lassarà un mont rebaltát. 
Il nemi nol ciamina, somea ch'al svuali sot la ploia di ché” 
zornadis di tragedia, ma alc dal spirit dal nustri soldát al 
e restát e a Flambri, la sera dal 30, un grup di granatiers, 
250 zovins, a lassin la lór vita par permeti a altris di passá 
il Tiliment passüt di aga. Cussi i nustris soldáts a rispundin, 
cul sacrifici da la lôr vita, a li” paraulis di Cadorna ch'al 
acusa i soldâts di eissisi “vilmente arresi al nemico". E i 
soldáts continuin a murî par permeti a altris di salvási... 
a Ruvigne, Pucui, ator Pielunc, a la Forcella Clautana e in 
tantis altris bandis. Al taca l'an dai Mucs, i Crucs, e chi al 
vará sielzüt di restá al provarà ta la so piel se ch'al voul disi 
vivi ta un mont rebaltát. 


M 


Mauro Fiorentin 
Furlan di Sopula 

Il pecotár 


A | rivave tal país cu le biciclete cjariade di robe e al 
\berghelave: “Piels di cuniiin, pegooots!”. Les femines 
lu spetavin parcè che i vendevin les piels di cunin e di farc 
ch'e erin buines par fà pelices pes siores. Al comprave ancje 
i cjavei che les giovines e vendevin par cjapá un franc pal 
coredo: i cjavei curts ju vendeve a les fabriches di pipines, 
e chei luncs e erin une vore preziòs parce che e deventavin 
paruches. Al cjapave sù vues par fà manis di curtis, fier, peçots 
e vistîts cunsumáts. Les piels di cunin o di gjat e vevin di sei 
metudes par ladrós, jemplades di pae o fuees e metudes a 
secjà tal soreli. Invesit les piels di farc e di pantiane e vevin 
di sei ben distirades suntune bree e metudes tal soreli. Il 
mistîr dal pecotár al ere un mistîr di puarets, simpri cjaláts 
come puars diaui. Cuant che ¡ fruts no ubidivin, les maris 
ur disevin: “Viót che ti vent al pecotár!”. 


Elisabetta Brunello Zanitti 
Furlan di Feagne 


Ï 


Par cui che al à voe di “lavorá” 


Aromai ducju' bisugna che a lavorin: no si pos pi mantegni 
i stracaplassis, i fanulons, i pucefadie, i malâts imagjinaris, i 
pelandrons, i frucemaniis, i zarcandui! Almancul che no sein 
nassúts cuntun bras lunc e un pi curt, opur che sota lis lesinis 
no vedin dós balutis, une par bande, e che a no podin fális 
colà. In chescj câs mandànju in pension cuaranta agns prin. 

Consei dal Strolegant 

Sucedút intal 1717 


N i 17 di Lui dal 1717 il Consei dai Dis di Vignesie al 
/—.sentenziave la condane dal cont Luzi Antoni da la Tor, 
colpevul di une vore di sassinaments e cjáf di une bande 
di delincuents, che par tant timp e veve fat cjacarà par i 
tancj malans che e veve cumbinàt par dut il Friúl. 
Lui par prin al jere responsabil di malefatis oribilis, ma e 
je ancje vere che fin di frut al veve vivút intun ambient 
violent, plen di asse e di prepotencis, che al respirave 
ogni dì in famee. Di pigul al viveve intal cjistiel di Vilalte 
e a cuatri agns al veve viodút cui siei voi so barbe copà 
so pari a colps di arcabús: tra i doi fradis e jere une gruse 
bestiál par cuistions di ereditàt. Cressút salvadi, a pene 
adolessent Luzi al mola di studiá (al jere intun convit a 
Vignesie), par butási prin tai straviaments e tai plasés da 
la citát lagunár, e po intune schirie cence fin di scorsadis 
crimináls cuntun grup di disgraciáts, cressút simpri plui 
di numar fin a deventá un picul esercit di cuatricent di 
lór. Lis lór malegraciis, che ur rindevin benon parcè che a 
vevin organizát ancje un biel zîr di cuintribant, lis fasevin 
ancje tal Pordenonés e in Venit, par la cuál lu bandirin di 
dut il teritori da la Serenissime, i gjavarin il titul nobiliár 
e i confiscarin il patrimoni par rifondi dute la int che i 
veve fat dam. Ma lui al continuave distès a sfidà a muse 
rote lis autoritáts e in timp di carnevál dal 1717 al torna 
a Vignesie, dulà che si tirá vie fin la mascare, par jessi 
sigür di fasi viodi di duc, 

Scjampàt, al à bon acet dai parincj da la só femine, a 
Fare, ma ancje culi al continue a cumbiná baronadis; 
al cope ancje la femine, par podési maridá cu la zovine 
fie dal cjastelan, dopo véle sedusude e metude plene. 
Ducj i siei socis a vegnin fats presonírs — par rivá adore di 
cjapàju a coventin dusinte soldáts cun cuatri canons — e 
taiát il cjáf a Gardiscje. 

Luzi al veve dome 27 agns, ma ta la só vite, si ben che 
curte, al jere rivát a fá une cariere criminál come nissun 
altri, metint adun une tristerie nere, sassinaments, 
robariis e estorsions. 

Cun di plui al cont sanguinari i confiscavin ancje il palac 
di famee che al veve a Udin, ta la place che in di di vué si 
clame XX di Setembar. Tal més di Avost dal 1717, mancul 
che la gleseute, al jere dut butát jü e sul splac e jere 
stade tirade sü une colone par ricuart da la vergogne 
che i jere tocjade a ché famee. Si salvavin dome dós 
grandis statuis, cu la figure di Ercul e Cac, spostadis in 
place Libertát, tal cúr di Udin, dulà che a son ancjemó 
vué, batiadis da la int cul non di Florean e Venturin. 


Claudio Mattaloni 

Insegnament dai mestris 


Parcè po che chi di nó a clamavin il predi “barbe santul”? Forsit 
pal fat che come un barbe a ti tignive di cont, e come un santul a ti 


molave cualchi croc jù pe cope. 


f\ V è cuasi un segn dal destin, un züc di elements che 
/—.si intersein intune maniere talmentri tant perfete di 
sticà maravee, e voie di continuà a sgarfà jenfri lis cjartis 
e lis ideis che nus àn lassadis ricercjadòrs di innomine 
tant che pre Gjelmo Biasut e di pre Gilberto Pressac, 
cjapàts dentri di chest voluc mistereòs ch'al fas la fonde 
e la nestre identitàt di furlans. 

Nol covente tornà a ricuardà la impuartance dal concet 
di “rusticitas”, peát propite a ché “tiere-már”, ché palút 
feconde là che i Terapeuts, ven a stài i Essens, si rifugjavin 
par lei inte buine semence de universal bielece la olme 
di Diu; la evidence culturàl peade al bal siamanic di ché 
Miriam-Marie ator dal pál plantàt dongje de aghe sultive, 
il businá di chel cjant ch'al rive fin tal cor de campagne 
di Aquilee, cun Maineri e cualchi an dopo cun Marie 
Lissandrine, tal Siscent; nol covente parce che aromai 
al è biel za stàt contàt, ancje se tant al reste ancjemò di 
pandi e di capî. E ché altre palùt, lontanissime, dongje 
di une stepe là che lis popolazions dai Scits e dai Kurgan 
a sepulivin i lór muarts tes tombariis, praticant un rituál 
che di là jù, di ché Meotide lontane, si lu cjate in dute la 
plane furlane, propite su la linie de risultive: muart, vite, 

risurezion, tiere, aghe, lusór, misteri. E chest sdrumát in 
simbui, preieris, ombris che a àn gnotolát vie pal scür de 
grande Gnot de nestre Storie. Po dopo la Ete di Miec e à 
fat il so ricam intal stes zîr di tiere e di aghe: nol è un cas 
che il plui grant di ducj i Patriarcjis, chel Marcuart da lis 
Costituzions da la Patrie, al vedi tant scombatüt fin a la 
fin par Maran, considerant strategjic il control di cheste 
regjon no dome dal pont di viste militár, economic e 
politic, ma ancje culturál. 

A Pampelune i pelegrins si imbarcjavin par lá a Pamplone, 
e di lì a San Jacum di Galizie; tra Grau e Maran invezit i 
lens a partivin par Jerusalem. Ancje il grant Ricart Cür di 
Leon al somee ch'al sedi sbarcját propite chi, a la fin de 
tierce crosade, ché dai Rés. 

Ma la storie di un popul e je plui scrite inte fadie, tal 
lavór, intai siums de só int, pluitost che intai tratáts in 
pergamene firmáts dai grancj siorons. Nol é un cás che il 
grant mít di Jason al cjapi dentri dutis dós lis stradis che 
chi si zontin. Jason come Jonas. Cuasi il stes non, il stes 
destin. E il so simbul al vúl dî Aquilee. 


Angelo Floramo 

Lis etichetis di Marcello Di Tomaso: 


tra tradizion e inovazion 


( pes i disegnadórs di etichetis a son vérs artiscj e il 
— pitôr Marcello Di Tomaso (Chiasellis 1942) lu dimo- 
stre. Si forme cun Dino Basaldella e il pitór Emilio Cau- 
cigh, che lu invie, a nome disesiet agns, sicu grafic a la 
Chiesa, la impuartante industrie grafiche. Lis primis eti- 
chetis disegnadis di Di Tomaso a van daúr dai modei rea- 
listics de dite e dai insegnaments di Caucigh. Si pues vio- 
dilu in cualchi studi des vendemis, dal stîl svelt e sintetic, 
la che al ricuarde che i comitents no volevin raprasentà i 
contadins, ma figuris elegantis e nobilis. La tradizion dai 
manifescj liberty Chiesa e torne intune schirie di etiche- 
tis, sicu ché stampade pe aziende Isola Augusta di Pa- 
lacúl, in ocasion de fieste de femine, cuntune muse fe- 
miníl contornade di mimosis o musis elegantis su fonts 
flurîts orientài. “Plui la etichete e je semplice e plui e je 
impuartante la sielte dal materiál e dal disen, che al à di 
palesá il teritori e la storie” al osserve Di Tomaso, che tal 
1969 al vinç cul so manifest il concors nazionál pai Zücs 
de Zoventüt. Dai agns '70, e no cence contrascj, Di To- 
maso al fás jentrá la modernitát intes etichetis, basantsi 
sul struc grafic, che al à di clamá la memorie plui che de- 
scrivi. Une vore bielis chés stampadis pe aziende Volpe 
Pasini, che i lasse libertát di sperimentazion: fueis di vit 
stilizadis e coloradis a balin suntun font blanc, e pai vins 

di vendi in Gjapon la V e la P dai cognons a doventin un 
ideogram tricolór che al ricuarde i doi monts. Une sielte 
juste, tant che tal 1981 e ving il prin premi a Vinitaly di 
Verone. 

Gabriella Bucco 





Verduz ZO 
Friulano 

1. Marcello Di Tomaso / Grafichis 2. Marcello Di Tomaso / Grafichis 
Chiesa, etichete par Verduzzo friulano, Chiesa, vendemadórs (studi). 
Aziende Volpe Pasini. 


3. Marcello Di Tomaso / Grafichis 4. Marcello Di Tomaso / Grafichis 
Chiesa, etichete par Mimosa Vino Chiesa, etichete par Zuc di Volpe, 
spumante brut, Aziende Agricule Isola Aziende Volpe Pasini, 1987. 


Augusta, Palacül, 1988. 

Caterina Percoto: “La plui biele” 

NI ol è di vué che si dîs che, ancje tal Friúl, a lis feminis 
IN ur plás mená la lenghe, contási petecs di famee e 
taiá i tabars ator di chei altris. O, miór, ator di chés altris: 
e jù a cjalà cemüt ch'a son vistudis, se si son tiradis sù 
pal stec, se son di bon fâ. Disin che al è un mût di fà 
passà il timp in ligrie, intun cjantonut di libertàt dut tes 
mans di paronance des feminis, dulà ch'a no son ni oms 
suturnis ni canais snacaiós ch'a bacanin. Par fále curte, 
un mût che nol va mai für di mode. 

Par esempli, fasin fente di spostási tal Votcent, intun 
paisut contadin ator di Udin. E jere grivie ché volte, pes 
feminis, soredut zovinis: tes cjasis lis bocjis di dáur di 
mangjá a jerin un grum; i oms a vevin pocjis fufignis pal 
cjáf; po dopo, la ultime peraule le vevin simpri pronte 
te sachete lis madonis. E alore ve che, par un fregul di 
confuart, al colave ben il gust di tirási ju un póc la piel tra 
feminis, chés sentadis sul scjalin des cjasis a cjalà e chés 
ch'a passavin in place, magari tal di de sagre, cuant che 
dut il país si meteve di gale. 

«Cjale — e diseve une — propit vistudone ché là. E ce 
rasse di rincjins, e ce grumál di sede». 

«Ma va là, matussele — e ribateve une seconde - a mi 
mi semee ch'e vedi peát intor un sbrendul di bandiere 
ch'e svintule. E po, disinlu, a mi ché manie di sbusási 
lis orelis par picjá chei cjadenacs di aur no mi va jú». 
«Ma véso viodút la femine di Meni? Diu nus vuardi, al 

pâr ch'e vueli simiotá lis citadinis, cun chés cotulis a larc 
ch'a usin cumò ch'a semein moscjárs». 

E alore vele di gnúf la prime, cuissà cun ce tant di 
convinzion: «A mi ché mode di metisi ator dal cuel chés 
cjadenis no mi à mai plasút. Véso a ment chel cjan ch'o 
vin incjadenát tal curtif?». 

E jú a ridi come sturnelutis, dal moment che a lis 
peteconis non ur va mai ben nuie. Insumit, nissune 
frutate tal país e jere la plui biele, nancje s'e veve fat 
di dut par metisi in gringule. Figurinsi po dopo se une 
e passave pal país cul vistît di dîs di vore. «No son plui 
sintiments — a tacavin a murmuià lis comaris — va ben no 
lá in mascare, ma nancje lá ator come striis ». 

Si podarès continuà di lunc cun chestis nainis, ma cumò 
e ven la sorprese. Varessiso mai pensát che chest legri 
cuadrut di feminis di país lu vedi scrit Caterina Percoto? 
Po ben, e je stade propit jê, la contesse contadine, cussi 
plene di afiet pal distin dai puars, ma ancje pai lór piçui 
moments di padin. Dut cás, par jé la plui biele e esist 
pardabon: e je la femine ch'e ten di voli i siei frutins 
miór che dutis lis zoiis e i vistîts di chest mont. E su chest 
pont, però, si scugne dî che ancje lis comaris, almancul 
chés dal Votcent, si metin finalmentri il cúr in pás. 


Angela Felice, Paolo Patui 

Capitát in ostarie 
| | ne fumatose sere di un vinars di Novembar, intune 
à ostarie di un país de furlanie, si inmaneave l'aromai 
preseose, par vie dai biei premis che a vignivin dâts, 
gare di briscule. E ancje chê volte li il locâl al jere plen. 
Mason, l’ustîr, un om energjic e di bon cür, ma ancje facil 
a inrabiâsi, chê sere li al jere bielzà pront a sclopâ stant 
che doi di lôr a jerin sbrissâts für cence paiâ; suntun 
taulin a barufavin parcè che al jere sparît un caric; a 
une siore, ch'e jere lade a scjaldâsi visin dal fogolâr i 
jere saltade sà une lusigne che i veve sbusât il tabâr, e e 
pratindeve che l’ustîr jal paiàs. 
Come se nol bastàs, tal cjanton dapít dal banc si jere 
poiât Neto. Chest al jere un om vieli e clopadiç cun aes 
spalis une vite aventurose, tant al è vêr che al veve une 
gjambe di len par vie, al diseve lui, di un infortuni sul 
lavôr in France. Cumò Neto simpri plui spes si faseve 
cjapâ dal vin e cun chel che al veve bevüt, al deventave 
insolent, si che l'ustír nol veve voie di servilu, capint che 
al jere za madúr. 
E lui al sberlave: «Mason, sassin, dami di bevi!». 
Ma tra dute cheste baraonde, pal puar ustír il piês al 
veve ancjemò di sucedi. Un lamp dopo no jèntrino doi 
finançots e i domandin di viodi dut l'incjartament de 
ostarie e ancje de briscule? 
Mason, cence tante gracie, ur dis di spietâ che al veve 
un lavôr mostro: alore i doi finançots a van a sentâsi di 

fúr dulá che al jere un pedrát cul bersó parsore e dongje 
un biel prat li che d’Istàt i clients si sentavin a mangjà 
il gjelato. Intant dentri Neto no si rindeve: «Mason, 
delincuent, dami un tail». 

A Mason la pression i va sù a doi e cincuante, al devente 
ros come un gjal, al pete un salt di ca dal banc, al cjape 
Neto pai brags e lu strissine fùr. Neto sberlant al cirive 
di tignîsi par cualchi taulin, alore Mason lu bragole miòr 
e fúr. Riváts a ret de puarte che, stant il tuf de ostarie, e 
jere vierte, Neto le ingrampe sfrenzintsi la gjambe di len 
in chel jenfri. 

Mason nol rivave plui a strissinálu, ma cuntun colp 
gnervôs plui fuart, lu bute fin tal prát. 

La gjambe e jere restade li jenfri la puarte. Alore le cjape 
sù e je tire daúr disintji: «Ten la tó gjambe e va a cjase!». 
| doi finangots, che stant li di für a vevin viodút ben ché 
rife, par un biel moment no àn dit nuie, po un i domande 
a di chel altri: «Ce fasìno?!» e chel: «Anìn vie di corse 
prime che l’ustîr si inacuarzi che o sin inmò achì!». 


Giuliano Pascoli 

Sui trois de Cjargne, di pléf in plé: 


S'i lais in Cjargna, fruz, bel abinora, 
il cûr us vaiara di tan’ content 
(G. Fior) 


A | criche il di. Dal barcon de cusine di agne Marte si 
/—olme un cil di un celest cussì fuart che al somee di 
jessi dentri di un cuadri impressionist, là che plui dal 
disen al e il colór ce che al conte. De agne nissun segnál. 
Su la taule un volumut, // Cammino delle Pievi in Carnia, 
un pár di cláfs e un biliet. “Bundi Pieri, ben jevát. La 
cogume dal cafe e je pronte sul gas, i vúl dome impiát 
il fúc. Viodút che usgnot passade no son státs sants par 
me di durmí, mi soi metude a fá une torte. E je dentri tal 
for: o speri che e sedi vignude buine. Vué no rivi propit 
a státi daür, tu varás di rangjáti a là ator bessól. Dut cás, 
insieme cu lis cláfs de jeep di barbe Berto, ve culi alc di 
lei che al pues tornáti bon par decidi dula lá e ce viodi di 
interessant. Juste par no stracá une zornade cussi biele. 
Si viodin sore sere. Une bussade, agne Marte”. Jenfri un 
cluc di cafè e un tocut di torte, o cjapi in man il librut e 
mi lassi sprofondà te leture, sigùr che mi inluminarà su la 
storie milenarie des Pléfs cjargnelis, tesaurs sospindúts 
jenfri cil e tiere, buinis e tal stes timp di clamá adun il 
popul pai moments di polse e di preiere, di tigní di voli 
lis valadis. Santuaris e fuartecis, duncje, lúcs di fede e 

di art, istitúts di guvier eclesiastic e aministratif de zone 
alpine, lis Pléfs storichis documentadis in Cjargne a son 
dîs (undis par cualchi studiós che al cjape dentri ancje 
la glesie di Dimpec): Sant Florean a Diec, Sante Marie di 
la de Bút a Tumiec, Sant Stiefin a Cesclans, Sant Martin 
a Verzegnis, Sante Marie Madalene a Divilin, Sants llari 
e Tazian a Denemonc, Sante Marie Anunziade a Socléf, 
Sante Marie dal Rosari a Fors di Sot, Sante Marie di 
Guart a Davár, Sant Pieri in Cjargne a Zui. Ognidune e 
puarte cun se lis olmis dal passát e dal presint, cun ducj 
i cambiaments sucedúts vie pai secui, ducj i dams patîts 
intant di vueris, taramots e altris disgraciis. Visità chescj 
lücs achi al vül di spalancà i voi sul incjant des architeturis 
e des sculturis, sui colórs frescjáts e sui vilüts ricamáts. 
Cagne da l'ue di une agne Marte! Mi à metüt in man dut 
chest ben di Diu e cumó? Di dulà tachio jo il gno cjamin? 
Uhm... ma tal daür dal biliet al e scrit alc altri... “No tu sás 
di ce bande paráti, no mo frut? Alore, scoltimi me: stant 
che tu puartis il non dal plui innomenát de storie dopo 
dal Signór, tu podaressis scomencà de Pléf di Sant Pieri 
che, tra l'altri, e je la pléf mari di dutis lis parochiis de 
Cjargne. E cuant che tu rivis la sü insom, mi racomandi... 
dís une preierute par tó agne". 


Monica Tallone 

1 M Ducj i Sants 
2 J | Muarts 
3 V S. Just Martar 
4 S S. Carli Borromeo Vescul 
5 D S.ts Martars di Aquilee 
6 L 45 S.Lenart Rimit 
7 M S. Ernest Abát 
8 M S. Gofrêt Vescul 
9 J S. Oreste Martar 
10 V S. Leon il Grant Pape 
11 S S. Martin di Tours Vescul 
12 D S. Josafat Vescul 
13 L 46 S. Diego Frari 
14 M S. Clementin Martar 
15 M S. Albert il Grant Vescul 
16 J S.te Margarite di Scozie Regjine 
17 V S.te Lisabete Regjine di Ongjarie 
18 S Dedicazion de Basiliche Vaticane 
19 D S.te Matilde Muinie 
20 L 47  Fieste di Crist Re 
21 M La Madone de Salút 
22 M S. Cecilie Vergjine 
23 J S. Colomban Abát 
24 V S. Crisogun di Aquilee 
25 S S.te Catarine di Alessandrie Muinie 
26 D S.te Dolfine Vedue 
27 L 48  S.Valerian di Aquilee Vescul 
28 M S. Mansuét Vescul 
29 M S. Saturnin Vescul 
30 J S. Andree Apuestul Martar 

Novembar 


Pinsirs sul més 

Sin riváts al penultin més dal an e si pos tacà a fà il struc dal 
2017 tai várs setórs da la vita: salüt, lavór, famea, amicizis, 
divertiments, passions e v.i. Cuasi ducju' i sin pronts a 
lamentási, ma provàn a dá 'na cjalada a se ch'al sussét tor 
pal mont: a son in tancj che a vivin piés! Al è vér che par 
li” fadiis e li^ strussis che la int furlana a fái a si meretarès 
alc di plui; alora tignin cont se che al nus mancja e fasinlu 
pesá! In ce mout? Ognidun tal so picul, cun coragjo, cun 
franchessa, cun serietát, cun claressa disin lis robis che i vin 
dentri. Po dopo se il podé al concja personis e ideis, al sarà 
mout di cressi e di fà doventá impuartant l’idea e il spirt di 
libertát. Il struc al sarà pusitif propit par la autonomia che 
ognidun al à dentri se stes. 


"Na zornada special dal més 

Il més al recuarda tai so prins doi dîs i Sants e i Muarts. Un 
pinsir delicát a chei che a erin prin di nu e che nus án lassát 
alc da lór vita, dal lór insegnament. Vivin encja il lór spirt 
di sagessa e di ligria; o vin di recuardáju par lis robis bielis 
che nus án insegnát. E no stin vé pora a partá tai simiteris 
i früts, i zovins: no je nissuna cuintri-indicazion a fà una 
cjaminada tai loucs dai recuarts. Po dopo, a la sera, s'i vin 
un spolert o un alc di simil, cuein lis cjastignis in compagnia 
propit par jessi... ducj insieme tor la taula da la vita. 


266 


Previsions dal timp 

Tal passát si lava via cul capot, ma cumo che il timp da lis 
zornadis al è gambiát, si riva a stà incjemò cun alc di pi lizér. 
Il més al partarà plois in planura e néf in montagna. | arbui, 
che a tegnin li' fueis encja in sierada, a si plearan e cualchi 
ramas a si crevará. No mancjaran ploiadis bondantis ch'a 
faran cori l'aga ta lis stradis e in cualchi cjaniva mituda sot 
tiera: mi racomandi, meti in salf il vin, lis pessis di formai e, 
par cui che al à belzà purcitát, i saláts. Pal rest li^ zornadis 
a si scurtaran da la lús dal di e la sera cualchi teatri, cine, 
incuintri musicál o conferensa a meritin jessi frecuentáts. 


Stroleghets 

“Sgarpion-sgarpion, tu varás finít di dá il becon!”. A cualchi 
anima al à fat mál ma in ta li’ robis da la vita, simpri al si 
cjata un rimedi: basta spietá che a rivi il Sagjitari che al 
regalará tant di chel che chei altris sens nus án partát via. 
A saran dis pusitifs in ducj i setórs: par cui che al à bisugna 
di salút, di bécs, di un compagn o compagne, di un lavór! 
Butáitsi e a saran moments impuartants! 


I" 


Mats se si zuia una vora, mats se si ju plata ta farsora 
Nissun dubit: zornadis di furtuna, 'na furtuna für dal solit. 
Basta induviná ta cual cjamp e alc di sigür, ma propit di 
sigür al rivarà! Soradut se no zuiais, si cjatarés in sacheta 
chel franc che a vi farà contents. Ma propit par cui che al 
ül spiticasi, eco ca: 
Lot: 2—24-52- 70-90 
Superenalot: 3—7—29-38—54- 68 

Il Strolegant 

Il saút 


125 di Novembar al è le fieste dal saût (sambuco - Sambucus 

nigra): cussì a le àn stabilît le’ striis! Di simpri, ducj i popui 
aián considerát chest arbulut une plante magjiche che a 
le vignive plantade dongje le’ cjasis no dome par protegi 
i abitants dai spirts maligns, ma soredut pa le’ sôs virtüts 
midisináls, tant che par tradizion a le vignive doprade par 
curá nevralgjiis, bronchitis, scotaduris, inflamazions da 
le piel, gomit, influence, fiére, gote e altris malatiis. Par 
chest, il saût al ere rispietát e infati cuant che cualchidun 
lu incuintrave lunc le 
strade, a si gjavave il 
cjapiel. Ramacuts di saút 
picjáts su le” puartis e 
sui balcons ai tegnin 
lontanis le” mosciis, 
metüts inta tanis dai 
farcs a ju slontane. Pa' 
le tradizion pagane il 
saüt al puartave dome 
ben, tant al om che ai 
nemái, invezit stant a 
ché cristiane, al veve a 
ce fá cu le muart e al 
ere considerát viatic 
par chel altri mont: il 
pizighet al lave in cjase 

dal muart e a j poiave sul cjáf, secontri le stagjon, une 
corone di flórs e fueis o une di ramacuts e pomule. Intal 
Tirol ai compagnavin il muart intal simiteri puartant 
davant le casse une crous di saút, che dopo ai plantavin 
su le sepulture. Tantis a le erin le” crodincis in riferiment 
a cheste plante. 

A si diseve che se un an i flórs a fossin státs picui, le’ 
vendemis a le saressin stadis miseris, al contraria saressin 
stadis bondantis cui flórs grancj. Par tigní lontan il demoni 
a bastave vé inta sachete un ramaçut di saút e par salvási 
dopo le muardude da le lipare a si faseve une calmine di 
ladrîs e vin bulîts insieme. Indulà ch'al cresseve il saút, ai 
a le vivevin le’ fadis; se un a si indurmidive sot le plante, 
al coreve il riscjo di no sveási plui parce che le só anime 
a le vignive puartade vie da le' fadis e no le sarés mai 
tornade tal so cuarp. 

A si dis ancje che cuntun so ramagut taiát cuant ch'a 
no si sint a cjantà il gjal a si pues fà, dopo vé gjavade 
le medóle, un flaut magjic ch'al fás sparí malinconie, 
sfortune e striaments, propit come chel famous da le' 
liendis todescjis. 


Antonino Danelutto 
Furlan di Scluse 

Il cjavràr dai dincj di aur 


nta la Pléf di As al è encjemò cualchidun che al conte 

ché dal cjavrár dai dincj di aur che al compari i prins di 
Novembar dal '17, dopo la batae di Prades. Si tratave di un 
militár talian, sui 55 aigns, un gjenerál, a si cisicave, che, 
par póre da colá inta las grifes dai mucs, al si ere dispoát 
di gráts e divise. 
Cualchi buine anime di dovent, par judálu a salvá la ghirbe, 
a lu veve tirát dongje e dat une giachete, braghesses e 
talmides da metisi intór par no pandi la só identitát. Un 
scroc ben fracát sul cjáf al taponave i cjavêi e une muse 
no strussiade!. Ai diseve, simpri a mieze vúes, che il sio 
anzol custodi al fos nuiemalcul che pre Tomás Gjerometa, 
il plevan di Cjampon. 

Par no dá intal vúli al si moveve enfri i Plans, Cjampon 
e Sghitose cuntun troput? di cjares, cualchi zocol? e un 
cogher^, fasintsi passà par cjavrár e durmint par chei 
tauláts. Une barbate salvadie plene di malves a lassave 
vidie nome il blanc dai vúei. Ma dal cjavrár al no veve ni 
l'ande ni il snait?. Ma soredut sot sere al zirave encje par 
Clausîet, sot la protezion dal sorestant Toni Mation. Inta 
la só ostarie, di tant in tant, al zeve a bevi un café cun dut 





1 Patita 

? Piccolo gregge 
3 Capretto 
^ Asino 

5 Grinta, dinamicità 

che i mucs a i ves mitüt sul sio cjâf une tae di 60mil lires. Di 
spes al tirave fór dal gjilè la “caramele”, un ocjalut par léi. 
E za chest al ere cetant strani intun mont di analfabets. Ma 
encjamo pi strani al ere cuant che un paisan di bon cór al 
lu clamave dapiè dal spolert a mengjá un bocon. Mastiant, 
il cjavrâr al no podeve no esibf i dincj di aur. E cheste a ere 
pardabon une mirivee. Rube da siórs! 

Ma cui erel chest om? Da dulá vignivel? Misteri. 

Une biele dì nissun vedè pi ni cjares ni zocoi ni cogher. L'om 
al ere sparît. 

Nome un grum di timp dopo a si vignè a savîe che chel 
cjavràr dai dincj di aur al ere nuiemalcul che il gjeneràl 
Francesco Rocca, gjenovés, che sul Cjars al ere stàt 
comandant da la brigade “Ferrara”, par cuatri voltes da lui 
mandade al macel sul mont San Michîel e atitantes voltes 
ricostituide. Pal sacrifizi di tancj fantats da la “Ferrara”, i 
caporions romans dal Stato Maggiore a i der la Croce 
di Ufficiale dell'Ordine Militare di Savoia e la Medaglia 
d'Argento al Valore. Valüer dai siei soldáts, naturalmenti. 
Pal stes sacrifizi Radio Naja inveze a i dè il titul di “Becjár 
dal San Michiel", un titul no propit onorific. 

A vuere finide, lui, il gjenerál Francesco Rocca al podè 
continuà a mengjá cui sîei dincj di aur, biel che miárs di 
puers fantats a i ere belzà da agnorums zúts a mengjá radic 
pal poc. 


Gianni Colledani 
Furlan di Clausîet 

te gnot de Lune gran 


onone 
e - - Lex 


"Te gnot dai 6 dal més il nestri satelit natural, ch'al sarès 

la Lune, al passarà une vore daprûf de Tiere tal pont 
de só orbite clamát Perigjeu, a uns 361.431 chilometris, 
e par cás nome doi dîs prin, ai 4, e sarà stade la Lune 
plene. Duncje la Lune e sarà ancjemò gruesse e cheste e 
je une cumbinazion che no capite dispès, ma cuant ch'e 
ven nus fás viodi il grant spetacul de Superlune, une Lune 
grandonone che te fás someá ingruessade in rispiet dal 
colm di Lune al Apogjeu, e te foto chi sot si pues viodi la 
diference. 





Orbitis de Tiere e de Lune. La Superlune. 


Te vite no mancjin mai lis ocasions par vai, e podevial 
dismenteási il Cil di vigninus incuintri ancje chest més? 
Inalore ve ca pronts doi scuams di lagrimis. Il prin al sarà 
chel des Tauridis dal Nord che la gnot dai 12 di Novembar 

Bolits di Leonidis fotografáts di Stiefin Codut dal CAST di Talmassons tal 2001. 


al vará il massim e nus fasará viodi une butade di medie 
grandece cul radiant te Costelazion dal Taur; si che duncje 
parsore il cjáf, a man drete in rispiet di Orion, dongje lis 
Pleiadis, lis Siet Durmients. A son i frucons pierdùts de 
comete 2P/Encke che e a un nucli grant 4,8 chilometris 
e e passe a cjatánus ogni 3 agns e 3 més. Subit daspo ai 
17 dal més si proviót une vere tampieste meteoriche: le 
clamin cussi i astronoms cuant che si contin plui di 1000 
lusignis par ore, ch'e sarés ché dal scuam da lis Leonidis 
te costelazion dal Leon sot dal Cjar Mat. La colpe e je de 
comete 55P/Tempel-Tuttle che e à un nucli di 4 chilometris 
e e passe daprûf dal Soreli ogni 33 agns — il prossim passag 
si lu proviót pal 2031, jessint che l'ultin al è stàt tal 1998 — 
e e lasse indaûr une sglavinade di scais e sclesis di polvar e 
glace che si slusin cuant che la Tiere ju incrose ogn'an ai 17 
di Novembar e lór si brusin jentrant te atmosfere. Stiefin 
Codut dal CAST di Talmassons tal 2001 al à fotografát la 
sdrasse di fum di un bolit di chestis Leonidis di fá póre. 


Beppino Ponte (Bepi Zefon) 

Furlans: popul di Sants, di Poetis e... 


sin riváts ta la Natural Burella, imagjinade come un 

bús-galarie che al puarte fúr dal Infier par rivá al 
Purgatori. Li al è ben plagàt Lucifar, il Princip dai diaui, che, 
sore il cuel, al puarte tré cjáfs complets. E da lis tré bocjis 
a pendolin trê grancj traditórs furlans. E cum aio di fà i 
nons? Podarés propit, ancje se, pensant ben, o mandarés 
in judizi, par vilipendio-offesa-denigrazione-falso-ingiuria 
e v.i. plui di cualchidun tacant di me, se mi cjapin. A ogni 
mût us met te buine strade, ancje se no dis se si trate di 
mascjos o feminis! Il prin al è un pulitic che al rimarche 
simpri di vé fat tant pal Friül; seont me alà fat pe só sachete 
e pes sós proprietáts. La bandiere dal Bertrant i à servide 
par là tes placis e tes salis scjassantle in muse a cui che al 
crodeve di anime e di cür. Il secont al è un pulitic no furlan 
che cu la só pachee al à condanát il Friúl a la sotanance 
plui perfide, metint Triest te pusizion di comant e cence 
pussibilitát di riscat par nó. | furlans di trente agns e plui 
a pain i debits dai "cos ti vol" e nó si vergognin a pretindi 
ce che la Costituzion e previót. Il tierç al è un pulitic che 
al somee a un sür; si móf in maniere francje e disinvolte, 
al sta parsore cun cualsisedi timp e intemperie. Ogni tant 
al sparis ma subit daspó al torne für. In non e par cont dal 
Friül al e presint in dut e par dut, al promet e nol manten, 
al domande e nol da! 
Che Lucifar ju conservi e che... ju redimi. 


Dore da la lenghe in bore 

L'enigme dal vin “pucinum” 


|? scuvierte de trasformazion dal sùc de vît inte bevande 
che o clamin vin e va indaúr a cualchi mileni p.d.C. e si è 
slargjade in dut il Mediterani. | vins grécs plui innomenáts 
a rivavin da lis isulis, mentri che tra chei talians a jerin 
preseáts il cecubo e il falerno. | vins a vignivin lassáts invecjà 
tré o cuatri agns e si ju beveve miscliçâts cu la aghe, fûr 
che in terapie o tal ús liturgjic. De Naturalis Historia (Storie 
naturál) di Plinio il Vieli si cognós une notizie curiose su 
Livie Drusille, la femine dal imperadór Ottavian August: 
e varès vivút fin a otantesís agns cul bevi il vin pucinum, 
che di chel e faseve bon ús. Chestis lis peraulis di Plinio: 
“Al nas il pucino intal golf dal már Adriatic, no lontan dal 
sgorgá dal Timáf, su di un cuel clapignós dulà che cu la 
brise marine al madrés par pocjis anforis, ni si crót che a 
"ndi sedi di miór pai medeaments”. La zone de coltivazion 
e je stade individuade intal Cjars, ma la identificazion de 
varietát e je dificil. Daúr de tradizion carsuline, si tratarés 
dal neri Refosc Terran che, siór di sostancis antiossidantis, 
al podarés vé favorít la durade de vite di Livie. Une altre 
suposizion e pant che si trati dal Prosec, une vît di ue 
blancje. 

Odorico Serena 


Su la vite di Livie e je nassude la tradizion furlane: “Tré 
tais a la matine, la gjonde si vissine; altri” cuatri dopo di 


misdi e il cuarp nol va a patî...”. (S.) 

Saláts sparîts 


U na matina apena jeváts, barba Bortul e la só femina si 
son necuarts ch’ a era stada displantada la fignestra 
da la só cantina e a erin sparîts un bon numer di saláts. 
Lussia, four di sé par la fota, a á trat four di bocja 
robononis di peraulatis cuntra chei manegoldus e, 
a la fin, a i è scjampât da disi: "S'a si podés cjapáju, 
bisugnarés dâighi la pena di muart!” 

Barba Bortul, om pi ragjonevul, al á tentát di bonála e 
fâighi morevolá chei proposits esagjeráts, rispundint: 
“Ma, tu  Lussia, 
farestu copà una 
persona nomi parcè 
ch'a à robát cuatri 
salâts? No ti somei 
da fracá massa? 
Forsi al veva fam da 
para via. Volarestu 
copálu par chel?” 
Lussia, alora, a si e ridimensionada e, staronzant un 
fregul il disdegn, a a zontát: “Ben, proprit copáju dal 
dut, no, ma almancul un póc!" 





Aldo Tome 


Furlan di Mania 

Il purcitár 


e sornade che si purcite e jere une fieste e i fruts e stavin a cjase 

di scuele. Il purcitár al à tante esperience, guai s'al sbalie!, e 
sarès une tragjedie pe famee! Il purcit une volte al vignive copát 
cul curtis: si lasse disgotá il sanc e si lu cjape intun seglot par fá 
le mule. Si fâs cuei cul zucar e ùe passe e une volte disfredát si 
tae a tocuts e si mangje come une torte. Ogni part dal purcit e je 
destinade a deventá un prodot diferent: pe luianie si dopre le cjar 
pui delicade, pal salam le cjar des cuesses, pal muset les crodies. 
| vues, dopo véju bulits, si metin intune cjalderie cu le sode e si 
fâs el savon. Il gras dal purcit al ven taiát a tocuts e metút a disfá 
intun pignaton sul füc; dopo disfat si conserve tai vás di crep e 
al é l'unic cundiment par dutes les pietances: un purcit sec al é 
une maledision! Finit il so lavór, il purcitár al cjape le só pae, ma 
i dan ancje une luanie pal fruio dai imprescj. 


Elisabetta Brunello Zanitti 
Furlan di Feagne 


Il louc dai loucs 


n dai poscj pi amáts e, a voltis bramát, al é il comut, là che 
U si va dentri pesants e si torne für pi lizérs; al é il louc là ch'a 
si vorès il net dal net. Par judá cui che a nol à timp e, a voltis, 
nencja voia, o propon che ogni sera, prin di là a durmi, si meti 
dentri la sinta una sedon di aseit: tirá l'aga a buinora. Se no ven 
ben, lait tai cjamps e servîsi sensa pensá. 

Consei dal Strolegant 

Sucedút intal 1817 


S sa che lis cundizions di vite dal popul, massime dai 
«2 contadins, par solita son simpri stadis une vore griviis; 
ma ai prins dal Votcent la situazion e lave ancjemò piés. 
La campagne e jere tocjade da lis recuisizions dal esercit 
francés e di chel austriac e i zovins clamáts al servizi 
militár a vevin di molá di lavorá tai cjamps. E je stade 
prime une epidemie dai nemái e dopo une di colere; 
inta lis zonis umidis e comandave la malarie e aromai la 
pelagre — che e vignive cul mangjá dome polente cence 
sal o fate di blave vuaste — e jere une malatie sociál. Il 
Lusinç al stramontave par doi agns di file, cu la cuál tai 
cjamps no si cjapà sù nuie. Dutis chestis robis contrariis 
si zontavin une cun ché altre e il 1817 al è passát ta la 
storie tant che "l'an da la fam". 

Ancje a Triest la cjaristie dal 1816-1817 si fase sinti, 
tant e plui che no jerin struturis par dáur acet ai puars; 
mancul mál che e jere ative une associazion privade, 
che e veve la autorizazion di Viene a socori chei che a 
vevin plui dibisugne, cul dà für di mangjá sore nuie e cul 
fá la limuesine. In dutis lis citáts plui grandis e cresseve 
la miserie, parcè che li a rivavin a cirî fortune ducj i 
puarets da la campagne dongje e di cheste maniere a 
finivin par cressi il numar dai pitocs, che par vivi a cirivin 
la caritát par lis stradis. Ma a fasevin plui póre che 
dúl, parcé che — daúr da lis circolárs mandadis für — a 
podevin comprometi ancjemo di plui la salút da la int. In 

tré vilis da la Val Colvare i abitants a passarin di 2500 a 
228 dome; ducj chei altris a jerin scjampâts inalgò par la 
fam, ancje il plevan e il capelan. 

A Forgjarie si spant il tif, che al fás putrops muarts; la 
epidemie e cjape ancje Udin, dulà che a muerin passe 
doimil personis, plui di un centenár dome ta lis presons 
dal Cjistiel. 

Simpri a Udin, tal més di Jugn, i ambients destináts ai 
coscrits a passin a preson, parcè che lis autoritáts no san 
plui dulà tignî i condanáts, che la plui part a jerin dentri 
par reáts cuintri la proprietát: clár che, púr di meti 
dongje alc di mangjá, la int no stave tant a cincuantá. 
Intal més di Lui dal 1817 a Udin a son cuatri cás di int 
muarte di fam e a Vít un tentatif di canibalisim. Con 
da la fam al e juste il titul di une innomenade conte da 
la scritore Catarine Percude, che e descrîf in maniere 
crude e realistiche cheste lungje e tremende cjaristie. 
Par une ironiche cumbinazion, intal stes “an da la fam” 
1817, a Udin si invie il pastifici “Vincenzo d'Este", la plui 
vecje fabriche di paste dal Friúl. 


Claudio Mattaloni 

Cence stori 


O 
(D 


Par chei altris o sin státs cussi par secui: la ultime perifarie là ch'a 
cressin urtiis e sarpints. Ma come ch'al contave chel grant filosof di 
Talete, cence il scür de gnot no tu rivarás mai a viodi lis stelis. Disin che 
lis nestris, ben cjalális ben, a son preziosis, sflandorosis e bielononis. 


oO" vivint intun ribalton mostro, ch'al messede 
il piés che la Storie d'Europe e vedi mai pandút: 
une codeboe di vueris, coruzion, stragjis, sovertiments 
che nissun nol varès mai podüt impensâsi, ni proviodi. 
Dut al cambie, dut si intortee. Epür, se une robe nus 
à insegnade la Storie dai nestris vons, no varessin di 
cjapâsale masse sul serio. Parcè che dut al passe come 
simpri pai trois de nestre Patrie intune specie di struc di 
sanc e pôris, cuasi ch'e fos la sigle conclusive, o la note 
bibliografiche o plui semplicementri l'epitafi tombâl di 
un destin: e dut chest no dome visibil de nestre Tiere, 
ma adiriture interseât cu la nestre specialitât milenarie 
di osservatori privilegjât, o miôr ancjemò di cjalderie 
inflamade di dut ce ch'al passe vie pe Europe e pal 
Mont. Come ch'al contave Pre Checo, tal nestri sanc al 
e un masse di Gotic, di Langobart, di Todesc e di Scláf, 
par fánus pleá i zenoi devant dai Sorestants. Mai come 
tai ultins agns de ete contemporanie, il Friúl al dovente 
un laboratori di trasformazions politichis, sociáls e 
culturáls che come furlans nus an viodüts cjapáts dentri 
in prime file, dal moment che par gjeografie o par 

vocazion, par destin o maledete mission, o sin simpri 
státs il baricentro dai aveniments plui impuartants de 
storie, lá che la biografie ocidentál si misclice cun ché 
dal Orient, ancje se par di plui la storiografie uficiál e fás 
fente di no savélu e no lu conte. O sin státs dut e nuie, 
cúr e perifarie, bersai e tane par platási, cjamp di batae 
e intersezion di popui che propite chi, jenfri il cíl e la 
marine, si son miscliçâts par creá alc di gnûf. 

Disvelant une volte di plui ce ch'al profetave te só 
Cuintristorie l'ingjustri di pre Bepo Marchet: la Storie 
scrite di chei altris nus a simpri viodùts come espression 
di dut, fúr che di ce che o sin státs pardabon. Forsit par 
chest nol è un cás che tal miec di une gjostre tant mate 
si fás sintî ancjemò plui fuarte la vós e la esigjence di 
une identitát ch'e domande, rivendiche, pratint di pandi 
la só specialitát. 

Almancul o vin imparát a resisti: fin cuant ch'o savarin 
berlá il nestri “no”, o vin ancjem la sperance che o sarin 
une nazion libare e responsabil tra mieg di ducj chei 
altris popui ch'a cjaminin par tirá su la lór Storie. 


Angelo Floramo 

Fischetto design: un studi grafic pal vin 


anuela Fischetto e je al comant dal studi grafic 
Fischetto design che al lavore no dome in Italie, ma 
ancje tal forest: lis etichetis pe israeliane Flam Syra e pe 
austriache Stroh, publicizadis sicu the spirit of Austria, a 
son sós, disegnadis juste apont a Udin! 
Apene diplomade Manuela e jentre inte Tonutti, là che 
e impare il mistir cun Guerrino Sevino e Alessandro 
Bimbatti, po dopo tai agns '90 e fás la fondamentál 
esperience merecane e i cors a la School of Visual Art di 
New York. 
Tal 1998 e vierç a Udin il studi grafic specializát tal setór 
vinicul su lis olmis da la tradizion di famee. 
Tes sós peraulis, la etichete e je il biliet di visite dal vin: 
al e fondamentál mutivá il disen pescjant inte storie de 
aziende e dal teritori. 
Manuela e cure la imagjin coordenade dal vin, de marche 
al contignidór, che lu clame poeticamentri “Scrigno”. 
| plasin lis etichetis grandis e ogni studi al conte une 
storie, là che il snait disegnatif, atent ai picui particolárs, 
si ispire ai cjáfs di letare dai antics copiadórs, cemút che 
si viót inte etichete pal Pinot grís di Angoris. 
Il gust rinassimentál pal disen si compagne a la marcade 
sensibilitát pai colórs, par esempli tes etichetis pe aziende 
Specogna, là che une cubie di fasans e fâs il nit tra i raps, 
pal Moscato rosa de aziende D'Attimis Maniago di Buri, 
là che lis pineladis si ispirin al Informál. 

Manuela Fischetto e à vincút tal 2000 il premi dal Museu 
di Cupramontana cu la etichete pe aziende "I Magredi”. 


Gabriella Bucco 

1. Fischetto design - Udin, 


Qui mansa ta mica etichete par Pinot grigio, 

tenuta Isonzo, Angoris, 1995. 

2. Fischetto design - Udin, 
etichete par Ribolla gialla, 
Aziende Specogna vignaioli in 
Rocca Bernarda. 


3. Fischetto design — Udin, 


cCANMNET FRARG etichete par Cabernet franc, 
FRIULI restyling 2014, Aziende 
Denominarione di Origine Controllata 3 E : 
GRAVE | Magredi, Domanins. 

Galateo teatrál 


S. podara di ce che si vúl dal di di vué: ch'o sin ducj 
'gnervós, ch'o corìn di ca e di là a vueit come sturnei 
massepassüts, ma che di un di a chel altri la crisi nus 
cuietarà. Echeinsumitsistave miór cuantche sistave piés. 
Ma almancul intune robe si pues dí che o vin gambiát 
in miór, ven a stái tal müt di là e di stá a teatri. Cence 
cjalá cumò tant lontan, din une voglade a Vignesie, 
che tal Sietcent e jere plene di teatris che mai, un lúc 
imbarlumít di carnevái e fiestis di fáighi parsore ancje 
afárs e bécs. 

Poben, i teatris a jerin come citáts dentri de citát, cun 
dutis lis sós crepaduris sociáls e, tant par dí, ai fameis 
ur tocjavin dai bruts puestats ad alt, dutun cui colomps. 
| nobii, invessit, si sentavin cun dut il lór benstá tai 
palchets, dulà che dome lór a podevin jentrá cu la 
mascare su la muse, par no jessi cognossúts e, une volte 
tirade une tendute, fà ce che ur comodave: cisicá, fà 
l'amór cun feminis vivarosis, cumbiná intrics, mangjá e 
ancje butá jù te platee i vanzums, che a colavin dabas, 
dulà che a stavin in pits i spetadórs. O, diu, spetadórs 
par mût di dí, dal moment che ta ché scjatule sunadore 
e sflandorose al jere dut un tabaià, intant che i atórs e 
i cjantórs, puarets, a scugnivin sgolási come mats sul ór 
dal prosceni par tirá un fregul di atenzion su di lór. 

A meti une regule a chel mismàs i à pensât ben Napoleon, 
cun tant di lecs che diu nus vuardi a no rispietális ancje 

te Italie. E jú alore proibizions su proibizions, par lassá 
fúr dai teatris chei pipinots cu la mascare su la muse o 
chei smafars che si fossin insumiáts di rivá cun curtis e 
sclopis o magari ancje di mangjá e bevi. 

E che chei mostros di “castráts”, che tant a fasevin 
suspirá lis siorutis smorfiosis, no vessin la biele idee di 
meti dent il pit: ta chel câs, butáju für cence remission. 
E cussi, tal Votcent, il cidinór e la buine creance a son 
jentráts plancut plancut tai teatris, ma no par chest a 
son muartis lis regulis. 

Intun galateo dal 1861 si lei par esempli che tai palchets 
la femine e à di jentrá simpri par prime e no à di sei 
lassade mai di bessole; che i oms a àn di molá intun 
camarin in bande cjapiel, baguline e capot; che, cuant 
che il sipari si tire sù, ducj a àn di jevási in pits. 

E, ancjemo, no si à di sivilá, si pues bati lis mans dome 
une volte e, se propit propit si a voie di pará rosis sul 
palc, si á di puartális, no di tirális. 

Cum si pues lá a teatri vistüts come che si vl, sielzi il 
puest, scoltá tal cidinór, bati lis mans a plasé. O, diu, al 
e simpri cualchi salvadi ch'al tos masse, ch'al scartosse 
caramelis, che si indurmidis ronceant. Al è simpri cualchi 
celulár ch'al sune sul plui biel. Ma voléso meti? 


Angela Felice, Paolo Patui 

Boni santui 


ovanin bastéa vardharlo e te vignia subito da ridher! Al era 
| paron de catar calcossa dhe divertente anca sui funerai. Al 
savéa tante robe, parché ghe piaséa lièdher e lora, un tra 
| piovan, al mestro e la comare i ghe mprestéa libri e lui al 
liedhéa e dhopo al contéa... qualco òlta anca meio ncora dhe 
I libro. Però, sancaben che ghe piaséa ridher e anca far ridher 
i altri, no ghe à mancà le desgrathie un casa soa; par ultima 
la femena maladha e morta nté puòc temp. Co la femena l é 
morta, | à assà per testamento che i ghe fesse i funerai co la 
messa in tertho, cantadha, e che i la compagnesse coi ferai... 
Un colpo par al pore lovanin: al costéa tant un funeral cussita 
e lui schéi al ghi n véa tanti cofà al lievro nté la iachéta, ma 
co le volontà testamentarie no se schertha e lora lui al ghe à 
dhita la verità al piovan, e quel | à proà dhirghe: “Ma, no tu 
à proprio nessun che pol iutarte... un fradhel, na sorela...". 
"Sior piovan, vée nome che na sorela — al dis — ma la é fenidha 
malamentre...”. “Parchè? — | dis al piovan — che ala?”. “La é 
ndata suora”, al dis lovanin. Alora al piovan, scandolisà, al ghe 
dhis: "Che ratha dhe spropositi distu, lovanin — al dis — no tu 
sa che le suore le é le spose de Nostro Signor?". lovanin no 
l domandéa dhe meio e subito al ghe à dhita al piovan: “Ah, 
si... alora sior piovan — al dis — feghe pur la messa cantadtha e 
in tertho... anca al bespro, se volé... e dhopo, feme n piather, 
"nde là, vu che sesé dhe segur pi in confidhentha... ghe mandé 
| cont a me cugnà!”. 


Carlo Zoldan 
Fevelada di Sarone di Caneva 

L'agna Giacoma Bravina 


J agna Giacoma l'era ‘na vecia che la steva dongia Casa 

L mea e sicome no la veva bestie la vigneva a scialdâse in 
tel nostre stale. La passava dhut el temp a filá lana co la rocia 
e noi pithui feane a gara par tignî el fus quan che la feva su el 
glen. Intant liena la ne contava le storie de la so vita o altre 
dei santh, parché l'era 'na femena tant de glesia. Sta volta ve 
contarai qualche storia che fa ride, doperando le parole de 
l'agna Giacoma. 
«Saveo, cristians benedeth, quan che se va pal mondo bisognarave 
savé comot che i parla, parché se no ve capita come a mie al 
me pora on quan che son dudhi in Frantha a ciatá i noste fioi. 
Son rivath che lor i era anciamo a lavorá. Alora, sicome l'era 
passat el mesdi, avon pensat de magnà chelcossa in te un bistrò 
(dopo avon savut che se dis cussi). El pora Batista el me dis: 
“Beta, voto che magnon pes, che da noi nol riva mai?”. “Si, si, 
Batista”. In chela riva el camerier ch' el ne dimanda chel che 
volon (avon capit a moti) e Batista: “Noialtri se volaria del pes”. 
Pora on l'à parlat da sior meio ch'el podheva. El camerier el ne 
varda co un per de guoi ma nol dis gnent e el ne porta 'na bela 
terina de perseghi. Batista, ch'el credeva de esse aveduto, el 
me dis: “Veito, Beta, ca in Frantha i magna prima i fruti e dopo 
la pietantha”. Nol saveva, pora on, che in Frantha pes se dis 
puasson e pes vol dise perseghi. Par fa bona thiera, magnon i 
perseghi e quan che torna el camerier Batista i dis: “Adesso el 
ne porti el pes”. E ne riva ‘n’altra terina de perseghi». 


Fernando Del Maschio 
Fevelada de Buduoia 

1 V S. Eligji Vescul 
2 S S. Cromazi di Aquilee Vescul 
3 D S. Francesc Saveri Predi 1 di Avent 
4 L S.te Barbare Martare 
5 M S. Dalmazi di Pavie Vescul 
6 M 49 S.Nicolau di Bari Vescul 
7 J S. Ambrôs Vescul 
8 V La Madone Inmacolade 
9 S S. Sir Vescul 
10 D La Madone di Laurêt Il di Avent 
11 L S. Damás Pape 
12 M La Madone di Guadalupe 
13 M 50 Ste Luzie Martare 
14 J S. Zuan da la Crós Predi 
15 V S. Venanzi Fortunát di Cenede Vescul 
16 S S.te Delaide Imperadore 
17 D S. Lazar Vescul IIl di Avent 
18 L S. Grazian Vescul 
19 M S. Dario Martar 
20 M 51 S. Liberát Martar 
21 J S. Pieri Canisio Predi 
22 V S. Flavian Martar 
23 S S.tis Vitorie e Anatolie Martaris 
24 D S.te Irme Badesse 
25 L Nadál dal Signór 
26 M S. Stiefin Martar IV di Avent 
27 M 52 S, Zuan Apuestul e Vanzelist 
28 J S.ts Nocents Martars 
29 V S. Tomás Becket Martar 
30 S S.te Anastasie di Aquilee Martare 
31 D S. Silvestri Pape 

Pinsirs sul més 
“jar letór, se a ti sbrissa di lei cualchi riga di chest scrit, 
ti fai i miórs augurios par chescj dis che a partin a sierà 
l'an 2017. Un an che al è passát a la svelta, cuntun mont 
che al gambia massa di corsa tant da no rivá a stáighi davór; 
pasiensa, sin distináts a cori, pùr avint scurtàt i timps da lis 
distancis, da lis comunicazions, dal podé viodîsi, dal ricjatási 
in cualsiasi banda dal mont. 
Ogni dì a si è scuviert alc di nouf in ducj i setórs che a àn 
come protagonist l'om, ma dut chest nol basta par rindi 
Tessar uman content e legri. Alore chest més i lu doprarìn 
par nú, par fà lis robis semplicis da la vita, chés che a son 
dentri di ognidun, che no costin nuia, chés che a vegnin 
dal cór, che a fan i frutins cuant che si cjatin tra di lór sensa 
nissuna malizia e cun la gjonda tal còr. 


"Na zornada special dal més 

A ven naturál pensá che la zornada pi speciál dal més a è il dì 
di Nadal. In efiets tra lis fiestis a rapresenta ché da la nassita 
e da la vita, ma encja ché dal ricungiungi lis fameis cuant 
che part di lòr a si son sparnissadis. A è la fiesta là che il lis 
zornadis a tachin a slungjàsi: “Nadal un pît di gjál” e il sens 
che a si taca a cjaminà viers la buna stagjon a incoragja duc), 
A son encja lis zornadis dai regài par dà il sen di amicizia, 
stima e vissinansa a cui ch’a sta tal còr. Passait bunis fiestis, 
cu la serenitát dal cór e la gjonda da la vita. 

Previsions dal timp 

La néf a caraterizerá Dicembar di chest an, a colarà sidina 
e in abondansa su grant part dal Friúl ma, come ch'al è 
naturál, di pi in montagna. Par cui che al à il plasé di viodi 
il blanc, al sarà contentàt; tra i pi legris a saran i fruts che 
a gjoldaran un ambient diviers e a zuiaran tai zardins e jù 
pai cjamps. Mancul contents, a si capìs, a saran chei che 
aan bisugna di spostási par lavór o par altri necessitàts: a 
chescj, a no son püs, l'auguri che a cjatin li’ stradis netis e 
il consei che a ledin planc. 


Stroleghets 

Gjuldût cul sen dal Sagjitari, fat il plen di pusitivitàt e racuelt 
i risultàts di meraveosis zornadis, i pudìn fà fidancia al Ca- 
pricorni che al nus compagna cun cualchi dì a la fin dal an. 
Encja chest sen al partarà bielis novis da dutis li^ bandis, tant 
da podé dà conferma che si finìs ben l’an e a si taca il 2018 
altretant ben. Cui nestris augurios rinováts e plens di sigurecis. 


Mats se si zuia una vora, mats se si ju plata ta farsora 
Ultin més, là che si tira la tredicesima, e che a crepi l'avarissia! 
Ma par cui che al à di paiá tassis, mutuos, prestits, gambiáls, 
finanziaments, fà regái ai fís e ai nevóts, partá cui dal côr a 
fá spesis, o riten che al resti ben púc. Ma se a vi vanza alc e 
vulis propit là incuintri a la furtuna, eco i ultins numars, cul 
pensér che il distin vi vei dát una man: 
Lot: 12 — 17 -49-55-78 
Superenalot: 13-16-35-51-74-89 

Il Strolegant 

| visc (vischio o pania - Viscum album) al è une plante 

ch'a le cres sui arbui: pin, melucár, perucár, pòul... Nol 
a ladriis, ma al cjucje dal arbul ch'a lu ospite le linfe greze 
e dopo lui le trasforme par nudrísi. Le só pomule a l'é 
picule, rotonde, blancjastre e velenose. Invezit le” fuèis 
e i ramaguts ai àn proprietàts curativis: ai judin a sbassà 
le pression alte e a combati il cancar; al ven doprát ancje 
cuant che i polecs da le” mans e dai pits ai dan fastidi! 
| ucei ch'ai mangjin le pomule, massime i dordei, ai 
puartin ator le’ samencis ch'a le restin tacadis tal bec: 
cuant ch'a si lu netin, se chestis a le van ta sfressuris da 
le scuarce dal arbul, ai al pues nassi une gnove plantute. 

Une volte si diseve che si veve di dispicjá il visc dal arbul 
stacanlu cuntun baston e a bisugnave cjapálu prin ch'al 
rivas a tocjà cjere, se no al varès puartát disgracie. Par 
ch'al puarti fortune di solit si lu picje für di cjase o ancje 
dentri; si lu bruse l’an dopo, cuant che al so puest si met 
chel gnúf. 

| morous che a Nadal si bussin sot dal visc ai laràn 
d'acuardi dut l'an, ma se le fantate no si lasse bussá a 
le scuen spietá un altri an prime di sposási. Par Nadál a 
l'è l'usance di regalà il visc cuant ch'a si fasin i augürs di 
Bonis Fiestis. Il Prin dal An, secontri une vecje tradizion 
celtiche che vin fat ancje gnostre, si lu ofris par ch'al 
puarti bon dut l'an: pás, salüt, fortune. A si dis che nus 
ten lontans dai striaments! 

| Druidis, preidis celtics ch'ai vivevin timp indaür in 
Galie, Britanie e Irlande, cuant ch'ai vevin di fà i lór ríts, 
si riunivin vistits di blanc intai boscs, discolcs e a digiun. 
D'Unvier, inta lungjis e freidis gnots di lune plene, il 
lor capo al taiave il visc cuntune sesule d'aur, dopo 
chei altris lu metevin intun cjadin d'aur e lu emplavin 
di aghe. Sicome ai crodevin che il visc al voris dutis le' 
malatiis, ai dopravin cheste aghe miracolose par curási 
e par conservá le salüt. Une liende a le conte che il visc 
al e nassüt da le’ lagrimis che un vecjo marcjedant avár, 
pentít di no vé judát i pórs, al à lassát colá su di un sterp. 


Antonino Danelutto 
Furlan di Scluse 

, Clausfet al è encjamo víf il recuart dai Gjarisos e da la 
/— lüer favrie, ative in Triviát dai prins dal *700. Danél, 
Bortol, Martin, Vasti, Eder e Zomarie (Mio) Galante a i 
ere favris di fin. La favrie a ere simpri davierte, encje la 
domenie. La int a rivave prime di messe a toli o a ordena 
ce che a i coventave: massancs e manaries, sapins! 
e anghérs?, roncees e britules, falcets e batadories?, 
tramais par farcs e bolps, balancutes e staderies. Su la 
fole il fouc al ere simpri impiát, l'incuin simpri lustri, 
e un fum neri dut al cuierzeve come un sudari. Mio al 
lavorave il fier ben cjalt cu la meticolositát di un orloár 
svizar. Di lui la int a diseve che al sares stát bon da fà il 
bec a las moscjes. Al saveve fà dut e comedá dut, fór 
che... las lampadines brusades. Un mago! 
Inta la favrie i vecjus ai vignive a passá la cjacare e la 
mularie a curiosa. Par certs che ai veve il vizi da tocjà 
pardut, cul riscju da scotási, un cartel al avertive: “Dal 
speziár a no si cercje, dal favri a no si tocje”. 
Vie par l'unviar, che al ere malcul lavüer, i Gjarisos a i 
preparave le "Solfolatrici Vulcano" da lüer brevetades 
eai gjetave e rifinive picui cristuts par golaines, in aur 
o arint, che po ai consegnave ai perteganti, cramárs 





1 Zappini da esbosco 
? Zappini per la fluitazione 
3 Incudinelle 

valsuganots, che cun la crassigne“ ai ju zeve a vendi a las 
nuvices fin in Transilvanie e Valachie, rivant fin a Galati, 
da dulà che ai tornave indavór. Ma soredut i Gjarisos ai 
ere famües par fà levecs”, i masteluts panzúes di bronz 
cun cempli e trie talputes, decoráts cun fuees di erie o 
di salvie, date e letares iniziái dal paron cun denant FF 
(Fecit Facere). Nome i pi benestants a i podeve permetisi 
da metint un sul larin o su la cassele nuvicál. 

A bastave püec material par fà un levec, ma a coventave 
tant cjáf e tante, tante pazienze. Mio, come tancj artiscj, 
al ere bonari e timit. Al saveve fà ben... las cees di anzol 
ma no i siei afárs e tancj clients, larcs di bocje e strets 
di man, ai si aprofitave par no paálu. Par superá cheste 
timiditát al veve picját sore il bancon un cartel, cun su 
ben scrit in stampatel: "Non si accettano vedarini". 

Gno pari, une volte, a i domandà: "Ma ce sonei chescj 
vedarini?". Alore Mio al spiegà che al ere un avîs par 
tancj clients che ai vignive a ritirá il lavúer ma a si capive 
a nás che ai sarés passáts a paá il meis di... mai. Clients 
che dopo vie ben ringraziát cun bieles cjacarutes e dát 
la man a i diseve: "Mandi Mio, mandi, si vedarin, si 
vedarin". Ma a rivave Pasche, a rivave Nadál e a si capive 
che il client al ere zút... in asiet. 


Gianni Colledani 
Furlan di Clausiet 





^ Cassetta di legno da portare a spalle 
5 Secchielli panciuti di bronzo 

Il Solstizi dal Unvier e tantis lusignis 


S. podevial fini l'an cence tornâ a viodi il cil a vai? E inalore si 
scomence dai 3 fintremai ai 19 — ponte ai 14 dal més — cu 
lis Geminidis che chest an al somee ch'a vignaran jü a pitinton, 
tacant de Costelazion dai Zimui, a man campe in rispiet de 
costelazion di Orion; a saressin i rusumuis dal cuarp celest 3200 
Phaethon, che di imprin si crodeve ch'al fos un asteroit de fasse 
di là di Mart, scjampát für de orbite daspó di une grande pocade 
di un compagn. Plui indenant, studiant miór la só orbite, al ven 
für ch'e podarés jessi ancje une comete, stant che si sfrucone 
passant daprûf dal Soreli; insumis, la forme e il telár a pandin par 
un asteroit, là che invezit la orbite e somee plui a une comete, 
ch'e podarés ancje jessi bielzà sfruconade dal dut. La Sience no 
à ben sclaride ancjemò la cuistion, ven a stái se al è un asteroit o 
ben une comete, ma par intant gjoldinsi lis lusignis ch'al à o che 
al à lassát indaúr, parce che i astronoms a disin che chest scuam 
al e destinát a sfantási jenfri di un centenár di agns. 

Ai 21 dal més si vara il contrari di ce ch'al è capitát il més di Jugn, 
ven a stái il Soreli al tocjara il pont plui bas tal cîl e al sarà il di che 
la lùs e durarà mancul oris di dut il an, là che invezit la gnot e sarà 





Bolide di Geminidis fotografàt tal 2004 di F. Scarpa dal Cast di Talmassons 
e Newgrange, lüc sacri dai Celtis. 

Piture di ploie di Ursidis tal 2015 e sul fondál la Stradalbe (NASA. Gov) - La 
Stele Polár tal Cjar Piçul, cemút cjatále. 


plui lungje. Al jentre l'Unvier tal nestri emisferi, fasint contents 
invezit i nestris paisans furlans ch'a vivin ta chel altri emisferi, in 
Americhe dal Sud, in Argjentine, in Australie, ch'a varan l'Istât. 
Pai furlans de Picule Patrie ch'a án timp, passion e cualchi franc 
in bande, al podarès valé la pene di fà une scjampade in Irlande, 
a Newgrange, par viodi cemút ch'a fasevin fieste al Solstizi di 
Unvier i nestris antenáts antics, i Celtis, ch'a son státs ancje 
in Friál. In curt, nome in ché di la lûs dal Soreli e lusore une 
cjamare de tumbule cun dentri i vues dai lór muarts, par segná 
il passag de muart a gnove vite; ven a stái, di che dì indenant la 
durade de lús e torne a cressi. Si varà une gnove ploie di lusignis, 
scomençant dai 17, pene finidis lis Geminidis, fintremai a Nadál, 
cuntune ponte plui alte ai 22, che si clamin Ursidis cun partence 
dal Cjar Piçul, la costelazion de Stele Polár, che ducj a san là ch'e 
je; al è un scuam di frucons pierdúts de Comete 8P/Tuttle ch'e 
passe des nestris bandis ogni 13 agns e miec. Riváts aromai ae 
fin dal an, o varin vút scuasi ogni més la compagnie di scuams 
di lusignis o ben di ploie di lagrimis, e pensá che a son dome in 
pócs a inacuarzisi; un grant pecját, parce che, se nol è nulát, si 
imparin plui robis a cjalá il cil che no a viodi la television o ben 
a clicá il computer. 

Beppino Ponte (Bepi Zefon) 

Furlans: popul di Sants, di Poetis e... 


Po ben cjárs furlans, o sin riváts al ultin més dal Strolic, 
tant che l'Infier al è finit. Il struc da la presince dai 800.000 
(votcent mil) furlans al cjalt dai pecjáts al e chel chi: 


Més Pecjadórs % 
Zenár Indolents 6 
Fevrár Limbo 3 
Fevrár Lussuriós 5 
Fevrár Golós 4 
Marc Avárs 6 
Marc Rabiós 4 
Marc Eretics 2 
Avril Violents cul prossim 4 
Avril Violents cun se stes 1 
Avril Blestemadôrs 9 
Avril Sodomits 4 
Mai Fraudolents 6 
Mai Tenticui e rufians 4 
Jugn Lecacüi 6 
Jugn Simoniacs 1 
Lui Magos e induvinacui 4 
Lui Baretírs 4 
Avost Fals e ipocritis 6 
Avost Laris 7 
Setembar Conseîrs imbroions 4 
Setembar Semenadórs di discordie 2 
Setembar Falsaris 1 
Otubar Traditórs 7 


P Tal undicesim més si cjatin dome tré danáts che no van a mo- 
dificá la percentuál dai furlans distribuîts ta chei altris més. 


298 


Cunsiderazions fináls 

Fin cumò no ai fat nons: no podevi ni pues fáju par no dá 
problems al Siór Diretór Responsabil dal Strolic ni tant mancul 
al Strolegant, ma ognidun al pues induviná: nol e dificil. A 
mi, vecje strache e cun pocjis fuarcis, mi restin lis ultimis 
considerazions. O vin passát in rassegne 11 més, cjatant 
cetancj furlans ch'a pain lis penis par no jessi personis cun 
grande diriture moràl e conseguentementri no jessi a l'altece 
di popul e da la sperance da la ACUILE dal Bertrant. O pensi 
di no vé sbaliát di tant! 

Pal letòr atent a restin, daspò dai votcent mil, dòs personis: 
tu sés tu che tu leis chestis pagjinis e o soi jo. La mé batae e 
je finide; e reste ancjemò la tó! No sta rinditi al fat che il FriQl 
al sei lát cussì in bas; il mont al è gambiát e no in miór. Di oms 
cun coragjo a 'ndi restin pócs; la globalizazion nus à puartát 
a viodi chei altris come ch'a fossin miór di nó, la burocrazie 
nus à incjadenát, la fevelade no je plui la nestre, no sin plui 
di peraule, o vin imparát il piés che al zirave. La pulitiche e 
viót te centralizazion la soluzion dai problems: in realtát si vúl 
gjavà iniziative a lis personis che a resonin cul propit curviel. E 
la pulitiche dal podé e des racomandazions e vül duc alineáts 
e cuvierts, cussi di fá la conte a pro di cui ch'al comande. | 
sorestants e chei ch'a comandin a vegnin di für: il centralisim 
e mande il comant di lontan e nó Furlans, cidins e sotans, o 
acetin dut. Masse vuere tra di nó e masse ripiche dentri des 
istituzions che a contin; nus mancjal un faro? Isal pussibil che 
in Friúl al mancji un leader? Come ch'e scriveve Ela Bhatt: 
"Cui isal il vér leader? A gno avís al é chel che al fás doventá 


leader chei altris". 
Dore da la lenghe in bore 

aliár 





| l cjaliár al comedave cicules e scarpes cun tacons e sblecs, ma 
| al faseve ancje scarpes pai siórs su misure. Cuasi simpri il cjaliàr 
al lavorave intune butegute picinine, al stave simpri sentàt al so 
taulinut bas e cuadrát plen di imprescj: marcjeluts, brucjis, tanaes, 
spali, cole, tocs di corean. Il cjaliàr al doprave ancje le subule, un 
imprest a ponte par sbusà el corean e il strincet par taià il corean. 
Ma ducj une volte e dopravin dome i cicui: sot le suele di len e 
parsore di corean o di tele o velùt, soredut les femines. Il cjaliàr 
al veve lavòr cu les cicules dai fruts parcè che bisugnave fáles 
durà tant e alore al veve di rinfuarcáles cui ribatins di fier. Cualchi 
cjaliár lu clamavin “Trade” parcè che le trade e ere le glagne di 
spali ch'al tirave par cusí les scarpes... Une famose vilote furlane 
e cjante: “Se jo o ves di maridámi un cjaliár no cjolarès, lui al è 
bon di bati suelis e ancje me mi batarès...”. 


Elisabetta Brunello Zanitti 
Furlan di Feagne 


| veris da lis stuis 


“Ta li’ cjasis modernis la stua e il caminet a no vegnin pi 
| insefits come elements di riscjaldament par via che a dan 
massa lavór: partá dentri il legnam, impiá il füc, tindighi, gjavá 
la cinisa, fà atenzion che a no fumin, controlá la napa, netà i 
veris. Cui che al è ustinát al divît il lavór: i prins seis fasiju fà a 
l'om. l'ultin al è semplic e pol fálu la femina: un toc di gjornál 
apena umit, tocjà un pucja di cinisa e dài una passada al veri. 

Lustri ta un moment... e podopo tacá la cjaldera dal gas! 
Consei dal Strolegant 

Pitagore, il numar 
e lis scuviertis su la acustiche 


p filosof e sienziát (571—496 p.d.C.), al ritignive 
|. che il numar al fos il principi di dutis lis robis: “Dutis lis 
robis che si cognossin a àn un numar; cence chest, nuie al 
sarés pussibil, ni pensá, ni cognossi”. Ancje te nestre ete si 
fâs grant ûs dai numars, sedi par cognossi, sedi par pensá, 
valutá la realtát e i events relatifs. Forsit a la origjine di 
cheste concezion a forin i studis sperimentái di Pitagore su lis 
cuardis sonoris: al doprà un strument, il monocordo, formát 
di une sole cuarde tindude sore une casse di risonance tra 
doi puintuts e poiade parsore di un tierc puintut intermedi, 
che al podeve jessi spostát in müt di mandá für sonoritáts 
variabilis. Fasint vibrá la cuarde, al intui che e veve di esisti 
une proporzion tra il sunór emitút e la lungjece de cuarde 
stesse; al osservà che l'interval di une otave al domandave 
une lungjece de cuarde dople di ché che e dave il sunór 
fondamentál e, par vie sperimentál, al olmá altris acuardis. 
Al rivà a calcolá l'ordenament dai sunórs seont la altece, che 
a meterin adun la scjale pitagoriche: la acustiche e doventà 
cjamp de aritmetiche aplicade. la che si base la concezion 
dal univiers, che i siei cuarps si movin in armonie perfete, 
produsint une musiche nobil no percepibil a la orele umane. 

Odorico Serena 


Il dut par significá che i nestri vielis, pûr no cognossint la 
matematiche, la filosofie e lis scjalis de musiche, a sunavin a 
orele... lis ciampanis e lis scraçulis. (S.) 

nta la Grande Vuere, cuant che il stát maiór todesc al 

decide di atacá a sud, la operazion — passade a la storie 
cul non dal país di Cjaurêt — e scomençà ta la gnot tra i 
23 e i 24 di Otubar dal 1917 e e sfonda la linie dal front. 
La ritirade si trasformave daurman intune fuide par la Il 
Armade, che e jere tal miec da la disposizion difensive 
taliane, cui todescs che i corevin daúr. 
In chei moments caotics a son stàts une vore di scuintris 
e batais par cirî di fermàju, prime su la mont e po intal 
plan. Pardut e jere une grande confusion e l’esercit talian 
al cirive di imbastî une resistence su la linie Basilian- 
Pugui-Mortean, par morestà a ducj i coscj la avanzade 
dai nemîs, che a cjapavin in pòc timp il control dal 
teritori, ingolfát dai sfolàts che a cirivin di scjampà sot di 
un sglavin che al impantanave i cjamps e al causionave 
la montane dal Tiliment. 
Ai 29 e ai 30 di Otubar a Pugui e jere une violentissime 
bataie, cui soldàts todescs che a cirivin di taià la ritirade 
a la Ill Armade taliane. 
Sul cricà dai 30 di Otubar patuliis talianis di cavalarie e 
di lancîrs mandadis in esplorazion a scuvierzevin nemîs 
armats di metraiis; tor lis 11 une division todescje e 
faseve il prin atac in fuarcis, ma e vignive parade indaúr 
e, une ore dopo, la stesse robe e sucedeve cul secont 

tentatíf, blocát a colps di baionete. A la bataie a vevin 
part ancje i civîi, che a socorevin i ferîts o a cjapavin il 
lór puest su lis baricadis tiradis sù in mieg da lis cjasis dal 
país; a partecipavin ancje soldáts che a passavin par cás 
di chés bandis e che a jerin daúr a eseguí altris ordins: 
di chei moments i problemis di comunicazion a jerin 
grandonons. 
Dopo vot oris di combatiment, al vignive dát ordin di 
ritirási, parce che no si podeve plui tigní la posizion sot 
dai colps da lis metraiis, che il nemi al jere rivát a placá 
dentri dal país. 
Prin di lassá Pucui, la cavalarie e tornave a cjariá une 
ultime volte, patint un grum di pierditis; la 2* brigade di 
cavalarie a Puçui la matine dai 30 di Otubar e jere fate 
di 968 oms; sot sere a 'nt restavin su par jù la metát. La 
resistence e finive a lis 7 sore sere, dopo une difese che 
fin i nemís a ricognossevin valorose. 
A Puçui in di di vué si viót segn di cheste bataie, che 
e a cjapát dentri ancje Basilian e Mortean, no dome 
tal “Monument al cavalir che al múr”, ma ancje intune 
piture sacre a fresc dulà che si viodin ancjemò benon lis 
busis dai proietii trats ché volte. 

Claudio Mattaloni 

“Pai, saraial ancjemò il Friúl doman?” — “Tu siere i voi, ninine, e prove 
a insumiálu cemút che plui ti plasarà. E tu viodarás che doman, une 


volte dismote, tu cjatarás la fuarce par prová a fà vivi chel sium”. 


fe sfide: provà aimpensási cemüt che o sarin di chi a... 
VW cent agns. Al ven l'inzirli dome a prová. Jo di sigür no 
sarai. Forsit alc al restarà di me. In chei lùcs che o ai amàt. 
Intai libris che o ai lets. La culture e la identitàt no si cjatin 
tal sanc, ma jenfri la memorie. A son la linfe de tradizion. 
Chest Friùl che tant o ami, inte sò capacitàt di messedà 
timp e siums intun volug di storie al resistarà. Il mit dal 
Furlan sotan lu àn inventàt i Siòrs che cussì a speravin 
di domesticá miór i nestris vons. Cence sperance. Parcè 
che di simpri nus à salváts la nestre anime eretiche. Mai 
glotude di Rome, de sò Curie rufiane, masse usade ai 
savórs cortigjans par inacuarzisi dal cjant dai agnui, ch'al 
sa di bosc e di Primevere, come ch'al diseve Pauli Diacon 
di Cividát. 

Tai secui, chei che lu àn cercját, chest sanc imbastardît e 
brumós, lu an cjatàt fresc tant che aghe di risultive. E dute 
la Storie di cheste nestre Patrie nus conte di une bielece 
che nus fás brauròs di sei simpri státs de bande sbaliade: o 
jerin bandîts cun Endri, cuant che Gregori lu scomunicave; 
o sin stàts macjats cun Bertrant, su lis rostis dal Tiliment; 
cun Marquart o si sin insumiáts di une Costituzion, cuant 
che duc chei altris popui a preferivin inzenoglàsi devant 

di une corone o di un trono; tal paltan o vin sbrudiát di 
sanc la rosse bandiere di vuere dal Patriarcját, cuant che 
il trist Savorgnan nus vendeve a Vignesie; e o sin státs 
molendinárs filosofos cul Menocchio, o vin balát ator dal 
fúc di San Zuan, cu la pive di Maineri, incantesemant la 
lune e scjampant vie pai prâts cu lis macis di fenoli, ancje 
cuant che l’incuisitôr dal tribunál roman nus berlave di 
convertínus a un Credo plui cidin. Plui conciliár. 
Taramots e pestilencis, invasórs, esercits, bombis e 
canons, secul daspò secul, nus án frucáts: ma o sin simpri 
chi, ingrimpináts a chest país di “temporái e primulis”, 
come ch'al cjantave il poete di Cjasarse. E no voléso mai 
che cheste gjarnazie, vignude su a bocons di polente e 
di siums, no sedi clamade par só stesse nature a resisti, 
in cualchi maniere? A inventási ancjemò? Forsit il nestri 
vin al sarà ancje garp, vignüt sù di une lidrîs stuarte. Ma 
al a il savór di cjase e de fadie dal vivi. E alore brindìn a 
la nestre tiere. Cemût ch'e je cumó e cemút ch'e sará. 


Angelo Floramo 

`) ar Alessandro Bimbatti la etichete eje une "costruzion 
| grafiche”, une idee che si concretize intun teme e al 
costruis un spazi. Pitór straordenari cuntune personalitát 
curiose e complesse, daspò di un timp di vore inte 
aziende Encia, al lavore dal 1970 al 1980 intes Grafichis 
Tonutti, doventant amì dal disegnatòr Guerrino Sevino, 
e al presee la sò capacitàt tal segnà scritis e pituris. 
Bimbatti al invente e al realize Un vigneto chiamato 
Friuli, il manifest che al fâs publicitát ai vins furlans: 
suntune mape dal Friúl al rapresente lis vîts da la regjon, 
metint grande atenzion ai detais. 

Cuntune naturál inclinazion di designer al tache a pensá 
ancje a la capsule, a la cuintri-etichete, al picul bol, 
ocupantsi ancje dal inscjatulament e dal coordenament 
dal prodot, tant che Manlio Tonutti lu definis “un 
grafic creatîf, complet parcè che competent ancje ta lis 
cuistions dal placá il prodot”. 

Tal 1971 al realize cussì pal spumant Il Grîs da la aziende 
Collavini di Cuar di Rosacis ché che forsit e je une 
des sôs miór realizazions: une etichete dal colór gris 
decorade cuntune linie curve colòr arint no simetriche. 
Semplicissime ma elegante, e mostre un rafinàt pinsîr a 
la estetiche liberty, ma e fàs ricuardà ancje la imagjine di 
une fuee di vít rigote e ché di un cjalig. 

Une idee semplic e valevul, ancjemó in produzion. La 
etichete si compagne a un sfuei publicitari ideát cu lis 

stessis concezions di stîl cuntune elegante figure di 
femine cence vistîts, segnade di liniis curvis suntune 
gradele gjeometriche, là che lis parts trasparentis e chés 
scuris a aumentin la elegance dal dut. 


Gabriella Bucco 






1. Alessandro Bimbatti / 
Grafichis Tonutti, etichete par 
Il Grigio, Aziende E. Collavini, 
dal 1971. 


2. Alessandro Bimbatti / 
Grafiche Tonutti, depliant par 
Il Grigio, Aziende E. Collavini, 
1970 ca. 


3. Alessandro Bimbatti / 
Grafiche Tonutti, // creatíf di 
etichetis, 1970 ca. 


307 


rime che e rivas la television, mestre buine par un 
grum di timp, plui che altri triste tai ultins timps, a 
tigní dongje scuasit come un “villaggio globale” la int 
furlane, che plui di cualchi volte e saveve a stentis lei 
e scrivi, al funzionave un altri strument che al meteve 
adun un país, une comunitát, un grop di int. E jere ché 
forme di teatri amatoriál che cumó dome a nomenálu 
al pár cuasi di ufindi cualchidun. E invezit propite chel 
teatri al e stát par un grum di agns une scuele dulà che 
cence libris si imparave la storie, si cognossevin autórs 
talians e stranîrs, si imparave a fevelá e plui di cualchi 
volte ancje a pensà. Po ben, al disarà cualchidun, al 
jere un teatri dulà che i predis le fasevin di parons. 
Vere, ma no simpri o no simpri al jere un mâl. Al jere 
un teatrut che al finive cu lis farsutis, al disarà simpri 
chel cualchidun. Vere, ma ancje li no simpri, consideràt 
che chés compagniis plui di cualchi volte a metevin in 
sene autòrs come Ibsen, Hugo, Pellico. Vere ancje che 
fà teatri amatoriál al vúl dî lá incuintri a situazions une 
vore particolárs. Come la storie di un frutin che al dave 
une man a la compagnie teatrál di Ruvigne, ché di une 
volte, la “Alessandro Manzoni”, metude su di don Licinio 
Canciani. Il frut al jere ancjemò picul par vé une part, 
ma il teatri i plaseve un grum e alore al lave daúr a la 
compagnie par fá il sugjeridór, in gracie che al saveve 

lei, par dá une man a montá lis senis o daür da lis cuintis 
par ducj i tramais che a coventin a fá lá indenant une 
comedie. Dome che ché volte no jere une comedie, ma 
une tragjedie che e finive cuntun criminál che si copave 
cuntune sclopetade sul palc! Nancje dîlu che il fusil al 
jere un fusîl pardabon, ma di sigúr no cjariát. Il frut al 
jere dut ferbint di vé in man, daúr da la sene, une pistole 
cjariade a salve, che lui al veve di fá toná al moment just. 
A vevin za fat lis provis: cuant che il criminál si pontave 
il fusil cuintri il cjáf, il frut al vares trat il scatarel e la 
tonade de sò pistole e sarès semeade ché dal fusil dal 
atór. Dome che il protagonist, finît il monolic dal suicidi, 
fracát il fusil tal cuel e tirát il scatarel... nuie, anzit, un 
clic cidin che al rivave di daûr lis cuintis. Il frut al veve 
trat, ma la pistole e veve pierdût il colp. Nuie pòre. L’atòr 
le tire lungje, si invente un altri monolic, al torne a fracà 
il fusîl tal cuel... nuie, ancjemò un clic pene cisicát. Nuie 
póre. L'atór no si lasse abati par cussi póc, al gjave für de 
sachete un curtis,al dis un dòs peraulis di salút cu la vite 
e al fás fente di tiràsi une curtissade tai budiei, dome che 
propite in chel pont il frut, che nol capis il parce di chel 
colp pierdút, al tire il scatarel e... pam! al trai! Cussì, ché 
che e veve di jessi une tragjedie e je stade un comedie, 
ma no par chel frut che di Spilimberc a Ruvigne ché gnot 
al á scugnút fále a pîts in plen Unvier! 


Angela Felice, Paolo Patui 

C e Meni Ucel al fos inmò cun nô, al varès cent e dis 
agns. Invezite il destin nus al à robát dal Otantesiet 
dal Nüfcent. Tresinte e sessante mês cence di lui: lis sôs 
puisiis, lis sataris, le morál che e vignive für dal so pinsîr 
limpit e sclet o podin gjoldilis dome sfueant i libris che 
nus à lassáts. E son tancj, ducj biei che si davuelzin dilunc 
une esistence che lis a provadis dutis, tacant de ultime 
vuere che lu à viodút prisonîr dai Inglés in Afriche, dulà 
che al á fat viodi la só biele presince leterarie e... fisiche. 
Sec incantesemát come un stec, cuntune gnarvadure 
di cavret, al fo preseát di dute le colonie indigjene che 
e pendeve dal cjamp di concentrament par un tocut 
di pan. E Meni, cognossút dai neris cul vér non di... 
“Musolini”, nol mancja di dáur sodisfazion, superant 
in corse i uardians di “Sua Maestà Britannica”. E chei, 
che no le vevin propit cui Inglés, ju a sigá a dute gole: 
“Mussilini... viva Mussilini... hip...hip...”. | soldáts, che e 
pensavin di cjatàsi di front un cjap di fassiscj sejadenáts, 
e traevin cualchi colp di fusil in aiar disintjur: “Se cantare 
Duci... Duci... niente manciare...” Ur tocjave di tasé par 
fuarce, a ché puare int, e cussì a Menii mancjà il sostegn 
dai soi tifós... 

Ma propite là jù tes Africhis, il nestri Otmar Muzzolini al 
tacà a scrivi puisiis, dulà che si capis benon il spirt ch'al 
varès dade grande impronte al so jessi scritòr satiric. Par 
dî i patiments di prisonie baste cercá cheste tiarzine: 

“Ad ogni pit alzát al jere un zemi; e par ‘ne vós di fúr dal 
ordenari, ad ogni pas un scjas e un bot tal cúr” (Londiani 
1943). E dal Cuarantedoi a Addis Abeba, intune fevelade 
cul so cúr, cussi al finive il sonet Uere: “No son momenz 
chei chi di stà a sustá. Uê tu mi zovis dut par oded!”. 

Si po dî alore che il plui grant satiric dal Friùl e no dome 
al sedi nassùt in trincee... 

Ch'al vedi madressút tai savalons africans ancje il snait 
pe piture, pal intai, pe lavorazion de argile? No tancj 
e cognossin i soi cuarei e i creps fondúts e disegnáts 
cuntun stîl dut so... e biei. AI clamave “cagneris” i soi 
lavòrs che, ore presint, e definissin Meni un dai plui 
grancj furlans dai nestris timps. Cun lui o vin gjoldùt un 
grum di “Strolics” e cognossude la schirie di personags 
che e forin il levan de sò profonditàt umane tal contà 
le vite furlane e dal mont: il fradi Calise, le Dosche, 
Francisco, Fico, Pisto, Gjone, Rico Menon, Zenco, Condo 
e vie tai trois de civiltát bilirote... 

De braùre dal so om e jere gjelose ancje le femine che, 
une biele dì, sintint che a ogni pît alzát lis istituzions e 
premiavin, magari cence merit, mo chel mo chel altri, si 
sbotonà e i disè in dialet gurizan: “Otmar... qua i premia 
tutti. Con tutto quel che te ga fato e te fa, te xe solo ti col 
premio Epifania e basta...”. 

Secje le rispueste di Meni: “Cjale mo... jo o fàs... chei 
ch'e tu disis tu si son dáts da fà”. 


Giannino Angeli 
Furlan di Felet 

Al Lago di Cavazzo 

la montagna ti sorregge come bimbo riverso: 
immemore tu dormi e sogni l'universo 

(S. Angeli) 


rê setemanis. A someavin tantis, invezit a son 
svualadis e cussi e je za ore di torná a Milan. Sigür 
che ché ninine de mé diretore mi spiete su la puarte dal 
ufici cui bracs spalancáts! Su mo, su mo, frut, no sta stà li 
a fastilià masse — e à dit agne Marte smicjantmi di voli — 
0 ai ben jo la soluzion pal to probleme. Vué ti menarai a 
spas par buteghis. Oh, migo buteghis cualsisei, si capis. 
Dismenteiti dai centris comerciái aromai cressüts come 
foncs dapardut e tu viodarás mo se jo e te no rivin a 
cuietále, la tó diretore, cuntun souvenir cjargnel come 
che Diu al comande! E potu scugnarás fà cualchi spesute 
ancje par te prin di parti. Cuant che si ven in vacance 
intun puest come la Cjargne, la bielece dal ambient e 
dal paisac a fasin la part dal leon, e je vere, ma no son 
propit dut. 
Cheste tiere e je buine di parferî un alc di plui e di unic: la 
scuvierte dal artesanát locál, ven a stái di ché capacitát 
di fà che, traviers i agns e lis stagjons, e passe di pari in 
fi, di mari in fie. Lavorá e intaià il len. Bati il fier. Modelà 
e piturá lis ceramichis. Lavorá la piere o il marmul, il 
veri o l'aur. Tiessi il coton, la lane, la sede e po dopo 

meti adun blecs e vancums di stofe par fá ¡ scarpets... 
Nissun materiál al scjampe aes mans sveltis e savints 
dai nestris artesans, artiscj pardabon di gale ore presint 
cussi come tai secui indaúr. L'art di intaià e intarsià il len, 
par esempli, e je antigone, e à lis sôs lidrîs te Ete dal 
Rinassiment, cuant che ¡ nestris mestris intaiadórs, lant 
vie pal mont, a puartavin fúr il lór savé e tal stes timp a 
imparavin stíi gnúfs, jentráts po dopo di dirit tal nestri 
patrimoni artistic tradizionál. 

Tantis a jerin une volte lis buteghis dai faris. Une — la 
Farie di Checo — si pues inmò visitále a Curcuvint. Su 
pes ceramichis, sei chés vieris sei chés decoradis in di di 
vué, si puedin viodi pituradis cun grant estri e sens dal 
colór lis rosis e lis jerbis che a cressin tai nestris práts. 
La tiessidure di cumo no si slontane mai de riproduzion 
des decorazions di ché antighe e ben documentade tal 
Museu Cjargnel des Arts Popolárs di Tumiec. In sumis, 
ognidun dai prodots che a saltin fúr dal inzen e de 
fantasie dai artesans cjargnei ti jude a cognossi miór la 
Cjargne e la só int. Cuntune sperance: che, une volte 
rivát a cjase e passât un póc di timp, i ricuarts de tó 
vacance si dismovin e, cun lór, ancje la gole di torná. 

A proposit, chest al e un gno regalut par te. 

Agne Marte mi met in man une pene di len. Sul flanc 
une incision: Da la Cjargne cun amór... 


Monica Tallone 

Una Kaiser a Redipuie 


| Sacrari di Redipuie al e il pi grant sacrari talian dedicát ai 

soldáts da la Prima Guera Mondiál. La só costrussion a taca 
tal 1935 e al ven inaugurát cu la presensa dal Duce, il 18 di 
Setembar 1935. A Redipuie a son soteráts pi di 100.000 muarts, 
par eissi precîs 100.181 e doma di scuasi 39.000 si cognossin i 
nons, 60.000 a son sensa identitát. L’Esercit al era formàt doma 
da omis, ma a Redipuie a è soterada encja 'na femina: tal prin 
grant scjalin, in posission centrál, si pous iodi la sepoltura di 
"na crocerossina, in onór di dutis li^ feminis ch'a an fat chistu 
indispensabil servisi in timp di 
guera. Si trata di Margherita 
Kaiser Parodi Ornando, nassuda 
il 16 di Mai dal 1897 a Romae 
muarta a Triest l'1 di Dicembar 
dal 1918. Destinada al Ospedál 
militár di Cividát, il 19 di Mai 
1917 Margherita si cjatava tal 
Ospedál di Pieris intant ch'al infuriava un bombardament e no 
à volüt lassá di bessói i militârs ferîts. Par chest comportament 
a ven decorada cun la medaia di bronz al valor militár. A morará 
malada di “Spagnola”, l'epidemia influensál ch'a fat pi muarts 
da la guera. E alora, tal Sacrari di Redipuie, in mies a tancj' 
militárs talians, si cjata encja una "Kaiser" (titul imperiál doprát 
dai todescs), ma a sent ains di lontanansa da chel timp i crót 
che a nol sedi un gran mál. 





Mauro Fiorentin 
Furlan di Sopula 

Il Strolegant 

Antonino Danelutto 
Gianni Colledani 
Beppino Ponte 

Dore da la lenghe in bore 
Odorico Serena 

Aldo Tomè 

E. Brunello Zanitti 

Il consei dal Strolegant 
Claudio Mattaloni 
Angelo Floramo 
Gabriella Bucco 

A. Felice, P. Patui 

Carlo Zoldan 
Fernando Del Maschio 

Antonino Danelutto 
Gianni Colledani 
Beppino Ponte 

Angelo Floramo 

A. Felice, P. Patui 
Giannino Angeli 
Monica Tallone 
Mauro Fiorentin 

